
Pentru lulia 


Moto: „Oamenii miei, să-mi luat aminte 
Legea ce v-am dat, şi la cuvinte. 
Să vă plecaţ, ce-am zis să-nţelegeţ, 
Cuvinte din rostu-mi să culegeţ. 
Că din rostul mieu voi scoate pilde 
Și cimilituri, ce voi deşchide, 
Din bătrâni luând începătură, 


Precum at înţeles din scriptură.” 


(Dosoftei, „Psaltirea în versuri”, Psalmul 77) 


Capitolul | 
CUVÂNT DE ÎNTÂMPINARE 


1. În umbra baladei Mioriţa 


Raportul de cercetare pe care îl redactez acum continuă un altul, publicat sub 
titlul „Vasile Alecsandri şi cazul Mioriţa — o anchetă literară”. Acolo am arătat 
cum a compus poetul de la Mirceşti balada „Miorița ”, motivaţia acestui act şi 
sursele sale folclorice. 

Între acestea, rolul declanșator l-au avut două texte de colind primite de poet 
din Transilvania în urma anunţului din revista „Propăşirea ”, unde era redactor în 
1844, anunţ reprodus de George Barițiu în „Gazeta de Transilvania”. Într-un text a 
citit despre doi păcurari care făceau legea unui al treilea, iar în celălalt de o oaie 
care vorbea cu Dumnezeu. 

Utilizând clasificarea lui Adrian Fochi din monumentala lucrare dedicată 
fenomenului mioritic — „Mioriţa. Tipologie, Circulaţie, Geneză, Texte”, 1964, - am 
demonstrat că primul text de colind aparţine tipului de câmpie al colindei 
păcurarilor, iar al doilea este o variantă a colindei cunoscută sub titlul „Ciobanul 
sătul de ciobănie”. 

Când primul volum de balade, în frunte cu „„Miorița”, trece peste munţi în 
Transilvania, în 1852, creația lui Alecsandri se întâlneşte cu cele două surse 
primare care-i oferiseră fără să ştie schema narativă şi sugestia oii năzdrăvane. 
Evenimentul recunoaşterii s-a petrecut în mintea intelectualilor ardeleni 
cunoscători ai colindelor pe care le cântau, când erau flăcăi, în sărbătorile 
Crăciunului şi Anului Nou, unul dintre ei - preot, învăţător, ori poate mai tânăr, 
alumn gimnazial sau student la Blaj ori în alte şcoli ale Transilvaniei — fiind cu 
siguranță acela care citise anunţul şi i le trimisese poetului moldovean la Iaşi. 

Prin regăsirea izvoarelor la ele acasă, balada „Miorița” scrisă de Alecsandri va 
fi pregătită de intelectualii satelor să intre în circuitul oral al genului cântecelor 
bătrâneşti. Dovada acestui lucru a constituit-o varianta apărută în revista „„A4/bina”, 
Viena, 4 ianuarie 1867, numită de noi variantă orală — model, întrucât, sub această 
formă, „Miorița” intră în repertoriul lăutarilor — profesioniştii genului — străbătând 
cu ei Transilvania, Oltenia, Muntenia, Vrancea, până în Moldova, la Vaslui — 1876. 

Întrebare: Ce s-a întâmplat cu cele două colinde rămase locului? 

Răspuns: Ele au fost cântate, ca mai înainte, de cetele de feciori în sărbătorile 
sfârşitului de an, aducând bucurie în inimile gospodarilor care primeau urările de 
belşug pentru anul ce vine. Nu erau singure, ci împreună cu multe alte colinde, cu 

jocuri cu măşti şi alte datini şi obiceiuri, toate desfăşurându-se într-o atmosferă de 
optimism, veselie şi aşteptări împlinite. 

„„„Numai visul celui care le trimisese să vadă şi ele lumina tiparului nu se 
realizase, Alecsandri publicând altceva, făcut de el — o baladă asemănătoare, dar 
moldovenească. Aşa că, atunci când va citi un nou Apel, de astă-dată al unui 
bănăţean, le va scrie iar cum le ştia cântate la el în sat, punând pe plic numele 
adresantului: Atanasie M. Marienescu. Era în 1857, când tânărul student de la 
Viena, sub îndrumarea episcopului Andrei Şaguna — nominalizat de Alecsandri să 
primească volumul său de balade din 1852 — contactează intelectualii satelor din 
Transilvania, prin intermediul presei locale, îndemnându-i să-i trimită cântece 
populare. 

Va primi destule, cât să încapă într-un volum de „Colinde” şi un prim volum de 
„Balade”. „Mioriţa” nu se găseşte în cel din urmă, deşi Marienescu, discipol al lui 
Alecsandri culegătorul, coordonatorul şi editorul textelor de literatură populară, o 
avea în volumul din biblioteca mentorului său, Şaguna. 

Întrebare: Este acesta un semn că balada nu intrase încă în circuitul oral al 
zonei? 

Răspuns: Cred că da. 

Cele două colinde, făcute surori de inteligența combinatorie a creatorului 
„Mioriţei”, sunt publicate sub titlul „Judecata păcurarilor”, respectiv „,Păcurarul 
şi mieluța”, una după alta, în cartea familiei acestor cântece epice de urare şi 
felicitare. Am arătat în primul raport cum l-a influenţat pe Marienescu balada lui 
Alecsandri atunci când a transcris pentru tipar colinda cu păcurarii care fac legea. 
A rezultat un text la fel de îndepărtat de original şi de funcţia de urare inerentă 
colindei ca şi balada moldovenească. 

Mă uit în tabelul variantelor analizate în monografia de referință a lui Adrian 
Fochi din 1964: TRANS 63 a, o variantă a tipului „fata de maior”, culeasă în 
localitatea Ciubanca, raionul Dej, regiunea Cluj, este publicată în „Gazeta 
Transilvaniei” din 24 decembrie 1885. Ca un făcut, chiar şi după generalizarea 
curentului ştiinţific în culegerea şi editarea folclorului, colinda păcurarilor tipul de 
câmpie — cel care ne interesează în cel mai înalt grad — mai avea de aşteptat, 
luându-i-o înainte o formulă aparent mai firavă, cu măsura de 5/6 silabe: „Trei 
păcurari,/ Hoi lerui, doamne,/ La o turmă de oi,/ Le mâna la munte,/ La cele mai 
multe./ Nainte le iasă/ Mândră şi frumoasă/ Fată de maior,/ Cu guler galbin./ Unul 
cuvânta:/ - Asta oi lua./ Cei doi cuvânta:/ - Tu de-o vei lua,/ Noi te-om săgeta,/ Şi 
te-om îngropa/ În staur de oi,/ În jocul de miei,/ Fluierul cel drag/ Ți Lom pune 
steag,/ Fluierul cel dulce/ Ţi l-om pune cruce.” (1, p.592) Varianta citată face parte 
din ciclul II de colinde ale păcurarului, primul tip, „al fetei de maior” — în 
clasificarea lui Fochi. „Din punct de vedere geografic, centrul de intensitate 
circulatorie a acestui tip este (provizoriu) raionul Jibou şi, în general, aria sa de 
răspândire merge de-a lungul Someşului, insinuându-se la răsărit până în Bistrița- 

Năsăud, în sud până spre Huedin şi Turda, spre apus până către Carei, iar spre nord 
până înspre Oaş...” (1, p.385) 

Iluminarea mult aşteptată de expeditorul, atât de insistent şi răbdător, al 
colindei tipul de câmpie, se produce în culegerea „Cincizeci de colinde, Adunate de 
şcolari de la şcolile medii din Braşov, Sub conducerea lui Andrei Bârseanu” 
(Braşov, Tip. A. Mureşeanu, 1890, 38p), însumând 23 colinde religioase şi 27 
lumești. (2, p. 72) Varianta este înregistrată de Fochi la TRANS. 104a şi localizată 
în oraşul Turda: „Colo sus pe munte-n sus,/ Hoi lerui, doamne,/ Sunt vreo opt sute 
de oi/ Şi vreo opt păcurărei./ Numai unu-i streinel,/ Şi pe-acela l-au mânat/ Să bati 
oile-n jos / Pân oile le bătea/ Lui grea lege că-i făcea:/ Ori să-l puşte, ori să-l taie./ 
Dară el din grai grăia:/ - Pe mine nu mă-mpuşcaţi,/ Numai capul mi-l luaţi./ Şi pe 
mine mă-ngropaţi/ În strunguţa oilor/ Şi-n jocuţul mieilor./ Pe mine lut nu puneți,/ 
Numai dragă sluga mea/ Pue drag fluierul meu...” În toate celelalte variante este 
vorba de „elugă”, nu de „slugă `, iar fluierul „după curea”. 

Mirare: Ca să vezi unde poate duce un cuvânt scris indescifrabil de elev şi 
corectat de profesor! „... Şi când vântul o sufla/ Fluierul că mi-o cânta./ Câte oi, 
mândre bălăi,/ Toate m-or cânta pe văi;/ Câte oi mândre, săine,/ Toate m-or cânta 
pe mine;/ Câte oi mândre, cornute,/ M-or cînta pe vârf de munte./ Când o sufla 
vântu-ncet/ M-or cânta ca pe-un secret./ Când o sufla vântul lin/ M-or cânta ca pe- 
un strein.” (1, p.618) Textul face parte din primul ciclu al colindei păcurarilor cu 
măsura 7/8 silabe, tipul „de câmpie”, care „ocupă zona dintre Mureşul superior şi 
Someş şi se prezintă destul de compact în toată această regiune.” (1, p.380) 

În ultima decadă a secolului al XIX-lea mai sunt publicate în revista „Gazeta 
Transilvaniei“ 3 variante din tipul „de câmpie”, iar în „Foaia poporului” din Sibiu, 
încă o variantă... În 1914 apare culegerea lui Alexiu Viciu, „Colinde din Ardeal 
(Datini de Crăciun şi credințe poporane) ”, Bucureşti — Leipzig — Viena, unde se 
află şi varianta înregistrată de Fochi la TRANS. 116, Ciunga (înglobat or. Ocna 
Mureş), r. Aiud, reg.Cluj. Lucrarea lui Tache Papahagi, „Graiul şi folklorul 
Maramureşului”, Bucureşti, 1925 aduce la lumină noi variante din ciclul I, măsura 
7/8 silabe, tipul „de câmpie”, dar şi din tipul „clasic” — numit aşa de Adrian Fochi 
după varianta lui At. M. Marienescu, fiindu-i asemănătoare. „Sub raportul 
geografiei, acest tip se întinde peste întreaga zonă acoperită de ciclul de 7/8 silabe, 
cu o mai mare frecvenţă în zona de nord (Oaş, Maramureş, Năsăud, Lăpuş) şi în 
zona de extrem sud, în părțile munţilor Apuseni”, încadrând la mijloc tipul „de 
câmpie“. (1, p.380) 

Concluzie: După 80 de ani de la prelucrarea ei tacită de către poetul Vasile 
Alecsandri în textul baladei „Mioriţa ”, colinda păcurarilor văzuse lumina tiparului 
în principalele tipuri de variante: clasic, de câmpie şi fata de maior. Dintre acestea, 
numai varianta lui At. M. Marienescu purta urmele evidente ale influenţei baladei 
poetului moldovean, venite, după cum am arătat în cercetarea anterioară, pe filiera 
maestru-discipol. 

2. Câteva versiuni scăzute şi monotone 


În monografia despre „Viața păstorească în poezia noastră populară” 
Bucureşti, 1943, Ovid Densusianu reproduce toate variantele din tipurile colindei 
păcurarilor citate mai sus, plus altele - în total 18 - pe care le-am găsit înregistrate 
şi preluate în lucrarea lui Adrian Fochi. Ele vin, cronologic, la poarta anilor 1900, 
rânduite astfel: Cluj - varianta lui At. M. Marienescu - 1859, Ciubanca, Dej - 1885, 
Rupea, Braşov -1889, Turda - 1890, Luduş, Cluj - 1892, apoi Năsăud, Rodna - 
1896, Boarta, Mediaş, Braşov - 1897, Strâmbu, Năsăud - 1899. După 1920, sosesc 
variantele maramureşene de la Vad, Deseşti, Botiza şi Săcel.(1, pp.175-188). Toate 
textele reproduse în cartea lui Ovid Densusianu sunt variante depline, de referință 
în cercetarea noastră. 

Tocmai de aceea, urmând alţi cercetători, m-am mirat şi eu de vorbele marelui 
folclorist: „La depărtări mari, şi de loc şi de timp, Miorița nu se putea să nu sufere 
numeroase schimbări, fie că poezia ei a pierdut viguarea primitivă, fie că a 
degenerat într-un cântec redus la un motiv sărac, cu slabe reminiscenţe de ce 
cuprindea mai departe: prin unele părţi, în special în Ardeal, ea se mai aude, 
schimbată în colindă numai în câteva versiuni scăzute şi monotone.”(1, p.157) 

Concluzia aceasta, formulată cu ochii închişi de lumina orbitoare a variantelor 
populare ale baladei lui Alecsandri, va ţine colinda păcurarilor într-un nemeritat 
con de umbră pentru mulți cercetători. Uite aprecierea la fel de surprinzătoare a lui 
Octavian Buhociu: „Găsim printre colinde, căzute din epica păstorească, varianta 
transilvană numită Judecata păcurarilor, a cântecului Miorița, redusă la conflictul 
dintre doi juni ciobani şi un al treilea, zis străin, care va fi ucis, variantă de circa 15 
versuri. Fără suflu epic, nu inovează nimic, dimpotrivă: din cele 3-12 personaje- 
ciobani ai Mioriței au rămas 3 copii; mioara, maica au dispărut, iar conflictul 
provocat de darul de crescător excepţional de vite al ciobanului, prin virtutea căruia 
e un ales, se reduce la o ceartă, şi aceasta neclară, fie că cel de-al treilea e străin, 
fie că acesta ar fi pe cale să-şi apropie o fată de maior, fiind vorba de un conflict 
erotic.” (3, p.286) Eram în anul 1979. 

În volumul „Folclor literar românesc”, Mihai Pop şi Pavel Ruxăndoiu 
realizează în 1976 o altă formulă de punere în umbră a colindei de către balada 
concurentă: deşi lucrarea cuprinde întregul sistem conceptual şi de ipoteze de lucru 
necesar analizei colindei ca gen, el nu este aplicat în cazul colindei păcurarilor. lată 
cum pun problema cei doi cercetători: „În colindele care dezvoltă motivul 
conflictului dintre ciobani, asemănarea cu balada este aproape totală. Deosebirile 
provin doar din tehnica proprie de realizare a colindelor, care foloseşte cu mult mai 
mare economie mijloacele de realizare şi în care naraţiunea este mai mult punctată. 
Doar partea esențială, testamentul ciobanului, îşi capătă amploarea deplină.” ( 4, 
p.165) Dacă balada Miorița este analizată în detaliu, despre colind mai găsim redat 

un fragment „dintr-un colind mioritic” cu scopul de a ilustra anacronismul 
lingvistic: „-Hei tu, frăţiorii mni/ Numa eu că ş-oi muri/ Dä mine mi-ţ îngropa/ Din 
vârfuţu muntelui,/ De-a umbruţa bradului,/ Din locuţ de copârşău/ Puneţ scoarță de 
durdzău,/ Şi din locuţ de sălaş/ Puneţ scoarță de bohaş,/ Şi de-a mâna de-a dreapta/ 
Tăt în puneţ trâmbghiţa/ La cap puneţ găleata.” (4, p.171) 

Accent: autorii cărții citate nu pun niciun moment problema funcţiei de urare a 
colindei păcurarilor ca diferență specifică în raport cu balada Miorița! Prilejuri ar fi 
fost nenumărate. Exemplu: „În colindatul cu funcţie magică, mesajul era 
determinat de un anumit sistem de credințe despre puterea magică a urării şi a 
gestului ritual; în acelaşi timp, însă, colindele porneau de la oglindirea vieţii reale 
şi exprimau, paralel cu mesajul magic, năzuința omului spre fericire şi bunăstare 
(imaginea rodului îmbelşugat, a gospodăriei trainice, a fericirii în căsnicie etc.), 
senzaţia împlinirii unui anume rost al vieţii. Acest mesaj devine cel esenţial atunci 
când funcţia magică se diminuează sau dispare.” Şi, puţin mai încolo: „Într-un 
cântec ceremonial de înmormântare, defunctul este îndemnat să-i roage pe cei şapte 
zidari, care trebuiau să îi zidească zidul (mormântul), să-i lase şapte ferestrui prin 
care să-şi continue legăturile cu lumea pe care o părăseşte (...) În contextul 
funcţional tradițional, poemul se integra probabil unui gest ritual cu funcții magice, 
similar celui descris în versurile sale. Astăzi, neînsoțită de actul practic străvechi, 
imaginea gestului ritual devine o reprezentare metaforică a pasiunii şi dorului 
pentru sensurile vitale ale lumii de aici, care se vor continua, aidoma dorinţei 
ciobanului din Miorița, dincolo de mormânt.”(4, pp.69-70) 

Interpretare: autorii citați trec peste colindă direct la baladă întrucât consideră 
că în colinda păcurarilor nu este vorba de imaginea unui gest ritual ci, la fel ca în 
Mioriţa, de o dorinţă individuală formulată ca testament. Lucrurile fiind asemenea, 
se face referire la exemplarul cel mai prestigios - capodopera baladescă. 

Şapte ani mai devreme, în 1964, apăruse monumentala monografie a lui Adrian 
Fochi „Mioriţa. Tipologie, Circulaţie, Geneză, Texte”, unde se face o clara 
diferențiere între baladă, a cărei arie de răspândire teritorială este Moldova, Mun- 
tenia şi Oltenia, şi colinda transilvană. În partea a doua - Tipologie -, capitolul al 
treilea - Morfologia tematică a Mioriţei - se află şi concluzia care ne interesează: 
„a) Caracteristică pentru modul transilvan al Mioriţei este schema redusă la numai 
două nuclee tematice: cadrul epic inițial şi testamentul ciobanului. Sub raportul 
întinderii epice, versiunea ardeleană este redusă; sub raportul închegării epicului şi 
rapidităţii sale, este desigur mai omogen şi compact structurată. Singura temă slab 
reprezentată în complexul de situaţii epice din debutul baladei este rranshumanța, 
care ca idee este aproape indiferentă mediului transilvănean; b) Tema oii năz- 
drăvane cu consecvenţele intrebarea ciobanului, descoperirea omorului şi reacția 
ciobanului nu este caracteristică pentru Transilvania (...) c) Tema maicii bătrâne cu 
prelungirile sale (portretul ciobanului, nunta mioritică şi cadrul nupțial) este de 
asemenea consecinţa penetraţiei versiunii-baladă în domeniul colindului. Întreg 
episodul nu este caracteristic. (...) Din cele de mai sus rezultă că versiunea Mioriței 

transilvănene este cu totul deosebită de versiunea de dincoace de Carpaţi.” (1, pp. 
218 - 219) 

Observaţie: ascendentul baladei asupra colindei se manifestă aici chiar în 
criteriul de operare a diferenţierii - episodul tematic — mai apropiat cântecului 
povestitor de ascultare (balada) decât cântecului de urare (colinda), unde epicul 
este numai schițat. Astfel de comparații, deşi scot în evidenţă diferențele dintre ele, 
țin legate pe mai departe cele două versiuni ale Mioriţei, cum le denumeşte Adrian 
Fochi, ca şi cum colinda păcurarilor nu ar trebui analizată şi înţeleasă fără nicio 
referire la baladă. 

Din concluziile la partea întâi - Introducere - capitolul I - Stadiul actual al 
problemei - am reţinut: „„...din cercetările înaintaşilor noştri, lipseşte în întregime 
materialul transilvănean. Puținele aluzii la acest material nu sunt suficiente pentru a 
lumina viața complexă şi proteică a baladei. Lucrul este cu atât mai important cu 
cât materialul mioritic transilvănean ilustrează un alt gen folcloric şi implică o 
foarte ascuţită analiză funcţională. O cercetare a versiunii baladă nu se poate 
întreprinde fără analiza sincronică a versiunii colind (...) Orice studiu se cere să 
utilizeze acele metode care sunt conforme cu obiectul luat în cercetare. Or, în 
studiile asupra Mioriței, oricât de paradoxală ar părea afirmaţia, lipseşte cercetarea 
folclorică. Până astăzi nu s-a cercetat cine cântă balada, cui i se cântă, de ce se 
cântă şi în ce împrejurări are loc execuţia artistică a ei. (...) Tot atât de neglijată a 
fost şi problema execuţiei caracteristic sincretice a versiunii colind, care nu poate fi 
înțeleasă în afara prilejului ritual al execuţiei.” (1, pp.169-170). 

Concluzie: Munca de cercetare a lui Adrian Fochi reprezintă un moment 
crucial în cunoaşterea fenomenului mioritic prin efortul de separare a analizei 
versiunii colind de aceea a baladei „Miorița ” şi, în al doilea rând, prin materialul 
documentar impresionant oferit spre investigaţie urmaşilor. Preeminența baladei 
asupra colindei păcurarilor a fost însă atât de puternică în conştiinţa cercetătorilor, 
încât şi după 15 ani de la publicarea monumentalei monografii, cele peste 275 de 
variante ale colindei aşteptau încă să fie văzute în specificitatea lor folclorică de 
cântece de urare zise de cetele de colindători în timpul sărbătorilor de Crăciun şi 
Anul Nou, şi nu ca rudele sărace ale baladei „Miorița ”. 


3. În căutarea temeiului etnografic al colindei 


În 1921, Dumitru Caracostea afirma necesitatea studierii legăturii baladei 
„Miorița? cu colindul, arătând că în Transilvania circulă o masă compactă de 
colinde. După cercetări îndelungate ale fenomenului mioritic, conduse „cu 
sagacitate şi o erudiție rar întâlnite în folcloristica noastră dintre cele două războaie 
mondiale” (1, pp.159-163), ajuns în pragul vârstei de 80 de ani, Dumitru 
Caracostea redactează lucrarea „Problemele tipologiei folclorice”, apărută postum 
în 1971 sub îngrijirea lui Ovidiu Bârlea. 

Conspecte. „Urmărind complexul mioritic, ne-am încredințat că imaginea 
îndeletnicirii păstoreşti la mormânt este ultimul element simplu, ireductibil, prezent 
în tot complexul acesta. Înlăturarea lui ne scoate din sfera motivului nostru.” 
(p.173) 

„Sub forma lui ireductibilă, colindul ultimei dorinţe se reduce la următorul 
contur: ciobanul cere să fie înmormântat nu la cimitir, ci la stână, să i se pună 
semnele păstoreşti la cap, ca oile să-l plângă. Curioasă urare de Crăciun această 
dorinţă funebră. Văzută cu ochii noştri de azi ne apare nefirească. (...) Numai 
încadrând ultima dorință păcurărească în imaginile înrudite, vom putea vedea 
colindul primitiv cu ochii lumii pentru care a fost creat şi ne putem da seama în 
puterea căror funcțiuni a putut dăinui ca urare.” (p.128) 

„Ce simplă ne apare azi fotografia unui mormânt păstoresc, aşa cum era cu 
milenii în urmă! O suliță ciobănească, eventual un brad cu fluierul aninant în vârf. 
Şi totuşi, printr-o evoluţie de veacuri, de aici a crescut Miorița. Se cere deci să 
adâncim imaginile preliterare, anterioare scrierii şi, desigur, versului.” (pp.137- 
138) „Imaginea aceasta a încununat tipul mai vechi al bocetului păstoresc dialogat, 
Ciobănaş de la miori, zis la îngroparea junilor şi mai ales la înmormântările fictive 
ale celor dispăruţi fără urmă. În cazurile acestea, nu mai poate fi vorba de o dorință 
ultimă, ci de împlinirea unei datini atât de fireşti, încât există variante în care 
ucigaşii pun fluierul şi celelalte semne la capul victimei, fără ca victima s-o fi cerut 
cu limbă de moarte. Toate acestea arată că înainte de a fi poezie, imaginile au fost 
ritualuri. (...) Faptele relevate încadrând imaginile în datini, ne apropie de 
înțelegere, înlăturând ceea ce la început ni se părea atât de straniu în dorința 
funerară zisă cu gură de moarte la sărbătorescul colind, speţă străbătută de voie 
bună şi de urări de fericire.” (p.131) 

„Raportând sinteza aspectelor premioritice, colindul, la forma de viaţă în care 
circulă până azi, îţi dai seama că în cadrul familiei care l-a păstrat, el trebuie să 
aibă o funcţiune socială. Altminteri, ar fi dispărut. În ce stă urarea, imaginea dorită 
zisă la căminul familiei? În forma veche de înmormântare anterioară cimitirelor şi 
existentă şi azi într-unele sate cu locuinţele noastre risipite din Ardeal, țăranul îşi 
înmormânta pe tatăl său în preajma casei familiale, în câmpul care cuprindea 
spaţiul sacru pentru îndeletnicirea de plugar, cât era necesar pentru turmă şi redusul 
său plugărit. Nu este sigur dacă cuvântul nostru sat vine direct sau indirect de la 
fosatum, ceea ce implică împrejmuiri. Ceea ce este neîndoielnic, este însă că o atare 
înmormântare a părintelui marca un hotar pentru spaţiul necesar muncii familiei, 
deci desfacerea de locul comun de păstorit, miriştea pentru păşunat, în sensul de 
păşuni colective. Numai încadrat în această fază şi în acest spaţiu colindul 
dobândeşte o semnificație.” (...) "Noi nu avem mărturii literare indo-europene care 
să păstreze un ecou el acestei stări de luare în posesie a unui loc de păşunat al 
familiei. Colindul premioritic, aşa cum se zice la casa străjuită de mormântul 
părintesc are o valoare documentară tocmai pentru acea fază primitivă care 
marchează ieşirea din nomadism. Astfel se dezleagă ciudăţenia unei urări funerare 

zisă de Crăciun. Era afirmarea unui drept cutumiar ocrotit de părinţii înmormântați 
în împrejmuirea familială.” (5, pp.138-140) 

Continuator al marelui său predecesor, folcloristul Al. I. Amzulescu publică în 
1989 studiul „Mioriţa. Controverse — Restituţii”, o dezvoltare a celui din 1979, 
„Noi observaţii cu privire la Mioriţa-colind. ” (5, pp.138-140) 

Conspecte. Ipoteza fundamentală „în viziunea mea, ritualistă”: testamentul din 
colinda păcurarilor este „organic apărut drept firească articulație finală inerentă 
străvechiului scenariu de iniţiere profesională în care, după multele şi grelele 
cazne şi suferințe ale uceniciei la în-păcurărire, ciobănaşul cel mic şi strein 
proclamă în fața marilor fărtați mărturia solemnă a jurământului său de veşnică şi 
nestrămutată credință legată de păcurărie, nimic şi nimeni, nici chiar moartea, 
neputând de aici înainte să rupă grava juruință pe viață şi pe moarte a acestei totale 
în-credinţări şi in-vestituri de în-fârtăţire păcurărească!” (p.91) 

„culegerile etnografice au pierdut de mult, şi probabil definitiv firul atestării 
străvechilor practici tradiţionale, obiceiurile şi gesturile rituale ce stau la temelia 
colindului păcurarilor.” (p. 92) „...lipsa de fapte şi probe concrete de care este, 
desigur, nevoie în sprijinul tezelor şi al ipotezelor noastre, lipsite deocamdată de 
orice argument pozitiv şi palpabil. Singurele noastre temeiuri şi argumente reies 
doar din ceea ce ne poate oferi cercetarea minuțioasă a înseşi textelor, ascultând 
atât de firavele glasuri şi şoapte pe care ele le poartă dinspre cele ce au fost cu 
adevărat cândva, către prezentul copleşit de cârpeală şi confuzie...” (p.96) 

Asemeni lui D. Caracostea, Al. I. Amzulescu a construit un model genetic al 
„Mioriţei” ca fenomen multisecular: „l. De la drama hieratică şi sacrală, de tradiție 
imemorială, a con-sacrării, a în-credințării şi în-fârtățirii ezoterice a micului 
ciobănaş ucenic-mânător, cu ritualul şi ceremonialul intrării, al inițierii întru 
păcurărire şi al asimilării celui mic şi strein în ceata şi în obştea marilor şi 
deplinilor păcurari stânaşi - veri primari, sau frătiuţi;, 2. la cântecul ritual (de 
sâmbră sau la măsuriş?); 3. apoi la ciudatul colindul păcurarilor din zilele 
Crăciunului şi ale Anului Nou, mai întâi în nordul Ardealului apoi în tot Ardealul; 
4. iar de la acesta la povestea cântată despre duşmănoasa ucidere, pe drumurile 
transhumanței, a celui mai bun dintre păstori de către fârtaţii lacomi şi perfizi, în 
marea baladă, realistă şi duioasă, a blândului păstor şi a oiţei sale confidente - cu 
versiunea ei optimală în nordul Munteniei, bine îndreptată şi întocmită şi fericit 
cristalizată în textul Alecsandri...” (6, pp. 93-94) 

Conspect. Nicolae Boboc, „Motivul premioritic în lumea colindelor”, Editura 
Facla, Timişoara, 1985. Consideraţiile finale, pp. 209-216: „Prima şi cea mai 
importantă constatare, pe care o facem la sfârşitul cercetării noastre în legătură cu 
colinda păcurarului, este că ea nu se lasă în întregime explicată pornind de la un 
singur punct de vedere şi că nici toate la un loc nu-i epuizează înțelesurile. Textele, 
în forma ajunsă până la noi, nu sunt suficient de unitare pentru a determina con- 
cluzii categorice. (...) Ipoteza morţii ritualice, ca şi a celei iniţiatice (simbolice) 
facilitează înţelegerea unor situaţii din colindă: de ce tânărul păcurar acceptă fără 


14 


Masca Păcurarului — Al treilea raport de cercetare în cazul „Mioriţa ” 


ripostă moartea; de ce e ales întotdeauna păcurarul cel mai mic, cel mai bun, cel 
mai frumos; de ce i se dă voie celui condamnat să-şi aleagă felul morţii, de ce cere 
el să nu fie îngropat, ci doar învelit în glugă; de ce preferă luarea capului; ce sem- 
nificaţie ar putea avea tăierea, demnicarea, punerea în țăpuşte etc. Desigur că este 
greu de apreciat în ce măsură colinda, în starea în care a ajuns până la noi, reflectă 
un rit sacrificial, unul inițiatic sau câte ceva din amândouă. Este de asemenea 
riscant a afirma cu deplină certitudine că ea ar putea fi un astfel de ecou.” 

„Note şi comentarii”, 61 (p.226): „Ipoteza morţii ritualice care pentru noi nu 
reprezintă decât una din modalităţile posibile de înţelegere a ermetismului textelor 
colindei (...) Ca orice ipoteză apărută pe teren incert de fapte şi de date 
contradictorii, ea mai are nevoie de puncte de sprijin, iar pentru moment acestea 
lipsesc şi s-ar putea să nu apară niciodată.” (7) 

Conspect. Monica Brătulescu, „Colinda românească”, Ed. Minerva, 1981. 
„Bogatul repertoriu de colinde axate pe tema păstoriei păstrează desigur o secretă 
legătură cu sfera ritualului. Nu numai că au moştenit şi transmis miturile 
vânătoreşti, dar păstorii şi-au elaborat un sistem propriu de rituri, prescripții şi 
credințe care s-au menţinut până târziu în tradiția populara românească. Prin 
referință la baza etnografică a colindelor păstoreşti se va găsi cheia „Mioriței”, a 
cărei interpretare globală se lasă încă aşteptată. (...) Se poate afirma că atât tes- 
tamentul, cât şi motivația judecării trimit la o sursă rituală. Obscuritatea textului 
colindei şi stadiul actual al cercetărilor nu ne permit a stabili la care rit anume se 
referă „Mioriţa ”. (8, pp.52-54) 

Concluzie: Cercetările de până acum ale colindei păcurarilor se cer continuate 
pe următoarele direcţii: 1. descoperirea sursei sale rituale în sistemul de rituri, 
prescripţii şi credinţe ale vieţii pastorale; 2. descifrarea genezei textului ca trecere 
de la ritul respectiv la imaginile literare; 3. realizarea funcţiei de urare prin cântarea 
textului în lumea pentru care a fost creat. 


4. Staţie de gând 
4.1. Descoperirea familiei adevărate 


Toate tipurile şi variantele colindei păcurarilor conţin însemne specifice, mai 
mult sau mai puţin evidente, care le trimit către alte colinde. Aşa o fac tema şi 
personajele ei care ne aduc în minte imediat colindele păstoreşti: tipul 42 — 
„Ciobanul sătul de ciobănie”, tipul 43 — „Dumnezeu, ciobanul şi larma turmei”, 
tipul 45 — „Ciobanul şi marea” ş.c.]. 

Legea pe care se pregătesc doi dintre păcurari să o facă unui al treilea, trimite 
gândul cercetător la „legea din bătrâni” a colindelor protocolare, dar şi la colinda 
leului - tipul 55. Testamentul păcurarului străinel aduce la vedere colindele cu 
cerbul săgetat de vânător, iar versul „Numai capul jos luat”, specific tipului de 

câmpie al colindei păcurarilor, ne îndreaptă atenţia către colindele cu cerbul, 
şarpele şi dulful, monstru marin. 

Tot astfel, refrenele care evocă şi invocă divinitatea, vom vedea că trimit 
colinda păcurarilor la întâlnirea cu toate colindele româneşti unde Dumnezeu apare 
ca personaj, iar refrenul „linu-i lin” - la colindele cu cerbul şi bourul din tipul 
„Leagăn de mătase”. Aici ajung şi variantele tipului „fata de maior” al colindei 
păcurarilor... 

Toate aceste semne, şi multe altele pe care le vom descoperi înaintând în 
expunerea acestui raport, sunt semnale clare ale dezlegării colindei păcurarilor de 
balada „„Mioriţa” şi întoarcerii sale la familia ei adevărată — genul căruia îi 
aparține prin naştere. lar pentru cercetător, reprezintă condiția elementară a 
studierii acestui text: a-l analiza ca şi când balada scrisă de Alecsandri n-ar fi 
existat. 


4.2. Mărturia autorului 


Cititorul de folclor literar românesc primeşte de la bibliotecă o culegere de 
colinde — pentru că acestea îl interesează — pe care o lecturează cu intenția de a le 
înțelege mesajul. Pentru a-şi realiza scopul, el va trebui să aibă de la început în 
minte istoria textelor pe care le citeşte. Aceasta îi va spune că fiecare text scris este 
transpunerea literală a unui text oral cântat în trecut, poate şi astăzi, în satele 
româneşti care şi-au menținut tradiția, de către un grup de colindători în contextul 
ceremonial al sărbătorilor Crăciunului şi Anului Nou. Ei au fost primiţi în curtea şi 
casa familiei fiecărui gospodar al satului pregătită să-i asculte. Auzind aceste 
cântece, membrii familiei le percep ca felicitări pentru ce au făcut şi/sau urări de 
sănătate, bunăstare şi împlinirea dorințelor în anul care vine. 

Aşa trebuie să se fi întâmplat şi cu textul de colind ale cărui tipuri şi variante le 
citim şi recitim în culegerea de referinţă a lui Adrian Fochi. (1, pp.555-721) 

Axiomă: Colinda păcurarilor este un text oral care numai în oralitate îşi 
realizează funcția pentru care a fost creat. Ceata de colindători este purtătorul 
îndătinat al acestui text oral pe care-l cântă împreună cu alte colinde în curtea 
gospodarului-gazdă. Acesta îl ascultă înțelegându-i urarea. 

Întrebare: De ce ai introdus în expunerea raportului de cercetare a unei creaţii 
folclorice un termen atât de puternic din ştiinţele exacte — axiomă? 

Răspuns: Acest termen tehnic este semnul grijii pe care o port celui care se 
aventurează pe drumul plin de încercări şi tentaţii al dezlegării unui mister. Nici 
până astăzi nu s-a descifrat sensul de urare al acestei colinde: unii susţin că ar fi 
colind de mort, alții — între care şi Adrian Fochi — că nu ar fi cu adevărat un colind 
care să-şi împlinească rostul în comunitatea rurală. (1. p.442) 

Nu uita! Problemele cercetării colindei păcurarilor: 1. Cine este destinatarul 
acestei colinde? 2. Cum îl putem identifica? 3. Care sunt felicitarea şi/sau urarea pe 
care acest text cântat le transmite destinatarului? 

Urmare acestor cerinţe, cititorul de colinde va trebui să-şi depăşească statutul 
de lector obişnuit. Către această transformare îl îndeamnă şi următorul argument al 
unor autorități în materie — Mihai Pop şi Pavel Ruxăndoiu: „ O particularitate 
structurală a folclorului literar o constituie însă şi sincretismul între mesaj şi 
realizarea lui funcțională, mai ales în cazul unor categorii orientate spre situaţii sau 
date ale cotidianului. (...) Descântecul, colindul sau alte creaţii rituale nu sunt 
exprimate integral prin text, entitatea formând-o numai textul plus faptul cotidian 
spre care textul este orientat funcțional.” (4, pp.93-94) 

Întrebare: Cu ce rămânem, totuşi, din lectura textului scris? 

Răspuns: Cu autorul lui. 

Întrebare: Cum aşa? 

Răspuns: lată cum: tot citind şi recitind variantele colindei păcurarilor, la un 
moment dat ai impresia că nu mai eşti singur cu litera scrisă şi că, de fapt, nici nu 
mai lecturezi, ci asculți pe cineva care îți spune ce vede şi aude în lumea textului. 
EI, acest martor-receptor al întâmplării, este acolo, la faţa locului, şi îți relatează în 
timp real ce se petrece. Adverbul „colo”, care ne aduce la vedere spaţii ce ni se 
păreau îndepărtate — „Colo-n dealu după deal” —, sau adjectivele demonstrative din 
versuri precum „Pe cea coastă” ori „Cele oi mândre”, fac semnul proaspăt al 
coprezenţei acestui personaj enigmatic. Impresia vie a cititorului este că imaginile 
auditive şi vizuale sunt imediat transpuse în imagini verbale. Mai mult, ai 
convingerea că textul colindei păcurarilor se constituie în acelaşi timp cu legea pe 
care o descrie cum se face. 

Atenţie! Trecere de nivel! Fantasma acestui martor-narator are percepții vizuale 
şi auditive ale unor fenomene care se petrec în realitatea înconjurătoare. Ceea ce el 
ne spune nu este, deci, un produs al imaginaţiei sale, ci rezultatul unui efort mental 
de a transpune în cuvinte ce vede şi aude. Calea urmată de el pare a fi de la 
reprezentarea vizuală şi auditivă la reprezentarea verbală, utilizând pentru aceasta 
arsenalul poetic al colindei: descriere, comparaţie, metafore, măsura versului etc. 

Întrebare: Imaginile respective sunt doar imagini reproducătoare, de trecere 
din codul iconic în cel verbal, sau sunt şi imagini creatoare? 

Răspuns: Pentru a răspunde, este necesar să-i acordăm martorului-narator 
statutul de creator al textului colindei păcurarilor. În această calitate, el ştie ce are 
de făcut şi cum se face ceea ce e de făcut: un cântec de urare şi nu pur şi simplu să 
descrie cum se face legea. El numeşte persoanele pe care le vede după cum, 
presupunem, că le cunoaşte dinainte, redă dialogul dintre ele dar nu participă 
sufleteşte la întâmplările evocate. În aceste situații am putea spune — cu prudență, 
totuşi, — că el s-a comportat ca un martor fidel. 

Dar el nu ne spune, de exemplu, ce face unul dintre păcurari atunci când este 
trimis să întoarcă oile. Iar comparaţia din tipul de câmpie, „Ca o lună de inel”, este 

deja o interpretare: el vede cum arată păcurarul străinel şi, în loc să ne prezinte 
înfăţişarea lui în termeni proprii, apelează la termeni figurați. 

Întrebare: Am reţinut un vers prin care martorul-narator se întreabă „Ce s- 
aude-n sat la noi?”. De ce vrea el, totuşi, să ne spună ce aude, când toată lumea din 
sat recepționează aceleaşi semnale şi presupun că toți ştiu să le decodeze? 

Răspuns: întrebarea ascunde o presupoziţie tacită: trebuie să fie un motiv, altfel 
n-ar fi existat colinda. 


4.3. Compunerea colindei păcurarilor 


Pentru a răspunde, revin asupra unui citat din lucrarea lui Mihai Pop şi Pavel 
Ruxăndoiu, „Folclor literar românesc”. Era vorba de un cântec ceremonial de 
înmormântare. Autorii prezintă două ipostaze ale lui: a) când textul era însoțit de 
actul practic străvechi pe care-l descrie şi b) când discursul poetic pierde contactul 
cu gestul ritual care reprezintă funcţia lui magică. În primul caz, specific contextu- 
lui funcţional tradițional, textul are o semnificaţie magică evidentă pentru orice 
receptor din comunitatea sătească. În al doilea caz, aceleaşi elemente ale 
discursului poetic primesc o interpretare metaforică. lată şi concluzia cercetătorilor: 
„Această transformare este esenţială, deşi pe plan formal nu e marcată; ea este 
înregistrată concret numai de colectivităţile care cunosc aceste creaţii în circulația 
lor vie.” (4, p.70) 

Mă întorc la formularea răspunsului. Problema noastră constă în identificarea 
ritului pe care îl descrie textul colindei păcurarilor. Presupunem că acest rit nu este 
o ficțiune literară, ci, dimpotrivă, a avut şi/sau are încă o existentă reală, concretă, 
în lumea de referința a satului românesc unde a fost atestată circulaţia colindei de 
care ne ocupăm. Înainte de a crea colinda păcurarilor, autorul textului a văzut şi 
auzit cum se face acest ritual magic. În urma acestor percepții succesive, şi-a 
format în minte o imagine a ceea ce s-a întâmplat. Este imaginea-referent, pe care 
o vom însemna cu X şi o vom denumi convenţional „cum se face legea străinului ”. 

În conştiinţa autorului, imaginea-referent are şi un corespondent verbal. Fac 
această precizare pentru a putea marca trecerea la textul de colind propriu-zis, pe 
care-l voi numi „comentariu la imagine”. Deosebirea dintre imaginea reală 
transpusă în cuvinte, pe de o parte, şi colindă, de cealaltă parte, constă în două 
elemente. Le voi prezenta pe rând. 

Primul element al diferențierii îl reprezintă structura compozițională a colindei. 
Iat-o detaliată de aceiaşi autori citați mai înainte; „Poezia colindelor(...) ca poezie 
de urare, are pe plan sintagmatic o structură ternară, partea de început cuprinzând 
punerea în situaţie, partea centrală — miezul alegoric al colindului, iar partea finală 
— urarea indirectă, alegorică.” (4, p.88) Punând faţă în față textul colindei 
păcurarilor cu presupusa lui structură arhitectonică, observăm că partea care 
prezintă facerea legii corespunde cu miezul alegoric, iar dorinţa păstorului străin de 

a fi îngropat în strungă şi să fie cântat de oi, este partea de final unde ar trebui să se 
afle urarea alegorică. 

În al doilea rând, imaginea reală transpusă în cuvinte se deosebeşte de 
descrierea ei din colindă prin purtătorul imaginii-referent: dacă inițial această 
imagine-matrice se afla în conştiinţa autorului, după ce el creează colinda textul se 
desparte de autor, devenind un text popular anonim prin definiţie, cântat de ceata 
de colindători în timpul sărbătorilor Crăciunului şi Anului Nou. Acum imaginea- 
referent ar trebui să fie actualizată în mintea destinatarului colindei, numai astfel el 
putând să înţeleagă cântecul pe care-l aude, în curtea şi casa lui, drept cântec de 
urare şi felicitare. 

Observaţie: Înseamnă că şi el a văzut imaginea-referent cel puţin o dată. 

Prin urmare: L.textul de colind trimite la un obicei — practică rituală — ce se 
desfăşoară aievea; 2.din imaginile verbale ale textului deducem că acest obicei are 
următoarele determinări: sunt trei păstori de oi — păcurari —, dintre care doi sunt 
mai mari şi unul mai mic şi străin, cei doi vor să-i facă legea celui de-al treilea, şi-l 
întreabă dacă să-l puşte, ori să-l taie; acesta alege un fel anume de a i se face 
legea, cerând de asemenea să fie îngropat în strunga oilor; 3.întrebarea ce ne poate 
duce la imaginea-referent este următoarea: care dintre obiceiurile cunoscute în 
etnofolclorul românesc se aseamană cu această imagine-comentariu? 

O altă observaţie a autorilor citați, în legătură cu un colind cu caracter epic 
fabulativ, ne susține înaintarea pe această cale de gândire: „întreg colindul 
constituie, aşadar, proiectarea poetică a unei scheme de ceremonial, în care 
elementele alegorice şi fabuloase alternează cu cele descriptive. Dacă structura lui 
epică este imperfectă până la ilogic, structura ca poezie rituală, cu funcţie de urare, 
este perfectă. Elementele epice ale discursului, ca şi cele descriptive, sunt 
subordonate acestei funcții, finalitatea lor fiind legată de ea. Dacă într-un mesaj 
epic propriu-zis elementele descriptive sau lirice sunt subordonate cu totul 
structurii narative, într-un mesaj ritualic aceleaşi elemente apar pe plan de egalitate 
cu cele narative şi, în consecință, îşi permit inadvertenţe logice.” (4, p.170) 

În acest fel am mai făcut un lucru: am introdus colinda păcurarilor în categoria 
colindelor unde urarea este indirectă iar sistemul imagistic prin care se realizează 
cuprinde trei tipuri fundamentale: simbolul magic, descrierea idilică şi construcțiile 
narativ-fabulative. (4, pp.168-169) 

Întrebare: Care din aceste sisteme de imagini se găsesc în textul colindei 
păcurarilor? 

Răspuns: Am presupus deja existența imaginilor narativ-fabulative. Despre 
simbolul magic, prezent cu deosebire în versurile de invocare din aşa-numitele 
„refrene”, acum nu pot să spun decât că va juca un rol determinant în dezlegarea 
enigmei. 

Repet întrebarea: „Ce s-aude-n sat la noi?”... Ce aduce în plus textul de 
colind? 

Răspuns: Dacă întrebarea şi-o pune autorul colindei, atunci răspundem: el aude 
şi vede un ritual pe care-l transpune într-un text de colind. Dacă întrebarea şi-o 
pune gospodarul-gazdă, atunci răspundem: el aude şi vede o ceată de colindători 
care-i cântă un cântec de urare. 

Întrebare: De cine este făcut ritualul pe care-l vede autorul? 

Răspuns: Tot de o ceată de colindători. 

Întrebare: Poate fi aceeaşi ceată de feciori care acum îi cântă colinda gazdei? 

Răspuns: În principiu, da. Adică, textul de colind să fie însoţit de o 
reprezentare a ritualului pe care-l descrie. 

Observaţie. Paradoxul colindelor. Colindele au o structură compoziţională 
care le permite să transmită o urare independent de prezentarea concomitentă a 
ritului pe care-l sugerează în text. Totuşi condiția esențială a realizării funcţiei sale 
de gen este ca destinatarul — în conştiinţa căruia trebuie să se actualizeze urarea — 
să ştie deja, chiar dacă nu-l mai vede desfăşurându-se în faţa lui, ritul la care textul 
pe care-l aude face aluzie. Dacă destinatarul nu şi-l mai aduce aminte sau pur şi 
simplu nu-l cunoaşte dintr-o experiență anterioară, atunci textul de colind nu-şi 
mai realizează funcţia specifică. Este vorba, prin urmare, de o autonomie limitată a 
textului de colind față de ritul pe care l-a integrat la origini. Deşi neaparent, 
colinda a rămas legată pentru totdeuna de ritualul pe care-l descrie, deci de o 
secvenţă ceremonială. 

Răspunsul cerut, pe scurt: în raport cu ritul pe care-l descrie, colinda aduce în 
plus urarea. 

Detalii! 

Conspect. M. Pop, P. Ruxăndoiu, „Folclor... ”: „Ritualul se practică numai în 
anumite împrejurări sau momente din existența unui individ sau a unei colectivități, 
reprezentând nu realităţi cotidiene, ci realități ocazionale deosebite, care impun un 
comportament diferit de cel obişnuit. Tocmai această detaşare de cotidian impune 
realizarea ritualului, care trebuie să aibă, la rândul lui, o anumită eficiență, să 
creeze un plus de realitate, reintrarea în cotidian urmând să conserve acest plus. 
Eficienţa se realizează în virtutea unui sistem de credinţe care motivează întregul 
comportament ritual. (...) Prin rit înțelegem un act constituit dintr-o singură 
secvență, efectuat în virtutea unei credinţe magice, superstițioase sau religioase şi 
orientat spre îndeplinirea unei cerinţe de ordin practic sau moral. (...) În cadrul unor 
manifestări de amploare mai mare, ritul este secvenţa elementară a unui obicei sau 
ceremonial, constituit dintr-un singur act, motivat la origine de un rost magic 
străvechi, azi de obicei uitat, sau de o credinţă religioasă. (...) 

Actualizarea unui obicei pune în relație trei termeni fundamentali: 
performerul, cel care transmite (interpretează) mesajul şi funcția lui magică; 
beneficiarul, cel care primeşte mesajul şi suportă eficienţa lui magică; forța magică 
sau mitică, prin definiție sacră, care asigură eficiența rituală.” (4, pp.132-139) 

Observaţii: 1.ca şi în receptarea colindelor, şi în receptarea mesajului magic al 
unui ritual referința o reprezintă conştiinţa beneficiarului — dacă acolo se află 

sistemul de credinţe care motivează ritul respectiv; 2.mesajul tuturor interpretărilor 
textelor de colind este următorul: există un obicei pe care textul colindei îl descrie 
şi pe care destinatarul îl cunoaşte şi din alte surse — exemplu: secvențe din 
ceremonialul nupțial; identificarea destinatarului cu personajul din textul colindei 
înseamnă, în fond, proiectarea lui în ritualul pe care-l cunoaşte şi îl doreşte 
îndeplinit aievea; colinda este doar un mijlocitor de bun augur între dorinţele 
destinatarului ei şi împlinirea lor în anul care începe; 3.genetic vorbind, textele de 
colind presupun o alegere a acelor secvenţe rituale sau ceremoniale din diverse 
obiceiuri care pot fi modelate în cadrele structurale şi funcționale ale colindei, cu 
scopul de a-l face pe destinatar să perceapă textul ca privindu-l direct într-o 
ipostază dorită, aşteptată să se împlinească; exemple: descântecele de lună nouă — 
ca text de colind, flăcăul pentru care este spus acest descântec de către fata care-l 
iubeşte este chiar flăcăul colindat; secvențele din ceremonialul nunţii (peţirea, 
vama etc.) — flăcăul sau fata de măritat se pot integra psihologic în aceste secvenţe 
ca fiind actant lor; secvenţe din jocul turca, cerbuţul sunt, de asemenea, modelate 
în texte de colind. 
Atenţie! Un astfel de text este colinda păcurarilor! 


4.4. De la lector la destinatar 


Axiomă: textul de colind nu poate fi înțeles corect în afara relaţiei lui inerente 
cu destinatarul. 

Corolar: transformarea lui în text scris şi relaţia lui cu cititorul prin lectură sunt 
exterioare naturii sale. 

Întrebare: Ce-i de făcut? 

Răspuns: Ar trebui ca cititorul să se identifice cu destinatarul colindei 
păcurarilor pentru a putea înțelege textul asemeni lui. 

Observaţie: gazda cetei de colindători se pune ea însăşi în rolul de beneficiar al 
obiceiului colindatului. În această calitate, primeşte colindătorii înainte de a primi 
mesajul augural tocmai pentru a-l primi aşa cum se cuvine. El de fapt ştie acest 
mesaj, important este de a-l actualiza în familia şi gospodăria lui în fiecare an. 

Conspect. M. Pop, P Ruxăndoiu, „Folclor... ”: „Colindele, ca poezie rituală cu 
funcţie de urare, se impuneau prin caracterul îndătinat al obiceiului şi prin însăşi 
funcţia lor: colectivităţile tradiționale erau interesate ele însele în transmiterea şi 
receptarea mesajului lor pentru ca urarea încifrată în acest mesaj să se realizeze.” 
(4, p.291) 

Axiomă a colindatului: de Crăciun, toate familiile sunt la casele lor şi aşteaptă 
urătorii. 

Destinatarul s-a format prin chiar existența sa în colectivitatea natală. 
Participând la evenimentele care marchează viața satului, el este pregătit să le 
recepteze: să le înveţe felul în care se alcătuiesc şi se desfăşoară, să le înţeleagă 

rosturile în viaţa lui, a familiei şi a întregii obşti săteşti. Aşa ajunge să le simtă 
caracterul îndătinat, legic. El este un receptor particular, într-un anumit context 
familial şi familiar care trebuie să se regăsească în cel puţin unul din elementele 
mesajului încifrat în textul colindei pe care o ascultă, altfel acel colind nici nu ar fi 
fost performat în acel context şi pentru acel destinatar. 

Întrebare: Ce trebuie să facă cititorul? 

Răspuns: El trebuie să parcurgă traseul cognitiv de la naivitate la competență în 
citirea textelor folclorice în general şi a textelor de colind în special. Vorbind acum 
de lectorul-cercetător care se instruieşte în bibliotecă apelând la texte scrise, 
observăm cum el se transformă treptat într-un ins folcloric asemeni destinatarului 
autentic; trece din ce în ce mai avizat de la scriitură la oralitate, exersându-şi de 
fiecare dată capacitatea de vizualizare a contextului în care se actualizează 
producţiile foclorice cercetate. Vede tot mai clar satul, curtea, casa, gazdele. 
Punctul terminus al acestui parcurs de inițiere este marcat de preluarea de către 
lectorul-cercetător a rolului îndeplinit de destinatarul firesc al textului respectiv în 
perceperea şi interpretarea corectă a mesajului textual. 

Revin la relaţia construită anterior dintre imaginea-referent —,cum se face legea 
străinului”— şi „comentariul la imagine” reprezentat de textul colindei păcurarilor. Pentru 
ca să introduc destinatarul în relația imagine-text, o voi interpreta în termeni semiotici. 

Conspect. Martine Joly, „Introducere în analiza imaginii”: „O imagine este 
într-adevăr considerată «adevărată» sau «falsă» nu prin ceea ce reprezintă, ci prin 
ceea ce ni se spune sau scrie despre ceea ce reprezintă. Dacă admitem ca adevărată 
relația dintre comentariul la imagine şi imaginea respectivă, aceasta va fi 
considerată ca fiind adevărată; dacă nu admitem aceasta, atunci ea va fi considerată 
drept falsă. Totul depinde, încă o dată, de aşteptarea spectatorului...” (56, p.94) 

Mai departe, voi considera „aşteptarea spectatorului” ca fiind echivalentă cu 
aşteptarea destinatarului colindei păcurarilor. În acest caz, întrebarea este: când 
relația imagine-text va fi în conformitate cu aşteptările destinatarului colindei 
păcurarilor? Sau: când relaţia imagine-referent/ text de colind al păcurarilor va fi în 
conformitate cu dorinţele destinatarului firesc? Altfel spus: când interpretarea 
făcută de noi acestei relații va fi adevărată? 

Considerând ca element cunoscut al acestei relaţii textul colindei, va trebui să 
aflăm imaginea-referent şi destinatarul. Adică va trebui se construim acel 
comentariu al textului care să corespundă dorințelor beneficiarului său. 

Presupoziţii: 1.Toate tipurile de colind al păcurarilor care se referă la „lege”, 
vorbesc de aceeaşi „lege”, 2.deosebirile care apar în descrierea legii nu sunt 
elemente stilistice sau ficțiuni, ci aparțin specificului acestei legi într-o anumită 
zonă etnofolclorică; 3.toate elementele descriptive privind această lege vor fi 
considerate ca elemente complementare. 

Concluzie: prima dată, textul colindei păcurarilor va fi avut în vedere ca mijloc 
de identificare a obiceiului pe care-l descrie; în această ipostază, textul devine 
sursă de indicii ale ritualului pe care presupunem că-l înfăţişează. 

1. O colindă aparte 


Întrebare: Care este locul colindei păcurarilor în tipologia tematică a 
colindelor româneşti? 

Răspuns: În lucrarea de referință pentru această investigaţie, „Colinda 
românească” de Monica Brătulescu, se află o „Schemă a clasificării colindei ” şi 
un „Index tipologic şi bibliografic al colindei” — două materiale sintetice care ne 
vor ajuta să răspundem întrebării. 

Cele 217 tipuri de colinde româneşti sunt împărţite în 10 categorii; I.Colinde 
protocolare, II.Cosmogonice, III.Profesionale, IV.Flăcăul şi fata - iubiţi şi peţitori, 
V.Familiale, VI.Despre curtea domnească, VII.Edificatoare şi moralizatoare, 
VIII.Biblice şi apocrife, IX.Colinde-baladă, X.Colinde-cântec. 

Colinda păcurarilor o găsim la categoria III.Profesionale, 36.Miorița, oaia 
năzdrăvană. 

Mirare: balada lui V.Alecsandri îşi impune cuvântul până şi într-un tratat 
despre colinde! „Mioriţa, oaia năzdrăvană ” este titlul şi personajul baladei, nu al 
colindei păcurarilor! 

Tema colindei păcurarilor o formulăm astfel: unul, doi sau mai mulţi păcurari 
fac legea unui alt păcurarar pentru a-l omorâ. Pentru un cântec de urare, tema 
aceasta pare stranie. 

Întrebare: Între cele 217 tipuri, mai sunt colinde care vorbesc despre omor? 

Conspect. Monica Brătulescu, „Colinda românească”: „I.7.Gazda plecată la 
vânătoare. Ta — Gazda nu a izbutit să vâneze nimic; se împuşcă. 13. — Cerb 
împodobit cu daruri. Colindătorii cer îngăduința de a vâna în livezi (curţi) un cerb 
împodobit cu daruri destinate gazdei sau familiei acesteia. 111.34 — Seceriş funest. O 
fată pleacă la secerat. După ce este îmbrățişată de un cioban (atras de obicei de 
semnalele emise de o floare miraculoasă) fata moare subit. În unele variante se 
pomeneşte de tăierea unui deget al fetei. 35. — Sacrificiul zidirii. Zidurile înălțate de 
câțiva meşteri (foarte des fraţi) sunt mereu năruite noaptea. Pentru a putea isprăvi 
lucrul început, Siminic (Miclăuş, Manole, meşterul cel mare...) trebuie să-şi 
zidească de vie soţia. 38. - Osândă grea. Un tânăr este condamnat de către 
însoțitorii săi să moară fără a fi îngropat şi slujit. Mama osânditului refuză să îl 
răscumpere cu bani sau/şi să îl jelească după datină. 52. — Dulful, monstru marin. 
Spre a fi cruțat, Dulful, monstrul Mării Negre, oferă voinicului pe sora sa (ca 
iubită, mireasă). 52a — Dulful este invulnerabil. În zadar încearcă voinicul să-l 

săgeteze. 53. Șarpele. 53b — Şarpele, un monstru lacom de vieţi omeneşti, este 
învins de către un voinic călare. 53c — Un voinic este devorat de un şarpe. Se 
împlineşte astfel blestemul mamei voinicului. 54. — Vânarea Vidrei. Vidra este 
împuşcată de către vânător. 55Ab. — Leul este ucis. 57. — Vânarea boului sălbatic. 
58 — Vânarea cerbului. 63. — Cerb cruțat de vânător în schimbul unei făgăduinţe. 
Spre a nu fi ucis, cerbul făgăduieşte vânătorului o mireasă (să-l poarte în leagăn 
spre pajişti minunate sau spre locuri bogate în vânat). 64. — Pasăre cruțată de 
vânător în schimbul unei făgăduinţe. 65. — Ciuta proroacă. O ciută prezice că 
turma va fi vânată. Prezicerea se îndeplineşte întocmai. Doar ciuta proroacă scapă 
de la moarte. 66. — Ciuta şi puiul rău sfătuit. Spre a-şi proteja puiul, ciuta îl 
sfătuieşte să coboare la vale. Sfatul se dovedeşte funest: vânătorul surprinde puiul 
la izvor în vale. 68. — Vânătorul şi personajul metamorfozat. 68. — Animalul (de 
obicei un cerb) pe care vânătorul se pregăteşte să-l săgeteze, mărturiseşte a fi un 
personaj uman (fiul unui crai, diecel) metamorfozat ca urmare a blestemului matern 
(patern). VIII.181 — Isus căutat de Maica Domnului. Maica Domnului (o maică 
bătrână, mama sfântului Ion...) întreabă colindătorii (voinici călări, sora soarelui, 
pescari, trei fete de evreu...) dacă i-au întâlnit fiul. Abia după ce este descris fiul 
(cu ochii ca murele, cu un cal pintenog...) colindătorii recunoscându-l, pot da 
răspunsul: Isus este răstignit (poartă război, joacă cu sora soarelui, chefuieşte...). 
186. — Răstignirea lui Isus. Răstignirea lui Isus întristează întreaga natură. 189. — 
Isus şi patul funebru. Isus răstignit este aşezat pe un pat mândru acoperit cu un 
covor mohorât.” (8 , pp. 127-318) 

Observaţii: 1. numai colindul 38. Osândă grea are o temă asemănătoare cu a 
colindei păcurarilor; 2. În Seceriş funest şi Sacrificiul zidirii personajele care mor 
sunt feminine, cauza morții fiind explicitată doar în ultimul tip de colind — zidirea 
de vie; 3. răstignirea lui Isus priveşte un personaj mitic; 4. majoritatea personajelor 
omorâte sau amenințate cu omorul în colindele româneşti sunt animaliere: dolful, 
şarpele, cerbul, leul, vidra, boul sălbatic, pasărea. Ele sunt amenințate de vânători, 
care pot fi chiar colindătorii sau gazda colindată. Uneori se întâmplă ca voinicul 
vânător să fie omorât în lupta cu vânatul. Situaţii ciudate: vânatul se dovedeşte a fi 
un om metamorfozat sau este cruțat în schimbul unei făgăduințe adresate 
vânătorului — adică el vorbeşte omeneşte! Exemplu: să-i dea sora de soţie. Dar 
Dulful, monstru marin, are soră? 

Întrebare: Mai moare cineva în timpul colindatului? 

Răspuns: Da, măştile animaliere turca şi cerbuțul. 

Conspect. Gh. Vrabie, „Folclorul — obiect, principii, metodă, categorii”, ed. 
Academiei R.S.R., 1970. „Teatrul folcloric. ( ...) Turca.” Mască animalieră 
caracteristică ținuturilor transilvane. Capul măştii uneori e sculptat în lemn, vrând 
să imite capul cerbului (în munţii Apuseni); alteori e învelit în chiar blana oii, 
având între comte fel de fel de panglici colorate, bete, clopoței de «cioaie», de 
bronz, care în timpul mersului şi al jocului produc un sunet plăcut; ea face multe 
comicării, joacă clămpănind şi scoțând sunete asurzitoare. Îmbrăcămintea măștii, în 

chip de haină femeiască (covoare etc.). Împodobită cu tot felul de năframe, curele 
cu ţinte etc., ea capătă chipul unui patruped care joacă, ori al unei fiinţe stranii şi 
impunătoare vederii. 

„Moartea turcei: se apropie de ea un fecior şi o împușcă; cădea la pământ. 
Dacă turcaşul era hazliu, murea numai după câteva împuşcături, bun prilej de haz şi 
COMICĂrII. (...) Auzind că mortul era păgân, preotul se codea să-l înmormânteze; 
era rugat de ceilalți ca, în sfârşit, cu mari greutăţi, să accepte. Preoteasa, văzând că 
nu era nimeni să bocească pe mort, îngenunchea şi bocea ea.” (48, pp.436-437) 

Observaţii: 1. vezi legătura cu tipurile de colindă care vorbesc despre 
întâmplări de vânătoare; 2. situaţia descrisă la „moartea turcei” seamănă întru câtva 
cu aceea din colinda „Osândă grea” — de urmărit! 

Conspect. Ovidiu Bârlea, „Folclorul românesc”, vol. I. ed. Minerva, Bucureşti, 
1981. „Colindatul cu măşti. Forma străveche, primară, a întâmpinării prin urări şi 
veselie a noului an pare fără îndoială cortegiul cu mască animalieră. Animalul 
reprezentat prin mască — ființa numenală, cu însuşiri sacre şi (...) eficiență 
deosebită în promovarea vegetației, a sănătăţii şi în genere a bunei stări. 
Reprezentările legate de acest animal sacru provin din zestrea preistoriei, cu mult 
anterioară zeilor antropomorfi. Prin evoluţie, unii din aceştia s-au lăsat înlocuiți în 
jertfele festive prin câteva substitute animaliere, de obicei acelea sub care figura şi 
zeul respectiv înainte de etapa antropomorfizării lui parţiale sau totale. Scenariul 
era pe cât de simplu, pe atât de preistoric: zeul era jertfit, corpul lui infuzat în 
pământ în felurite forme, ceremonie însoţită de bocirea festivă şi cât mai dramatică 
a zeului, după care avea loc învierea lui din aceste membra disjecta, spre bucuria 
enormă a colectivității, căci învierea lui asigura implicit reînvierea naturii, 
îndeosebi a vegetației. (...) Acest nucleu ancestral a primit cu vremea şi alte 
adaosuri prin interpretarea felurită a celor ce întruchipau măştile.” (57, p.271) 

Ipoteză: legea pe care o fac cei trei păcurari din colinda ce le poartă numele, să 
fie descrierea unui rit din colindatul cu măşti. 


2. Titluri tematice şi titluri ceremoniale 


Statistică. 

Cel mai frecvent titlu referă la numele genului folcloric căruia îi aparţine 
textul: „Corindă ”, „Da-i corinda ” şi „Colindă” — 48 de variante din cele 276 
reproduse în monografia lui Adrian Fochi. 

Urmează „Cei trei păcurărei”, „Trei păcurăraşi”, „Trei păcurari” — 29 de 
variante. 

19 variante au titlul „Mioriţa”, semn al supremaţiei textuale a baladei scrise de 
Alecsandri. 

„Păcurariul streinel” şi „„Streinelul” - 5 variante. 

18 variante au ca titlu primul vers al textului colindei. Exemple: „Aude-să 
Doamne-aude”, „În vârfuțu muntelui”, „Tri mniori dalbe”, „Ce s-aude-n sat la 
noi”, „Pa munţâi cei mari” ş.a. 

Primelor 48 de variante cu titlul generic „Corinda ” li se pot adăuga alte 11 
având titlul „Corindă păcurarului”, „A păcurarului” „Colindul păcurarului", „A 
ciobanului”; 3 variante se numesc „Colinda păcurarilor”, „A ciobanilor”. 

Am mai reţinut două titulaturi care atrag atenţia prin contrast cu cele de mai 
sus: „Horea oilor” - Trans. 35, Com. Leşu, r. Năsăud, reg. Cluj — şi „Sus în plaiul 
munţilor” (Colinda oii) — Trans. 86, Com. Valea Drăganului, r. Huedin, reg. Cluj. 

„Trei vulturiu suriu” — Trans. 217,  Nevoieş, com. Buruiene, r. Ilia, reg. 
Hunedoara — un titlu cu totul aparte al unei variante culeasă în 1955 de un bărbat 
care „Ştie colinda din sat. Se cântă şi acuma de către copii cu steaua.”(1, p.682) 

Între anii 1955-1956, Adrian Fochi a realizat o anchetă chiar în această zonă — 
cursul superior al râului Crişul Alb, între Hălmagiu şi Brad — pentru a investiga 
„viaţa actuală a versiunii colind”. La prezentarea ocaziilor de cântare a colindei 
păcurarilor, citim: „... colindul păcurarului se cântă în unele locuri în ajunul 
Crăciunului, în general se cântă între Crăciun şi Anul nou, de obicei în cele trei zile 
ale Crăciunului. În primul caz îl cântă copii la stea. Procedeul este deosebit de ceea 
ce se numeşte în general «a umbla cu steaua» şi constă în fond din reprezentarea 
piesei dramatice Vi/laimul, a cărei reprezentaţie se încheie cu cântarea mai multor 
colinde, printre care şi a păcurarului.” Colinda noastră se mai cântă la „păpuşi, 
colindatul obişnuit cu lăutari (mai de mult chiar la turcă). De aici rezultă cu 
necesitate că executarea acestui colind de un anumit grup de colindători ţine de 
repertoriul lor şi că executarea lui într-o anumita casă ţine de cererea 
gospodarului.” Altfel spus: „Colindul păcurarilor nu se cântă numai ciobanilor, ci 
oricui, la cerere. (...) Dacă nu se mai cântă, nu înseamnă că în sat nu există ciobani 
care să-l cânte sau cărora să li se cânte, ci numai că e prea lung (...) şi deoarece are 
o melodie grea.” 

Cele de mai sus reprezintă argumente pentru ceea ce ne interesează aici: 
„textul se numeşte a păcurarilor sau a păcurarului, deoarece conţinutul său se 
referă la o dramă păcurărească, nu pentru că destinaţia lui ar fi de a se cânta numai 
păcurarilor”. (1, pp.438-444) 

În „Colinda românească”, Monica Brătulescu are un punct de vedere mai 
nuanțat asupra problemei titulaturii unui colind. Cercetătoarea operează o distincție 
fundamentală între titulaturile ceremoniale ale colindelor, pe de o parte, şi „titlurile 
cu rol de reper tematic” de cealaltă parte. Ultimele „au apărut relativ târziu, ca efect 
al îmbogăţirii repertoriului colindelor şi al creşterii interesului pentru subiect în 
dauna semnificației ceremoniale.” 

Conspect. Monica Brătulescu, „Colinda românească”, ed. Minerva, Bucureşti, 
1981. „Chiar şi atunci când au adunat materialul direct, culegătorii au omis foarte 
des să consemneze titlul respectivei colinde în terminologia populară. Aceasta 
constituie poate lacuna cea mai importantă a vechilor colecţii pentru că titlul 

colindelor nu este fortuit — conţine aproape totdeuna o indicație ceremonială 
importantă pentru interpretarea textului. (...) 

(Titulaturile ceremoniale) au un rol normativ; prin intermediul lor se specifică 
ordinea succesiunii, circumstanţele execuției sau destinaţia colindelor în 
conformitate cu prescripţiile obiceiului. Colindătorii percep cu acuitate existența 
unui raport între regulile ceremonialului şi titulaturile date colindelor: «Începem cu 
Dimineaţa lui Crăciun, p-ormă unde stau fetele spunem a fetelor, a junelui unde 
ieste june, a păcurarului la care-o fost cioban la oi» (A.I.C.E.D., I, 3262, Muncelu — 
Hunedoara, 1950)...” 

Interpretare: adică a păscut oile altora din primăvară până-n toamnă şi le-a 
predat stăpânilor de oi să le ierneze până la primăvara viitoare, când le va lua din 
nou în primire. Acum, de Crăciun, când îi vin şi lui colindătorii în curte, el nu e 
păcurar ci doar, eventual, stăpânul oilor sale aflate în staulul de lângă casă. 

„În zonele de colind tradiţional, nerespectarea indicaţiilor pe care le comportă 
anumite titulaturi ceremoniale este de neconceput. Astfel, un sătean fără 
descendenţi masculini resimte ca incompatibil cu starea lui să i se cânte o colindă 
de feciori. (...) Titlurile ceremoniale au un caracter categorial, de pildă titulatura de 
fată nu se aplică unui tip unic de colindă, ci unei clase care reuneşte texte analoage 
ca sens ceremonial dar distincte din punct de vedere tematic (...) 

În strânsă legătură cu faptul că obiceiul se desfăşoară la date sau momente 
variate ale zilei, titulaturile colindelor conţin indicaţii temporale: Colind de Anul 
Nou, Zorile, Colind de noapte. 

Colindele sunt intitulate şi în raport cu locul execuţiei lor: De fereastră, De 
afară, De casă, La intrarea în casă, La plecarea din casă, Pe drum etc. (...) 

Unele titulaturi reflectă ierarhia şi organizarea cetelor: A birăului feciorilor, A 
gazdei feciorilor, A dubaşilor etc. (...) 

Anumite titulaturi cuprind referinţe la forme particulare de colindat. Astfel, 
asocierea colindei cu jocul turcii se menţionează prin titulatura La turcă...” 

Atenţionare: vezi exemplul de mai sus din zona Brad-Hălmagiu! Aici colinda 
păcurarului putea avea ca titlu ceremonial „La turcă”. 

„Cele mai multe titulaturi ceremoniale ale colindei se referă la categoriile de 
destinatari” după sex, vârstă, stare civilă, raporturi de rudenie, îndeletniciri. 
Exemple: De fetiță, De bătrân, Colindă de fată mare, De frate şi soră, La două 
surori. „Dintre titulaturile cu caracter profesional, cele privitoare la ciobănie sunt 
reprezentate prin tipurile cele mai numeroase.” 

Observaţie: Spre deosebire de Adrian Fochi, Monica Brătulescu interpretează 
drept titulaturi ceremoniale „Colinda păcurarilor”, „Colindul păcurarului”, „A 
ciobanului”, „Colinda păcurarului”, altfel spus: ele au ca destinatar păcurarul, se 
cântă la cel care „a fost cioban”, şi nu referă la subiectul colindei. (8, pp.188-194) 

„Câteva titulaturi aflate sub formă de vestigiu ne lasă să întrevedem existenţa 
unor colinde menite cândva unor scopuri bine determinate. La cei cu vite se cânta 
pe alocuri colinda boilor, cailor şi Maicii Domnului (...) Probabil că şi titulaturile 

care menţionează oile (Colinda oilor, Colinda oii) nu indicau subiectul, ci 
destinația rituală a colindelor respective. Presupunem că, în trecut, prin aceste co- 
linde se urmărea, ca şi în anumite descântece, asigurarea sănătăţii şi sporul unor 
categorii de animale.” 

Observaţie: acum devin demne de atenţie „Horea oilor” şi „Colinda oii” ca 
posibile titluri ceremoniale pentru colinda denumită „4 păcurarului ”! 

„Într-o etapă când relaţia colindei cu ritul era perceptibilă pentru practicanţii 
obiceiului, manipularea titulaturilor ceremoniale avea probabil un caracter 
consecvent. Cu o intensitate variabilă, oscilaţii s-au produs însă totdeauna; gradul 
înalt de generalizare a textului, polivalenţa sa simbolică au permis adaptarea 
colindei la destinaţii şi circumstanţe multiple.” (8, pp.9-40) 

Întrebare: Pe cine urmăm dintre cei doi cercetători? 

Răspuns: Deocamdată aşteptăm urările de final — posibile chei de control ale 
titlului ceremonial; ele se adresează direct destinatarului anume al colindelor şi 
atunci vom şti dacă păcurarul este sau nu acela. 


3. Domnului nostru ler, ler 


Conspect. Monica Brătulescu, „Colinda... ”: „Vechiul repertoriu de refrene al 
colindei a fost fără îndoială mult mai coerent decât cel pe care-l posedăm astăzi şi 
a avut probabil o funcție ceremonială manifestă. Refrenul, chiar dacă sensul său a 
devenit parţial obscur, iar execuţia sa relativ mecanică, constituie unul dintre 
nucleele colindei şi joacă un rol important în structurarea textului. (...) 

În pofida apariţiei unor distorsiuni, analiza globală a refrenelor permite încă 
determinarea rolului lor de mesageri ceremoniali. (...) 

„„unele refrene se referă în mod expres la actul colindării, care numit şi repetat 
capătă relief: Corinde, Dai corinde, Hai corinde. 

Alte refrene specifică etapele, adresanții sau actele ceremoniale constituind sub 
acest raport un pandant intra-textual al titulaturilor prescriptive. Astfel, anumite 
refrene subliniează momentul execuţiei: Dimineaţa lui Crăciun,  Zâorel de zi, 
Sara-i mare a lui Crăciun. 

O altă categorie de refrene indică adresanţii colindei: Junelui bunu, Mirelui 
tinerelu (adresant flăcăul), Da Ileana fată dalbă, Dalba-i fecioriță (adresant fata), 
Judelui bun (adresant vătaful cetei). 

Câteodată, refrenele se referă la destinatarii colindei prin evocarea unor 
elemente asociate acestora, de pildă atribute feminine, în cazul fetelor, Cunună de 
vânăţele, sau vegetale din recuzita ceremonialului nupţial, Cetina, cetinioară, prin 
referinţă la o sferă de interese proprie tinerilor necăsătoriți. 

Un număr restrâns de refrene parcă se referi la adresanți mitici: Doamne soare, 
Raza soarelui. În cazul valabilităţii acestei ipoteze, refrenele amintite s-ar identifica 
invocaţiilor. 

Dintre refrenele care pot fi raportate la practici ceremoniale complementare 
colindatului, semnalăm pe cele referitoare la flori şi la măr: Florile dalbe, Flori 
dalbe de măr, Mărului, mărului Doamne. (...) Frecvența ridicată a refrenului 
Florile dalbe de măr sugerează că într-un stadiu mai vechi crengile înflorite făceau 
parte din recuzita colindătorilor. 

O categorie de refrene a pătruns pe filiera creştinismului: Domn din cer, Cana 
Galileului. Ş-al nostru — Domnul Dumnezeu etc. Nu toate refrenele de obârşie 
creştină au păstrat legătura de sens cu sursa lor. Refrenul Leru-i ler s-a desprins de 
multă vreme de rădăcina sa creştină. El a devenit în contextul colindei purtătorul 
unor sensuri ceremoniale, asociindu-se frecvent cu referințe la adresanţii 
colindatului sau la practici adiacente acestuia: Ler ficuță, Ler d-oi ler nevastă, Ler 
flori dalbe flori de măr.” (8, pp.86-88) 

Clasificarea refrenelor colindei păcurarilor, aşa cum apar în cele 276 de 
variante din monografia lui Adrian Fochi: 

1. cele mai numeroase refrene — cca 50 — au ca subiect diferite apelative ale 
divinității: Domnului ş-al nost domn, Domnului doamne!, Domnului nostru ler. ler, 
Doamne 'nostu-i dumnezău, Hai lelui, lelui doamne, loi domnul, ai doamne!, Vai 
domnului, doamne; 

2. Isus Hristos cel sfânt — este singurul refren creştin; 

3. 11 refrene arată momentul execuţiei colindei păcurarului: Dimineaţa lui 
Crăciun — 9, Bună seara moş Crăciun şi Ziuărel de zi; 

4. cu refrenele de la 1. ar putea fi corelate cele 7 refrene care conţin numele 
„doamne” asociat diferitelor forme ale lui lin: Lino-i, lino doamne, Oi linuţ, linuţ 
doamne, Hoi linu-i, linu-i doamne; 

5. 8 refrene conţin referire la elemente de recuzită din ceremonialuri 
complementare colindatului: Florile dalbe, Lerului mărului, Lilior trandafiraş; 

6. câte o dată apar adresanţi mitici - Raza soarelui, Floarea soarelui —, un 
destinatar uman — Mirel tinerelu — şi o formulă neobişnuită, — Negura, negura/ Eli 
dobra, eli bra/, Frunză verde iedera. 

Observaţii: 1. refrenele susțin ideea performării colindei păcurarilor în timpul 
sărbătorii Crăciunului; 2. Oi linu-i lin trimite, pentru insul folcloric, la o cerință 
adresată cerbului — Lin, lin, lin, cerbe stretin — în tipul de colind 80, „Leagăn de 
mătase” din clasificarea Monicăi Brătulescu, iar adăugarea lui „doamne” dă naştere 
unei expresii al cărei sens trebuie descifrat; 3. la fel, invocarea divinității în 
celelalte 50 de variante atrage atenţia ca ceva plin de semnificaţii ce se cer 
descoperite. 

Conspect. Petru Caraman, „Colindatul la români.. ” Trăsături formale comune 
atât formulelor magice cât şi colindelor. (...) În descântece, repetiţia are rostul ei 
magic: chemarea insistentă a unui anumit lucru sau fapt, prin concentrarea întregii 
atenţii numai asupra lui; unul din mijloacele cele mai puternice care îl ajută pe 
descântător să se rupă de lumea reală şi să se identifice cu lumea magică. În colinde 
repetiţia ocupă tot un loc de frunte. Din repetiţie, ca sursă, decurge şi o altă 

trăsătură foarte caracteristică atât pentru formulele magice cât şi pentru colinde: 
formalismul. 

Refrenele de colind sunt tot un fel de formule: ele trec cu uşurinţă de la un 
colind la altul şi aceasta adesea fără nici o legătură cu versurile după care apar. 
Exemple: Florile dalbe, ler de măr!, Ai ler, dai leroi Doamne!, Dă Doamne!, Seară 
bogată, seară bună, oameni buni, cu sănătate! Hei, noi hei, colindătorii!, Tu 
colindă, colinduţ! etc. 

Refrenele din colind ar corespunde în descântece invocațiilor diferitelor duhuri 
sau puteri supranaturale pe care le cheamă în ajutor vrăjitorul, sau apostrofelor ce 
exorcizează bolile sau răul. Aceste expresii revin mereu pe parcursul formulei 
magice, după cum refrenul revine în colinde. 

Orice formulă magică trebuie rostită exact, fără cea mai mică greşală, fără 
omisiuni, completări sau elidarea cuvintelor; în caz contrar, ele nu-şi au nici un 
efect. Acelaşi lucru şi despre colinde: orice greşala comisă de colindători, când îl 
cântă, diminuează finalitatea colindului față de persoana căreia i se închină. De 
aceea colindătorii fac mari eforturi să-l înveţe cât mai exact, să nu comită greşeli. 

Caracterul magic al colindelor ne explică de ce colindătorii respectă atât de 
mult, păstrând cu pietate cuvintele pe care nu le mai înţeleg, cuvinte care, datorită 
învechirii sau deformărilor cauzate de circulația lor pe spații întinse, şi-au pierdut 
sensul şi au ieşit din uz. Refrene complet lipsite de sens: Ai ler oi, d-ai ler oi! 

Datorită acestor analogii atât de izbitoare, colindele au putut fi simţite drept 
formule magice, ceea ce a contribuit la apropierea lor de descântece, care le-au 
servit colindelor drept model şi au exercitat asupra lor o puternică influență privind 
conținutul, oferindu-le variate motive şi, totodată, un spirit nou, tipul dorinței 
împlinite. (40, pp.458-469) 

Atenţionare: în afara refrenelor propriu-zise, textul colindei păcurarilor mai 
conţine şi alte repetiții foarte clar marcate: „Oi, oi, oi mândre bălăi/ Mândru mi-ţi 
cânta pe văi/ Oi, oi, oi mândre cornute/ Mândru mi-ţi cânta pe munte,/ Oi, oi, oi 
mândre seine/ Mândru mi-ţi cânta pe mine”. Cel care formulează aceste repetiţii 
este păcurarul mic şi străinel căruia i se face legea. Care să fie rostul lor? 

Conspect. Mihai Pop, Pavel Ruxăndoiu, „Folclor literar românesc” ed. 
Didactică şi Pedagogică, Bucureşti, 1978: „Simbolul magic este o imagine derivată 
dintr-o anumită credință magică şi paralelă, de obicei, cu o practică rituală 
dominată de această credință; este deci reflexul literar al unui act ritual raportat la 
conceptul în virtutea căruia se efectuează. Cele mai multe dintre aşa-numitele 
refrene ale colindelor constituie asemenea simboluri magice. Nu sunt propriu-zis 
refrene, ci versuri de invocare menite să realizeze contactul dintre mit şi realitate, 
în vederea asigurării eficienței magice; reluată după fiecare vers sau grup de două 
versuri (de aici şi confuzia cu refrenele), invocația trebuie să asigure permanența 
acestui contact. 

Două tipuri de invocaţii se pot distinge în funcție de destinatar: invocaţii 
adresate persoanei căreia i se urează (Junelui, june bun, Domnului, domnu bun) 

într-o ipostază idealizată, care face sinteza dintre eroul colindului şi persoana 
concretă; invocaţii adresate unor forțe magice (Cunună de vinețele, Florile d'albe, 
flori de măr etc.) (4, pp.166-167). 

Întrebare: Cum poate fi divinitatea, atât de invocată prin refrenele colindei 
păcurarilor, un simbol magic? Altfel spus: ce practică rituală este descrisă în textul 
colindei care să fie dominată de credinţa într-o prezenţă divină? 

Trebuie să am permanent în vedere o distincție fundamentală între divinitate — 
Domnul nostru —, pe de o parte, şi destinatarul uman al colindei — Cest domn bun —, 
de cealaltă parte. 

Exemple: „Elogiul frumuseții şi prosperității: Ferican de el, Dai Domnului 
Doamne (se repetă la 1-2 sau mai multe versuri)/ De cest domnul bun,/ Boieriul 
bătrân. (...)” Jula, Vaidei, jud. Alba (13, p.81) 

Colindătorii şi gazda: „Icea, Doamne,-n ceaste curţi, 'n ceaste curți, ceaste 
domnii,/ Ceaste dalbe-mpărăţii,/ La icea, la cest domn bun,/ Cest boier, jupânul 
Sega,/ Mi-este, Doamne, mese-ntinse...” Şocariciu, jud. Ialomiţa. (13, p.44) 

Observaţie: Când colindătorii cântă versurile de mai sus în curtea gazdei, 
identificarea ei cu „ceaste curţi” se face de la sine; la fel, gazda se regăseşte în 
„cest domn bun”, care îl arată fără nici un dubiu. Astfel că precizarea numelui său - 
jupânul Sega - este mai mult un omagiu adus unui mare boier, depăşind nevoia 
ceremonială a identificării. 


4. Rămâi gazdă învesel bun 


Acum ne vom ocupa de urările care apar în finalul unor texte ale colindei 
păcurarului. Ca număr sunt relativ puţine — 8 din 276 variante în monografia lui A. 
Fochi — însă, sperăm, aducătoare de informaţii relevante. lată-le în ordinea din 
culegere. 

Trans. 2b, com. Cămârzana, r. Oaş, reg. Maramureş: „Rămâi gazdă învesel 
bun,/ C-am agiuns sfântu Crăciun.” 

Trans. 27, com. Târgu-Lăpuş, r. Lăpuş, reg. Maramureş: „Să fii gazdă veselos/ 
C-ai ajuns Crăciun frumos.” 

Trans. 57, „Gazeta Transilvaniei”, 12.X1l.1899, Strâmbu, corn. Chiuiești, r. 
Dej, reg. Cluj: „Să fi gazdă vesel, bun,/ C-am ajuns sfântul Crăciun.” 

Trans. 87a, com. Săcucu, r. Huedin, reg. Cluj: „Să fii gazdă sănătoasă,/ Şi noi 
cu colinda noastră.” 

Trans. 115a, Copand, com. Chetan, r. Aiud, reg. Cluj: „Bun ajunul lui 
Crăciun,/ Mulți l-a ajuns, mulţi nu l-a ajuns./ Vedem că gazda l-a ajuns, Să 
trăiască, să vieţuiască/ Ca vara, ca primăvara, Ca şi viţa vinului/ Şi ca spicul 
grâului.” 

Trans. 118, Râmeţi-Valea Uzei, com. Râmeţi, r. Aiud, reg. Cluj: „Ş-or at 
gazde veseloş,/ Veseloş şi sănătos.” 

Trans. 274, com. Ilteu, r. Lipova, reg. Banat: „Şi vă veseliţi voi,/ Ceşti doi veri 
primari,/ Că noi vă-nchinămu,/ D-alba-i sănătate.” 

Trans. 275, com. Săvârşin, r. Lipova, reg. Banat: „- Şi te veseleşte,/ Acest 
străinel,/ Noi s-o închinăm,/ D-alba-i sănătate.” 

Notă: ultimele două variante sunt din culegerea lui Sabin Drăgoi, „303 colinde 
cu text şi melodie”. 

Observaţii: 1. urările de final apar în variante din tipul de câmpie, tipul clasic 
şi fata de maior, 2. sunt o dovadă că textele care le conțin se cântă de Crăciun; 3. 
primele 6 urări de final se adresează gazdei, 4. ultimele două se adresează „Ceşti 
doi veri primari”, respectiv, „Acest străinel”, pe care îi întâlnim şi în textul colindei 
propriu-zise. 

Conspect. Petru Caraman, „Colindatul la români, slavi şi la alte popoare. 
Studiu de folclor comparat.” Ed. Minerva, Bucureşti, 1983. „La fiecare casă, 
colindele se cântă în ordinea: I. Colindul de fereastră, cântat afară la fereastră; II. 
Colindul cel mare sau colindul casei, în care sunt pomeniți stăpânii şi care se cântă 
de obicei în fiecare casă; III. Colindul de gospodar. Apoi de gospodină, fată, flăcău, 
şi după vârstă, până la cel mai mic copil; IV. Urmează urările la primirea diferitelor 
daruri: urarea turtei, a colacului sau descântecul colacului, urarea banilor, a 
brânzei, rachiei etc. Urările le spune vătaful”. (40, p.16) 

„Urări. A. Finaluri de colind.” În formă, aceste finaluri fac parte integrantă din 
colinde. În fond, nu. Spiritul lor diferit de al colindelor propriu-zise, lipsa de 
omogenitate între ele şi colind; caracterul lor general în comparaţie cu colindele 
propriu-zise; la români, finalurile se reduc la câteva versuri; poporul e conştient de 
deosebirea ce există între colindul propriu-zis şi final. Finalul oricărui colind este 
cu necesitate o urare, aproape totdeuna; exemplu: colindătorii îşi spun în chip 
direct urările lor gospodarului, dorindu-i sănătate şi fericire în casă, noroc la vite şi 
roadă îmbelşugată la câmp. „Sănătatea e motivul de bază al oricărei urări de colind, 
indiferent cui i se închină colindul — sau cum spune urarea la români «La mulți ani 
cu sănătate,/ Că-i mai bună decât toate!» Apoi vin fericirea, veselia şi elementul 
special, urare de succes în ale gospodăriei şi ale câmpului pentru gospodar, de 
căsătorie pentru flăcău, fată etc.” (40, p.145-154) 

Observaţii: 1. este greu de încadrat colinda păcurarului în succesiunea 
performării colindelor; dacă este dedicat păcurarului, cum susține Monica 
Brătulescu, atunci ar fi colind de gospodar cu o anumită îndeletnicire; 3. urările de 
final par să intre în categoria „Finaluri de colind”, adică, după ce se cântă colinda 
păcurarului, unul dintre colindători se adresează direct gazdei cu aceste urări; 3. 
formele de plural şi pronumele noi sugerează că e vorba de o ceată de colindători; 
în acest caz, şeful cetei, vătaful, ar fi cel care urează direct gazdei. 

Urări la primirea diferitelor daruri. Exemple. 

„Strigarea colacului: O, feţilor, feţilor colindători,/ Bine ap sta de-a corindat,/ 
Bine gazda pân-acuma mi s-a gătat,/ De-o lună, de-o săptămână, Mai vârtos cu 
această zi bună./ Colacu-acesta nu se face/ Cum nouă, vouă vă place,/ Umblând de 

la masă pan' la uşe,/ Ros cu ceoasa pân cenuşă,/ Ci arând şi grăpând,/ Din câmpu lu 
Rosalim (...) Hăi, hăi şi-o cantă cu vin/ Să ne veselim!/ De-ar fi zece,/ Tăte-ar 
trece.” — Bocsig, Arad. 

„Urarea rachiei: Ni-o dăruit cest domn bun/ Şi doamna dumnealui/ C-o bute 
de vin crăiască,/ Ca gazdele casei să trăiască. (...)” — Clopotiva, Hunedoara. 

„Mulţumita feciorilor: Staţi, fraţi, şi-ascultaţi,/ Că bine s-a priceput jupanul 
gazdă/ Cu dalba lui jupâneasă/ De la luna la săptămâna,/ Mai vârtos de acuma,/ Ca 
prins 12 boi bourei,/ Cu coarnele lungi/ De aici pân' la turci,/ Hegheşe pân' la 
amiază,/ Cecae după amiaz,/ leşind în câmpul cu florile, Brazdă neagră a 
răsturnat,/ Grâu cu mâna-a revărsat. (...)” Decea, Alba. (42, pp.170-173) 

Şi colindătorii cu turca rostesc astfel de oraţii. Exemple: oraţia vinarsului sau 
alduitul colacului — aici sunt descrise activităţile legate de cultivarea pământului, de 
la arat până la coptul pâinii noi. (16, pp.95-101) 

La fel, cerbaşii. Când măștii de cerb i se dă colacul, anume făcut, i se urează: 
„Acu noi, ortacilor/ Voi diecii bunilor/ Cântaţi, lăudați/ Şi vă bucuraţi/ Cu păstorii 
de-a-npreună/ Să ne facem voie bună.” (Hunedoara). (48, p.433) 

Observaţii: 1. vătaful se adresează, deopotrivă, membrilor cetei de colindători 
şi gazdei; 2. discursul lui este mai amplu decât urările de la finalul colindei, 
cuprinzând descrieri de activităţi, glume, felicitări, mulțumiri — de unde şi 
denumirea generică: mulțumită, 3. are loc la sfârşitul colindatului într-o casă. 

Conspect. Monica Brătulescu, „Colinda românească”: „În desfăşurarea 
colindatului, urarea finală are o adresare bine precizată. De aceea eroii laici ai 
colindei poartă foarte rar nume proprii extrase din repertoriul patronimic al 
folclorului; de obicei, eroului-subiect i se atribuie numele adresantului — respectiv 
numele persoanei în casa căruia se cântă colinda. Prin înserarea numelui acestuia, 
între eroul-subiect şi adresant se stabileşte o echivalență simbolică, iar planul 
descriptiv sau narativ capătă semnificaţia unei alegorii. (...) Acest simbolism 
funcţional, probabil foarte activ în perioada de înflorire a colindei, este perceput 
astăzi ca un procedeu de stil sau ca un omagiu adus amfitrionului.”(8, p.76) 

Exemple. „Naşterea unui miel miraculos: Dalbul păcurariu/ El s-a lăudat/ Că 
are oi multe,/ Multe şi mărunte (...)/ Şi te veseleşte,/ dalbe păcurariu,/ Că noi ne- 
nchinăm în albă sănătateu.” Romos — Hunedoara. 

„Dumnezeu, ciobanul şi larma turmei: Pe munţii cu florile,/ O, ler, leroi, 
Doamne, / Paşte Nică oile,/ Paşte-le, porneşte-le,/ Dinainte bate-le (...)/ Dară Nică, 
Făt-Frumos,/ Dânsul fie sănătos/ Cu-ai săi frați, cu-ai săi părinţi / Ai lui Dumnezeu 
să fiți!” Muntenia. (13, pp.148-156) 

Alte observaţii: 1. cu urarea finală se revine la realitatea ceremonială din curtea 
şi casa gazdei, înconjurat de soţie şi ceilalți membri ai familiei, pe de o parte, şi 
ceata de colindători - cu vătaful, masca, blojul şi ceilalți membri ai cetei de 
colindători, de cealaltă parte; 2. întrucât marea majoritate a variantelor colindei 
păcurarului — 268 din 276 — nu conţin la final o urare directă adresată unui membru 
anume al familiei care să se fi identificat cu eroul din cântecul abia încheiat, putem 

deduce că, pentru această colindă, identificarea nu reprezintă modalitatea de 
transmitere a urării indirecte din textul propriu-zis; gazda — în cele 6 urări de final 
unde apare — nu iese cu nimic în evidență, nici măcar printr-un număr mare de oi 
sau că ar fi un păcurar destoinic; altfel spus: urarea de final — ceea ce ne interesa — 
nu susține ideea că destinatarul colindei păcurarului ar fi un păcurar. Aceasta este o 
concluzie foarte importantă în mersul cercetării. 

Se mai poate observa că urarea de final a variantei 115a din Cheţani, Aiud, are 
aliura unui discurs, apropiind-o de intervenţia vătafului la sfârşitul colindatului 
într-o gospodărie. 

Acum putem aborda şi ultimele două urări de final, cu verii primari şi 
străinelul, din culegerea lui Sabin Drăgoi. Sunt singurele situaţii în care personaje 
din textul colindului păcurarilor apar şi în urarea de final. Ar trebui, în logica celor 
discutate până acum, să fie vorba de o identificare între personajele din colind şi 
destinatarii lui aflaţi între membri familiei colindate: în primul caz, gazda mai are 
în casă şi nepoți — fii fratelui sau surorii sale care sunt veri primari cu proprii lui 
copii —, iar în al doilea caz, gazda să fi adoptat un fecior străin ori străinul munceşte 
în gospodăria lui, fiind pripăşit în sat. S-ar părea că argumentele prin care încercam 
să arătăm că personajele din colinda păcurarului nu pot fi eroi cu care vreun 
membru al familiei colindate să se poată identifica, nu stau în picioare. 

Ipoteză: străinul şi verii primari sunt membri ai cetei de colindători, şi în 
această calitate li se adresează vătaful — şeful cetei; ei au reprezentat în fața gazdei 
ceea ce spunea textul colindei cântate de „dieci” — cum am văzut că sunt numiți 
colindătorii care cântă cântecele de urare în ceata de cerbaşi. 


34 


Capitolul III 
NOI VENIM SĂ COLINDĂM 


1. Ceata de colindători 


Analiza refrenelor şi a urărilor de final ne conduc fără ezitare la concluzia că 
textul colindei păcurarilor se performează — la fel ca majoritatea colindelor 
româneşti — în timpul sărbătorilor Crăciunului. Tot urările de final ne-au sugerat 
prezenţa cetei de colindători în calitate de interpret al ei. Mai mult, urările directe 
adresate la sfârşitul colindei străinelului, respectiv verilor primari, ne-au adus în 
minte multumita rostită de conducătorul cetei de feciori prin care sunt semnalate 
atât cântatul colindelor — colindatul propriu-zis — cât şi colindatul cu măşti 
animaliere. 

Pornind de la ipoteza deja avansată conform căreia legea descrisă în colinda 
noastră referă la un rit din colindatul cu măşti, va trebui, o dată mai mult, să 
urmărim cum se desfăşoară acest tip de transmitere a mesajului augural. 
Presupoziţia este susţinută şi de informaţia din cercetarea de teren realizată de 
Adrian Fochi în 1955-1956, în zona etnografică Hălmagiu-Brad, despre cântatul 
„mai de mult” a colindei păcurarilor în timpul jocului turca. (1, p.444) Într-un mod 
care acum nu poate fi explicitat, către aceeaşi ipoteză tinde şi constatarea privind 
frecvenţa semnificativă a refrenelor ce referă la divinitate — observaţie pe care am 
transpus-o interogativ ca materializând o practică rituală dominată de credinţa într- 
o prezență divină. Altfel spus: legea din colinda păcurarilor implică participarea 
unei divinități şi, în consecinţă, unul dintre cei trei păcurari ar trebui să o reprezinte 
în text. 

Întrebare: Din ce se compune ansamblul manifestărilor folclorice care au loc în 
timpul Crăciunului şi Anului Nou? 

Răspuns: În forma lor tradițională, „repertoriul acestor obiceiuri cuprinde: 
colinde de copii — de pițărăi — şi colinde de ceată — colinde propriu-zise; urările de 
belşug şi recoltă bogată cu Pluguşorul şi cu Buhaiul, urarea cu sorcova;, Zorile sau 
zăuritul, Vasilca; jocurile cu maşti: Turca - Cerbul, Cerbuţul, Brazaia, Cămila, 
Capra sau Malanca; jocurile de păpuşi; dansurile — Căiuţii, Bumbierii, Căluşerii; 
încurarea cailor; teatrul popular cu tematică haiducească, teatrul popular al 
mediilor muncitoreşti cu veche tradiție românească şi, ca suprapuneri bisericeşti 
târzii din secolele al XVII-lea şi al XVIII-lea, cântecele de stea, colindele 
religioase şi vicleimul.” (...) Pe lângă acestea, ne mai spune Mihai Pop în lucrarea 
„Obiceiuri tradiționale româneşti”, „ceata organiza petreceri şi jocuri care, în 
perspectiva câşlegilor, nu erau indiferente tinerilor şi nici chiar bătrânilor, 

părinților. Intrând în ceată, tânărul trecea în rândul flăcăilor. La jocurile ciclului de 
Anul Nou fetele intrau în horă, iar în timpul colindatului şi al petrecerilor se 
definitivau sau se inițiau nunțile câşlegilor viitoare. În unele regiuni din țară, îndeo- 
sebi în sudul şi centrul Transilvaniei, ceata şi-a mai păstrat şi azi rosturile 
tradiționale în desfăşurarea obiceiurilor de Anul Nou.” (20, pp.46-47) 

Observaţie: autorul evită să utilizeze termenul „Crăciun”. 

Întrebare: Când şi cum se organizează ceata de feciori care va merge cu 
colindatul? 

Răspuns: Mai întâi să urmărim schema comună a confreriilor carpatice de 
feciori, aşa cum e prezentată de Octavian Buhociu în volumul „Folclorul de iarnă, 
ziorile şi poezia păstorească”: „l. Data calendaristică: solstițiul de iarnă, durata 
fiind de la 24 decembrie la 8 ianuarie; alegerea conducerii confreriei: 6 decembrie 
(Sânicoară, după zăuritul celor ce se numesc Neculai); (...) 2. Toana, de la 7 la 15 
tineri neînsurați, uneori sunt mai multe toane în acelaşi sat, toate cu structura 
ierarhică verticală, constituită din trei ranguri: I. jude, vătaf, II. doi feciori, dintre 
care unul e locţiitorul vătafului, III. trei-patru tineri, chemători, stegari, bucătari; 
tineri de încredere, unii vin pentru prima dată în ceată, au între 14-21 de ani, cu 
credinţă în vătaf, naturi atletice, dansatori, muzicali, ştiutori ai colindelor şi 
tradiţiilor confreriei. De regulă, un fecior talentat joacă cerbuțul (masca), care 
poate fi, ca în Hunedoara, vătaful însuşi. Toana se bucură de simpatia tuturor 
fetelor din sat: a celor ce urmează să intre în horă, adică să fie fete mari, cât şi a 
celor de măritat; participarea lor la viaţa toanei e generală, ajungându-se chiar să 
doarmă la judic. Există şi schimb de toane - lăturenii — între sate. Scopul conjreriei: 
emanciparea tineretului de ambe sexe din sat, integrarea permanentă a celor tineri, 
băieţi — fete, menţinerea ordinei între feciori şi a eticii comune în sat, evidențierea 
celor ce au vocaţii şi nutresc neîncetat curajul, altruismul, cuviinţa. 3. Judia: casa 
feciorilor, gazda, locul de adunare şi convieţuire a confreriei, timp de 7-12 zile, 
uneori şi a fetelor, locul de învăţare a colindelor, a dansurilor, a datoriilor 
confreriei, aici se ia masa în comun, preparată de fete, se pleacă la colindat şi se 
întoarce, totdeauna în ordine «ostăşească», cu steagul, ce e păzit tot timpul. La 
judie are loc judecarea eventualelor certuri între tineri, de către jude, şi se aplică 
pedeapsa fizică sau amendă. Fetele participă la întreţinerea casei, aduc de mâncat şi 
plătesc, când e tradiţia aşa, pentru dansuri, tot ele făcând steagul confreriei sau 
ajută la confecționarea măşti...” 

Atenţionare: insist cu aceste amănunte întrucât vom avea nevoie de ele pentru 
înțelegerea unor texte de colind care, în afara acestor referințe fireşti, scapă 
interpretării corecte. 

A Ceremonia colindatului e constituită din ritul colindării la familiile cu 
fete mari, cu feciori şi la toate casele satului, începând cu cele ale notabililor, se 
viersuieşte colinda, se joacă cerbuţul, se dansează după tradiţie, totul începându-se 
cu urarea judelui. Familiile sunt extrem de mulţumite şi recunoscătoare pentru 
fertilitatea, sănătatea ce se crede că vine prin colindare, se dau daruri în bani şi în 

natură, ce servesc la susţinerea confreriei şi la plata lăutarilor când e cazul. În 
ultima zi, se face colinda zorilor. Colindatul se încheie prin consumarea tuturor 
bunurilor, cheltuirea banilor şi distrugerea măştii, mai ales în cazul când colindatul 
e centrat pe jocul cerbuţului.” (3, pp.76-77) 

Revin cu atenționarea: fetele mari şi fetele de măritat, deşi participă la 
activitatea confreriei de feciori, nu merg la colindat, aşteptându-i pe colindători la 
casa părinţilor; spre deosebire de aceştia, ele cunosc repertoriul de colinde, cine 
joacă masca turcii, ce relaţii sentimentale sunt între ele şi tinerii care acum le 
colindă ş.a. 

Detalii. D Tacit, „Datinile românilor de Crăciun”, descriere din 1869 ce 
priveşte Țara Oltului: la strânsul feciorilor, care are loc la începutul postului 
Crăciunului pe la 15 noiembrie, adunarea este condusă de birău, doi vornici, doi 
juzi, doi pristavoi şi patru pârgari. Şeful confreriei — birul — mai e numit, în alte 
sate, primicer (lat. primicerius), vătaf (cuman), primar, jude, voievod, armaşul 
mare, pârgar mare. El are şi funcţia de judecător, care înseamnă „ruperea legii” 
după statutul tradiţional al confreriei; în unele cazuri, el numeşte feciorii din 
ierarhie, pe care ceata îi acceptă. 

Feciorul care joacă turca — furcarul — e considerat drept păgân în timpul 
colindatului; acest jucător se va mărturisi şi împărtăşi la lăsatul de sec, adică pe la 
15 noiembrie, după aceea abia după Bobotează — 7 ianuarie — va fi primit la 
biserică. Totuşi, confreria de feciori, cu masca şi lăutarii, este în genere 
binecuvântată de preotul din sat, înainte de a pleca cu colindatul. În zona montană a 
Hunedoarei, unde s-a manifestat predilecție pentru furcă, cu două săptămâni înainte 
de Crăciun, feciorii se adună pentru a-l alege pe păgânul de turcaş despre care 
există credinţa că timp de şase săptămâni se află sub puterea diavolului. 

În ajunul Crăciunului, feciorii părăsesc familiile lor, ca să locuiască la toană, 
adică în casa lor, timp de aproape 12 zile. Exerciţiul de ordin social pe care 
adolescenţii îl îndeplinesc în acest răstimp are o importanță deosebită, mai ales 
dincolo de relațiile de familie, adică de parentarea de sânge, uitată în aceste zile. (3, 
pp.55-56). 

„Gazda de feciori nu era niciodată o singură persoană, ci o familie în care 
ceata intra, de regulă, ca şi cum ar face parte din ea.” Bărbatul devenea „tată de 
feciori” iar femeia „mamă de feciori”, între ei, feciorii erau rat", nu numai 
„ortaci” (tovarăşi). (47, p.127) 

Subliniere: în timpul colindatului funcţionează, paralel cu rudenia de sânge, o 
rudenie convenţională, de tip ceremonial, reflectată în textele de colind. 

Steagul „era făcut de obicei din două cârpe de cap (basmale) colorate, din cele 
de se purtau numai în sărbători, prinse de un băț lung de 1-2 m înfăşurat în bete, 
care avea în vârf o cruce (uneori un glob) precum şi alte multe podoabe: panglici, 
flori artificiale, verdeață (în special iederă, brad), precum şi clopoței.” Era acelaşi 
steag care se folosea şi la nunți. El avea un mare rol ceremonial: ceata mergea 

pretutindeni cu steagul şi tot cu steagul dansa. „Când ceata era la gazdă, steagul se 
arbora fie la podul casei, fie la poartă, înălţat pe o prăjină foarte înaltă.” 

Alte semne distinctive ale cetei de colindători: „ei se îmbrăcau numai în 
pieptare (...) purtau toți căciuli sau pălării la fel, îşi puneau pe piept brâie colorate 
sau tricolor (culorile naţionale) în diagonală (vătaful două cruciş), iar în pălărie sau 
căciulă podoabe mari, tot uniforme (făcute din fire roşii şi aurii, pene, ciucuri, 
şnururi, iederă etc.) numite vâstre. În unele părţi, conducătorii purtau bastonaşe sau 
chiar bâte mari, ciobăneşti.” 

Atenţionare: trebuie să fim atenţi la toate însemnele care trimit la păcurari! 

„Mijloacele difereau, dar scopul era acelaşi: feciorii din ceată căutau să se 
înfătişeze astfel (prin diferite semne distinctive) încât să poată fi deosebiți de 
ceilalți.” (47, pp.7-8) 

De la Romulus Vulcănescu, „Măştile populare”, aflăm cum se confecţiona 
masca: „Cetaşii caprei, brezaiei, turcei, cerbului improvizau clăci de mască. Ei 
aduceau la gazdă (toană) materialul de confecționat masca şi începeau să 
trebăluiască (...) Găzdaşii ciopleau de obicei capul măştii, îl articulau şi îl predau 
cetaşilor, care îl aşezau pe băț şi îl înstrăițau, adică îi montau costumul adecvat. La 
împodobitul măştilor-costum participau şi fete tinere, de obicei surorile, prietenele 
şi iubitele cetaşilor.” (49, p.229) 

În cazul turcii, masca rezultată avea „o înfăţişare compozită: barză cu coarne 
de cerb sau cerb cu cioc de barză, cum se spunea de obicei, dar care se putea 
asemăna tot aşa de bine cu alte pasări sau cornute. Masca se trăgea pe cap, încât 
omul care o purta dispărea complet sub ea, afară de picioare, de la glezne în jos. 
Cum masca era construită şi ea pe un picior, care cădea în faţa celui care o purta, 
boriţa (turca) avea trei picioare (dând, fireşte, impresia unui patruped, mai ales din 
pricina poziţiei aplecate a celui din ea). Turca, în afară de piciorul ei, un simplu băț 
de susținere, avea două părți mai importante, capul şi trupul (haina)...” 

Mirare: cât de importante se vor dovedi aceste amănunte în descifrarea 
colindei păcurarilor! 

„Capul este format din două coarne mari, construite în semicerc, (deci mai 
aproape de coarnele unor taurine decât ale unui cerb), înfăşurate cu bete şi extrem 
de împodobite cu basmale şi panglici colorate cu bete aşezate cruciş, cu iederă şi 
alte plante verzi, cu flori artificiale făcute din fire colorate de lână şi beteală aurie, 
precum şi cu o mulțime de clopoței.” 

Notă: atenţie la iederă, brad - se regăsesc în refrene! 

„În loc de bot, capul acesta încornorat avea un fel de cioc, numit aşa nu din 
pricina formei, fiind relativ scurt şi gros, cât din cauză că falca inferioară era 
mobilă şi se mânuia dinăuntrul măştii, cu o sfoară ascunsă, încât boriţa (turca) 
clămpănea cu gura cum clămpăne barza cu ciocul. Altfel, ciocul putea fi asemănat 
tot aşa de bine cu o gură de lup, de iepure, de taur etc. (...) Capul avea sub cioc o 
mică deschizătură care servea ca ferăstruică pentru cel care o purta, prin care privea 
fără să fie văzut. 

Observaţie: văzând o asemenea arătare, un privitor o putea numi cerb, altul 
taur, un altul barză, celălalt lup, sau iepure sau... 

„Haina turcei era formată dintr-o faţă de masă cusută ca un sac larg (...). Ca 
podoabe se foloseau basmale colorate şi panglici colorate, împrumutate de la fetele 
de joc (câte 20-40 de basmale aşezate ca solzi, pe mai multe rânduri, în cascade, cu 
părțile de jos libere, fluturânde, şi câte 30-40 de panglici, tot slobode, încât puteau 
fâlfâi). În plus, câteva rînduri de curele cu ţinte de aramă, în lungime şi în 
diagonală (care ţineau haina mai strânsă de trup) şi tot felul de alte podoabe.” (47, 
pp.10-11) 

Notă: „solzii” ne trimit gândul la peşte - o altă vietate sugerată unui privitor de 
masca turcii. 

După acest atât de bogat în detalii excurs în lucrarea lui Traian Herseni, 
revenim la „Măştile...” lui Romulus Vulcănescu pentru a marca un caz aparte din 
rudenia ceremonială instituită în zilele colindatului. La petrecerea simbolică ce 
urmează confecţionării măștii, numită cina măştii sau masca de adunare, „masca 
era invitată protocolar la cină şi aşezată în capul mesei; flăcăii şi fetele se roteau în 
jurul măştii şi cinau în cinstea ei, legându-se frați cu ea.” (49, p.230) 

Mirare: şi fetele! 

„În ziua întâi de Crăciun, după amiază, confreria cu ierarhia în frunte pleacă 
de la judie. Feciorii chiuie de saltă satul...” (3, p.59) 

Să-i urmăm! 


2. Cam naintea cestor curți 


Conspecte. 

Mihai Pop, „Obiceiuri tradiționale româneşti”, ed. Univers, 1999. „Obiceiul de 
a colinda însemna, de fapt, a merge din casă în casă cu diferite urări. El se 
manifesta pregnant în ciclul Anului Nou, dar nu lipsea nici la alte obiceiuri, de 
pildă la căluş. La baza lui stă principiul pe care se întemeiază rânduiala convieţuirii 
şi a solidarităţii colective din satele noastre de obşte: toţi pentru unul şi unul pentru 
toți. Ceata ca unitate constituită, reprezenta întreaga colectivitate, după cum fiecare 
casă era o entitate a comunității. Ceata ura în numele tuturor, fiecăruia, propițiind 
belşug sau acordând protecție, implicit, întregii comunități.” (20, p.47) 

Jon  Muşlea, Ov. Bîrlea, „Tipologia folclorului din răspunsurile la 
chestionarele lui B. P. Hasdeu”, ed. Minerva, Bucureşti, 1970. „Colindatul (...) Se 
colindă din casă în casă.” (26, p.311) 

Octavian Buhociu, „Folclorul de iarnă, ziorile şi poezia păstorească”, ed. 
Univers, 1979. A Ceremonia colindatului e constituită din ritul colindării la 
familiile cu fete mari, cu feciori şi la toate casele satului, începând cu cele ale 
notabililor...” (3, p.77) 

Traian Herseni, „Forme străvechi de cultură poporană românească. Studii de 
paleoetnografie a cetelor de feciori din Țara Oltului”, ed. Dacia, Cluj-Napoca, 
1977. „În mai toate satele cercetate, feciorii colindau în noaptea sau ziua de 
Crăciun întreg satul, casă cu casă, străbătând străzile cu muzici, chiuituri şi 
strigături de joc.” (47, p.118) 

Întrebare: Cum arătau curțile în care, iată, se pregătesc să intre colindătorii? 

Răspuns: Întrucât colinda de care ne ocupăm este specifică zonei folclorice 
transilvănene, vom vedea curți din această regiune. Mai înainte, însă, o privire 
istorică se cuvine. 

Conspecte. 

N. Iorga, „Istoria poporului românesc”, ed. ştiinţifică şi enciclopedică, 1985. 
„IV. Cum e şi de aşteptat de la un popor care trăieşte în condiţii primitive de 
cultură, țeranul îşi pregăteşte singur totul de ce are nevoie. Pentru casă nu-i trebuie 
arhitect: se îngroapă patru pari în pământ, se împleteşte între aceştia o reţea de 
nuiele ori se bate pământul între scânduri care apoi se înlătură, ca în Oltenia şeasă, 
şi peste toate acestea, care alcătuiesc partea solidă a căsuţei de sat, se pune un strat 
gros de pământ şi lut. Coperişul e făcut din coceni, ramuri, stuf şi iarăşi din pământ 
aruncat deasupra. Până foarte târziu fereştile erau lipite cu hârtie şi numai la 
oameni mai bogaţi se vedea preţiosul geam cumpărat de la bâlciuri sau când se 
ducea la târg. Case de lemn, cu tot materialul de construcţie care se găsea în foarte 
mare cantitate-n regiunea muntoasă şi deluroasă, nu se făcură - afară de colibele 
ciobăneşti care se putea strămuta; numai bisericuța satului era din lemn nevăpsit, 
înnegrit de vreme, împodobit cu muşchi galben şi verde, bisericuțe unde, în zilele 
de sărbători mari, clopotele cele mici, darul vreunui păcătos cu frica lui Dumnezeu 
şi punga ceva mai plină, chemau cu dangătul lor pe oamenii săraci. (...) 

Ulița sau valea satului în caracteristica aşezare românească, acolo unde n-a 
înrâurit vechea influență străină a civilizaţiei apusului, desparte ogrăzi mari şi 
întinse, care sunt împrejmuite cu gard viu, înflorit primăvara şi vara, sau cu 
îngrăditură din împletituri de nuiele sau în sfârşit, deşi numai la gospodarii bogaţi, 
de un gard de scândură, zaplaz, uluci. Modesta casă de locuit se pierde aproape în 
întinsul spaţiu slobod, în care se află o curte pentru păsări şi animale mici, mai ales 
porci; alături stau, pentru păstrarea proviziilor, coşerele, durate din acelaşi material 
ca şi locuinţa, (...) grădina cu fructe, livada, pometul (...) 

Adesea se întrebuința ca bucătărie sau pivniță bordeiul din apropierea casei, o 
locuință supt pământ, uneori cu două încăperi, care-şi primeşte puţina lumină 
numai prin uşa lăsată deschisă şi în care cei săraci îşi căutau adesea un adăpost 
statornic şi trebuiau să vieţuiască şi mai multe generaţii de-a rândul când starea lor 
nu se înbunătățea.” (21, pp.182-184) 

Romulus Vuia, „Studii de etnografie şi folclor”, vol. II, editura Minerva, 1980. 
II. Studii antropogeografice şi etnologice. Satul românesc din Transilvania şi 
Banat. „Curtea este expresia economică a regiunii. Cu totul altfel se prezintă curtea 
într-o regiune agricolă, unde predomină tipuri de sate mai adunate, decât în zona 

aşezărilor răsfirate sau împrăştiate. De aceea vom cerceta curtea în strânsă legătură 
cu felul aşezărilor şi cu ocupaţia locuitorilor. (...) 

În afară de casă clădirea cea mai însemnată a curților ţărăneşti este şura. Prin 
dimensiunile, poziția, însemnătatea sa economică, ea este clădirea cea mai de 
seamă a regiunilor agricole. Ea apare aproape întotdeauna înbinată cu adăpostul 
vitelor mari: grajdul sau poiata. În forma sa cea mai răspândită ea e împărţită în 
trei părți: la mijloc e încăperea cea mai mare, şura propriu-zisă sau aria şurii în 
care se îmblătesc şi se vântură cerealele, iar cele două capete ale şurii sunt 
grajdurile pentru vite. În şură se păstrează recolta, atât cerealele cât şi fânul care 
serveşte ca nutreţ vitelor din grajdul şurii. (...) Pântecele imens al podului şurii, 
deasupra grajdurilor, permite adăpostirea unei considerabile cantităţi de nutreţ, care 
poate fi dat şi în timp nefavorabil, uneori în ieslea de lângă pereţii despărțitori 
printr-o deschizătură îngustă şi lungăreaţă, numită oblon, plural obloane, oblocul 
sau strunga şurii (Bihor). (...) este caracteristică mai ales pentru regiunile agricole 
din zona văilor şi ținuturilor deluroase ale Ardealului, unde cerealele se îmblătesc 
cu îmblăciul în încăperea superioară a şurii. (...) Nutreţul vitelor şi îndeosebi fânul, 
când e atât de mult încât nu încape în şură sau când ea lipseşte, se păstrează în 
grădină sau într-o parte mai izolată a curţii sau chiar într-o despărțitură rezervată şi 
îngrădită anume pentru acest scop, pentru ca vitele să nu ajungă la ea, despărțitură 
numită: ocolul fânului, grădina fânului sau ograda fânului. În unele locuri fânul e 
păstrat şi sub o clădire cu acoperiş şi fără pereţi, numită: şopron, şopreț, colnă, 
colniță. 

Adăpostul oilor, când el este în sat lângă casă, căci noi numai de aceasta ne 
ocupăm, altfel ar fi să intrăm în domeniul vieţii pastorale, este sau o simplă 
îngrăditură, un farc sau ocol, cum i se zice, sau un şopron, o colnă simplă cu un 
perete şi acoperiş...” 

Atenţionare: aici se găseşte elementul cel mai important care va duce la 
înțelegerea sensului de urare al colindei păcurarilor! 

„... El se întâlneşte mai ales în zona de fânețe cu o bogată viață pastorală, iar în 
zona agricolă mai rar. Când oile sunt mai puține, ele sunt adăpostite în unele locuri 
chiar şi în grajd sau poiată. Numirea generală a adăpostului oilor răspândită în tot 
Ardealul, Banatul, Crişana şi Maramureş este staul, staor, staur, staoer şi mai rar 
stau (Severin) şi stăuroi (Someş, Sălaj). Numiri mai răspândite sunt şi: colnă, 
colniță (Hunedoara, Alba, Turda, Bihor, Arad, Cluj, Sălaj, Someş) şi ocol de oi 
(Mureş, Târnave, Turda, Alba, Cluj, Someş, Bihor). Mai rar se întrebuinţează: farc 
(Caraş, Alba, Arad), corlă (Maramureş, Năsăud), obor (Alba, Târnave), coşar 
(Târnave), saia (Braşov), pripor (Bihor) şi seci (Severin).” 

Întrebare: De ce am reţinut toate aceste denumiri? 

Răspuns: Pentru a le compara cu acelea care apar în sutele de variante ale 
colindei păcurarilor din diversele zone etnografice ale Transilvaniei. Scopul va fi 
de a distinge, cum o face foarte bine Romulus Vuia, între adăpostul oilor din curtea 
casei, pe de o parte, şi construcţiile pastorale făcute pentru perioadele din an când 

oile sunt scoase la păscut pe izlazul din marginea satului sau pe păşunile de la 
munte. Acest lucru se întâmplă primăvara şi vara, când are loc văratul oilor. 

Continuare conspect. „larăşi curtea, care este un corolar al regiunilor agricole, 
dispare sau este rară de tot. Clădirile regiunii din zona culturii fâneţelor sunt pe 
lângă casă, grajd, colnă sau colniţă, cocină sau coteț pentru porci şi în locul şurii 
apare o altă alcătuire caracteristică regiunilor pastorale: staorul oilor. (...) Curtea 
propriu-zisă lipseşte, iarba creşte până înaintea casei, de aceea şi locul îngrădit din 
jurul casei nu e numit curte sau ocol, ci grădină, iar ocolul este locul îngrădit 
pentru vite în jurul grajdului, sau chiar şi un loc îngrădit vara pentru oi în timpul 
nopţii. Pentru a gunoi locul, acest ocol se poate muta din loc în loc. Deci o nouă 
dovadă că termenul ocol e legat de îngrăditura vitelor, pe când termenii curtea sau 
aria reprezintă împrejmuirea casei în regiunile agricole. (...) Prin urmare, am putea 
spune că nu întâlnim aproape nimic din ceea ce caracterizează satele adunate ale 
regiunilor agricole. Grădina şi curtea dispar, lipseşte cu desăvârşire ulița şi nu 
exagerăm când afirmăm că lipseşte chiar şi satul în sensul unei colectivități 
adăpostite într-o aşezare adunată el fiind fărâmițat într-o puzderie de case 
împrăştiate. (...) 

În privinţa poziţiei celor două clădiri principale, casa şi grajdul cu şura, se pot 
constata două fapte caracteristice pentru vechile curți româneşti din satele 
îngrămădite de vale şi răsfirate: a) de a aşeza casa mai departe de uliţă cât se poate 
spre mijlocul sau partea dindărăt a curţii şi b) de a aşeza grajdul cu şura cât mai 
aproape de uliţă. (...) aceasta „a dus şi la o separare a primei părţi a curţii printr-un 
gard de partea dindărăt unde se află casa. Astfel s-a format în partea dinainte a 
curţii un ocol destinat vitelor, iar casa rămâne nu în ocol ci în grădină, adică în 
livada cu pomi şi zarzavat. (...) Curtea dublă are două variante: a) grajdul în curtea 
dinainte şi casa în curtea a doua şi b) cazul invers. La ambele variante, intravilanul 
mai are şi o a treia parte, livada sau grădina cu pomi şi zarzavat, ograda.” (9, 
pp.11-32) 

Exemplu pentru varianta a) — în Ţara Hațegului şi Regiunea Pădurenilor. (9, 
p.32) 

Exemplu pentru varianta b) — Maramureş; aici grădina se prelungeşte în spatele 
casei cu livada, stupina, şoproanele pentru fân şi paie, clăile de fân, staulul pentru 
oi, coşul pentru porumb. (10, p.115) 
colindătorilor care acum intră pe poarta curții, vedem şi noi ceea ce văd ei, adică 
toate lucrurile descrise mai sus. Cu singura deosebire, fundamentală, că ele sunt 
locuite de oameni şi animalele de lângă casă. 

În ordinea tradiţională a colindatului, primii care urează gospodarului-gazdă şi 
familiei sale sunt copiii. 

Conspect. Mihai Pop, „Obiceiurile...”: „Colindele copiilor sunt scurte, vestesc 
sărbătoarea, urează belşug în miei, viței, purcei, pui etc. şi cer, în versuri pline de 
haz, darurile cuvenite: alune, mere, pere, colaci etc. În unele părți ale Olteniei şi în 


42 


Masca Păcurarului — Al treilea raport de cercetare în cazul „Mioriţa ” 


Transilvania, copiii, numiţi pifărăi, atingeau cu bețe sau nuiele stâlpii porților, 
uşorii uşilor de la grajduri şi hambare, grinda casei şi scormoneau în cărbuni pentru 
a aduce noroc şi belşug. Colindele lor semănau cu cele amintite pentru romani de 
Du Cange (Glossarium mediae et infimae latinitatis, Paris, 1844, III, p.962)”. (20, 
p.49) 

Exemple. Urarea pițărăilor din Hunedoara: „Câţi cărbuni în vatră,/ Atâţia boi în 
poiată,/ Câţi cărbuni în vatră,/ Atâţia peţitori la fată/ Câte pietre pe râu,/ Atâtea 
stoguri de grâu./ Câte aşchii la tăietor,/ Atâția copii după cuptor.” (20, p.54) 

Sau: „Bună ziua lui Ajun,/ Că e mai bună a lui Crăciun (Stăpânul casei îi 
mulţumeşte, apoi copilul rosteşte:) Stogu — cât casa,/ Pâinea — cât masa,/ Stupii — 
mieroşi,/ Caii — bănoşi,/ Porcii — unturoşi,/ Oamenii — sănătoşi,/ Oile — lânoase,/ 
Caprele — ţâţoase,/ Cânepa — până la streşina casei,/ Mănuşele — cât mătuşele,/ 
Fuioarele — cât răşchitoarele,/ Ce e în casă — să trăiască,/ Ce e afară — să izvorască./ 
La anul cu pace şi cu sănătate/ Est timp cu o parte/ Şi la anul cu o mie.” (61, 
pp.206-207) Ascultând ce-i spune copilul din faţa lui, gospodarul are în minte, 
evident, ce este în casa lui — el şi ceilalți membri ai familiei sale — şi ce este in 
curtea lui — stupii din grădină, caii din grajd, oile din staul etc. Şi înţelege foarte 
bine urarea de sănătate, ani mulţi, belşug şi bună convieţuire cu semenii. 

După copii, care-i urează ziua, gospodarul nostru se pregăteşte să-i primească 
pe adevărații colindători — membrii cetei de feciori ai satului. Ei sosesc noaptea şi-i 
vor cânta, mai întâi, cântecele de urare care, în clasificarea de gen, intră la 
categoria colinde protocolare, ce reuneşte „tipurile care descriu etapele şi 
prescripţiile obiceiului.” (8, p.128) 

Exemple. „La deschiderea porţilor: Pe unde-am umblatu,/ Colindeţi/ Tot am d- 
întrebatu,/ Curtea lui Crăciunu/ Şi-a lui cest domn bunu,/ Gazdă, dacă nu ne crezi,/ 
leşi afară şi ne vezi,/ Că noi ni-s cu haine verzi/ Şi ne pică streşinile/ Şi ne udă 
cămeşile./ Uşe descuindu,/ În casă băgându./ Să fii vesel, cest domn bun,/ Ş-o- 
nchinăm cu sănătate.” (Ilteu, jud. Arad) (13, p.48). 

„Cerb împodobit cu daruri: De roagă-se, roagă/ D-oi la Dumnezeu,/ Da-Lerui 
Doamne!/ Negri-şi vânători, Să-i sloboază jos,/ Pe poale în jos,/ Jos cu negura./ Ei 
şi-au d-oblicit (bis)/ Aici la d-voastră,/ C-aveţi livezi verzi./ În mijloc de livezi/ 
Cerbu-i stretior,/ Gura-i păltior./ În coarnele lui,/ Cunună de flori;/ Pe şalele lui,/ 
Arme voiniceşti;/ Pe spatele lui,/ Masă de mătasă,/ D-îndoită-n şasă./ De l-om 
putea prinde,/ Cununa-am lua-o/ D-în dar cui vom da-0?/ Da noi că i-om da-o/ Tot 
la fata gazdei./ De l-om putea prinde,/ Armele le-om lua;/ D-în dar cui le-om da?/ 
Tot noi că le-om da/ Feciorului gazdei!/ De l-am putea prinde,/ Masa am lua-o;/ D- 
în dar cui vom da-o?/ Da noi că am da-o/ Jupânesei gazdei!/ De l-om putea prinde/ 
Cerbul cu totul,/ D-în dar cui l-om da?/ Tot noi că l-om da/ Jupânului gazdă!” 
(Sebeş, jud. Alba) (13, pp.66-67). 

Întrebare: Există un astfel de cerb? 

Răspuns: Este vorba de masca de cerb purtată de unul dintre membri cetei de 
colindători. 

„Colindătorii, darurile şi Isus: Da fi vesel cest Domn bunu,/ Hai lerui mi 
Domnu-i bunu,/ Că la tine cine-mi vine?/ Vin junii colindători,/ Feciorii 
veciniloru,/ Şi şi domnu-şi va cu ei./ Domnu-n casă-şi va intra,/ Vesmântu-şi va 
scutura,/ Maline feciorilor,/ Să mi-ş sară-n cea grădină,/ Să mi-ş rupă câte-un fir,/ 
Câte-un fir de rusmalin/ Ş-o cruce de busuioc,/ Să mi-o-ntindă în fântână,/ Să mi-o 
apuce a roura,/ Cei mai mici, mai mari să crească,/ Cei mai mari să veselească.” 
(Săvârşin, jud. Arad) (13, p.85). 

Mirare: împreună cu tinerii colindători, în grădina gazdei a intrat şi Dumnezeu 
care-i stropeşte familia cu un buchet de rosmarin şi busuioc înmuiat în apa fântânii 
sale, urându-i de bine! Dacă ne luăm după textul colindelor, în curtea gospodarului, 
în noaptea de Crăciun, au loc evenimente greu de crezut! 


3. Familia reală şi familia ceremonială 


Am numit aşa cele două părți care participă la colindat: prima îl primeşte, a 
doua îl performează. Familia ceremonială, am văzut deja, se constituie în jurul unei 
familii reale — a gazdei cetei — căreia i se adaugă, venind din alte familii reale ale 
satului, membrii cetei propriu-zise. Feciorii din ceată devin copii ai gazdei şi frați 
între ei, dincolo de rolurile pe care le îndeplinesc în cadrul cetei — de la birău la 
turcar. Fetele, deşi participă la activităţile ce pregătesc colindatul, în timpul 
desfăşurării lui se vor afla în curtea casei părinteşti pentru a primi ceata de 
colindători împreună cu familia lor reală. 

Conspect. Traian Hersenii, „Forme străvechi... ”: „Lămpile ardeau toată 
noaptea în aşteptarea cetelor, iar porțile erau descuiate, gata să le primească. 
Independent de oricare alt interes, gospodarii cu familiile lor se pregăteau din timp, 
împodobind casa, punând în rânduială curtea, asigurând darurile şi punându-le pe 
masă, adică toate cele de cuviinţă pentru acest eveniment. (...) Când cetele intrau în 
curte sau în casă, gazda trebuia, într-un fel sau altul să le primească după cuviință, 
după un anumit ceremonial tradițional; el şi familia lui întreagă trebuia, într-un fel 
sau altul, să asiste şi să participe: ascultând, închinând, poftind, îndemnând, 
arătându-se bucuroşi, oferind, dând mâna, răspunzând etc., iar la urmă multumind. 
Era un act plin de solemnitate, de gravitate şi de emoție pentru fiecare familie, nu 
numai pentru ceată. Ne găsim în domeniul vast al comportamentelor ceremoniale.” 
(47, pp.116-117) 

Întrebare: Cine nu-i acasă în acest răstimp sacru al aşteptării şi actualizării 
colindelor? 

Răspuns: membri cetei de colindători, păstorii plecați cu oile stăpânilor la 
iernat, flăcăii luaţi la oaste, cei care au murit. 

Întrebare: Ce nu se află în curtea gazdei din ce-i aparţine? 

Răspuns: oile ţinute la iernat în zona fânețelor sau plecate în transhumanță. 

Întrebare: Cine formează familia reală? 

Răspuns: „Familia mică se compune din tată - mamă, soţ - soţie, bărbat - 
femeie/nevastă şi copii, din unchi şi mătuşă, atât pentru fratele şi sora tatălui, cât şi 
pentru fratele şi sora mamei. În linie ascendentă, din bunic - moş, bunică - moaşă 
sau străbunic - strămoş, străbunică - strămoaşă, cu nepotul şi nepoata, strănepotul şi 
strănepoata. Copiii(...) între ei sunt fraţi; deci, când este vorba de întregul grup, se 
foloseşte o singură denumire pentru ambele sexe. Dar fraţi sunt, în sens restrâns, 
numai copiii de sens masculin. Cei de sex feminin între ei sunt surori. În relaţiile cu 
unchii şi mătuşile sunt nepoți: nepot şi nepoată, ca şi în relațiile cu bunicii şi 
străbunicii. La acelaşi nivel, copiii între ei sunt veri: văr şi vară, şi, după gradul de 
înrudire, veri primari sau veri dulci, veri de frate sau de soră, sau veri II, III etc. 
Familiile înrudite prin alianță se încuscresc. Părinţii tinerilor căsătoriți devin între 
ei cuscri: cuscru, cuscră, iar frații devin cumnaţi: cumnat, cumnată. Pentru mire şi 
mireasă sunt socri, iar aceştia, faţă de ei, ginere şi noră. Relaţiile de năşie se 
denumesc prin nănaşi: nănaş, nănaşă şi fini: fin şi fină.” (20,pp.26-27) 

Observaţii: 1. tată şi mamă denumesc atât părinţii din familia reală cât şi pe cei 
din familia ceremonială; 2. la fel, frate - frați, veri primari apare cu o frecvență 
semnificativă în colinda păcurarilor. 

Să urmărim cum se reflectă componenţa familiei reale în titlurile ceremoniale 
ale colindelor româneşti, care ne spun cui 1 se cântă aceste cântece de urare. Cu alte 
cuvinte: cum devine familia reală din gazdă a cetei de colindători destinatar al 
colindelor cântate în curtea ei. În lucrarea Monicăi Brătulescu am întâlnit 
următoarele titluri ceremoniale: Colindă pentru familie, Colind de casă pentru 
gazdă, De nevastă, Colinda tinerilor căsătoriți, De văduvă, De flăcăi, De băiat, De 
fată mare, De fecior şi fată, De om cu trei feciori, De frate şi soră, Colinda 
surorilor, De copil mic, Colindă de fetiță mică până la 10 ani, Colindă de bătrâni, 
De însurat. 

În ce priveşte familia ceremonială: La gazda feciorilor, La gazda cetei, A 
judelui, A birăului feciorilor, A cetei. Sunt, prin urmare, colinde cântate tatălui şi 
mamei, fraților care compun familia ceremonială, precum şi vătafului — cel mai 
important membru al cetei de feciori. 

Lucrurile, destul de clare şi distincte până acum, se complică în timpul 
colindatului, atunci când cele două linii de înrudire stau față în față: fiul plecat din 
familia sa reală pentru a deveni membru al cetei de colindători, revine în curtea ei 
pentru a o colinda; în aceeaşi situaţie poate fi şi un tânăr însurat. Ei sunt primiţi în 
curte în noua calitate pe care o au de îndeplinit în răstimpul colindatului, familia 
reală respectându-le acest statut ceremonial. Tatăl şi mama îşi văd fiul jucând rolul 
de vătaf al cetei de colindători, sau de cetaş care se face că trage cu arcul pentru a 
vâna cerbul întruchipat de o mască, sau de simplu membru al grupului care le cântă 
colindele dedicate lor şi întregii familii reale, cu fratele, sora şi bunicii săi. 

Conspect. Traian Herseni, „Forme tradiționale... ”: „Sătenii în general îşi 
dădeau seama că organizau şi executau un spectacol, o reprezentare, dacă nu în 
sensul teatrului modern, pur distractiv, fără îndoială, în sensul originar, de joc 

pentru a obţine anumite rezultate dorite, de a pune în mişcare anumite forțe 
supranaturale în favoarea oamenilor, a dobitoacelor, a câmpurilor.” (47, p.117) 

Exemple. |. În tipul de colind 55 — Leul — felicitarea de final este adresată 
mamei: „Cine-n lume mi-l vedea/ Tot pă june-l fericea,/ Pă el şi pă maica lui,/ Co 
scăldat, c-o-făşeat/ Ce mai june ş-o-apucat/ De duce leu legat,/ Leu legat și- 
nverigat,/ Nici de puşcă nepuşcat,/ Nici de arme săgetat/ La-nălţatu de-mpărat./ O- 
nchinăm cu sănătate!” (Goleş — Hunedoara). (42, pp.117-119) Mama adevărată, 
spectatoare la jocul cu măşti în care fiul ei este colindător-actor, este felicitată 
pentru calităţile lui voiniceşti. 

2. În tipul 7 — Gazda plecată la vânătoare nu este prezentă la casa şi curtea sa 
atunci când vin colindătorii. Dar în acest răstimp ceremonial, vânători sunt doar 
colindătorii, care vânează „căprioare, iepuraşi, fetiţe” etc. Deci gazda se află printre 
colindători, rolul său din familia reală fiind preluat de fiică: „După el cine-om 
mâna?/ Om mâna pe fica gazdii,/ Să-l aducă tot mai sus,/ Tot mai sus pe lângă 
lună,/ Cu-o mână ținând de lună, /Cu alta-mpletind cunună./ Dar cununa cui om 
da?/ Şi-om da-o la fica gazdii,/ Să-i fie de cununie/ Tate-său de veselie,/ La maica 
de bucurie.” (Sânmiclăuş - Moftin - Satu Mare) (13, p.51). 

3. Tipul 61 — Vânat adus de coarne în curte — prezintă situația în care un tânăr 
însurat joacă masca cerbului iar tânăra nevastă îi este gazdă: „Tânăra-i nevastă,/ 
Din curte-mi eşa,/ De-un corn îl prindea/ Şâ-n curte-l băga/ Şâ mi-l fereca./ 
Ferecat, ferice,/ De cine-i ferice,/ Tânăra nevastă/ Ce mirel că-mi d-are!/ Ce haine-ş 
d-îmbracă!/ Haine sunt domneşti,/ Arme voiniceşti,/ Caii sunt crăieşti,/ Cum bine 
vedeţi”. (Zam — Hunedoara), (13, pp.187-188). După ce s-a dezbrăcat de masca- 
costum, tânărul soţ, care era vătaful cetei de feciori, se îmbracă şi se înarmează ca 
un domnitor. 

Revenim la familia ceremonială şi la programul pe care-l prezintă fiecărei 
familii din sat. 

Conspect. Octavian Buhociu, „Folclorul... ”: „Colindatul însuşi... Confreria 
de feciori, în bună ordine, odată ajunsă în curte, sau în casă dacă e loc iar afară e 
prea frig, dar mai ales când e o fată mare, ies din ceată doi feciori care cântă 
colinda, adică o viersuiesc, deseori în dialog, apoi cerbuţul îşi face jocul fantastic 
după muzica celor doi lăutari (care nu fac parte din confrerie, sunt tocmiți anume, 
de multe ori şi aceştia sunt tot tineri). Ca încheiere se face un joc sau mai multe, de 
către toată ceata.” (3, p.56) 

Turca din Beiuş: „Umblatul cu turca începe în ajunul Crăciunului şi se termină 
la Bobotează. Ceata de turcaşi cutreieră satul de la un capăt la altul. Birăul mic 
întreabă gazda dacă primeşte turca sau nu. Dacă da, atunci ceata intră în ocol, 
corindă o corindă sau două, după care intră în casă corindând. Se mai corindă două- 
trei corinzi, din care una cu aluzie directă la fetele de măritat din casă (dacă este 
cazul), după care urmează jocul turcii. (...) În timpul jocului turcii, în satele din 
părțile Pomezeului, are loc un dialog între svornic şi turcă din care nu lipsesc 
cuvintele de laudă la adresa gazdei, a fetei sale de măritat sau a feciorului de 

însurat. Jocul turcii este foarte complicat, cu ritm specific, schimbări de ritm 
conform cântecului instrumentelor, aplecări într-o parte şi alta, către copiii şi fetele 
din casă, aplecări în fața colacilor, vinarsului şi banilor pe care gospodina a avut 
grijă să le pună pe masă. Între timp, turcaşii se aşează în două grupuri pentru a 
corinda alternativ (corinzile mai lungi): un grup rosteşte un vers, ideea fiind 
continuată de celălalt grup şi tot aşa, până când colinda este gata. În jocul 
turcaşului este un moment deosebit de important marcat de moartea turcii. După 
improvizaţiile de la început, pe o melodie tristă a instrumentelor, cel care joacă 
turca simulează moartea; toţi turcaşii tac; apoi, încet, turca îşi revine după moartea 
de câteva secunde, iar jocul se continuă ca şi mai înainte, în timp ce restul 
membrilor din ceată descântă, adică rostesc cu viguare strigături. În continuare se 
corinda corinzile preferate ale gazdei. Japa ia colacii de pe masă, altul ia vinarsul, 
birăul mic ia banii, după care turcaşii mulțumesc pentru găzduire şi pleacă la o altă 
casă.” (16, p.97-98) 

Jocul turcii (boriţei) în Ţara Oltului: „Boriţa juca în noaptea de Crăciun în 
toate casele din sat câte un joc scurt, singură sau în acelaşi timp cu colindătorii, iar 
în a doua zi de Crăciun juca singură, în mijlocul satului în faţa mulțimii adunate, un 
Joc lung şi spectaculos, folosind spaţiul liber pentru a-şi flutura larg toate basmalele 
şi toate panglicile, pentru a bate băţul şi picioarele de pământ într-un tropot 
puternic, pentru a suna din toţi clopoţeii, în ritmul impetuos al muzicii, pentru a 
clămpăni în acelaşi timp din fălci (din ciocul de lemn) şi a face salturi 
imprevizibile, schimbându-și brusc locul, pentru a continua jocul într-o parte sau 
alta a cercului viu format din spectatori. Binenţeles, boriţa avea răsplata ei: după 
joc ea pretindea bani şi nu se lăsa până nu era cinstită cum se cuvine. (...) nu înceta 
stăruințele, fugăritul şi muşcatul decât când era satisfăcută. Lupta aceasta dintre 
boriţă şi spectatori stârnea întotdeauna mult haz.” (47, p.12) 

Menţinem sub observație masca turcii, cu gândul la asocierea colindei 
păcurarilor cu jocul ei — atestată o singură dată. 

Întrebare: Ce credeau sătenii despre această apariţie? 

Răspuns: „În credinţele şi în ochii sătenilor, tocmai în cadrul datinei, turca este 
o apariţie misterioasă, indescifrabilă, după nume, ci şi după înfăţişare; neînţeleasă 
după acțiuni şi incalculabilă, o făptură din altă lume, de alt ordin: o ființă 
supranaturală, o ființă miraculoasă”. (47, pp.161-162) În urma propagandei 
bisericeşti, alți săteni o socoteau ca „chipul diavolului” (...) „Din pricina aceasta, 
masca nu mergea la preot (în timpul colindatului) şi nu intra în biserică — singurele 
locuri unde nu însoțea ceata, ca o făptură necreştină ce era.” (47, p.12) Concluzia 
lui Traian Herseni: „Aici nu poate fi deci vorba decât de o divinitate străveche 
(demon sau zeu), care-şi perpetua prin tradiţie drepturile uzurpate de o nouă 
divinitate, care i s-a suprapus, dar n-a putut-o răpune integral niciodată.” (47, 
p.163) 

Despre asocierea dintre colinde şi jocul furca aminteşte pentru prima dată 
Wilhelm Schmidt, într-un studiu din 1866: „Românii din Transilvania au şi dânşii o 

legendă de Crăciun, în care se spune despre un leagăn de aur, purtat pe valurile 
furioase ale mării de un taur cu coarne de aur şi pun în jocurile lor (de la Crăciun) 
pe acest taur, înfățişat de cineva sub masca unei arătări fioroase, având cap de bou 
şi cioc de pasăre şi e privit de toţi ca un fel de mama pădurii, mâncătoare de copii.” 
Autorul crede că turca (turon, tur = taur) nu este decât taurul caracteristic din cultul 
lui Mithra. (47, p.79) 

Ipoteză: divinitatea invocată în majoritatea refrenelor din colinda păcurarilor 
este taurul ceresc. 

În „Indexul tipologic şi bibliografic al colindei” din lucrarea Monicăi 
Brătulescu, sunt menţionate câteva colinde „de furca” sau „la turcă”. 

Exemple. II.Cosmogonice. Tipul 26. Vestmânt împodobit cu astre. Colinda de 
turcă de la Cuciulata — Hoghiz - Braşov este variantă a subtipului 26A. — 
Dumnezeu (Isus) îmbrăcat într-un vestmânt împodobit cu astre coboară din cer pe o 
scară. lată o variantă asemănătoare din Săcele - Braşov: „Pogorât-a Dumnezeu/ Cu 
vestmântul mohorât,/ Mohorât până-n pământ./ Dar în piept şi-n spăticele/ Luci-şi 
stele mărunţele,/ Pe din sus mai măricele./ Luci-şi luna cu lumina/ Şi soarele cu 
căldura./ Dar în cești doi umerei/ Luci-şi doi luceferei (...) Rămâi, om bun sănătos/ 
Ca un trandafir frumos,/ C-ai fost gazda lui Christos. (...)”. (13, pp.111-112) 

Privindu-i pe colindătorii care i-au intrat în curte, gazda se întreabă care dintre 
ei îl reprezintă pe Isus evocat în cântecul ce tocmai îl ascultă. Un vestmânt 
deosebit, asemănător cu cel al lui Christos din colindă, îl poartă turca. Prin urmare 
această mască este Isus. O percepţie similară să fi avut şi destinatarul variantei din 
Hunedoara a tipului 19. Colindătorii, darurile şi Isus cu titlul ceremonial „La cerb” 
— reprodusă mai înainte: el vede cerbul când ceata îi viersuieşte că vin cu Isus „şi 
pomenesc de darurile cuvenite Domnului”. 

La categoria III. Profesionale, tipul 68. Vânătorul şi personajul metamorfozat, 
o variantă „la turcă” din Dobreşti-Bihor, a subtipului 68D, are ca temă slujbele care 
se fac în Biserici, în prezenţa Maicii Domnului cu pruncul în braţe, pentru a scăpa 
de sub puterea blestemului metamorfozei. Trimiterea la păgânul de turcaş care a 
jucat masca Satanei de ziua naşterii lui Isus este clară. Întrebare: Cine este Maica 
Domnului? La fel la VIII. Biblice şi apocrife, tipurile 177C, 190 şi 191. 

Presupoziţie: textele de colind au fost mai lesne de modificat pentru a le 
„creştina”, decât jocul cu măşti pe care, la origine, ele îl descriu. Citit separat de 
această practică rituală, se pierde istoria însăşi a textului, conservată, din fericire, 
uneori, de titlul ceremonial. 

1. Pe cel vârf de munte verde 


În majoritatea lor, indiferent de tipul sau subtipul căruia îi aparţin, variantele 
colindei păcurarilor intră direct în scena întâmplării. Încă din primele versuri, ele 
dirijează atenția cititorului prin indicatori vizuali. Am numit aşa adverbul „colo” - 
cu sensul local „acolo” - şi adjectivul demonstrativ „cel, cea” - care ne arată că 
fiinţa sau lucrul desemnate de substantivul pe care îl determină se află mai departe, 
în spaţiu sau în timp, de subiectul vorbitor. (DEX) 

Exemple: a) Trans. (=T) 2a — „Colo-n dealu după deal”; T32a. — „Colo-n jos de 
şesurele”;, T32b — „Colo-n jos pe coasta verde”; T63 d — „Colo-n jos în râtu verde”; 

b) T27 — „Pe cel picioruş de munte”; T32c — „Pe cel vârf de munte verde”; T76 
— „Pe cea coastă...”; T126 — „La cel drum de vie.” 

Ne aflăm, cum se poate vedea, într-un spaţiu accesibil privirii, fie că este vorba 
de vârful unui munte, piciorul muntelui, dealuri ori valea unei ape. Scena se 
deschide ochilor căutători fără obstacole sau ocolişuri. 

Întrebare: Cine se află în această scenă? 

Răspuns: Se vede cu ochiul liber o turmă de oi, - numită, după zona 
etnografică, „boteiaş de oi” (Maramureş), „mutare de oi” (Năsăud), - şi păstorii lor. 
Denumirea de „păcurari” trimite fără ezitare la păstoritul din Transilvania, tot aşa 
cum termenul „cioban” ne-ar fi indicat zona Olteniei, Munteniei, Moldovei şi sudul 
Transilvaniei, acolo unde l-a înlocuit pe arhaicul „păcurar”. Acesta din urmă ne 
mai sugerează şi tipurile de păstorit căruia îi este asociat. 

Detalii! 

Romulus Vuia, „Studii de etnografie şi folclor” — Conspecte. „...noi credem că 
termenul păcurar a dispărut în Ţara Românească şi Moldova din cauza zonei de 
influență a limbii turceşti, care în Principatele Române era mai pronunţată decât în 
zona în care s-a păstrat termenul de „păcurar” în sensul de cioban. Dovadă este 
faptul că, şi în Transilvania termenul de cioban a pătruns îndeosebi în zona 
păstoritului transhumant, ai cărei locuitori au suferit şi ei, în drumurile lor de 
pendulare - ale păstoritului - aceeaşi influență. În schimb, termenul de păcurar s-a 
păstrat în Transilvania tocmai în regiunea lipsită de drumuri de pendulare 
îndreptate înspre celelalte două țări române.” (9, p. 231) 

Tipurile de păstorit erau strâns legate de nivelul economic al aşezărilor care le 
realizau: păstoritul agricol local, păstoritul agricol cu stână la munte şi păstoritul 
din zona fâneţelor. Păstoritul agricol local era răspândit pretutindeni; la populația 

agricolă din ţara noastră nu a existat transhumanță deoarece, în majoritatea ei, nu-şi 
trimitea turmele nici chiar la munte, iar populaţia agricolă pastorală, care îşi 
trimitea oile la munte, îşi cobora turmele de la păşunea alpină îndată ce se termina 
secerişul ca să pască cu ele pe miriştile din hotarul comunei pentru a le gunoi, 
iernarea lor făcându-se în sat. Acestea erau păstoritul agricol cu stână la munte şi 
păstoritul agricol de la poalele munţilor - în zona de contact dintre munte şi şes, în 
cele mai diferite regiuni ale țării. Păstoritul din zona fâneţelor: aici întâlnim 
adăposturi temporare pentru oameni şi vite în întreaga zona periferică a Carpaţilor, 
şi îndeosebi în Maramureş, precum şi în jurul munţilor Călimani, în Țara Bârsei şi 
în Vrancea. lernarea oilor se face pe loc. (9, pp. 205-352) 

Exemple: 1) stâna din Lorinţ, din lunca Mureşului, aproape de Aiud. Oile erau 
aproape de sat, pe locul de păşune, pe şest, unde se afla strunga, de formă rotundă, 
construită din porți, părţi de palanc, de gard, făcute tot din leaţuri şi scânduri mai 
subțiri. Păcurarii păşunau cu turmele pe locul de păşune de cum se desprimăvăra 
până ningea, apoi le alegeau şi fiecare stăpân îşi ducea oile la el acasă. 

Constatare: de Crăciun, când era colindat, gospodarul îşi avea oile în curte, 
lângă casă. 

Continuare ex. 1: La împreunat la Sângeorzi — Sf. Gheorghe -, fiecare stăpân 
îşi mulgea oile. Oile erau mulse de păcurari, iar gazdele duceau laptele în sat, acasă 
şi făceau brânză. De aceea lipsea stâna ca o construcţie propriu-zisă. Toamna, când 
începea să ningă, desfăcea oile şi fiecare stăpân şi le ducea acasă pe ale lui. 

Exemplul 2. Vâlcele, între Cluj şi Turda, o aşezare tipică, răsfirată pe coastele 
dealurilor, cu o populaţie agricolă, cu un hotar restrâns şi cu oi puține, 3 - 10 oi de 
proprietar. La fiecare stână era un baci şi mai mulți păcurari, după numărul oilor. 
Păcurarii erau odinioară angajaţi fie cu plată în natură, primind zece miei şi zece 
lâni, fie cu simbrie în bani, la buna înţelegere. Cei care păzeau oile şi toamna, mai 
primeau şi trei cupe de bucate pentru fiecare două oi ale turmei. Păcurarul care 
mulgea oile era baci, el dădea laptele pentru gazdele oilor, care veneau la stână cu 
ciubărul în care luau laptele, cu mâncare pentru baci şi păcurari. 

Concluzie la exemplele 1 şi 2: prezenţa acestui păstorit local în hotarul satului 
pretutindeni în regiunile de văi şi coline ale Transilvaniei, precum şi în Țara 
Lăpuşului şi în părțile Huedinului (regiunea Cluj). 

Atenţionare: acest tip de păstorit se practică în aria de răspândire a colindei 
păcurarilor tipul de câmpie! 

Şi în Câmpia Transilvaniei, păstoritul agricol local era cel mai răspândit. În 
prima fază a păstoritului de primăvară primele boteie mai mici de oi păşteau pe 
terenurile destinate pentru culturi ale aceluia care păzea boteiele, iar oile dormeau 
în staule sau strunguri mutătoare, pentru a gunoi terenurile respective. Pe la 
sfârşitul lui aprilie şi începutul lui mai, boteiele se împreunau într-o turmă mai 
mare, când se făcea şi măsuratul laptelui. (9, pp. 217-236) 

Exemplul 3. Mihai Dăncuş, „Zona etnografică Maramureş”, ed. Sport- 
Turism, Buc., 1986. Păstoritul în zona etnografică Maramureş se încadrează, după 

tipologia stabilită de Romulus Vuia, în „păstoritul agricol cu stână la munte” şi 
„păstoritul în zona fâneţelor”. Ciclul anual al păstoritului în satul Ieud de pe valea 
Izei. Toamna, la Sâmedru (Sf. Dumitru, 26 oct.,) se coborau păcurarii şi totodată se 
angajau cei pentru anul următor. Țăranii se asociau pentru iernatul oilor în câmp. 
De obicei, asocierea se făcea între țărani cu pământuri apropiate sau între grupuri 
de oameni din acelaşi neam, datorită faptului că pământurile unui neam erau 
grupate. (...) De obicei, oile erau furajate de toamna până la 25 martie. Fânul de 
calitate mai bună se păstra pentru primăvara, când fătau oile. În grija unui păcurar 
bun intrau cam 80 de oi cu lapte. La un botei (150-200 oi) se angajau trei oameni: 
un păcurar, un ajutor de păcurar şi un băiat. Primăvara, oile erau păşunate pe lângă 
sat, adică la mejdele de jos. După ce se încălzea vremea urcau la mejdele de mijloc, 
unde se făcea „amprorul”, adică înțărcatul mieilor. Urcatul la mejdele de sus avea 
loc începând din 20 mai, de obicei cu trei zile înainte de „ruptul sterpelor”, adică 
de separarea oilor sterpe de cele cu lapte. Etapa următoare includea constituirea 
stânii şi pregătirile pentru urcatul oilor la munte. O stână era formată din 5-7 boteie 
de oi, în funcție de mărimea suprafeţei de păşunat. Gazda de stână era de obicei 
țăranul cu cele mai multe oi. El închiria muntele, iar simbriaşii aveau obligaţia de 
a contribui la plata „arvonului” pentru munte. (...) Fiecare gazdă de botei avea 
obligaţia de a însoţi, cu căruța, oile până la munte. În căruță ducea toate cele 
necesare stânii. Înainte de a porni la drum se făcea o mică petrecere. Apoi, 
păcurarii îşi luau rămas bun de la neamuri, de la prieteni şi de la fetele din sat. 
Fetele îi însoțeau până la marginea satului. (...) În ierarhia funcţiilor de la stână, 
„vătavul” are responsabilitatea cea mai mare, de aceea el trebuie să întrunească o 
serie de calități: să fie cumpătat, priceput, să se bucure de prestigiu în fața 
celorlalți. Viaţa la stână, în munte, se desfăşoară după legi nescrise dar care, în 
virtutea tradiţiei, s-au dovedit valabile şi sunt respectate întocmai. Toamna, la o 
dată fixată iniţial, oile erau coborâte de la munte. La sosirea în sat, ele erau alese pe 
boteie şi pe proprietari ca şi la plecare. Păcurarii cu pălăriile frumos împodobite cu 
flori de munte, erau primiți sărbătoreşte de tot satul. Ciclul descris este specific 
pentru întreaga zonă etnografică a Maramureşului.(10, pp. 47-56) 

După acest excurs în etnografia pastorală, privind cu şi mai mare atenție în 
scenă, observăm acum şi „Cu oile la imaş” (T10), T 12 „Mărg la verdele de munte/ 
La iarbă până-n genunche”, T32b — „Colo-n jos pe coasta verde”, T46a — „Pe râtu 
cu florile”... Vorbind cu precauţie, ca o concluzie provizorie, pare, la prima vedere, 
o autentică scenă pastorală care se oferă privirii cu generozitate. 


2. Semne de recunoaştere 
Întrebare: Cum poate decide un privitor avizat că cei trei care se află „Colo-n 


dealu după deal” sunt păcurari şi nu altceva? 

Răspuns: Oile care vin după ei sunt un indiciu de rol: cei care le însoțesc nu 
pot fi decât păcurari - indivizi umani care îndeplinesc ca rol profesional păşunatul, 
paza şi alte activităţi legate de buna îngrijire a oilor. 

Întrebare: Dar când oile nu sunt prezente? Peste 60 de variante ale colindei 
păcurarilor, din toate tipurile, nu cuprind în primele versuri, cum o fac celelalte 200 
de variante, cuvintele of" sau „turmă”. 

Răspuns: În această situaţie intră în funcţiune elementele perceptive 
caracteristice unui păcurar: îmbrăcăminte, obiecte, gesturi - cojoc, glugă, fluier, 
bâtă, a mâna etc. În „Dicţionarul de artă populară românească”, Ed. Ştiinţifică şi 
enciclopedică, 1985, citim despre cojoc, haină lucrată din blană de miel; unele 
dintre cojoace au fost nemijlocit legate de practicarea unor ocupaţii, cum sunt 
„toharca”, „sarica” şi „bituşa” pentru ciobănie. Toharca este o haină lucrată din 6- 
7 piei de oaie, în formă de pelerină lungă până la glezne, neornamentată, purtată de 
ciobani cu blana pe dinafară. Sarica denumeşte o pelerină lungă din blană de oaie 
iar bituşa se caracterizează prin mânecile neobişnuit de lungi. (11, pp. 147-148) O 
astfel de îmbrăcăminte se întâlneşte şi în Țara Hațegului şi Ținutul pădurenilor: 
„Cojoc din piei de oaie cu mâneci poartă numai păcurarii” sau „Poartă cojoc cu 
mâneci lungi numai păcurarii la oi”. (9, pp. 495,524) 

Observaţie: Dar despre cojoc nu citim în nicio variantă a colidei păcurarilor! 
Sunt amintite totdeauna „e/uga”, şi, în tipul „fata de maior”, sumanul şi bonda. 

În acelaşi „Dicţionar...” vedem că gluga este o piesă de port autohtonă purtată 
mai ales de ciobani; se confecționează din pănură de lână albă. O recunoaştem în 
versul „Numai albă gluga mea”. Acest obiect de vestimentaţie se găseşte în mai 
multe tipuri: în Haţeg şi Valea-Bistriţei - gluga de proporții mari folosită pentru 
dormit. E aceeaşi din poezia „Sara” de Octavian Goga: „Răzimat pe coate- 
adoarme/ Un cioban întins pe glugă”. O variantă interesantă o reprezintă gluga cu 
clini, purtată în zona Cluj, Reghin, Mureş şi Bistriţa-Năsăud. (11, pp. 218-219) 

Atenţie! Este aria de răspândire a colindei păcurarilor tipul de câmpie! 

Aspectul amplu de pelerină o apropie de ipingelele din Câmpia Dunării. 
Romulus Vuia ne lămureşte: iepingeaua este o a doua îmbrăcăminte proprie 
ciobanilor din Haţeg şi Ţinutul pădurenilor, pe care o îmbracă pe timp de ploaie; 
este o piesă pe care o întâlnim şi în Muntenia şi la alte popoare din Peninsula 
Balcanică. Adusă de ciobanii mărgineni transhumanțţi. În aceeaşi zonă, etnograful 
transilvănean mai observă şi gluga „purtată pe cap pe timp de ploaie şi folosită şi 
ca straiță.” (9, p.513) 

Încă ceva despre glugă: în Ineu, Crişana, se numeşte „buhai”: „Bade mneu, 
bade Mihai,/ Pune-ţ boitori la buhai,/ Şi te-nvăţ a fura cai”! (12, p. 101) Ce legătură 
să aibă cu taurul? Sau cu instrumentul muzical popular care scoate sunete 
asemănătoare mugetului unui taur? 

Tot ca o curiozitate mai notez întoarcerea cojocului pe dos (conform unor 
credinţe arhaice de protecție magică); în cadrul ceremoniilor de înmormântare, 
doliul este marcat prin purtarea cojocului pe dos, după cum tot astfel se poartă în 

cadrul „obiceiului mascării” cu prilejul Anului Nou. Exemplu: turcaşul descris de 
Pamfile, o mască-copil, altfel spus un băiat care îmbracă un cojoc întors, ținând 
capul măştii în dreptul mânecii. (11, p. 406) 

Mirare: cojocul întors pe dos are blana pe dinafară, la fel cu cele specifice 
păcurarilor, astfel că nu ştii, la prima vedere, dacă cel care-l poartă este păcurar 
adevărat sau un om mascat! 


3. Cu oile după ei 


Stăruind cu atenţia concentrată asupra oilor şi păstorilor, observăm o anumită 
mişcare şi rânduială a ei: „Mărguş trii păcurărei,/ Cu oile după ei” (T. 11), ori în 
T18b — „Stau toți trei păcurărei/ Cu oile după ei” sau T53 — „Vin trei lei păcurărei,/ 
Cu trei turme după ei.” Păcurarii merg în faţa oilor iar acestea îi urmează ca de la 
sine. Pentru un ins folcloric, obişnuit cu priveliştea scenelor pastorale, această 
ordine a deplasării îi sare imediat în ochi: ceva nu este în regulă. 

Ca să ne convingem şi noi, să privim exemple comparative. 

Exemplul 1. Variantă de colind de tipul „Dumnezeu, ciobanul şi larma turmei”: 
„Pe munţii cu florile,/ O, ler, leroi, Doamne, Paşte Nică oile,/ Paşte-le, pornește- 
le,/ Dinainte bate-le,/ De pe urmă strânge-le, / La merez întoarce-le.” (13, p. 157) 

Exemplul 2. Variantă de colind de tipul „Cioban sătul de ciobănie”: „Colo sus 
pe prânturele,/ leste-o turmă de oi grele./ De la turmă cine-ș d-îmblă?/ Îmblă-ş 
badea Sân-Văsâi/ Cu toporu-ncolţurat,/ Cu Tuerm inălat,/ Fluier dzice,/ Stâna 
frânge,/ Da o frânge la volcele,/ Ca să-şi pască troscoțele./ Fluier dzâce,/ Stâna 
frânge,/ Da o frânge la dâmboace,/ Ca să-şi pască bărbânoace.” (13, pp.151-152) 

Exemplul 3. Variantă de colind de tipul „Naşterea unui miel miraculos”: 
„Dalbul păcurariu/ El s-a lăudat/ Că are oi multe,/ Multe şi mărunte, / Câte flori pe 
munte;/ Câte-s floricele,/Atâtea-s miorele;/ Câţi îs d-aglicei,/ Atâţi berbecei!/ 
Păcurariu mai mare/ Chiamă oi nainte;/ Păcurariu mai mic/ Dă-n oi/ Dinapoi.” (13, 
pp. 148-149) 

Din exemplele de mai sus se poate vedea cum deplasarea unei turme de oi 
înseamnă pentru păstor un permanent du-te vino şi nu o defilare - cum ne apare în 
variantele de colinda păcurarilor citate - cu toţi cei trei păcurari în față iar oile în 
spatele lor, urmându-i disciplinate. 


4. Mândru joacă oile 


Scena întâmplării schta în colinda păcurarilor este ocupată, încet-încet, de 
secvenţe din ce în ce mai ciudate. Iat-o pe următoarea, aflată într-o variantă din 
Ghinda, com. lelna, r. Bistriţa, reg. Cluj - T. 48: „Pe râtul cu florile,/ Mândru joacă 
oile./ Dar de joc cine le zice?/ Dar sunt trei păcurăraşi”.(1, p. 584) Aceeaşi imagine 

muzical-coregrafică şi în T50, din Chiraleş, r. Bistriţa, în T 57, culeasă la Strâmbu, 
com. Chiuieşti, r. Dej, reg. Cluj şi publicată în „Gazeta Transilvaniei” 12.XII 1899, 
republ. de O. Densuşianu în „Viaţa păstorească...” În varianta T75 din Lujerdiu, 
Gherla-Cluj, „Colo-n sus în vârf de munte/ Hoi lerui, linu-i Doamne/ Gre turmă de 
oi se-nvârte.” 

Uite şi Trans. 8la, din aceeaşi zonă - Monţiul Gherlei, Gherla, Cluj, unde 
întâlnim amândouă mişcările neobişnuite ale oilor: „Colo-n sus în vârf de munte/ 
Hoi lerui linu/ Grea turmă de oi se-nvârte./ Dar la turmă cine-mi umblă?/ D-umblă 
trei păcurărei/ Cu oile după ei.” 

Interpretare: grea = mare, numeroasă. 

Pe imaşul cu iarbă şi flori de pe malul unei ape curgătoare, oile joacă frumos 
acompaniate de cântecul din fluier al păcurarilor. Ei le zic melodii de joc şi oile - o, 
minune! - chiar dansează. În acest caz, singura salvare bibliografică a fost cartea lui 
Tiberiu Alexandru, „Muzica populară românească”, unde am citit despre unii 
muzicologi care au constatat existența în lumea păstoritului a unui repertoriu 
instrumental strâns legat de viața lor de fiecare zi. Ciobanii îşi deprind oile să 
răspundă la anumite chemări muzicale. Cântate din fluiere sau din buciume, ele 
poartă diferite nume: „Când mulge oile”, „La măsurat”, „A caşului”. Cele numite 
„ale drumului” petrec turmele pe drumurile pendulării de la câmpie la munte şi de 
la munte la câmpie, ori de la târlă spre locurile de păşunat şi înapoi: „Când urcă 
oile la munte”, „Când tulesc oile la vale”... Păscutul îşi are şi el cântările sale 
anumite: „Când pasc oile pe coastă”, „Şireagul la păscut” ş.a. Acestor melodii li se 
adaugă o seamă de cântece-semnal: „Adunatul oilor la stână”, „Când adună oile de 
pe munte” etc. Sunt cântate mai ales din buciume. Pentru „întorsul oilor” se 
foloseşte un semnal caracteristic — uneori un simplu şuierat - la auzul căruia 
animalele împrăştiate în decursul păscutului vin în fugă în preajma ciobanului. (14, 
pp. 41-43) 

Prin urmare, oile merg, pasc, se adună la stână, de pe munte, în jurul 
păstorului, dar nu joacă, iar melodii de joc cântate de păcurari oilor nu am întâlnit. 
Turma care „se-nvârte” trimite însă tot la joc, la „invârtita” ardelenească. În 
lucrarea lui Ovidiu Bârlea „Eseu despre dansul popular românesc”, ed. Cartea 
Românească, 1982, am găsit echivalenţa în limbajul popular din Ardeal dintre 
„joc” şi „Învârtit”: aici „jocul dominant este cel de perechi, care se rotesc în jurul 
unui ax imaginar situat între cei doi parteneri”; denumiri locale: învârtita, 
hațegana, bătuta. (15, p. 78) 

Concluzie: una din două: ori oile nu joacă, sau joacă, dar nu sunt oi! 

Mirare: Atunci, ce sunt! 

5. Ce s-aude-n sat la noi? 


lată că de pe scena virtuală a întâmplării sugerate de textul variantelor colindei 
păcurarilor se trimit şi semnale auditive. Apropierea de locul unde se petrec 
lucrurile povestite aduce acum un liant neaşteptat. 

În patru variante, din Vişeu, Maramureş - T15, din Dej - T61 şi din Gherla - 
T77 şi 79, citim: „Aude-să, doamne, aude/ De trei păcurari la munte./ Dimineaţa 
lui Crăciun./ Că doi au fost frățiori/ Şi unu a fost străinel.” Se aude, adică umblă 
printre săteni vorba despre ceva... 

Zvonurile devin mai insistente - 32d, Rodna, Năsăud: „Auzi mândro, ce se- 
aude/ Peste cel vârfuţ de munte?/ Trei miori dalbe zbierând,/ Trei păcurari 
trâmbiţând.” 

Alţii se întreabă şi ei - T27, Târgu-Lăpuş: „Pe cel picioruş de munte/ Ziuărel de 
zi/ Ce gumă de om s-aude?/ Nu-i gumă de om bătrân,/ Că-i de trei păcurărei/ La 
trei turmuţe de oi.” 

Un fiu îi confirmă mamei sale - 38a, Rebra, Rebrişoara, Rodna şi Ilva Mare, r. 
Năsăud: „Aude-să, maică, - aude/ Peste cel vârfuţ de munte,/ Trei mon albe 
zbierând,/ Trei păcurari bucinând.” 

Tot mai mulţi oameni repetă din ce în ce mai convinşi: „S-aude, s-aude,/ Glas 
de trâmbiţaş/ De-un păcurăraş” - T73c, Dej. 

Unii chiar încep să zărească „Pa uliţă, pintre văi/ Să duc trei păcurărei...” - T19, 
com. Săcel, r. Vişeu, reg. Maramureş. 

Şi, în sfârşit, toate aceste sunete, zarva care se tot apropie, ecourile de cântec şi 
vorbe, sunt localizate în chiar vatra satului: „Ce s-aude-n sat la noi?/ Buciumaş 
mândru de oi,/ Hai lerui, doamne,/ De la trei păcurărei.” - 37 a, Feldru, Năsăud. 

„„Aşa ne-au adus semnalele sonore una din informaţiile cruciale în mersul 
cercetării: scena întâmplării, oriunde am zări-o - pe deal, în vârf de munte, pe 
piciorul sau coasta lui, pe râtul cu florile, pe răzor de vie - se află în hotarul 
satului. Iar cei care văd şi aud ce se petrece în spaţiul ei sunt săteni, tineri şi bătrâni 
interesați cu toții de cele întâmplate. Şi mai e ceva: noi, cititorii, privim şi auzim 
odată cu ei, citind textele variantelor colindei păcurarilor, şi uităm pentru o clipă că 
ei sunt de fapt primii receptori de la care noi ne împărtăşim. 

E momentul unui nou excurs etnografic, de această dată în lumea satelor 
românești. 

Exemplu: satele din zona etnografică Beiuş. Conspect la „Zona etnografică 
Beiuş” de loan Godea, Editura Sport-Turism, 1981. Cele peste 100 de localități 
sunt situate în județul Bihor dar şi în judeţele Satu Mare, Sălaj şi Arad. Le găsim 
răsfirate de-a lungul văilor şi pâraielor care coboară din munţi spre matca 
hidrografică a văii Crişului Negru. Alte aşezări sunt situate pe dealurile ce subdivid 
zona pe direcţia est-vest. Densitate mare de localităţi: pe o distanţă de numai 10 km 

se înşiră patru sate. Nu ieşi dintr-un sat că deja te apropii de prima casă a satului 
vecin. Tipuri de aşezări după principalele ocupaţii: sate cu caracter agro-pastoral, 
unde cultura pământului se află pe primul loc iar păstoritul îi este subordonat 
(Pietroasa, Budureasa); sate cu caracter agrar pronunţat; sate cu caracter pastoral 
(Măgura, Sohodol, Iazuri); sate cu caracter minier; agro-pastorale cu meşteşugari 
specializaţi. Clasificarea după varietatea formelor de relief: sate de munte (Bâlc, 
Criştioru de Sus), de deal (Mizieş, Saca); de vale (Hinghiriş, Poiana, Dumbrăveni); 
sate cu casele înşirate de-a lungul unui drum principal (Rieni, Pietreni); sate de şes. 
După sistemul de dispunere a ulițelor în raport cu centrul vetrei satului, dar şi cu 
moşia (hotarul) lui, cele 100 de sate din zona Beiuş se împart astfel: sate cu textură 
liberă (cu uliţe şerpuitoare de la un capăt la altul, ocolind dealuri, râpe, intersectând 
pâraie), sate geometrice - liniare, multistradale. În sfârşit, o clasificare după 
densitatea gospodăriilor în vatra locuibilă a satului, ne arată: sate cu gospodării 
risipite (Roşia, Chişcău), unde aşezarea este lipsită de o structură propriu-zisă, 
vatra satului confundându-se, uneori, cu întregul hotar al său; împrăştierea locuin- 
telor pe un versant, pe spinarea unei culmi, pe o măgură izolată; satele cu 
gospodării răsfirate (Cristişoru de Sus, Valea de Sus) au vetrele mai bine conturate 
şi se găsesc, în primul rând, la contactul munților cu dealurile; sate cu gospodării 
compacte, adunate, în care vetrele nu ocupă o întindere mare.(16, pp.18-21) 

Concluzie: localizarea scenei cu cei trei păcurari şi oile după ei într-o aşezare 
rurală este corectă din punct de vedere etnografic. 

Întrebare: Pe unde se deplasează aceste personaje din colinda păcurarilor? 

Răspuns: Pe ulițele satului, pe poteci şi drumuri cu trasee neregulate care 
conduc şi spre o arteră mai circulată. 

Conspect. R. Vulcănescu, P. Simionescu, „Drumuri şi popasuri străvechi”, 
Editura Albatros, Bucureşti, 1974: „Drumurile pastorale cu caracter strict zonal sau 
local, circumscrise aşezărilor săteşti, răsfirate de-a lungul văilor de ape, sunt legate 
în mod obişnuit de drumurile de acces ale acestor aşezări spre izlaz, spre păşune, 
spre pădure, spre plaiul şi stâna apropiată. Aceste drumuri erau - în mare parte mai 
sunt şi astăzi - folosite în mod firesc pentru mişcările limitate ale turmelor din sau 
spre satul încadrat în acest context de viaţă şi relief. Privite în păienjenişul aşezării 
lor pe hartă, ele sunt drumuri scurte şi dese, cu toate schimbările şi abaterile 
determinate nu rareori de condiţiile locale ale anotimpurilor. În general ele erau: 
drumuri de picior - legau gospodăriile păstoreşti în zona fâneţelor; drumurile de cai 
- folosite pentru transportul în sat al produselor gospodăriei păstoreşti de la casele - 
stâne din zona fânețelor; drumurile de şleau, adică acele drumuri de care, căruţe şi 
sănii de tras fânul pe uscat; ele erau accesibile pe vreme de secetă sau de îngheţ.” 
(17, pp. 28-30) 

Observaţie: colindătorii nu mergeau pe aici, ci numai pe uliţa satului, întrucât 
ei colindau gospodăriile din vatra satului, casă cu casă. 

6. Despărțirea păcurarilor 


Ne aflăm în fața unui eveniment crucial care se petrece în textul colindei 
păcurarilor: aceleaşi personaje sunt numite altfel. Dacă la început păreau identice, 
acum se diferențiază. Cei trei păcurari sunt împărțiți, după un criteriu necunoscut, 
în două categorii: veri primari, pe de o parte, străinul de cealaltă parte. Ce 
înseamnă „veri primari”, ce înseamnă „străin”, iar nu ni se spune. Ca şi cum noi, 
ca cititori, ar fi trebuit să ştim dintr-o cunoaştere anterioară, sau să înţelegem pe 
loc, prin cercetarea atentă a textelor. 

Mai înainte, însă, trebuie să revenim asupra numărului păcurarilor care se 
regrupează. Sunt trei, desigur, în majoritatea variantelor. Dar mai sunt 11 variante 
maramureşene unde apar numai doi păcurari. Exemplu: T10 — „Colo-n dealu după 
deal,/ Este-on munte cu oi multe./ Şi sunt doi păcurăroi:/ Unu-i mare, unu-i mic.” - 
şi T9a — „Colo-n jos de ogrăzele,/ Este-o turmă de oi grele./ Dar la turmă cine 
şade?/ Şade doi păcurăraşi/ Unul mare, unul mic.” 

Tot în Maramureş am întâlnit o variantă — T10, din Negreşti, Oaş, - care începe 
cu versurile: „Sun doi-trei păcurăraşi/ Cu oile la imaş.” Aceeaşi indecizie între doi 
şi trei păcurari se repetă în alte variante din Năsăud, Gherla şi Crişana. T41, Salva, 
Năsăud: „Colo-n sus, la cei muncei,/ Sunt doi, trei păcurărei,/ Cei doi mari îs veri 
primari,/ Cel mai mic îi străinel,/ Mai mare-i turma la el.” În varianta T78 din 
Gherla, lucrurile sunt prezentate puţin altfel: „La vârfuțu muntelui/ Dimineaţa lui 
Crăciun/ Sunt vreo trei păcurăraşi./ Cei mai mari/ Îs veri primari,/ Cel mai mic îi 
străin tare.” O exprimare deosebită a incertitudinii privind numărul păcurarilor am 
găsit-o şi în varianta T57, din Strâmbu, Dej: „Pe râtul cu florile,/ Dimineaţa lui 
Crăciun/ Mândru joacă oile./ De joc cine le zicea?/ Păcurari cu fluiere./ Dar la oi 
cine era?/ Opt păcurărei părea./ Dintre opt păcurărei/ Streinu-i unul din ei.” 

lată şi doua variante din Crişana: T 129 — „Pe răzor de vie, leste-on măr 
mărunt,/ La frunză rotund./ Da la umbra lui/ Cine se d-umbreşte?/ Doictrei 
păcurari./ Doi îs veri primari.” - şi T 150 a: „Pa munții cei mari/ loai Domnului 
Doamne/ Pa munţii cei mari/ Mărgu-mi-ş mai mărgu/ Doi-trei păcurari./ Doi îs 
frăţiori/ Unu-i strinăşelu”. 

Întrebare: Cum înţelegem această nesiguranţă a textierului în privinţa număru- 
lui exact al păcurarilor? 

Răspuns: Va trebui să observăm că asupra numărului total al personajelor nu 
există nicio neclaritate: sunt două, sunt trei, sunt opt. Indecizia survine atunci când 
autorul textului se întreabă în mintea lui câți păcurari sunt dintre aceste personaje? 
Când îi numără, constată că despre unul din trei sau unul din opt personaje nu poate 
spune cu certitudine că e păcurar ca şi ceilalți; s-ar putea să nu fie păcurar, dar nu 
ştiu ce ar putea fi altceva. 

Întrebare: ÎI putem, măcar, identifica? 

Răspuns: Fiind vorba de un singur personaj aflat în această situaţie, ceilalți 
fiind, să spunem, personaje colective cu doi sau şapte membri, personajul- 
problemă pare să fie cel care e mai mic şi/sau este străin. Ceilalți sunt păcurari 
numiți acum „mai mari” şi/sau „veri primari”. La concurenţă cu termenul „veri 
primari”, intervin „frați de cruce”, „frăţişori” sau „fraţi primari”. — în T 120 şi 
259, T 152c şi, respectiv, 63c. 

Ca starea de lucruri să fie şi mai încurcată, să nu ocolim variantele T 29, 80, 
94, 242 unde toți păcurarii sunt şi veri primari, adică şi străinul: „Ei tustrei îs veri 
primari.” - în T80, şi, în T94 — „Și toți trei îs veri primari,/ Numa unu-i mai străin.” 
(Sărata, Gherla) În varianta T16, din Botiza, Vişeu, Maramureş, cel mai mititel şi 
mai străinel se adresează celor mai mari care-s veri primari cu apelativul „Păcurari, 
fărtaţii mnei”; la fel în T10 — „frătiuţii mei”, în T11 — „frăţâorii mnei”. Dacă aceşti 
termeni ar numi relaţii de rudenie, străinul ar fi frate cu verii primari iar verii 
primari fraţi între ei! 

Varianta T166 din Tomeşti, Brad, Hunedoara, introduce paralelismul negativ 
între păcurari şi veri primari, astfel: „Prin munțâ cei mari/ Sunt tri păcurari/ Ioi 
domnule, doamne./ Dar nu-s păcurari/ Ce-s trei veri primari./ Unu-i mai strinuţ/ 
Gel cheamă Pătruţ.” Adică: la prima vedere mi s-a părut că sunt păcurari, acum, 
fiind mai atent, pot spune că nu sunt păcurari ci sunt veri primari. lar al treilea, văr 
primar şi el, se deosebeşte, totuşi, fiind „mai strinuț”, adică având o însuşire 
comună cu ceilalți dar prezentă la el într-o măsură mai mare. 

Observaţii: urmărind, pe o filieră a logicii naturale, termenii „veri primari”, 
„străinel”, „fraţi”, se constată: 1. verii primari sunt, totdeauna, mai mari; 
2.străinelul este mereu mai mic; 3. presupunem că operaţia de comparare se 
efectuează între cele două grupuri de personaje şi priveşte dimensiunea, înălțimea; 
4. dacă şi străinul poate fi văr primar, atunci el îşi pierde funcția de substantiv care 
ar fi denumit un om originar din alt sat decât cel în care se află; străinel devine 
adjectiv - toţi verii primari sunt străini, numai unul dintre ei este „mai străin” (T94, 
T166); 5. la ce însuşire a verilor primari se referă adjectivul „străinel/”, „strinuț”? 6. 
în ce raport se află cuvântul „păcurari” cu denumirile „văr primar” şi „străinel'”? 
Paralelismul negativ pune verii primari şi păcurarii în poziția de alternative care se 
exclud reciproc: ori..., ori...; formula „păcurarii sunt veri primari”, unde „păcurari” 
denumeşte „păstori de oi”, ar fi corectă din punct de vedere semantic dacă „verii 
primari” ar denumi o relaţie de rudenie: tatăl sau mama unuia dintre păcurari este 
frate/soră cu unul din părinții celorlalți păcurari; 7. relaţia de rudenie este pusă în 
discuţie însă de „străinel” dar şi de „fraţi primari” - T63c, com. Ciubăncuţa, r. Dej, 
reg. Cluj: „Sus în plaiu muntelui/ Sunt trei lari păcurari./ Doi dintrînşi-s frați 
primari/ Numa unu-i străinel.” La fel T143a, Chisindia, r. Gurahonţ, reg. Crişana — 
„Doi trei păcurari/ Şi îs fraţi primari.”; este vorba de cuvântul „primari” care-şi 
pierde sensul de numeral ordinal - veri de primul grad, începători (18, p. 143), 
primind înţelesul „cei mai mari”, cum e cazul lui „vornicel primare” din 
terminologia nunții; în aceeaşi situaţie se află şi „surori primare” (19, p. 159); 


58 


Masca Păcurarului — Al treilea raport de cercetare în cazul „Mioriţa ” 


concluzie: întrucât „veri primari” nu denumeşte o relaţie de rudenie, 
păcurarii din textul colindei cu acelaşi nume nu sunt păcurari în sensul de 
păstori de oi. 

Din punctul de vedere al etnografiei pastorale, ridică probleme prezenţa 
străinului printre păcurarii din colindă. Din exemplele citate, am văzut că păcurarii 
sunt ai satului care-şi trimite oile la păşunat. 

Conspecte. Mihai Pop, „Obiceiuri tradiționale româneşti”: „...târziu, probabil 
spre sfârşitul secolului al XVIII-lea, în zonele pastorale intercarpatice, atunci când 
unii dintre ţărani au devenit proprietari de mari turme de oi şi, depăşind economia 
autarhică rurală, au început să producă pentru a vinde pe piaţă, ei au fost nevoiţi să 
angajeze ciobani din afara familiei, aduşi de obicei din satele cu care hotarele lor se 
învecinau peste munţi, deci din zona exterioară a Carpaţilor. Unii dintre aceştia au 
fost acceptați în neamul stăpânilor (...)” căsătorindu-se cu fiicele lor, se „măritau”, 
punându-se într-o situație particulară față de regulile tradiționale, unde fata se duce 
în casa bărbatului ei. (20, p. 25) 

N. Iorga, „Istoria poporului românesc”, Cap. III. Satele româneşti: în 
conformitate cu obiceiul pământului, când obştea sătească din Ardeal „se leapădă” 
de dreptul de a cumpăra partea de pământ pusă în vânzare de un membru al ei, 
atunci „poate veni şi străinul să-şi ofere banul: dar numai când e primit în cercul lor 
de proprietari moştenitori mai bătrâni, s-ar putea zice când e adoptat, numai atunci 
el poate cere de la domn întărirea actului de contract, numit carte (lat. charta), mai 
târziu pe slavoneşte zapis. Totuşi moşnenii, urmaşii moşului sau bătrânului, 
păstrează încă dreptul sfânt de a-şi reclama îndărăt proprietatea, când ajung într-o 
situaţie mai bună. Ei n-au decât să înapoieze străinului de sânge, veneticului urât, 
vechea sumă de vânzare: i se aruncă banii, şi el trebuie să se care de acolo pentru 
ca să se statornicească iarăşi în sat viaţa unită de familie. (...) Străinul se aşează 
statornic într-un sat şi se pierde în unitatea de nedespărțit a locuitorilor numai prin 
căsătorie sau înfiere; (...) căsătoria, aşa cum o înţelege țăranul român până azi în 
unele ţinuturi mai retrase, reprezintă o înfiere - afară de cazul când mirele-şi duce 
mireasa în satul lui natal (...) Prin aceasta bătrânul tată capătă un nou fiu; el e privit 
ca atare şi primeşte o parte egală din moştenirea părintească; chiar fraţii nevestei îl 
numesc: frate. Dar şi fără o astfel de adevărată înrudire nou-creată, românul capătă 
fraţi, cari ajung atunci şi membri ai aceluiaşi sat cu drepturi egale: doi prieteni 
poftesc obştea la sărbătoarea înfrățirii lor, cu care prilej se schimbă anumite 
formule solemne şi supt binecuvântarea credinţei devin frați de cruce; aceasta face 
adesea mai mult decât o adevărată rudenie de sânge, şi în basmul popular joacă un 
foarte mare rol. Adesea însă în poezia epică astfel de înrudiri artificiale nu 
urmăresc scopurile nobile ale prieteniei credincioase şi ale jertfirii: înfrăţirea se 
face mai mult numai pentru a furişa în familia satului un străin care plăteşte bine. 
(...) se luau drept fii persoane străine, mai tinere sau mai bătrâne, şi aceşti fii de alt 
sânge se chemau fiu, fiu de fiu sau chiar suflet. Astfel procedau de cele mai multe 
ori oamenii lipsiţi de copii...” (21, pp. 173-178) 

Concluzie: noţiunile de „păcurar”, „văr primar”, „străinel” trebuie privite şi din 
alte puncte de vedere decât acelea ale păstoriei şi rudeniei, astfel încât combinația 
lor să ne aducă un înţeles valid în semantica vieţii rurale. 


7. Să întoarcă oile 


Despărțirii păcurarilor îi urmează - în variantele colindei păcurarilor tipul 
clasic şi tipul de câmpie - o diviziune a activităţilor: în timp ce străinul este mânat 
să întoarcă oile sau să aducă apă, verii primari se pregătesc să-i facă legea. 

Exemple. T2a — „Cel mai mare/ Pi cel mic/ Tăt îl mână şi-l adună/ Oile sa le 
destoarne”; T10 — „Tăt îl mână şi-l adună/ Cu găleata la fântână/ Să le-aducă apă 
bună”; T31b — Pe străin îl tot mâna/ Oile de le-nturna./ Până oile-nturna,/ Cei 
şapte legea-i făcea.” 

Într-o variantă din Tg. Lăpuş întâlnim adresarea directă: T27 — „Du-te tu 
străinule/ Şi-ţi întoarce oile,/ Că până oile 1-i întoarce/ Noi a ta lege ți-om face.” La 
fel în 73f, variantă din Gârbou, Dej, reg. Cluj — „Dar tu negru străinel,/ Du-te-abate 
turma-ncoace/ Până leja ţi om face.” În T77 din com. Sic, Gherla, Cluj — „Pă cel 
străin l-o mânat/ La fântână, doamne, lină/ Cu două găleți în mână./ Până apă şi-au 
luat/ Ei legea i o gătat”. Chiar şi în variantele unde oile nu sunt prezentate în 
primele versuri, „Pe unul că 1-a mânat/ Oile de le-o-nturnat./ Pân-ce oile-ntorcea,/ 
Lui legea i o făcea” (T80), iar în T8la, variantă din Minţiul Gherlei, r. Gherla, reg. 
Cluj, apare situaţia cea mai complicată: „Colo-n sus în vârf de munte/ Hoi linui 
linu/ Grea turmă de oi se-nvârte./ Dar la turmă cine-mi umblă?/ D-umblă trei 
păncurărei/ Cu oile după ei./ Cel mai mic oile-abătea/ Ceilalți legea i-o făcea”; 
turma de oi se-nvârte, apoi vine după cei trei păcurari pentru ca, în final, cel mai 
mic să o abată. 

Observaţii: Primul act pe care-l săvârşesc verii primari este de a-i cere 
străinului fie să întoarcă oile, fie să aducă apă de la fântână. Termenul „a mâna” 
denumeşte un indicator gestual - îi arată, îl îndeamnă cu mâna - sau un ordin verbal 
- hai, du-te! Este de observat o anume agitație în jurul celui mic — „Tăt îl mână şi-l 
adună”, „Tot îl suie şi-l coboară”. În toate situaţiile, străinul îndeplineşte sarcinile 
primite, neavând niciun comentariu de făcut. Presupunem că el a înțeles şi acceptat 
ce are de făcut: ia câte o găleată în fiecare mână şi se deplasează la fântână. Scoate 
apă din fântână, umple gălețile şi se întoarce cu ele pline la cei doi păcurari mai 
mari. Cât timp a fost plecat, ceilalți s-au ocupat cu făcutul legii. Ce face străinul 
atunci când aduce la îndeplinire cerința păcurarilor mai mari - veri primari - de a 
întoarce oile? Nici în acest caz textul nu descrie actele străinului. În variantele de 
colind unde cei trei păcurari sunt prezentaţi „cu oile după ei”, cererea de a le 
întoarce ar putea avea sens numai dacă, între timp, oile s-ar fi îndepărtat de locul 
unde se află ei. Dar o asemenea situaţie nu este descrisă în text. Mai mult, deşi 
actul este săvârşit, nu i se prezintă rezultatul, faptul că oile au fost aduse lângă ei. 

Dacă verii primari l-au mânat să întoarcă oile, înseamnă că ei aşteaptă ca 
străinul să facă acest lucru şi ştiu, în primul rând, că el are abilitatea necesară. Dar 
nici această pricepere, care ţine de rolul de păstor al celui mic şi străinel, nu este 
exprimată în text. 

lată, pentru comparaţie, o variantă de colind de tipul „Dumnezeu, ciobanul şi 
larma turmei”, unde sunt enumerate activităţile păcurarului în timpul văratului, de 
la pornitul oilor dimineaţa, după muls, până la amiază: „Paşte Nică oile,/ Paşte-le, 
porneşte-le,/ Dinainte bate-le,/ De pe urmă strânge-le,/ La merez întoarce-le.” (13, 
p.157) În colinda păcurarului, întoarcerea oilor nu actualizează astfel de 
determinări spaţiale sau temporale ale păşunatului: iarba, mişcarea oilor, alergătura 
păcurarului, deşi sunt variante în care oile apar ca turmă, botei, mutare - deci prin 
termeni care, în etnografia păstoritului, conotează: oile sunt la păşunat. 

În colinda „Ciobanul sătul de ciobănie”, păcurarul îşi dirijează oile la păşunat 
cântând din fluier - un indiciu de performanţă profesională: „Fluier dzâce,/ Stâna 
frânge,/ Da o frânge la volcele,/ Ca să-ş pască troscuţele/ Fluier dzâce,/ Stâna 
frânge,/ Dar o frânge la dămboace/ Ca să-ş pască bărbânoace.” (13, p. 152) 

Conspecte. Tiberiu Alexandru, „Muzica populară românească”: Ciobanii îşi 
deprind oile să răspundă la anumite chemări muzicale. Pentru întorsul oilor se 
foloseşte un semnal caracteristic - uneori un simplu şuerat - la auzul căruia 
animalele împrăştiate în decursul păscutului vin în fuga în preajma ciobanului. O 
povestire culeasă de Constantin Brăiloiu în Prahova, „Povestea lui Tânjală”, 
oglindeşte puterea pe care o are cântecul „de întors” asupra oilor. Tânjală îşi lasă 
turma neadăpată şi când, în plină arşiţa, le duce la izvor, pune fluierul la gură şi 
cântând un anume „Șireag” o opreşte din goană iar oile se întorc în jurul lui. (14, 
pp. 41-45) 

O întâmplare asemănătoare relatează şi George Vâlsan, „Descrieri geografice” 
— „Povestea unei tinereți”, capitolul „Predealul şi împrejurimile lui”. Unul dintre 
ciobani „şuieră lung şi toate oile se opresc din păscut şi behăie uitându-se la el, 
parcă îl întreabă speriate. El îşi scoate pălăria, o mişcă cu chiote, iar oile vin 
grămadă, behăind în juru-i, cu capetele întinse spre el, apoi încep să se ridice în 
două picioare voind să-i apuce pălăria.” (22, p. 196) 

Continuăm observaţiile: întoarcerea oilor este cerută de cei doi şi îndeplinită de 
străinel nu ca răspuns la vreo ocazie pastorală - nevoia de a hrăni, păzi, adăposti, 
odihni oile, — ci, mi se pare, ca ocazie sau condiţie pentru a face legea. Altfel spus: 
comanda nu se referă la ceea ce străinul face în mod obişnuit, ci la ceva ce trebuie 
făcut aici şi acum. Multe din variantele colindei sugerează, ca intenţie a verilor 
primari, îndepărtarea străinului de locul unde ei urmau să pună la cale facerea legii: 
„Cât acolo-o zăbovit,/ I legea i-o făcut” (T 79), „Pân-ce oile-ntorcea,/ Lui legea i o 
făcea” (T 80); „Şi pă unu l-o mânat/ S-a-bată oile-n sat.” ( T 96a) Dar această 
intenție — care induce ideea „cel care va suporta făcutul legii să nu poată auzi cum 
se face” - nu este susţinută de ceea ce urmează: fie că verii primari formulează co- 
manda întoarcerii oilor adresându-se direct străinului căruia îi mai spun şi de ce 

trebuie să facă acest lucru, fie îi comunică străinului care deja a întors oile, ce au de 
gând să facă mai departe. Deci intenţiile nu sunt ascunse iar comunicarea dintre 
personaje este transparentă. În ce priveşte raportul de autoritate, este evident că 
verii primari au, în această primă parte a textului colindei, rolul conducător, iar cel 
mic pe acela de executant. Întrebare crucială: Ce-i cer cei mai mari să facă celui 
mai mic atunci când îl mână să întoarcă oile? Dacă totdeauna când sunt prezente în 
text, oile, sau turmele de oi, sunt fie după cei trei păcurari, fie lângă ei - aşa sunt ele 
percepute; dacă sunt numeroase variante în care deşi oile nu sunt evidenţiate în text 
mai înainte, totuşi verii primari comandă străinului să le întoarcă, şi dacă 
întoarcerea oilor, deşi reprezintă conţinutul acestui ordin, nu este descrisă ca 
activitate pastorală şi nici ca rezultat al ei - atunci ce oi a întors păcurarul străinel? 
Este un eveniment care trebuie explicitat. 


8. Acolo unde textul tace 


Să marcăm un lucru care se poate dovedi foarte important în mersul cercetării: 
străinul şi verii primari ies din cadrul textului pentru a reveni după ce au îndeplinit 
actele denumite de expresiile „să întoarcă oile” şi, respectiv, „până legea D-om 
găta”. Altfel spus: ceva se petrece în afara textului fără ca el să-l consemneze. Ca şi 
cum ceea ce are loc se înțelege de la sine. 

Ipoteză: textul colindei păcurarilor poartă urmele unei relații cu un obicei/ 
ceremonial căruia îi era integrat; el descrie numai anumite secvenţe ale acestuia, 
care se petrec concomitent cu timpul textului. 

1. Ca text integral, colinda păcurarilor apare în colindatul propriu-zis. Aici el 
are valoare de discurs poetic în succesiunea altor discursuri poetice cu funcție 
magică şi de urare. Criteriul: prezenţa destinatarului. 

2. Ca secvenţă ceremonială, textul colindei descrie ce se petrece în afara lui, pe 
de o parte, şi, pe de altă parte, acţiunea ce se desfăşoară în afara lui se derulează în 
acelaşi timp; a. personajele din text sunt şi actanți ai unor acţiuni care au loc în 
afara lui şi pe care el nu le descrie; b. textul aşteaptă ca actele pe care el nu le 
prezintă să se petreacă şi numai după aceea îşi reia firul întrerupt. 

3. Concluzie: dacă textul colindei păcurarilor se performează în timpul 
sărbătorilor de iarnă, este plauzibil să prezumăm că şi obiceiul pe care-l descrie se 
petrece în acelaşi răstimp calendaristic. 


9. Ori să-l puşte, ori să-l taie? 
Cât timp cel mic iese din scenă, se fac pregătirile pentru actul doi, ca atunci 
când el se întoarce lucrurile să fie, cât se poate, stabilite. Şi aşa au şi făcut, chiar cu 


o mare exactitate: timpul necesar celui mic pentru întorsul oilor este egal cu timpul 

necesar celor doi veri primari să-i facă legea. Ei o comunică drept gătată dar de fapt 
nu e, sau e gata numai în ceea ce-i priveşte pe ei, datoria lor exclusivă. Nu ni se 
spune concret ce-au făcut cei mari, dar alternativele „ori puşcat, ori tăiat” sugerează 
că au puşcă şi sabie pregătite pentru a fi folosite. 

Exemple. T1 — „Pe cân gată de-nturnat/ Legea lui i s-o gătat:/ Ori din puşcă să- 
1 împuşte,/ Ori din sabie să-l arunce.”; T10 — „Pe cân vine cu apa,/ Legea lui o fo 
gata,/ Că pe el l-or omorâ.”; T17, Vişeu, Maramureş — „Înapoi s-o înturnat,/ Fraţii 
lui l-o întrebat: -Ce mortiță tu-ți pofteşti,/ Ori din puşcă împuşcat,/Ori din sabie 
tăiat?”; T38b — „Când oile le-ntorcea/ Şapte legea o făcea: -Să-l Gem, ori să-l 
puşcăm,/Ori capul jos să-l luăm?” T 59 - „Cel mai mic oile-abăte,/Cei doi legea i-o 
făce:/O să-l puşte, o să-l taie”. La fel T94 — „Oile de le-a-nturnat,/ Lui grea lege i-o 
umblat:/ Ori să-l puşte, ori să-l taie.” 

Ca adverb învechit şi popular cu funcțiune interogativă, „ori” poate avea 
înțelesul de „oare” şi să introducă o propoziţie interogativă. Ar însemna, în acest 
caz, că fiecare din cele două propoziţii introduse de „ori” să fie întrebări puse de 
verii primari străinului: Oare să-l puşte? oare să-l taie? 

Mai evidentă este funcțiunea disjunctivă a lui „ori” în corelaţie cu el însuşi: 
„ori... ori...” În această situaţie, dintre cele două propoziţii corelate disjunctiv şi 
care exprimă două acţiuni distincte dar alternative, nu se poate realiza decât una. 
Cu alte cuvinte: cei mai mari îi solicită celui mai mic să aleagă una din cele două 
variante de îndeplinire a legii. 

Prin forma disjunctivă a întrebării, verii primari instituie rolul decizional al 
străinului în problema pusă, respectiv autoritatea lui normativă. De asemenea, 
interacțiunea verbală dintre ei ajută la precizarea şi reactualizarea rolurilor pe care 
le îndeplinesc în situaţia dată: cei mari îl întreabă pe cel mic întrucât ei aşteaptă în 
mod legitim ca el să decidă - el având, se pare, această funcţie în conformitate cu 
legea. La rândul său, străinul se aşteaptă ca verii primari să pună în practică ce le 
va spune el, în conformitate cu rolul lor asumat. 

Observaţii: 1. verii primari şi străinelul acţionează în virtutea deosebirilor, nu a 
asemănărilor; 2. „veri primari” şi „străin” nu au semnificaţie în ierarhia stânii - aici 
sunt baci, mânători, strungari, sterpari;, păcurarii nu au arme - sabie şi/sau arc, 
puşcă - obiectele utilizate de ei sunt bota, cața ş.c.l.; 3. în etnografia pastorală nu 
există o lege nescrisă sau un obicei juridic care să abiliteze doi păcurari să omoare 
pe un altul. 

Conspecte. N. lorga, „Istoria poporului românesc”, Cap. III - Satele româneşti, 
VII. Vechi orânduiri din vremea vieții săteşti neatârnate: „Până la introducerea 
legilor, care fură alcătuite în veacul al XVII-lea, (...) românii, care se bucurau de o 
însemnată cultură ţărănească, n-au trăit cumva fără anumite datine juridice; dar 
acestea erau tot atât de puţin scrise ca şi literatura populară bine cunoscută de 
fiecare. (...) În Ardeal (...) se vorbeşte până în veacul al XVI-lea în tot felul de 
documente şi scrieri latineşti de ritus Olachie, ius Valachie, lex districtuum 
valachicalium universorum, şi această lege sau ius era o lex antiqua et approbata; 

nu se vorbeşte mai puţin ca de ritus Valachie, de modus Olachorum în stabilirea 
hotarelor unei moşii. Până la introducerea noilor legi şi chiar după această epocă, 
asemenea obiceiuri juridice au fost păstrate cu credință ca un drept sfânt 
strămoşesc. (...) El răspunde la întrebarea cum să se proceadă în chestii de moşte- 
niri, de înstrăinări şi relativ la modalitățile proceselor. (...) Cei mai bătrâni din 
fiecare localitate, patriarhii satului, oameni buni şi bătrâni sunt cei cari dau 
sentința. La ei se vine pentru a primi un termen fixat, ei pun zi. (...) Pentru a căpăta 
o hotărâre trebuie să se plătească dinaintea judecătorilor o sumă: a da lege, adecă 
să se dea o plată pentru aflarea dreptăţii. (...) Când e ziua de termin, bătrânii stau în 
scaun, de unde în Ţara Moților ei se cheamă scăuneni;, tot acolo se spune despre 
dânşii că țin legea; (...) legea a hotărât: s-a rupt legea, spun motii. (...) învinsul a 
rămas de lege. ” (21, pp. 192-195) 

„Folclor din Transilvania”, vol. 1, Editura pentru literatură, 1962. Strigături 
din Bihor: „Bădiţă, gură de caş,/ Nu lăsa boii-n imaş/ Că nu-i tată-tu birău/ Să te 
scoată de la rău/ Nici maică-ta birăiță/ Să te scoată din temniță”; „Fă-mă, doamne, 
ce mi-i face,/ Fă-mă floarea leului/ La fata birăului./ Şi mă pune-ntre obloace,/ Să 
văd legea cum se face.” Interpretare: birău = primar al satului (pp. 141-142). 
Strigătură (Oaş, Maramureş, Năsăud): „Ghirău şi cu popa,/ Tăt aşa mi-o rupt 
legea:/ că cu lanţul m-or lega,/ Şi-n temniţă m-or băga./ Nu le-ajute Dumnezău, / Să 
umble de rândul meu.”(p. 420) Autoritatea satului - birău, ghirău, preotul - judecă 
o faptă care încalcă legea şi dau o sancţiune - rup legea. 

Mirare: Străinul din colinda păcurarilor a încălcat vreo lege nescrisă? 

Răspuns: Până a i se face legea de către cei doi veri primari, nu! Dar cuvântul 
„lege” mai are şi alte înţelesuri în limba vorbită în Transilvania, nu numai acela de 
lege juridică, vei vedea! 

Continuare conspect „Folclor...” Cântecul cununii din obiceiul tradiţional 
„Cununa””: SI pe lângă ceteraşi/ Mai vreo câţiva băieţaşi,/ Să ne-nvârtă pe sub 
mână,/C-aşa-i moda la cunună,/ Să ne-nvârte tot rotiţe,/ C-aşa-i moda la fetiţe.” (p. 
546) Aici „moda” coboară din chiar „modus Olachorum” ca obicei al pământului, 
devenind rânduială a unei datini strămoşeşti. 

Tiberiu Mocanu, „Viața pastorală în Munţii Rodnei”, 1937, p.80: În 1634 este 
menționat primul conflict legat de delimitarea munților de păşunat (în munţii 
Rodnei) între comunele din districtul Rodnei şi comunele Moisei, Săcel, Săliştea, 
Dragomireşti şi leud. 

Gheorghe Pavelescu, „Cercetări asupra magiei la românii din Munţii 
Apuseni”, 1945, p. 51. Proverb: "Câte sate, atâtea legi,/ Câte babe,/ atâtea vrăji.” 
De comparat cu proverbul „Căte bordee, atâtea obicee”, pentru a vedea că „lege” 
stă pentru obiceiuri, datini pe care le practică locuitorii unui sat. 

Legea este întotdeauna a satului, nu a unor indivizi. Prin urmare şi legea care 
se face în colinda păcurarilor trebuie gândită în acest context genetic şi funcțional. 
„Ce s-aude-n sat la noi” devine acum un reper crucial în interpretarea legii care se 
va face. 


H 

George Coşbuc, „Elementele literaturii poporale”, Editura Dacia, 1986. 
„Tribunalul satului”, pp. 208-212. Obiceiul strigării peste sat, în care vede „un 
tribunal, sau mai bine o curte cu jurați în toată legea.” El se desfăşoară în 
săptămâna patimilor, miercuri seara spre joia mare. „Pe dealul care mărgineşte 
satul despre răsărit începu să ardă focul mare...” în jurul căruia se aflau flăcăii 
satului. Între ei, „maurele - marele preot al acestei datine”, este interpretat de un 
fruntaş al satului, om nebănuit de nimeni, şi face slujba aceasta de vreo zece ani, 
că e bun de gură şi ţine bine minte. Din deal, maurelul strigă „numele unui flăcău, 
al unei fete, al unei neveste, şi apoi începe să înşire toate păcatele celui numit, pe 
care le-a aflat de la oamenii din sat şi chiar de la părinţi. Preotul satului, 
informatorul lui George Coşbuc, ţine să precizeze: „Şi nu poate face nedreptăți şi 
abuzuri, de-o parte că nu vrea, de alta că nu-l lasă satul. E sub control. Ne adunăm 
la primărie, noi vro douăzeci de bătrâni ai satului şi mă duc şi eu, şi acolo hotărâm 
ce are să se strige peste sat. Cel ce strigă ne spune pe rând ce ştie şi ce informaţiuni 
are despre cutare fată, cutare nevastă, cutare flăcău. Noi ascultăm şi hotărâm şi 
judecăm ce are să se strige, asta da, şi asta nu, asta e prea aspră, asta e prea intimă, 
şi aşa mai departe. Numai ce iese din sfatul nostru e bun a fi strigat.” În acea 
noapte tot satul e prin grădini. „Toţi ascultă. Copii prin pomi, bărbaţii şi nevestele 
pe garduri, moşnegii pe prispe, fetele tupilate prin funduri de grădină.” Concluzia: 
„Nu-i în stare nici o lege, nici o frică de pedeapsă, nici o autoritate, să moralizeze 
aşa de mult, ca strigarea aceasta.” Obiceiul Craiului Nou, alăturat de poetul- 
folclorist celui prezentat mai înainte, este practicat şi în nordul Ardealului „unde l- 
am văzut cu ochii mei de atâtea ori.” Aici se aleg, în prima zi de Paşti, doi crai 
„dintre flăcăii care au mai bune purtări”. Aceştia numesc „patru ajutori, după bunul 
lor plac.” După ce poporul ridică pe braţe Craii de trei ori, strigând „Crai nou în 
țară”, îi aşează pe un scaun anume făcut în faţa bisericii, numit „al judelui”. După 
câteva ceremonialuri simbolice, începe bricelatul. Unul dintre crai judecă, iar 
celălalt execută pedeapsa. Rând pe rând vine la scaun câte unul şi dă de gol pe 
cutare sau cutare flăcău de ce fapte rele a făcut - că are obiceiul să-şi bată boii, că 
se ceartă cu părinţii... Craiul judecător ascultă, dă semn şi cei patru ajutători prind 
pe acuzat ”şi aşa cu faţa în jos îl duc în jurul bisericii şi la fiecare colț de biserică îl 
bat la tălpi cu nişte lopăţele, dându-i lovituri rânduite de crai.” Lumea adunată râde, 
comentează, chicoteşte. „Nimeni dintre cei acuzaţi nu poate să se sustragă 
judecății; nimeni nu are voie să fie încăpățânat, să nu se supuie legilor apucate din 
bătrâni, căci atunci ar avea de furcă bietul cu satul întreg.” (28, pp. 247-251) 

Concluzie: „legea” pe care o fac cei trei păcurari pare să denumească un obicei, 
o datină, un rit. 

Întrebare: Care anume? 

Răspuns: Acela în care doi păcurari — ori numai unul — îl omoară pe al treilea; 
în termeni mai generali: două personaje omoară un alt personaj. 

Constatare: Gândul ne duce la jocurile cu măşti „turca” şi „cerbuţul”. 

10. O lovitură de teatru 


Să privim cu atenţie modul în care străinelul îşi exprimă atitudinea faţă de cum 
s-au pregătit cei doi să-i facă legea. „Cu atenţie” înseamnă „din punct de vedere al 
analizei gramaticale”. 

Exemple: T15 — „Fraţilor, fârtaților,/ Pe mine nu mă-mpuşcaţi,/ Numai capul 
mi-l luaţi” — ; T32a — „Nici puşcat, nici săgetat,/ Fără capul jos luat.”; T56 — „Nici 
nu mă spânzuraţi,/ Nice nu mă aninaţi,/ Numai capu mi-l luaţi”, T106 — „Pe mine 
nu mă-mpuşcaţi,/ Numai capul mi-l luaţi”; T113a — „Nu mă puşcaţi,/ Nu mă tăiaţi,/ 
Numai capul mi-l luaţi”. 

Mai întâi, el dă glas dezacordului față de alternativele de facere a legii 
formulate de verii primari; acest lucru îl realizează fie negându-le pe rând - nu mă 
puşcaţi, nu mă tăiaţi - fie excluzând ideile exprimate de cele două verbe - nici tăiat, 
nici împuşcat. Din ambele forme de opoziţie la propunerea avansată de însoțitorii 
săi, străinul ajunge, cu necesitate în logica gramaticii, la adverbul „numai”, care 
exprimă restricţia sau excluderea: nu altfel decât..., nu în alt mod decăt... Aceeaşi 
forță o deţine şi „Fără numai (înv. şi pop.) = decât”, dar şi conjuncția „ci” care, 
după o propoziţie negativă, introduce o propoziţie categorică: (Ba) dimpotrivă. Cu 
alte cuvinte, preluând gândul străinului: nimic altceva decât capul jos luat. 

Nici nu-ţi vine să crezi câtă autoritate - absolută, fără drept de apel - ţâşneşte 
din gura străinului modulată de aceşti mici conectori gramaticali! „Nu” şi „nici” 
repetați, urmați îndeaproape de „numai? sau „ci”, reprezintă pilonii unei 
neaşteptate răsturnări de situaţie... O lovitură de teatru! Cel mic şi străinel, care 
îndeplinise fără să crâcnească ordinul verilor primari de a întoarce oile sau de a 
aduce apă, se arată acum ca fiind adevăratul stăpân: ascultă ce spun ceilalți, dar el 
are prerogativa ultimului cuvânt. Mai mult: acest cuvânt are putere de lege dacă 
modifică legea însăşi după voia lui. 

Prin intervenţia sa, străinul aduce în prim-plan formula verbală a legii ca 
expresie a autorității sale normative. Acum devine limpede că ceea ce părea o lege 
abstractă, pe care verii primari se pregăteau să o facă, este, în fond, o lege care-l 
priveşte exclusiv pe străin. Este legea lui - putem spune cu îndreptăţire - nu numai 
în sensul că-l are ca obiect, aplicându-se asupra corpului său, dar mai ales cu 
semnificaţia că este o lege pe care el o dă - o promulgă. Altfel spus, legea este 
expresia voinței sale pe care şi-o afirmă, tranşant, în termeni adversativi şi 
exclusivi. 

Mai mă întreb, uitându-mă şi la ordinele care urmează în textul colindei: cine 
poate avea, în contextul etnografic şi folcloric românesc, privilegiul modificării 
unei legi? Cel care a dat-o de la început... Sau cineva care deţine aceeaşi putere 
întemeietoare. Şi se arată vederii ca fiind „mic şi străinel”... 

11. Locul îngropării 


Străinul cere imperativ să fie îngropat într-un loc anume. Variantele tipului de 
câmpie înregistrează cu cea mai mare frecvență expresia „În strunguţa oilor/ În 
jocuţu mieilor”. Mai sunt consemnate şi alte formule: „În staulu oilor/ În jocuțu 
mieilor”, „În turiştea oilor/ În jocu-țu mieilor”... Sau, mai explicit, în câteva 
variante: „În strunguţa oilor/ Unde joacă mie lor.” Aici, ideea, mi se pare, este 
exprimată clar şi distinct: în strunga oilor se află un spaţiu delimitat unde se joacă 
mieii născuţi de acele oi. Chiar acolo spune străinul să fie îngropat. 

În dispoziţia dată verilor primari, sunt de remarcat două lucruri: 1. tandemul oi 
- miei şi 2. indicarea locului unde se află mieii printr-o notă caracteristică - 
„jocuțu”; o metonimie care, în alte variante, este înlocuită cu termenul propriu 
„țărcuțu mieilor” sau „târluța mieilor.” 

Cu alte cuvinte: locul îngropării este precizat din aproape în aproape, trecându- 
se de la planul general la cel particular; grija unor performeri elimină, cum am 
văzut, echivocul indus de cele două denumiri succesive ca fiind două locuri 
diferite. Nu! e unul singur, aflat lângă ment abia născuți, jucând, sărind de 
neastâmpărul vieţii noi, inocente şi pline de elanul începutului. 

Să fi îngropat în mijlocul mieilor veniţi de curând pe lume... Să te duci pe 
sosirea lor. Ideea, de o gingăşie fără pereche, ne obligă să-i construim fără zăbavă o 
referință de nezdruncinat în etnografia pastorală. Romulus Vuia: „Staulele fixe cu 
îngrădituri diferite, mai simple sau mai evoluate, sunt numite în unele părți 
strungi. Acest termen autohton s-a menţinut şi la tipul mai evoluat, din leşi mobile, 
la care strungă este numită deschizătura de acces în staul, care se închide cu o leasă 
mai mică.” Asta ar fi ca o poartă. (9, p.352) La pagina 266 am întâlnit o a treia 
referință a cuvântului strungă: „...alături de stână era şi strunga, un şopron acoperit 
în partea unde ieşeau oile.” 

Ne apropiem acum de Câmpia Transilvaniei, de unde şi-a luat numele - de 
câmpie - tipul de colind al păcurarilor pe care-l cercetăm: „În prima fază a 
păstoritului de primăvară, primele boteie mai mici de oi păşteau pe terenurile 
destinate pentru culturi ale aceluia care păzea boteiele, iar oile dormeau în staule 
sau strungi mutătoare, pentru a gunoi terenurile respective. Pe la sfârşitul lui aprilie 
şi începutul lui mai, boteiele se împreunau într-o turmă mai mare, când se face şi 
măsuratul laptelui.” (9, p.236) Ca exemplu, uite o strungă din Aiud: de formă 
rotundă, construită din porți, părți de palanc, de gard, făcute tot din leaţuri şi 
scânduri mai subţiri.” (9, p.220) 

Cred că aceasta este referința etnografică a „strungii oilor” din colind. Iat-o 
descrisă şi într-o poveste, „Sf. Petru şi lupul”, Ursu, Gazeta Transilvaniei, 1898, 
nr. 124, 7: „Având oi foarte multe, Sfântul Petru îşi făcu o stână şi lângă stână o 
strungă, împletită numai şi numai din viorele şi alte flori frumoase. În strunga 

asta îşi închidea el oile, când se ducea la Dumnezeu, ca să-l întrebe câte ceva.” 
(29, p.56) 

Forma rotundă a acestui tip de strungă o aseamănă cu luna. Proiecţia cosmică a 
construcțiilor şi activităţilor pastorale o găsim în colinda „Ciobanii şi hoţii”, o 
variantă din Hunedoara: „Fericean de el, De cest domnu bun,/ Cum l-ai fericiat,/ 
Doi fii mici i-ai dat;/ La oi i-e mânat,/ Oile să-mi pască,/ Lin prin chiar sănin,/ Prin 
verde pelin./ Strunga le era/ Cel cercuţ de lună;/ Focul le era/ Cea rază de soare.” 
(13, p.100) La fel, în „Berbecele şi Mama câinilor”, o variantă ialomiţeană: „EI s-a 
lăudat/ Că are oi multe,/ Multe şi cornute,/ Şi are mieluşele/ Câte-s brânduşele,/ Şi- 
are mieluşei/ Câţi şi brebenei./ Da unde le paşte?/ Pe cer, pe senin./ Dar unde le- 
adapă?/ La un nor de ploaie./ Dar unde le-nchide?/ La cearcăn de lună./ La poartă 
ce-mi pune?/ D-un berbece laiu,/ Laiu şi bucălaiu...” (13, p. 110) Aici avem 
evidenţiată şi poarta strungii, pe unde intră la odihnă oile cornute împreună cu 
mieii şi mieluţele lor, apărate de berbecul turmei, santinela. „Cearcăn (DEX) = 2. 
cerc de vapori, vizibil numai în jurul soarelui şi al lunii; halo.” 

În „Istoria limbii române” de G. Ivănescu, am întâlnit farcul mieilor în 
contextul unei evoluţii semantice: „Cuvântul a înțărca a însemnat la început a da 
(mielul) la ţarc (împreună cu oile) şi se întrebuința numai despre miei. Cuvântul s-a 
extins apoi şi la oameni.” (27, p.362) Despre aceeaşi situație vorbeşte şi Petru 
Maior, reprezentant de frunte al Şcolii Ardelene, în „Istoria literaturii românilor ” 
(1813) pentru a o compara cu un obicei impus de cuminecătura cu „pâinea în vin 
întinsă” practicată de calvini: „Pentru aceaia, şi pre însuşi pruncii cei sugători, spre 
zioa de Paşti, de la miezul nopţii până la vremea când se împarte zisa pâne întinsă 
în vin, cu tiranie îi silesc la ajun, şi aşa fometoşi îi aduc mamele la beserică, unde 
adunaţi, acela sunet fac cu vaetele sale cele de ajun căşunate — (adică de faptul de a 
nu mânca, a ajuna = a ţine post) - care s-au obicinuit a face mieii în strungă, când 
întâiu fură înţercaţi.” (30, p.170) 

Din cele de mai sus coboară două observaţii: 1. mai întâi, mieii sunt scoşi la 
păşunatul de primăvară împreună cu oile-mame, fiind închişi în strungă laolaltă; 
acum mieii sug lapte de la mamele lor; 2. apoi, met sunt separați într-un loc 
anume din strungă şi înconjurați cu un țarc, pentru a nu mai putea suge lapte de la 
oile-mame; acest lucru se petrece înainte de măsuriş, după care se trece la mulsul 
oilor pentru brânză. 

Acum, uitându-ne înapoi, de unde am plecat, simțim cum ne fuge pământul de 
sub picioare. Cum să-l îngroape în strungă? - se trezeşte o interogaţie buimăcită. În 
definirea strungii, nota specifică o reprezintă îngrăditura, ţarcul, şi nu pământul 
care-i este suport. Strunga e mutătoare, însoțind oile şi met pe locul de păşunat 
care devine, apoi, teren agricol în sistemul rotativ bienal... 

Are dreptate, e o întrebare pertinentă... Şi atât de simplă, că mă lasă fără glas. 

12. Străinul nu e om! 


Acum, că ştim unde anume porunceşte străinul să fie îngropat... Nu mi se pare 
că este o simplă dorință, „Mai am un singur dor” eminescian, ci un imperativ al 
voinţei lui inflexibile: numai aşa, altfel nu! Această nuanţă adversativă ne trezeşte 
în minte un gând: înseamnă că verii primari puteau să-l îngroape şi în alt loc. 
Explicitările din unele variante întăresc ițirea... Vreau să prind un fir care abia se 
deşteaptă. Nu poţi porunci atunci când pentru o acţiune nu există decât o alternativă 
de desfăşurare, intrată ca atare în obicei. Nici n-ar mai trebui să spui, pentru că tot 
acolo te îngroapă. El alege clar strunga oilor unde e ţărcuţul mieilor. De ce oare? 
Care este motivaţia acestei opțiuni? Ce gândeşte un păcurar atunci când spune aşa 
ceva? - iată întrebarea atât de simplă şi firească dar care vine abia acum. Poate fi de 
acord un stăpân de oi să-i fie îngropat - în mijlocul oilor sale care au intrat pe lapte 
şi al mieilor săi abia înțărcați - capul unui străin? Precizez: al unui om străin. 
Doamne, fereşte! ar exclama el cutremurat. Acolo e tot avutul lui şi al familiei sale. 
De anul acesta şi din anii care vin - ar mai zice el privind cu drag la mieii care sar 
neobosiţi în împrejmuirea făcută anume pentru ei. Se joacă... Dar cu mana oilor nu- 
i de joacă. 

Intrăm acum în pădurea de credinţe, superstiții şi practici magice care 
înconjoară locuinţa oilor - strunga - ca un zid protector. lată mai întâi o apreciere 
generală: 80% din materialul românesc referitor la mană priveşte riturile şi 
credinţele pentru conservarea manei laptelui. (31, p.216) Citez din notele la studiul 
„Mana în folclorul românesc”, scris de Gh. Paveleseu în 1942 şi înserat în volumul 
„Magia la români”. „...Pentru ca vrăjitoarea să nu ia mana laptelui se pune sub 
pragul grajdului puţină sare, sau un lanţ la uşa poieţii. La oi se pune sub podelele 
strungii nafură şi ou roşu. Unii ciobani poartă şi în şerpar tămâie şi usturoi. Sau dau 
oilor în sare pască, țţărână scoasă de cârtiță şi cuib de viespi. Această sare nu 
trebuie să se termine niciodată.” (Poiana Sibiului, Alba) ...Altă notă: „În 
Maramureş păcurarii fac în strungă şi în colibă, pe pământ, o cruce cu leuştean şi 
usturoi, apoi trec oile peste ea să nu le ie laptele ciutele din pădure şi vrăjitoarele.” 
În Banat, cu o unsoare specială din grăsime de porc negru cu frunze de salcă, 
usturoi, leuştean, pelin, laptele cucului, boz, scaiu ş.a. „se afumă şi oile ca să nu 
piardă laptele când trec peste o apă şi să nu se apropie de ele halele” ... Despre 
aceste spirite rele am citit în T. Pamfile, „Mitologie românească”, (32, p.234): „Pe 
câmpuri, dacă întâlnesc turmele de oi, le vatămă...” Se vorbeşte de acelaşi fum care 
„are puterea de a opri fermecătoarele şi de a alunga halele cu mirosul lui”. 

Revin la magie... „În jurul Sângiorzului - de obicei a doua zi - se face şi 
însâmbratul, ruptul sterpelor, sau împreunatul oilor, pentru mersul la munte, când 
de asemenea întâlnim practici caracteristice pentru mana: mulgerea oilor prin 
colacul Sângiorzului, împodobirea strungii cu verdeață sau afumatul cu tămâie...” 

Prin focul viu, obţinut din frecarea a două lemne, sar ciobanii sau, făcând două 
focuri, trec printre ele turma de oi pentru conservarea manei. El nu trebuie să se 
stingă până la coborâtul oilor de la munte. „În judeţul Someş se crede că lemnele 
care au servit la aprinderea focului viu apără de toate relele: boale, vraciuri, 
trăznete, muţenie, orbire, asurzire, atacurile hoţilor, de foc, de apă, de vântoase, 
duhuri rele, strigoi, pricolici, vârcolaci, omul vântului, şolomonari, fata pădurii, 
iele, frumoase, smei, bălauri ş.a.” (31, p.225) Ca să vezi câți duşmani avea omul şi 
oile lui! 

Uite şi răscucăitul! Îmi place cum sună. „...prin Banat se crede că vacile şi oile 
care fată în timpul când cântă cucul, se deoache şi pierd mana. De aceea trebuiesc 
răscucăite. (...) se merge cu găleata împodobită cu leuştean, pun colacul deasupra 
găleţii şi mulg vacile şi oile prin colac. Când mulg ultima oaie pun un băiat şi o fată 
să o răscucăie”, adică se aşează de o parte şi de alta a oii şi trag cu mâinile de 
colac, zicând Cucu! iar celălalt răspunde Răscucu. De trei ori. „Din colac se pune 
puţin în sarea oilor iar restul se mănâncă.” În județul Severin, obiceiul îl fac două 
cete de copii şi tineri, una în strungă şi cealaltă afară. „Pun fiecare mâna dreaptă pe 
colacul Sângiorzului şi cei din strungă zic: Cucu! Cei din afară răspund: Răscucu! 
De trei ori. Aduc apoi mielul cel mai tânăr gătit cu flori şi punând colacul în uşa 
strungii, trec mielul prin el de trei ori, spunând aceleaşi cuvinte şi le repetă iarăşi 
rupând colacul sub ultima oaie mulsă.” (31, p.219) 

„„„ Vei spune, nedumerit: Ei, şi? Ce legătură au toate acestea cu dorința omului 
nostru? Păi are, cu asupra de măsură! Voi răspunde punând lucrurile în acelaşi 
context al credințelor populare: 

1. dacă omul nostru, străinul... În ce postură incomodă te pune uneori rânduiala 
scriiturii! Spun „omul nostru” deşi ştiu că nu e om, dar trebuie să țin acest secret 
până când vor fi enunțate toate dovezile care să permită „desecretizarea” 
cunoştinţelor prealabile. ...va fi omorât aşa cum se face legea, el va muri de moarte 
grabnică şi, ca o consecință iminentă în sistemul de referință al superstițiilor 
românilor, se va transforma în strigoi, un duh necurat întrupat în acest om, care se 
va scula din mormânt. Mă cuprind fiorii morții! Citez tremurând din Pamfile: 
Strigoii „se fac din copii născuţi din rude - fraţi şi veri primari, din babe care au de- 
a face cu Diavolul, din cei ce mor de-o moarte grabnică: spânzurați, înecaţi, 
împuşcaţi...” E cazul nostru! El s-ar aduna cu ceilalți asemenea lui în nopțile cu 
lună nouă care pică de Sfânta Vineri, Paşte, Sf, Gheorghe şi mai ales de Sf. Andrei, 
numită şi noaptea strigoilor. „Strigoii se adună pe haturi sau hotaruri de moşii şi 
sate şi acolo se iau la bătaie.” Dacă se întâmplă să treacă peste o stână de oi, toate 
oile din stână „mnijesc” - nu ştiu ce înseamnă, ceva rău, desigur! Asta a fost la 
pagina 144. La 164, Transilvania: în noaptea de Sâng Giorgiu „fiecare om pune la 
poartă şi la uşa grajdului câte o cloambă de rug, adică măceş, ca semn că acolo nu 
pot intra strigoii.” (31) 

2. Teama de morţi este oarecum în firea oamenilor! „Cei ce rămân n-ar fi 
bucuroşi de o prea îndelungată petrecere a sufletelor rudeniilor pe lângă dânşii. De 

aceea în curgerea celor 40 de zile li se fac toate rânduielile, - praznice şi rugi - ca să 
le împace, să se aşeze sufletele unde li se porunceşte.” (p.182) Mai mult: „morții, 
dacă ştiu drumul, se întorc iute şi bine acasă, nu ca oameni, ci ca strigoi”. 

Am citat din George Coşbuc, mare cunoscător al credințelor românilor, 
sperând să scap de strigoi, şi uite că tot peste el am dat! „De aceea morţii sunt scoşi 
cu picioarele înainte din casă, tot aşa sunt duşi până la groapă.” (28, p.110) 

Din cele de mai sus, rezultă: 

l. niciun păcurar sau stăpân de oi n-ar îngropa un om în strungă; 

2. dacă înfăptuieşte acest lucru, cu necesitate de fier cel îngropat: a. nu e om şi 

b. are influență benefică asupra manei oilor. 

Altfel nu se poate! Am zis. 


13. Cele oi mândre 


Acum se produce în textul colindei păcurarilor o nouă trecere de nivel. Dacă 
prima a fost marcată prin schimbarea denumirii personajelor, trecându-se de la 
păcurari la veri primari şi străinel, de astă dată semnalul de atenţionare este 
transmis prin repetarea de trei ori a modulului „Cele oi mândre - mândru m-or 
cânta“. 

Exemple. T6a - „Oile cele bălăi/ Mândru m-or cânta pe văi;/ Oile cele cornute/ 
Mândru m-or cânta pe munte.” T28 - „Cele două oi cornute,/ Mândru m-or cânta 
pe munte;/ Cele două oi bălăi/ Mândru m-or cânta pe văi”; T 49, Bistriţa - „Câte oi 
mândre bălăi/ Toate m-or plânge pe văi,/ Câte oi mândre cornute/ Toate m-or cânta 
pe munte,/ Câte oi mândre seine/ Toate m-or plânge pe mine”. 

Sunt şi variante în care străinelul se adresează direct oilor, ca în T 59, Dej - 
„Oi, oi, oi mândre bălăi/ Mândru mni-ţi cânta pe vai,/ Oi, oi, oi mândre cornute/ 
Mândru mni-ţi cânta pe munte,/ Oi, oi, oi mândre seine/ Mândru mni-ţi cânta pe 
mine.” 

Acest grup de versuri este specific tipului clasic şi de câmpie. El apare şi în 
tipul fata de maior, de 5-6 silabe, în forma redusă: „Oile bălăi/ M-or cânta pe văi,/ 
Oile cornute/ M-or cânta pe munte/ Oile seine/ M-or cânta pe mine.” ( T73a) Este 
evident ce se pierde odată cu cele două silabe - contactul vizual care ne ajută să 
identificăm cu precizie despre cine este vorba. În versul „Oile cele bălăi”, „cele” 
are funcţia de articol adjectival - precede adjectivul „bălăi” care urmează după 
substantivul articulat „Oile”. El face ca deosebirea între oile care au însuşirea 
exprimată de adjectiv şi cele care nu o au să fie mai puternică. În versul „Cele oi 
mândre bălăi”, „cele” este adjectiv demonstrativ şi arată că oile se află mai departe 
de cel care vorbeşte - străinelul - în spațiu, dar suficient de aproape pentru a le 
vedea şi admira. În Moldova şi Transilvania, mai ales în forma cela, ceea, stă 
întotdeauna înaintea substantivului, fiind mai accentuat decât acesta şi are sensul de 
celălalt (pop. şi fam.) în opoziţie cu cest. E ca o trecere în revistă: cele sunt aşa, 

celelalte astfel... Străinul ni le prezintă pe rând, cu atenția concentrată şi pe un ton 
admirativ. 

Când li se adresează direct - „Oi, oi, oi mândre bălăi...” - se înţelege că oile se 
află lângă cel care vorbeşte. O astfel de comunicare nemijlocită cu oile am mai 
întâlnit-o în colinda de tipul „Ciobanul sătul de ciobănie ”: „- Bată-vă focul de oi,/ 
Că de când sunt eu la voi/ Am albit pe cap ca voi.” - le spune însuşi „zeul 
Dumnezeu”. 

Străinul din colinda păcurarilor, a cărui identitate este încă învăluită în mister, 
nu se satură să le privească, repetând, plin de admraţie pentru frumuseţea oilor, 
credinţa lui nestrămutată într-o bucurie viitoare: oile acestea frumoase îl vor cânta 
frumos - „mândru”, calificativ general, înălțător. Specificaţiile din descrierea oilor 
referă la culoarea lânii: albă şi neagră - şi la prezenţa coarnelor. Tot în aceste 
perechi repetitive este precizat locul unde se vor afla oile şi cel pentru care vor 
cânta sau pe care îl vor cânta - pe văi şi munți. Calitățile oilor din colindă sunt cele 
avute în vedere în mediul pastoral atunci când se descrie o oaie, iar locul de cântat 
este spaţiul de păşunat în timpul văratului. 

Străinul instituie „cele oi” ca destinatar al mesajului său. Sunt ele şi 
destinatarele colindei, ale urării ei încă neelucidate? Oile acestea, la care străinul se 
referă ca într-o invocare, sunt aceleaşi oi care vin după el şi verii primari încă din 
debutul textului? Întrucât îl însoțesc şi, mai apoi, numai el le întoarce, străinul le 
cunoaşte şi se pare că sunt aceleaşi oi. Dar ele nu au primit niciun calificativ al 
speciei, „mândru joacă oile” scoţându-le chiar din aria tăcută a noţiunii. 

Întrebare: Ale cui sunt cele oi? 

Răspuns: lată o întrebare pertinentă! Dacă oile ar fi ale celui străinel, ceea ce 
spune despre ele ar fi ca o laudă de sine: ce oi frumoase am mai crescut şi, drept 
mulțumire, când voi muri mă vor plânge pe munți şi văii! Dar aşa se laudă un 
cioban? „Pentru, ptru, ptriu Onea voinicu,/ Leroi leo,/ El s-a lăudat/ Ca are oi 
multe,/ Multe şi cornute,/ Şi-are mieluşale/ Câte-s brinduşale,/ Stare mieluşei/ Câţi 
şi brebenei.”- aflăm din colinda „Berbecele şi Mama câinilor” (13, p. 161) Din 
spusele străinului lipseşte numărul nenumărat prin mărimea lui - sarea şi piperul 
laudei. lată-le etalate şi în colinda „Ciobanul şi marea”: „Dalbuţ păcurariu/ Mirelui 
tânărelu!/ Mi s-o lăudat/ Că el că mi-ş d-are,/ Câte flori pe munte/ Atâţia oi dă 
frunte,/ Câţi luceferi,/ Atâţia berbeci,/ Câte steluşele,/ Ana mieurele.” (13, p.159) 
Deci ar trebui să conchidem că oile nu sunt ale străinului, el nefiind un păcurar care 
se laudă cu turma lui. 

Întrebare: Sunt ele ale verilor primari? 

Răspuns: Aceştia nu apar în proiecția peste timp a străinului. Când el spune 
„Mândru mni-ţi cânta pe munte”, se înţelege că şi el - cel care le vorbeşte acum - se 
va afla cu ele pe munte, pe văi - oile cântându-i lui şi nu altcuiva. Atunci oile se 
vor afla la păşunatul de vară. Cum ar putea străinul să fie împreună cu ele dacă va 
fi îngropat, cum doreşte el, în strunga de oi? Strunga, ca instalaţie pastorală 
destinată oilor, am văzut deja, se poate muta de pe un loc pe altul, în căutarea 

păşunilor cu iarbă bună. Dar străinul, îngropat în strungă, se mută şi el? Se pare că 
da, altfel n-ar putea audia cântecul mândru al oilor. Dar el nu a fost îngropat în 
strungă, în pământul strungii, rămânând acolo când strunga a fost mutată? Se pare 
că nu. „Groapa” lui se află „în strungă”, adică în gardul ei - cel care se strânge şi se 
alcătuieşte din nou ca ocol provizoriu pentru oi - şi nu în pământul de pe care 
strunga e mutată mereu. 

Deci acum, când străinul spune ce spune, nu e vară, prin urmare oile nu sunt pe 
munţi la păşunat. Dar unde? Şi când? Păcurarii prezentaţi în primele versuri „cu 
oile după ei” nu sunt la păşunat. Şi nefiind la păşunat, poate fi pus în discuţie din 
nou — pentru a câta oara? — statutul lor de păcurari. Iar interpretarea oilor ca turmă, 
botei etc. nu referă la oile propriu-zise care acum se află în staule, la iernat, fie în 
curtea gospodarilor, fie în zona fânețelor. Şi „strunguţa mieilor”? Dacă acum şi 
aici, când indică „cele oi”, străinelul nu se referă şi la miei, înseamnă că micii nu 
sunt prezenţi. Nu se născuseră încă. 

Dacă străinul vrea să fie îngropat în „strunga oilor/ jocul mieilor” rezulta că 
acest eveniment se va produce la primăvară, când se va constitui stâna. Acum, când 
vorbeşte, străinul nu este păcurar, nu se află în exerciţiul funcției sale. Este păcurar 
doar ca aparenţă şi nu prin acţiunile pe care le desfăşoară. 

Întrebare: Până la urmă, ale cui sunt oile? 

Răspuns: Dacă oile sunt ale gazdei colindate? Este singura posibilitate de a 
introduce şi un destinatar uman al spuselor străinului. Specificaţiile referitoare la oi 
ne introduc într-o sferă de interese proprii stăpânilor de oi. 

Întrebare: Atunci şi strunga este tot a lui?! 


14. O înmormântare cu cântec 


„Mândru m-or cânta” — propoziţie repetată de trei ori, concentrându-ne atenţia 
spre actul descris de vorbele străinului şi înfăptuit la vara ce va să vie de aceste oi 
la fel de mândre precum cântecul lor. Desemnează această expresie un bocet ori un 
cântec legat de ceremonialul de înmormântare? Întreb nu numai pentru a actualiza 
interpretarea cea mai frecventă de până acum, cât, mai ales, gândindu-mă la unele 
bocete din Bucovina; „La un fecior holtei”: „...Scoală-te, măi (Gheorghe), scoală/ 
Că mămuţa dumitale/ Cum se plânge la picioare/Doară te-or putea sculare.” Acum 
se iveşte şi cuvântul nostru ca ultimă speranță: „Noi să ştim să te-am scula,/ 
Doamne, mândru te-am cânta./ Noi să ştim că te-ai trezi,/ Doamne, mândru te-am 
boci...” (35, p.365) În districtul Năsăudului, în Transilvania, un bocet se încheie 
astfel: „Te-aş cânta ca clopotul,/ Dar mă doare sufletul;/ Te-aş cânta ca cetera/ Dar 
mă doare inima,/ Că mi-e neagră ca tina.” (p.78) Suficient, doar şti că mă deprimă! 

De reținut: instrumente care cântă. 

Câteva note numai... D. T. Bojincă: „Prefice sunt mai toate femeile poporenilor 
români, cele înrudite cu repauzatul sau neştiind ele bine a se cânta, pun pe altele în 

locul lor să cânte laudele şi vredniciile mortului.” (p.79) A. Lambrior: „Bocetul 
este un fel de cântare jalnică şi tărăgănată împreunată cu plâns; cuvintele ce le zic 
sunt versuri care se ştiu de mai înainte şi sunt potrivite cu viaţa şi starea în care a 
fost repauzatul...” Încă puţin, câteva precizări de acelaşi; le trecusem cu vederea şi 
m-am întors, dându-mi seama că...: „Bocitoarele, nu numai că plâng şi se tânguiesc 
după cel repauzat, ci ele totodată intonează cu un glas jalnic şi monoton diferite 
poezii, care în cele mai multe părți locuite de români se numesc bocete (...), iar în 
unele părţi ale Transilvaniei şi Banat cântece de jale şi cântări de priveghi şi pe 
care le îmbogăţesc cu improvizații potrivite cu starea cea tristă şi mizeră în care se 
află familia, cu caracterul, vârsta şi timpul în care se fac înmormântările. Din când 
în când, ele laudă vredniciile, virtuțile şi faptele cele bune făcute de cel repauzat în 
viața sa...” (p.80) La priveghiul ciobanilor, trâmbiţaşii „trâmbiță diverse melodii de 
jale” (p.88) sau se cântă din fluier. (35, p.129) 

Ar mai fi ceva... Să nu uităm că e vorba de oi, fiinţe necuvântătoare, aflate la 
păscut pe munți, pe văi, vara! Ele îl vor boci pe străin - să acceptăm, deocamdată, 
această interpretare a lui „mândru m-or cânta” - nu acum, când va fi omorât, ci la 
primăvară, când va fi deja îngropat în strungă. Contradicţii: 1. morţii sunt bociţi 
până a fi îngropaţi; 2. nu sunt bociţi în alt loc decât acolo unde se află: în casă, pe 
drum, lângă groapă, şi nu pe munţi... Ipoteză: „mândru cântec“ nu înseamnă 
„bocet” în sensul ceremonialului uman. 

„ce mi se pare important: „De-aş simţi că moartea-mi vine,/ Aş lăsa cu 
jurământ/ Să mă-ngroape tot cântând./ Să-mi cânte horele mele,/ Că m-am despărțit 
de ele.” (23, p.128) Dragostea pentru cântec a rapsodului transilvan merge chiar 
mai departe. lată o strigătură din colecţia Jarnik - Bârseanu: „Uiu, iu, până Ces 
viu,/ Dac-oi muri, mort să fiu!/ Uiu, iu, că şi-n mormânt/ Eu tot trebuie să cânt!” 
(24, p.212) Uite acum şi legătura acestor dorinţe clamate în timpul vieţii cu 
ceremonialul de înmormântare descris de Nicolae Stoica de Haţeg la 1830: „La 
moartea lor, după altele, popa să cuminece. Şi pricepându-i slăbiciunea, neamurile 
să adună, pre pământ jos îl culcă, cămăşi spălate, cioareci, opinci, încins, peptenat, 
clăbăţi în cap, măramă în mână de şters şi bât de alun alb, cu un ban la el, de argint, 
legat, vameşului a da. Cei ce fac lada, sicriuiu...” Uiu,iuuu... Ce te mai lungeşti! 
„fiind gata, îl închid. Aci, afară, le scot bucate, băutură, pre ladă. Ei din piceăre 
înbucă şi beau. Puind mortu în sicriu, cu el şi un creang de rug spinos lângă el pun, 
că răul de el să nu să apropie, a nu fi moroni-strigoni. Popa la groapă petrecând 
ceva cântă...” Atenție, nu dormiti! „...însă muerile cu cântece, cu cerbi, cu leagene 
de aur, în ehu nalt, de sună văile, îl petrec.” (38, p.160) 

Să punem un semn în acest loc deschis ca un ecou de cascadă: 1. după mort, 
spre cimitir, femeile nu cântă numai cântece de jale şi de laudă pentru „repauzat”, 
ci şi cântece adevărate, de fiecare zi şi de sărbătoare, care i-au plăcut celui purtat 
dinaintea lor; 2. „preficele” cântă, după mort - o, minune! - şi colinde! Orice ins 
folcloric recunoaşte imediat motivul cerbului care poartă în leagănul dintre coarne 

o fată. lată un prilej în care colindele ies din contextul sărbătorilor Crăciunului şi 
Anului Nou precum şi al autorităţii cetelor de feciori - performer lor îndătinați. 

În studiul dedicat colindatului, Petru Caraman se referă la acest tip de colind în 
capitolul „Colinde de morți”: „„...sunt sigur că acest colind, la origine de fată, capătă 
sensul şi caracterul de colind de moartă numai mai târziu.” Adică, „în timpurile 
creştine, nu însă a celor mai vechi.” Versurile cântecului, aşa cum le descifrează 
chiar interpreta lor, evocă momentul despărțirii din ceremonialul de nuntă, când 
fiica din leagăn, cununată după un fecior din alt sat, îşi ia ziua bună „De la mamă 
de la tată/ De la fântâna de piatră;/ De la frați de la surori,/ De la fete şi feciori...” 
Ea plânge şi suspină la gândul că va pleca „Peste mări şi peste munţi/ În codri la 
nişte curți/ La părinți necunoscuţi...” (37, p.414-416) Altfel spus: fiica gazdei în 
curtea căreia se cânta acest colind de fată, era chiar fiica cea frumoasă, care s-a 
măritat şi este purtată de cerb sau taur pe mare la noua ei casă, printre străini. De 
aceea cântecul ei, de tânără nevastă, e străbătut deja de dorul oricărui înstrăinat. 
Dar acum, în sărbătoarea Crăciunului, fata mare îşi vede visul împlinit: se va 
căsători în curând, poate chiar la câşlegile ce vin. Ai înțeles? Nu... Voi reveni! 

Cum explică Petru Caraman trecerea acestui colind în categoria colindelor de 
morți care „sunt una din curiozităţile datinei”? Mai întâi, textul colindei de fată se 
apropie prin asemănare de situaţii de colindul de voinic străin. Urmând acelaşi 
principiu, mai apoi are loc „deturnarea de sens şi de utilizare a colindului”: şi fata 
măritată în alt sat şi voinicul străin sunt înstrăinaţi departe asemeni unui om mort; 
„Marea din colind a fost identificată de popor cu marea din credinţa despre 
călătoria sufletului după moarte, iar restul elementelor au căpătat şi ele sensuri 
simbolice: cerbul sau bourul este purtătorul sufletului peste mare, iar fata ce coase- 
n leagănul din coarne — răposata.” În final, „pe lângă faptul că ni se prezintă ca o 
imagine din împărăția morţii, colindul mai este, în acelaşi timp, o urare adresată 
moartei de a izbândi trecerea grea de la lumea aceasta la cealaltă cu bine.” (40, 
pp.131-143) 

Colindul de mort care a apărut din colindul de voinic străin „se cântă numai la 
casa unde a murit în timpul anului un flăcău sau un bărbat tânăr”, deci, mă gândesc, 
de-o seamă cu membrii cetei de feciori, prieten, chiar rudă, cu unii dintre ei. La 
fel, colindul de moartă, pentru o fată mare sau tânără nevastă decedate. Dar Nicolae 
Stoica din Haţeg ne prezintă un alt context de performare al colindei de fată... El 
nu precizează cine este mortul. 

E momentul unor clarificări! E vorba de verbul „a se cânta” cu înţelesul de 
„a plânge, a jeli” în subdialectul bănăţean; la fel, „a cânta” în subdialectul crişan. 
Acest sens al lui „a cânta” - cuvânt latinesc - s-a dezvoltat în Transilvania datorită 
faptului că aici există cântecul de priveghi.” - explică O. Bârlea. (41, p.386). 

Înapoi la oile noastre. Oile bocesc? Cum s-ar spune, nu accepți metafora, 
întorsura cuvântului. Primesc provocarea, întrebându-mă la rândul meu: Dar oile 
cântă? Nici n-am formulat bine întrebările, că şi-mi sare în ochi, din conspectul 
tratatului lui Petru Caraman, (40, p. 142) - Colind de cioban mort - oile îşi plâng pe 

stăpânul lor după moarte: -Sărac gazda nost'/ Ne-a dat adăpost/ Şi ne-a hărănit/ Cu 
iarbă frumoasă,/ Pe la umbră groasă,/ Şi ne-a adăpat/ La izvor curat.” Şi, ca şi cum 
nu ar fi fost de ajuns, într-o antologie de colinde, la capitolul „Colinde de mort” 
văd reproduse trei variante ale colindei păcurarilor. Prima, din Rozavlea - 
Maramureş, culeasă în 1920, interpret: Ileana Rus, 24 ani, cuprinde un bocet 
asemănător cu cel reprodus mai înainte: „Oile s-or tomni rând/ Şi mi-or paşte pe 
mormânt./ Ele numa că ş-or zice:/ lan scoală, stăpâne, scoală,/ Şâ ne scoate la 
pripoară,/ Să bem apă din izvoară,/ Să ne paştem cărbunei,/ Să ne fătăm mieluşei,/ 
Mieluşei cu coarne-ntoarsă,/ Cum îs oile frumoasă./ De cân' tu Lat adurmit/ larbă 
verde n-am păscut,/Apă rece n-am băut.” (42, pp. 159-162). 

„„.E o realitate folclorică ce trebuie să ne dea de gândit. Să auzim ce spun şi alte 
texte de colind despre manifestările vocale ale oilor. Într-o colindă a belşugului din 
Muntenia, se văd venind „Tot turme de oi,/ Oile zbierând...” (13,p.79) La fel sunt 
prezentate şi oile care însoțesc păcurarii în primele secvenţe din unele variante ale 
textului de care ne ocupăm: „Auzi, mândră, ce se-aude/ Peste cel vârfuţ de munte?/ 
Trei miori dalbe sbierând...” - TRANS. 34b; la fel 32 d şi 37 a, toate din zona 
Năsăud. (1, pp. 574-579) De unde, atunci, viziunea muzicală a străinului aflat în 
strunga ce se tot strânge şi adună urmând oile pe mutare? Cum? Ai dreptate! 
Cuvântul „mutare” l-am întâlnit cu înţelesul de „aşezământ, sălaş” (79, p.538) şi de 
„tare (mobil) pentru oi” - deci tot un fel de sălaş (p.384) — dar şi de „Strămutare a 
unei stâne sau târle dintr-un loc de păscut în altul.” (80, p.1062) Sunt, cum se 
observă, sensuri complementare. 

Tot în Muntenia... Ştiu că nu este zona folclorică pe care ar trebui s-o 
frecventăm cu interogaţiile noastre, dar 1. pe aici ne poartă nevoia de clarificare a 
ideilor poetice, la fel cum 2. păstorii ardeleni au fost mânaţi de iarba pentru oi prin 
luncile şi câmpiile acestei părți de ţară 3. unde mulţi au rămas, întemeiând sate şi 
colindând de sărbătorile de Crăciun şi Anul Nou colindele satului de baştină de 
peste munți. Ca exemplu, ziceam, iau o variantă a colindei „Ciobanul sătul de 
ciobanie”, unde Dumnezeu coboară din cer întrebând cu mirare şi încântare: — Hai 
tu, Nică, Făt-Frumos,/ Ale cui sunt ceste oi,/ De sbieare' - aşa frumos,/ Așa frumos, 
cuvios?” Dincolo de „frumos - mândru ” din colinda păcurarilor, se iveşte aici o 
neaşteptată notă evlavioasă: cucernicie, un cântec pios, de chemare şi întâmpinare a 
divinității. 

Cam atât cu oile... Cine mai cântă în colinde? Cerbul maramureşean din tipul 
„Vânătorul şi personajul metamorfozat” (8, p.138) . „Rage cerbu sus la munte...” 
Rage stă pentru zbieratul oilor care se află şi ele pe munte... „D-aşa cântă de cu 
jele,/ De gândeşti că codrul piere.” Pentru autorul acestui text, răgetul cerbului este 
acelaşi cu un cântec de jale. La fel îl percepe şi „o doamnă-mpărăteasă/ dintr-o 
mândră de fereastră.” Mai mult: „Doamna iute s-o-mbrăcat,/ La-mpărat şi-o 
alergat:/ - Înălţate d-împărate,/ Crede-mi-i ce-oi spune eu,/ Mândru-şi căntă-un cerb 
la munte.” O variantă din Ţara Lăpuşului a colindei „Măsurarea pământului” 
spune şi ea de la început „Mândru cântă-on cerb în munte.”(78, p.4 ) 

Să stăm şi să socotim: 1. în colinde, expresia „cântec mândru” apare în 
contexte care nu privesc un ceremonial de înmormântare 2. şi, lucru surprinzător, 
nici măcar sunete ieşite dintr-o gură de om; 3. zbieratul oilor este un cântec pe care 
Dumnezeu însuşi îl aude, coborând încântat din văzduh pe notele lui bogate în 
credință. 

Mai adaug încă două observaţii din afara folclorului literar, care susțin însă 
ipoteza de lucru ce se conturează din cele de mai sus: 4. doi geografi a. George 
Vâlsan, „Predealul şi împrejurimile”, 1924: „Oile. Ce de sunete! Toate cu capetele 
plecate, smulg iarba. Câte una înalță capul, şi pare o căprioară. Când pasc liniştite, 
începe o întreagă armonie: unele clopote sună dulce, dulce... Şi deodată li se năzare 
ceva, şi în tropot mărunt, nebun, porneşte o gloată spre alta. Clopotele răsună de 
alarmă. O ceată apuca într-o parte, alta, pieziş; se încrucişează, se izbesc. O 
cădelniţare lungă se aude, sunete dese se îmbină. Armonia aceasta e grandioasă pe 
unele văi sonore, pe sub poalele brazilor negri, în răcoarea unei seri tăcute.” (22, 
p.197); b. Ion Conea, „Clopotiva - un sat din Haţeg”, 1940: „Primăvara şi toamna, 
clopotele turmelor sună pe coaste, tremurând de gâtul oii care rupe iarba; iarna sânt 
grăbite la ieslea unde turma mănâncă fânul, sau sună domoale, arar, când turma stă 
culcată în seciu, în bătaia soarelui, uneori de o putere nebănuită. ( ) Uiu, lupu, mă! 
se aude de pe un crac de munte depărtat şi iarăşi e toată lumea în picioare, iarăşi 
lătratul câinilor acoperă munţii, oile iarăşi tresar în staule, sunând zecile de 
clopote...” (43, pp.106-107); 5. O. Goga, poet ardelean..... „Tot mai rar s-aud în 
noapte clopotele de la strungă” (De demult) (p.93) sau, în poezia „Pe înserate” - 
„Se odihnesc pe iarbă mieii,/ Şi zurgălăii de cioaie”.(44, p.35). Un alt poet crescut 
în Mărginimea Sibiului, Şt. O. Iosif, aude cum „Sună dealul, valea sună,/ Stă 
văzduhul să se spargă/ De tălăngi nenumărate/ Ce izbesc în bolta largă,/ Căci 
coboară de la munte/ Oile, şi curg puhoi,/ Cu un greu potop de ceață/ Înainte şi- 
napoi...” (45, p.136). 

Concluzie: „Cântec mândru” poate să desemneze, la propriu, „un şir armonios 
de sunete” emise de oi în timpul păşunatului. Străinul care le aude astfel e - o spun 
fără să clipesc - asemeni Dumnezeului din colinda de tipul „Ciobanul sătul...”: 
urmăreşte oile la păscut vara pe văi şi munţi, cu singura deosebire că nu mai 
coboară din cer, ci stă în strunga lor. 


15. Să stăm şi să socotim 


La finalul acestei lecturi în cheie pastorală a colindei păcurarilor, să facem 
suma concluziilor parțiale semănate pe parcursul ei, cu scopul de a le coordona 
într-o imagine integratoare: 1. rânduiala deplasării păcurarilor şi oilor nu este una 
pastorală; 2. oile nu joacă; 3. scena întâmplării se află în hotarul satului; 4. 
păcurarii nu sunt pastori de oi; 4. ce oi a întors păcurarul străinel?; 5. „legea” pe 
care o fac cei trei păcurari denumeşte un obicei care trimite la scenariul jocului cu 

măşti „turca ” şi „cerbuţul ”; 6. „păcurarul străinel” are rolul principal în ritual, el 
putând modifica legea după voia lui; 7. cel îngropat în strungă nu e om şi are o 
influenţă benefică asupra manei oilor; 8. „mormântul” se mută odată cu strunga pe 
păşunea montană; 9. întâmplarea descrisă are loc toamna sau iarna, când păcurarii 
nu sunt în exerciţiul funcțiunii; din nou: ce reprezintă oile din text?; 10. cântecul 
oilor pe munţi şi văi este produs de clopotele şi tălăngile de la gâtul lor. 

Punând cap la cap aceste concluzii de etapă, se conturează următoarele 
repartiții fundamentale: pe de o parte, se găsesc elementele certe ale vieții pastorale 
— strunga, mieii şi oile — în timpul păşunatului de vară; aici se va situa, după ce va 
fi îngropat, şi aşa-numitul „păcurar străine!” care, sigur, nu este o ființă umană, şi a 
cărui prezenţă este benefică pentru oi şi mieii lor, de cealaltă parte, iarna, în sat, are 
loc făcutul legii, când oile sunt la iernat în curtea fiecărui gospodar, între aşa- 
numiții, „păcurari ” cel „străin ”, care nu e om, are rolul conducător, ceilalți, numiți 
„veri primari” fără a fi rude între ei, sunt executanţi; aşa-numitele of" vin după ei, 
asemeni unor subordonați care, uneori, dansează. 

Presupoziţii: 1. dacă legea trimite la jocul „turca” sau „cerbuțul”, atunci, 
„păcurarul străineľ este un alt nume pentru furca şi cerbuțul care urmează să fie 
săgetați; urmând această identificare, cei doi „veri primari” ar trebui să De 
conducătorul turcii şi blojul — adică personajele care-i însoțesc de obicei; 2. mai 
departe, mergând pe acelaşi fir explicativ, „oile'"care vin pe urma lor sunt cetaşii — 
ceilalți membri ai cetei de colindători; 3. pe scurt: este vorba de un ritual cu rol 
magic pentru creşterea manei oilor, realizat în cadrul colindatului cu măşti de 
Crăciun; „cele oi mândre”, din partea de final a textului, sunt oile gospodarului- 
gazdă care primeşte ceata de colindători în curtea lui, unde se găsesc, în staul, 
aceste oi văzute şi admirate de masca animalieră jucată de un tânăr sătean, 
reprezentând o divinitate — Taurul celest; 4. ritul are trei secvenţe distincte: prima, 
care se petrece iarna, în sat, în curtea fiecărui gospodar proprietar de oi; a doua 
secvenţă are loc primăvara, la deschiderea stânii, când masca este îngropată în 
strunga oilor şi mieilor, iar a treia secvenţă se petrece vara, la păşunatul de la 
munte, când, înviată, divinitatea reprezentată de mască, ascultă încântată sunetele 
melodioase scoase de clopotele şi tălăngile oilor de pe munţi şi văi. 

MODULE DETERMINATIVE 


1. Staţie de gând 


Motivaţie: întrucât sensurile pastorale ale unor cuvinte-cheie din textul colindei 
păcurarilor — oi, păcurar, întorsul oilor, veri primari, lege — nu m-au condus către 
o interpretare compatibilă cu datele etnografice ale păstoritului, atunci mă simt 
eliberat dintre graniţele acestui cod. Ca urmare, voi lua semnele cuvintelor şi le voi 
paşte prin alte câmpuri de sens, până când voi găsi amintita coeziune a înţelesului 
textual cu semnificaţia etnografică. 

Exemplu: noţiunile de păcurar, văr primar, străinel vor trebui privite din alte 
puncte de vedere decât acelea ale păstoriei şi rudeniei, astfel încât combinaţia lor să 
ne aducă un înţeles coerent şi valid în semantica vieţii rurale din zonele de 
circulaţie ale colindei. 

Noua cale de cercetare a colindei păcurarilor se deschide cu următoarele 
premise: 1. în toate tipurile de variante care referă la „lege” este vorba de aceeaşi 
lege; 2. această lege — rit, obicei — se desfăşoară în fiecare zonă etnografică după 
anumite reguli specifice; 3. colinda păcurarilor, la origine, descrie, în cadrul 
structurii compoziționale a colindului, această lege aşa cum o vede autorul inițial 
desfăşurându-se în satul său; 4. circulaţia orală şi prin caietele manuscrise a 
textului originar, îl face cunoscut şi locuitorilor altor sate — învățători, preoți şi 
tineri aflați la studii în şcolile din Transilvania; când în satul lor se desfăşoară 
acelaşi obicei descris de textul-mamă, noii purtători ai textului au ocazia să 
constate concordanța lor, altfel spus modul în care a gândit creatorul lui necunoscut 
transpunerea imaginii rituale în imagini verbale. În timpul dinaintea colindatului, 
când ceata de flăcăi învaţă noul colind de la un tânăr studios aflat în vacanţa de 
iarnă, sau de la învățătorul sosit de curând în sat, se întâmplă ca informatorul lor, 
ori membri ai cetei, să adauge la textul inițial unul sau două versuri care să-l 
adapteze obiceiului descris în varianta lui locală sau/şi să facă textul mai inteligibil, 
sau/şi să-l rescrie într-o altă metrică, sau/şi să introducă o anecdotică legată de 
practica obiceiului în satul lor ş.a. 

Cititorul atent a observat cum, în atât de necesara staţie de gând de acum, pun 
în lucru presupoziţiile care l-au întâmpinat la debutul acestui raport de cercetare. 
elementelor descriptive şi determinative din toate tipurile şi variantele colindei 
păcurarilor. Elementele acestea, care vor fi utilizate ca mijloc de identificare a 

ritualului descris în colindă, le-am numit module descriptive şi/sau determinative 
întrucât au rol explicativ, de completare a unui pazzle. 

Întrebare: Care sunt modulele evocate? 

Răspuns: Un modul descriptiv este legat de cele doua titluri —,,Hora oilor” 
(T35) şi „Colinda oii” (T86) — remarcate de la început şi care acum sunt demne de 
a fi cercetate în detaliu. Alte două module pornesc de la refrenul, cu cea mai mare 
frecvenţă, ce conține diferite apelative ale divinității — exemplu: „Domnului ş-al 
nost domn” —, şi de la cele 7 refrene unde numele „doamne” este asociat diferitelor 
forme ale lui Jm" — exemplu: „Lino-i, lin o doamne”. 

Termenul compus „lei păcurărei” deschide, la rândul său, un câmp de 
cercetare nebănuit. Tot aşa, versurile specifice tipului de câmpie — „M-a cânta ca 
pe-un secret”, „Ca o lună de inel”, „Numai capul jos luat” şi „Pe mine pământ nu 
puneţi” — sunt semne ale unor elemente determinative care privesc personajul 
principal, legea care tocmai se face, dar şi modul ei de redare în codurile colindei 
ca text încifrat care transmite o urare indirectă. 

Constatare: după criteriul nevoii de completitudine a elementelor descriptive, 
tipul de câmpie, comparativ cu toate celelalte tipuri ale colindei păcurarilor, 
prezintă în variantele sale cele mai multe semnale determinative: refrene şi versuri 
fără de care raportul de cercetare nu ar fi ajuns la liman — descifrarea enigmei. 


2. Dumnezeul oilor 


În studiul de folclor comparat „Colindatul la români, slavi şi la alte popoare” 
(1928), Petru Caraman se referă şi la originea colindatului; dacă la romani, 
concluzionează el, „datina colindatului a avut la bază descântecele de tipul urării 
directe”, în răsăritul imperiului această datină „a fost puternic influenţată de 
descântecele de tipul urării realizate şi, ca urmare, colindele au început să se 
constituie după modelul lor.” Urme destul de clare, ca şi motive identice, susține 
marele folclorist, „au trecut din descântece în colinde.” 

Ca să ilustreze acest fenomen - fundamental pentru înţelegerea colindelor 
româneşti, bulgare şi ucrainiene - dă ca exemplu, din colindele păstoreşti la români, 
„motivul amenințării oilor de către păstor care le spune că le va vinde sau le va tăia 
ca să le mănânce, sau le va lăsa pe câmp fiarelor: „Lăsa-v-oi, la focul, o1,/ Că de 
când umblu la voi,/ Alb îs şi eu ca şi voi...” 

Este vorba de tipul 42 din „Indicele tipologic şi bibliografic al colindei ”, 
realizat de Monica Brătulescu (8, pp.195-197) - „Ciobanul sătul de ciobănie ”; 
iată-i descrierea: „Sătul de ciobănie, un cioban (Dumnezeu, Isus, Sf. Ion...) vrea să 
vândă (să părăsească) turma. Pentru a obţine o amânare, oile făgăduiesc ciobanului 
miei, lapte, caş. Acest tip este răspândit în toată Transilvania, având ca titlu tematic 
„Colinda oilor”, iar ca titluri ceremoniale (De flăcăi), (Colind de cioban), (La toată 
familia), (De păcurar), (La fereastră)... 

În „Indice...” sunt consemnate şi trei subtipuri: 42a - Oile făgăduiesc Precistei 
mici, lapte, cas: 42b - Oile făgăduiesc ciobanului un vestmânt minunat; 42c - Oile 
făgăduiesc ciobanului că-l vor jeli după moarte. 

Revin la exemplul lui Petru Caraman: „Speriate de această ameninţare, oile 
încep să-l roage să nu le părăsească şi să nu le vândă, promiţându-i că vor fi 
ascultătoare...: „- Stăpâne, nu ne lăsa,/ Că de tine-om asculta;/ Şi tu nu ne părăsi,/ 
Că noi bine te-om grije:/ La Sân-Jorz/ C-un miel frumos,/ La păscită/ Cu jântiţă,/ 
La Ispas/ Tom da şi caş.” 

Concluzia folcloristului: „Nu e greu de recunoscut o vrajă de ajun cu fond 
animist, de tipul amenințărilor şi făgăduințelor adresate copacilor neroditori.” (40, 
pp.419-420) 

Înainte de a urma această cale, sunt de făcut două precizări: 1. cum se arată şi 
în descrierea din „Indice... ”, ciobanul poate fi Dumnezeu, Isus, Sf. Ion; iată câteva 
formule de adresare către aceste personaje: „- Nu ne, Doamne, blestema...” 
(Lipova, Arad), „Ba tu, Doamne, nu ni-i vinde...” (Măgura, Bihor), „Da noi, 
Doamne, ruga-ni-om...” (Beiuş, Crişana); 2. dialogul cu ciobanul - Dumnezeu este 
purtat de o oaie din turmă care, pe lângă darul vorbirii, are şi un comportament 
deosebit de al oilor pe care le reprezintă: „O oaie din turma me-re,/ Graiu din gură- 
şi grăie-re...” (Maramureş), „Sărea miala d-ocheşala,/ Sărea-n vânt, sărea-n 
pământ... (Lipova, Arad), „Oile tâtie-nturna,/ Numai d-una nu-nturna...” (Beiuş, 
Crişana). 

Am căutat „vraja de ajun” de care aminteşte P. Caraman; am găsit-o în „Magia 
la români” a lui Gh. Pavelcu, şi în Adrian Fochi, „Datini şi eresuri populare la 
Sfârşitul secolului al XlX-lea: Răspunsurile la chestionarele lui Nicolae 
Densuşianu”. Citez mai întâi din Pavelcu: „În ziua de Anul Nou se sorocesc pomii 
neroditori...” - li se dau un termen limită, dar şi cu înţelesul de „a comanda, a 
hărăzi, a porunci, a ursi” - văd asta în dicţionar. Într-o notă, exemplul: „Un măr de- 
a nost nu făcea mere şi am zis câtă vecinu: Mă, hai bagă-te chizăşi că dacă nu eu îl 
tai. Iacob a zis: Ba, eu nu mă bag. Şi s-o băgat tată-so şi o făcut mere.” (Ocoliş) 
(31, p.29). Mai departe, „Pentru ca să rodească pomii (...) un alt obicei este ca 
(p.29) în ajunul Crăciunului, când gospodina frământă aluatul pentru colaci, să se 
ducă în grădină, fără să fie văzută de cineva, cu mâinile pline de aluat şi cuprinzând 
cu ele pe rând fiecare pom să zică: Cum sunt mâinile mele încărcate de aluat, aşa să 
fiţi voi încărcaţi în poame. În alte variante, femeia se duce în grădină cu bărbatul, 
care amenință că va tăia pomul cu securea dacă nu va face roade. Femeia cu 
mâinile pline de aluat se roagă să-l ierte că la anul va face cu siguranță.” (31, 
p.213) În Fochi... sunt redate mai multe formule ale dialogului dramatic purtat în 
timpul vrajei. „Practicanţii: stăpânul pomilor, stăpânul cu un om, doi inşi, bărbatul 
şi femeia, două femei. (...) Descrierea practicii: La pomul sterp merg doi oameni, 
unul cu un topor şi altul fără. Cel cu topor ameninţă la pom că-l taie. Celălalt zice: 
Lasă-l, că face la anul. Primul atinge cu toporul coaja pomului, al doilea îl opreşte: 
Lasă-l, că la anul încarcă carul.” Adică, cel care se opune tăierii pomului o face în 

acelaşi timp cu o chezăşie, asigurare, încredințare dată celui care vrea să-l taie, 
proprietarul nemulțumit: să fii sigur că la anul, când pomul, prin ciclul său 
biologic, va trebui să dea roade, el chiar o va face. 

Apar şi personificări: „Faci roade la vară, că te tai! Lasă-mă, că fac!”; sau, 
femeia prinde pomul cu mâinile pline de aluat şi, „ca din partea lui, zice: Te rog, nu 
mă tăia, că la anul voi face roade.” sau „Faci poame, ori te tai? Iar soția, ce deja se 
suise în pom, îi răspunde: Nu mă tăia, că fac...(46, p.237) 

Acum, prin comparaţie, să căutăm corespondențele dintre această vrajă pentru 
rodirea pomilor sterpi şi textul colindei cu , Ciobanul sătul...” : cel care amenință 
oile cu tăierea, vânzarea etc. este proprietarul lor, dacă poate face ce zice; partea 
ameninţată este turma, toate oile pe care le deține; motivul amenințării are o formă 
declarată de stăpân - a îmbătrânit, s-a săturat de păstorit - şi una dedusă din 
promisiunea oii grăitoare - nemulțumirea pentru numărul mieilor şi cantitățile de 
lapte, brânză, lână pe care le-au dat oile în anul ce s-a încheiat; oaia care vorbeşte 
stă pentru chezaş - cel care îl asigură pe stăpân că „datul oilor” va fi bogat la 
fiecare din soroacele îndătinete: de Sf. Gheorghe, când se deschide stâna, la Paşte 
şi la Ispas. 

Întrebare: dacă, aşa cum spune Petru Caraman, la început a fost vraja pentru 
rodirea pomilor, formată din practica magică şi dialogul cu afirmarea fertilității ca 
certitudine asumată de un chezaş, transpunerea în colind a aceleiaşi vrăji, având 
acum ca obiect oile sterpe, care dau lapte puţin etc., s-a făcut direct sau prin 
mijlocirea vrăjii pentru oi ca practică magică anterioară colindului? 

Răspuns: între riturile şi credinţele referitoare la mana oilor, nu am întâlnit o 
astfel de practică. Dacă ea s-ar fi petrecut aşa cum este descrisă în textul colindei, 
„practicanţii” ar fi fost Dumnezeu şi o oaie vorbitoare, roluri care ar fi impus ca 
stăpânul turmei să facă pe Dumnezeu, iar nevasta lui să joace pe oaie. Locul 
practicii: lângă strunga oilor, dacă s-ar fi realizat primăvara şi vara, sau lângă 
staulul din curtea casei când oile se aflau la iernat. 

Colinda pare să susțină ambele situații. Partea de început prezintă în 
majoritatea variantelor o scenă de păşunat: „Colo sus pe prânturele,/ leste-o turmă 
de oi grele,/ De la turmă cine-ş d-îmbla?/ Îmblă-ş badea Sân-Văsii...” Atenţie la 
această construcţie, oarecum ironică, „badea Sân-Văsii”, deci nu „badea Vasile”, ci 
acest om este chiar Sfântul Vasile! Cu toporu-ncolţurat,/ Cu fluieru inălat.” Iată- 
| şi cum, ca orice păstor cu experiență, face întorsul oilor: „Fluier dzâce,/ Stâna 
frânge,/ Da o frânge la volcele,/ Ca să-şi pască troscoțele./ Fluier dzâce,/ Stâna 
frânge,/ Da o frânge la dâmboace,/ Ca să-şi pască bărbânoace.” (Colinda oilor) 
Muşlea, Călineşti - Maramureş. La fel în varianta din Lipova - Arad şi aceea din 
Muncelul Mare, Hunedoara, numai că aici păstor este chiar un „dălbuţ păcurar”. 

Finalul colindei, cu promisiunea de fertilitate a oii grăitoare, trimite însă, 
uneori, la „iernat”: „Grăia oaia bălăoară:/ -Domnu nost', stăpânu nost',/ Nu ne lăsa 
la focu,/ Ci ne iarnă-n astă iarnă/ Şi ne scoate-n primăvară,/ Pân' ieşim la câmp 
afară,/ C-apoi noi te-om dărui...” (Lupşa - Alba); sau „Da noi, Doamne, ruga-ni- 

om/ Sâ ne scoţi din astă iarnă,/ Sâ ne scoţi în primăvară...” (Beiuş-Crişana); sau 
„Mai iarnă-ne şi i-astă iarnă...” (Făgăraş). Aceasta ar fi a doua situaţie, ocazionată 
de iarna „asta”, de acum. 

Am constatat că nu totdeauna situaţia iniţială concordă cu aceea sugerată de 
spusele oii vorbitoare: la începutul colindei se descrie o scenă pastorală din 
păşunatul de vară, iar spre final apare rugămintea legată de iernatul oilor, perioada 
cea mai grea, când stăpânul oilor trebuie să se îngrijească de adăpostul şi hrana lor 
în condiţii vitrege. 

De ce tatonez aceste situaţii? - mă întrebi. Vreau să văd dacă transpunerea 
textuală a preluat şi contextul de realizare a practicii „pomii sterpi”, ocazia: „Data 
practicii: de Crăciun, când gospodina pregăteşte cozonacii, în ajunul Crăciunului, 
Anului Nou şi Bobotezii.” (46, p.237) Şi dacă da, cine ar fi putut-o face? 

Ca să rezolv contradicția dintre cele două situaţii - văratul, pe de o parte, şi 
iernatul oilor, de cealaltă parte - , m-am gândit să apelez la „procedeul de 
camuflare ” descris de Gh. Pavelcu în „Magia la români”. lată-i determinările: este 
popular în cadrul viziunii magice; constă într-o povestire simplă care este o 
camuflare a superstiţiilor şi nu o poveste propriu-zisă cu un conţinut real sau 
imaginar, pseudoîntâmplările stereotipe din povestea „constituită în jurul unei 
superstiții (povestire magică) prezintă întotdeauna, în cadrul aceleaşi teme, o foarte 
mare asemănare a variantelor, chiar şi atunci când se găsesc la o distanță 
considerabilă în spațiu.”; procedeul mai este numit „de plasticizare a 
superstițiilor”, care creează „o stare de emotivitate magică ce constituie mediul 
favorabil de conservare şi înflorire a superstiţiei, realizând un fel de autoinducţie 
magică. (31, pp.66-67) 

Privită din perspectiva acestui procedeu, povestea cântată din , Colinda oilor” 
- care ne preocupă acum - cu un dumnezeu care amenință pentru a obţine 
fertilitatea - deşi, în mod normal, el ar trebui să o dea, ca fiind atotputernic, - şi o 
oaie vorbitoare pe post de negociator şi garant al rodniciei turmei, mă pune pe 
gânduri. Prima situație din text, care prezintă scena pastorală, ne conduce, pe o cale 
firească, printre lucruri nefireşti; iar asemănarea atât de mare dintre variantele 
colindei trimite la „pseudoîntâmplări”... Altfel spus, într-o ipoteză de lucru: colinda 
oilor descrie o practică magică ce se petrece în afara textului ei cântat. Afirmația 
implicită este: a existat o vrajă aplicată oilor sterpe, după modelul celei a „pomilor 
sterpi”. Deosebirea fundamentală dintre ele constă în faptul substituirii stăpânului 
oilor cu Dumnezeu şi a soţiei proprietarului cu o oaie vorbitoare. Amenințarea este 
convenţională, însă aduce în formularea ei imaginea unui dumnezeu bătrân - „Am 
albit pe cap ca voi” (Lipova-Arad) - iar făgăduinţele oii grăitoare îi întregeşte 
aspectul fizic cu un „Cojoc lung pănă-n pământ,/ Pa la poale polărit/ Pa la guler 
argințât” (Măgura-Bihor) sau cu îndemnul „Îţi fă, Doamne, un covor,/ Dă nalt cât e 
statul tău,/ De larg cât e braţul (äu. (Lipova, Arad), iar aspectul moral cu faptul 
însuşi al primirii datului oilor. 

Întrebare: Cu ce alt personaj seamănă această divinitate misterioasă? 

Răspuns: Cu masca turcii. 

Conspect. „Dicţionar de artă populară românească”: „Turca, 2. Mască 
zoomorfă cu care se travestea unul din membri feciorilor colindători, în cadrul 
sărbătorilor de iarnă. Capul măştii era asemănător cu al unui cerb, capră, lup. (...) 
Masca era prevăzută cu coarne mari, din lemn, împodobite cu basmale colorate, 
brâie roşii, panglici, bentite cu mărgele, clopoței de aramă. (...) Capul măştii era 
făcut pe o prăjină de care se sprijinea în timpul dansului, turcaşul, învelit în 
«rochia» sau «cămaşa» turcii, confecționată dintr-un covor ales în război sau din 
feţe de masă alese peste care se montau basmale şi brâie, curele cu bumbi metalici, 
panglici. Se adăuga vâsc şi iederă, considerate ca plante invocatoare ale regenerării 
naturii şi ale vitalității plantelor în viitorul ciclu agrar. Diferenţieri între zonele 
etnografice existau cu privire la fastuozitatea măştii. În zonele de vest ale 
Transilvaniei, turca avea capul foarte împodobit cu panglici colorate, clopoței, 
ciucuri policromi, din lână în timp ce «rochia» era simplă, formată dintr-un covor 
sau pânză roşie. Mult mai fastuoasă era masca cerbului din zona Hunedoara care 
avea şi pe «cămaşă» montate basmale, panglici, curele ţintate etc. De o mare 
bogăție cromatică şi decorativă, era borița din zonele Făgăraş, Târnave, Țara 
Bârsei; capra tradițională pe Valea Mureşului superior excelează în fantezia 
ornamentării capului şi a velinţei măştii acoperită în întregime cu franjuri lungi de 
lână sau din mătase policromă, rondele de iască, ciucuri de rafie (amintind 
«colindele» de la căciula feciorilor din Munţii Apuseni) etc.”. 

Dumnezeul din colindă este reprezentat de masca turcii jucată în timpul 
sărbătorilor de iarnă; covorul este un indiciu determinant al acestei identificări. 

Întrebare: Dar Dumnezeul bătrân, de unde vine? 

Răspuns: ÎL găsim tot în reprezentările plastice ale măştilor. lată un exemplu: 
Leonida Bodnărescu, „Câteva datini de Crăciun şi Anul nou la români”, Cernăuţi, 
1903: „Vătavul sprijină capra în jocul ei (...) Mare veselie stârneşte faptul când 
moşneagul, adică vătavul, prinde capra în joc. Vătavul este de nerecunoscut. Păr 
lung şi barbă mare de lână l-au schimbat într-un moşneag. El e numit în unele 
regiuni Moş Crăciun.” (47, pp.55-56) Vătavul este şeful cetei de colindători. Către 
imaginea unui om bătrân a putut evolua şi most! de turcă: „Moşul insoţitor al 
caprei (...) Purtând coarne mari de cerb peste făţarul de blană, la sfârşitul sec. al 
XIX-lea, îmbrăcat cu cojoace întoarse pe dos, încins cu clopote, cu o sabie de lemn 
sau cu un bici în mână, blojul se transformă cu timpul într-o imagine teatrală care 
reprezintă un om bătrân. Măştile croite în blană şi împodobite cu nas de lemn 
vopsit în roşu, măştile sculptate în lemn sau decupate în coajă de bostan cu mustăţi 
şi bărbi din fuior de cânepă redau din ce în ce mai accentuat expresia figurii 
umane.” (62, p.58) 

Întrebare: Deci Dumnezeul bătrân din colindă putea să nu fie turca, ci moşul ei? 

Răspuns: În colindele româneşti apar mai multe personaje biblice: Dumnezeu, 
Isus, Sf. Ion, Maica Domnului, Crăciun, Sfântul Petru, sfinți. Tipul 154 — ,„ Disputa 
între sfinți” — are următorul abstract: „Sfinţii se ceartă pentru prioritate. Isus este 

recunoscut a fi cel mai mare; Sfântul lon însă (Crăciun, Sfântul Petre) are prioritate 
ca fiind mai bătrân sau pentru că I-a botezat pe Isus.” (8, p.266) Problema noastră 
ar fi următoarea: de cine sunt reprezentate aceste personaje sfinte în timpul 
colindatului? Masca turcii ar putea reprezenta doar pe unul dintre ele, celelalte 
putând fi interpretate de alţi tineri colindători; l-am văzut pe vătavul care-l juca pe 
Moş Crăciun, probabil şi moşul de turcă şi conducătorul turcii preluau astfel de 
roluri. 

În colinda oilor, pe care o discutăm, în variante apar Isus, Dumnezeu, Sf. Ion, 
Precista. Răspunsul la întrebarea pusă ar putea fi, în funcție de variantă şi de modul 
în care se desfăşoară jocul cu măşti într-o zonă sau alta, de tipul ori... ori... . 

Întrebare: Cine va juca rolul oii vorbitoare? 

Răspuns: Cred că aici lucrurile sunt mai simple: orice membru al cetei de 
colindători îmbrăcat în pantaloni de dimie albă, cu cojoc şi căciulă de oaie poate 
realiza această substituție. În textul colindei păcurarilor, membri obişnuiţi ei cetei 
de colindători sunt prezentaţi chiar ca fiind o" — după aspectul exterior dar şi în 
raport cu cei care îi conduc — „păcurarii”. Oaia vorbitoare are în unele variante un 
comportament aparte — „sare-n vânt, sare-n pământ” — specific jocului turcii. Dacă 
în practica pe care o descrie rolul oii îl joacă chiar turca, atunci divinitatea va fi 
reprezentată de sfântul Ion sau sfântul Petru, jucaţi de conducătorul turcii sau de 
moş. 

Întrebare: Cum se realizează practica magică propriu-zisă? 

Răspuns: Ajunşi în curtea gospodarului-gazdă, ceata de colindători se apropie 
de staulul unde se află la iernat oile proprietarului. Tânărul care joacă rolul oii 
poate intra printre oile adevărate, făcând mişcările descrise în textul colindei. 
Dumnezeu, ori sfântul Petru, ori Sfântul Ion, ori Maica Precista, se află lângă staul 
împreuna cu stăpânul oilor. Colindătorul-oaie vorbeşte în numele oilor iar 
colindătorul-sfânt în numele gospodarului. 

Stop-cadru: Refrenul colindei păcurarilor „Domnului ş-al nost domn”, 
împreună cu întrebarea tacită „Cine este această divinitate invocată şi dacă ea are o 
reprezentare în textul colindei?”, ne-a adus în față colinda „Ciobanul sătul de 
ciobănie” — pe care tocmai am parcurs-o. Răspunsul la întrebare ar fi, desigur: 
turca este divinitatea căutată. Până a formula, însă, un răspuns definitiv, să 
analizăm şi un alt tip de colind pastoral unde este prezentă divinitatea — 
„Dumnezeu, ciobanul şi larma turmei”. 

Se găseşte, în „Indicele... ” Monicăi Brătulescu, la numărul 43, cu următorul 
rezumat: „Alarmat de zarva oilor (sau fiindcă turma s-a risipit), Dumnezeu coboară 
la cioban. Cere ciobanului miei, lapte etc.” Aria de răspândire cuprinde 
Transilvania şi Muntenia, titlul ceremonial, acolo unde este consemnat, (Colind de 
cioban) şi (Colind pentru ciobani). (8, pp.197-198) 

Acest colind reprezintă primul motiv analizat de Petru Caraman în capitolul 
„Colinde de cioban” din monografia lui. Să-l urmărim: „ciobanul care paşte oile 
«pe munţii cu florile» le adună sub un copac umbros, ca să facă amiaza. Vântul 

suflă, scutură frunza copacului peste oile care se sperie şi zbiară. Aude Dumnezeu 
din cer. Coboară pe pământ, uimit, şi-l întreabă pe cioban ale cui sunt oile. 
Ciobanul răspunde «...- D-ale tale, cu-ale mele,/ Eu le mulg, tu le-nmulţeşti,/ Eu le 
pasc, tu le păzeşti,/ Eu le tund, tu mi le creşti». Dumnezeu binecuvântează oile 
ciobanului şi-i cere în shimb să-i dea în fiecare an: «La Sânziene/ Două miele,/La 
Sânjos/ Un miel frumos,/ La Ispas/ Un bulz de caş!»”. Folcloristul nostru 
descifrează în textul colindei: glorificarea bogăției ciobanului, evlavia lui, într-un 
cuvânt un „ideal de cioban la care aspiră fiecare.” (40, p.110) 

Spre deosebire de colinda „Ciobanul sătul de ciobănie ”, aici rolurile sunt clare 
şi distincte: ciobanul cu oile, pe de o parte, Dumnezeu de cealaltă parte. 
Evenimentul descris — coborârea lui Dumnezeu din cer în mijlocul turmei — se 
petrece în timpul păşunatului de vară. Şi acest Dumnezeu va primi, acum la 
solicitarea lui expresă, datul oilor la soroacele îndătinate, dintr-un motiv foarte 
simplu: şi el este proprietarul oilor. 

Scena ivirii lui Dumnezeu provocată de larma turmei ne trimite la originea 
colindelor — descântecele de tipul urării realizate — unde întâlnim un motiv 
asemănător: la ţipetele bolnavului, Maica Domnului coboară din cer pentru a-l 
însănătoşi. 

Conspect. Grigore G. Tocilescu, Christea N. Tapu, „Materialuri folcloristice ”, 
III, ed. Minerva, 1981: „De apucate (de strâns) Soarele a scăpătat,/ Nouă fete 
curate a plecat,/ A plecat din casă-n casă,/ Din masă-n masă,/ Din uşă-n uşă,/ Să 
găsească uşa descuiată/ Fereastra destupată./ La pat trăgea,/ Pe (cutare) îl lua,/ Sus 
îl ridica,/ În suliţi îl sprijinea,/ Creierii îi turbura,/ Sângele îi înfierbânta./ El chiria,/ 
Şi țipa./ Maica Precista îl auzea,/ Pe scară de aur/ Din cer scobora,/ Pe cutare îl 
întreba:/ - Ce plângi şi te chirieşti, (cutare)?/ Pläng şi mă chiriesc/ Că întâmpinatu 
m-a găsit,/ Întâmpinatu cu apucatu./ În sulițe m-a înțepat,/ Oasele mi le-a-ncleştat,/ 
Creierii mi-a tulburat./ Maica Precista îl trimetea/ La Măria descântătoarea,/ Cu 
limba îl descânta,/ Cu mâna îl trăgea,/ Leacu i-l da/ Şi-1 lăsa/ Curat,/ Luminat/ Ca 
steaua din cer,/ Ca rouă din câmp,/ Ca argintul cel curat,/ Ca Maica Precista ce l-a 
lăsat.” (50, p.101) 

Reluare. Dumnezeu veghează din cer asupra turmei de oi. Când oile zbiară 
„din cer până-n pământ”, speriate de foşnetul frunzelor, Dumnezeu le aude şi 
coboară imediat lângă ele, la merez. Tânărul cioban, trezit şi el din somn de 
behăitul oilor, nu se arată surprins de prezenţa divinității ca şi cum acest fapt se 
înscria în orizontul său de aşteptare. Dialogul tânăr păcurar — Dumnezeu relevă 
statutul lor de coproprietari ai turmei şi cooperarea celor doi parteneri în activitatea 
pastorală: omul e răspunzător de păscutul oilor, mulsul şi tunsul lor, iar Domnului 
din cer îi revine sarcina pazei, a înmulțirii şi creşterii oilor. Nu este vorba, însă, de 
paza lor aşa cum o face orice păcurar când paşte oile, ci de apărarea lor împotriva 
bolilor, a duhurilor rele care le iau mana. Acţiunea lui se vede în cantitatea de lapte 
pe care o dau oile, în numărul de miei pe care îl au, în sănătatea lor. Activitatea 
aşa-zicând „pastorală” a divinității are o dimensiune creatoare — fertilitatea şi 

fecunditatea — şi apotropaică. Tocmai de aceea tânărul păstor îi oferă Domnului din 
cer, ca semn al recunoaşterii şi mulțumirii pentru serviciile sale, daruri simbolice la 
datele fixe ale calendarului pastoral: la Ispas — în luna iunie, de Înălţare — „un bulz 
de caş”, la Sânziene, 23 iunie, „două miele” şi la Sângiorz — Sf. Gheorghe, când se 
deschid stânile şi începe văratul — „un miel frumos.” Personajul uman din colind 
este numit Făt-Frumos sau Gheorghe bun voinic, semn că acest text este cântat 
unui tânăr păcurar aflat de Crăciun în curtea tatălui său. 

Darea solicitată de Dumnezeu — „Dar tu mie ce să-mi dai?” — presupune 
prezenţa lui la soroc. Acum, când a coborât din cer la strigătul oilor, el nu primeşte 
nimic. Deci nu ne aflăm în nici una din ocaziile enumerate de Gheorghe Făt- 
Frumos. 

Concluzie: Un Dumnezeu care se deplasează în locurile de vărat şi iernat ale 
oilor, urmărind cu grijă starea lor. El vorbeşte nu numai cu tânărul cioban care-şi 
mânase turma pentru odihnă la merez, sub umbra unui pom, ci şi cu una dintre oile 
care se agită atunci când îl aude că vrea să le vândă — el, dumnezeu, fiind 
coproprietarul lor. 

Colinda cu „Dumnezeu, ciobanul şi larma turmei” este importantă pentru 
cercetarea colindei surori — a păcurarilor — pentru un lucru pe care îl urmărim încă 
de la început: destinatarul ei şi urarea pe care i-o transmite. Aici, în colinda despre 
divinitatea coborâtă din cer la cântecul oilor, avem descrisă toată gama 
preocupărilor şi aşteptărilor unui păcurar care-şi creşte propriile oi. Urarea pentru 
un astfel de destinatar nu poate fi decât în legătură cu aceste activităţi şi dorințe: să 
crească iarba pentru păscut şi fânețe, oile să fie sănătoase, lăptoase şi lânoase, 
berbecii puternici şi micii viguroşi. EI mai are credința, din moşi-strămoşi, că 
aceste năzuinţe depind nu numai de munca şi priceperea lui, ci şi „de ce-ţi dă 
Dumnezeu”. Şi am văzut ce-i poate da divinitatea — aproape totul. 

Întrebare: Şi care-i învăţătura pentru cercetarea noastră? 

Răspuns: 1. în cazul colindei păcurarilor, destinatarul nu poate fi decât un 
proprietar de oi — fie că este sau nu păcurar în timpul văratului; 2. el nu se poate 
aştepta, de la îngroparea în strungă a capului străinului, la altceva decât îi oferă 
Dumnezeu lui Gheoghe Făt-Frumos: mana şi protecţia turmei sale. 


H 


3. Hora oilor 


Revenim la variantele care vorbesc despre jocul şi învârtitul oilor. „Grea turmă 
de oi se-nvârte”: oile par să facă această mişcare ciudată în cerc de la sine, fără să 
fie mânate de păcurari. Ei, într-adevăr, umblă pe lângă turmă, dar uneori „D-umblă 
trei păcurărei/ Cu oile după ei.” (T81) - ca şi cum turma care se-nvârte ar fi 
separată de oile care vin în spatele păstorilor. 

Celălalt vers-problemă - „Mândru joacă oile” - apare într-un context mult mai 
clar: „Pe râtul cu florile/ Dimineaţa lui Crăciun/ Mândru joacă oile./ De joc cine le 

zicea?/ Păcurari cu fluiere.” (T57) Întrebarea următoare, însă, ne trimite din nou în 
ceaţă: „Dar la oi cine era?/ Opt păcurărei părea.” 

Dar oile joacă? 

Într-o variantă muntenească a colindei de tipul „Lauda belşugului”, boierii 
sunt sculaţi „Că vouă vă vine/ Tot turme de oi,/ Oile zbierând,/ Berbecii zburdând,/ 
Mieluşiei jucând.” (13, p.79 ) Ultimul vers ne duce cu gândul la locul de îngropare 
al străinului - „În jocuțu mieilor” - din colinda păcurarilor. De aceea suntem atenți 
la versul „Oile păscând,/ Mieluşei sărind” dintr-o altă variantă a aceleiaşi colinde. 
Salturile mieilor sunt asimilate mişcărilor din jocul oamenilor - un dans vesel, 
zburdalnic. 

„Berbecii zburdând” - spune colinda muntenească. O strigătură din nordul 
Transilvaniei îi aduce tot la joc: „Unde-i giocu de moşnegi/ Parcă-i stână de 
berbeci./ Unde-i giocu de flăcăi/ Parcă-s saci de ciocălăi.” (23, p.396) Adică, 
bătrânii joacă mai vioi, săltăreţ, mai avântat decât cei tineri. 

Prin urmare: oile zbiară, iar mieii şi berbecii, prin săriturile lor determinate de 
impulsurile juvenile, respectiv ale împerecherii - joacă, făcând mişcări 
asemănătoare dansatorilor. Este, desigur, o metaforă. 

Cercetarea lui Ovidiu Bârlea , Eseu despre dansul popular românesc ” ne oferă 
datele unei înțelegeri corecte şi concrete a termenilor. „Doar românescul joc 
reproduce pe latinescu jocus , cu o evoluţie semantică particulară care pune în 
lumină caracterul distractiv, de petrecere pură, al dansului popular: de la înţelesul 
restrâns de glumă, joacă, s-a ajuns la cel mai larg de pe teritoriul Romaniei 
Orientale, de dans.” (...) dansurile populare produc bucurie, voioşie. „Căci dansul 
țărănesc este întâi de toate vesel, el incită la zburdare, la dezlănţuirea întregii 
fiinţe.” (15, pp.15-16) 

Din nordul Transilvaniei ni se descânta iar: „Să jucăm până ce-i nuntă,/ C-apoi 
mintenaş să ciuntă./ Să jucăm până ce-i clacă,/ Capot mintenaş se gată.” (23, 
p.397) Care este specificul dansului popular în zona coregrafică a Ardealului: 
„jocul dominant este cel de perechi, care se rotesc în jurul unui ax imaginar situat 
între cei doi parteneri.” Denumiri locale: învârtita, haţegana, bătuta. 

Învârtita, detalii: „E o rotire înverşunată, muncită, cu paşi alegători, deşi 
mărunți, de obicei călcând pe vârful piciorului din afara. Adesea, rotirea atinge o 
iuțeală ameţitoare, încât puterea centrifugă îi obligă să-şi țină mâinile cu încleştare 
pe umărul şi mijlocul celuilalt.” (15, p.84) 

Atenţionare: să nu uităm de unde am plecat - „Grea turmă de oi se-nvârte 

Într-un cântec de lume din regiunea Cluj, de unde au fost culese şi variantele cu 
versul de mai sus, ţăranul ardelean comandă lăutarului: „Zi-i, ţigane, de-nvârtit/ Că 
m-apuc de chiuit,/ Zi-i, ţigane, de jucat/ Că m-apuc de descântat.” (23, p.523) Din 
aceeaşi zonă etnografică, o strigătură satirică este construită tot în jurul sinonimiei 
dintre joc şi învârtit: „Fetele de pe la noi/ Nu ştiu rândul la război,/ Nici la spată, 
nici la ițe,/ Numai să joace-nvârtite.” (23, p.533) 

Tot fetele din ţinutul Clujului, care participă la obiceiul tradiţional ,„ Cununa ”, 
vor să danseze acelaşi joc: „Deschideţi, oameni, poarta/ Că venim cu cununa,/ Pe 
care nu o v-om dal Până nu ni-ți arăta/ Țiganul cu cetera/ Şi blidul cu plăcinta;/ Şi 
n-om pune-o pe masă/ Până n-om vedea joc în casă./ Cununa n-om pune-o-n 
grindă,/ Până n-o fi joc în tindă.../ Şi pe lângă ceteraşi/ Mai vrem câţiva băiețaşi,/ 
Să ne-nvârtă pe sub mână,/ C-aşa-i moda la cunună./ Să ne-nvârte tot rotiţe,/ C-aşa- 
i moda la fetiţe. (...)”. (23, p.546) 

Interpretare: moda = obicei. 

Concluzie: 1. cuvintele „joacă ” şi „se-nvârte” trimit la jocurile ţărăneşti de 
petrecere în general, şi la jocul de perechi învârtita, specific Transilvaniei; 2. oile, 
propriu-zis, nu joacă; într-o exprimare figurată doar, despre miei şi berbeci, se 
poate spune acest lucru; la acelaşi nivel al asemănărilor scenice şi de mişcare, 
întoarcerea oilor de către păcurarul care cântă la fluier se apropie de hora care se 
învârte în jurul Lăutarului. Reluăm: „Fluier-toarce/ Turma-ntoarce./ Fluier zice/ 
Turma-nfrânge/ Ş-o înfrânge pe vâlcele/ Ca să pască mugurele...” (13, p.152) 
Păstorul se deplasează în locurile pe care le consideră bune de păşunat, apoi cântă 
din fluier iar oile vin lângă el şi încep să pască. Această mişcare a oilor determinată 
de cântecul fluierului, este asemenea, privită într-o dinamică accelerată, mişcării 
oamenilor la horă: „Apuca-m-aş de-nturnat/ Frică mi-i de răsturnat;/ Apuca-m-aş 
de-vârtit,/ Frică mi-i de prăvălit!” (24, p.226) În această strigătură adresată unuia 
ament de băutură înainte de a intra în joc, ne apare limpede sinonimia dintre 
„înturnat” Şi ,, învârtit”, ambele cuvinte referindu-se la mişcările coregrafice ale 
dansului țărănesc: întoarcerile bruşte şi rotirile. Ultimele sunt ale jocului de 
perechi, primele pot fi şi din horă, sârbă - cu paşi săltăreţi şi ritm aprins - sau din 
brâurile cu paşi bătuţi, săriți, încrucişați şi cu mişcări bruşte: „Semicercul se 
încovoaie, stă locului, porneşte brusc în altă direcție, după iniţiativa celui din capul 
lanţului anunţată prin strigăturile de comandă.” (15, p.73) Pentru horă, 
exemplificăm cu versuri ale poetului V. Alecsandri. Poezia „ Hora” din 1843, care 
a intrat în circuitul folcloric ardelenesc , lată! hora se porneşte/ Sub stejar, la 
rădăcină./ lată! hora să-nvârteşte...” La fel, în „Hora Ardealului”, 1848: „Să- 
nvârtim hora frăției”. În sfârşit, în poemul „Paştele” din 1868, „Şi-n sunet de 
vioare, de cobze şi de nai/ Se-ntoarce hora lină, călcând pe verde plai.” (58, pp.34, 
160, 193) Pentru Alecsandri, ca şi pentru poetul popular, a învârti = a întoarce. 3. 
pe lângă întorsul oilor care, asociat jocului omenesc, a dat combinaţia „jocul oilor”, 
creatorul popular a concretizat şi relaţia reciprocă, de la oameni la oi: în acest caz, 
dansatorii sunt văzuţi ca berbeci - după un exemplu anterior, bătrânii dansau 
asemeni berbecilor - sau oi. Fetele şi femeile intră cu predilecție în aceste - 
construcții figurative: „Dragu-mi-a umbla pe munte,/ La oi şi la capre multe,/ Oile 
cu lâna deasă,/ Caprele cu zadie-aleasă,/ Oile cu lâna sură/ Caprele cu-alesătură...” 
Zadie = catrinţă (piesă pe port popular), a/esătură = lucrată cu modele, ornamente. 
(23, p.530) lată şi o strigătură satirică: „Am fost la pețit la stână/ Şi-am peţit un sac 
de lână/ Când o fost la sărutat/ Mi l-au dat la scărmănat.” (33, p.524) Ca şi lâna, 

cojocul este un element din vestimentația fetelor care trimite la sărbătoare dar şi la 
oi: „Câte-s fete cu cojoc/ Toate-aştepată să le joc” (23, p.138) şi, în culegerea 
Jarnic-Bârseanu: „Strigă, strigă, să se strângă/ Fetele din valea lungă/ Ca oiţele la 
strungă;/ Toată ziua să jucăm,/ Seara să le sărutăm!” (24, p.210) În astfel de cazuri, 
„Jocul oilor” - unde cuvântul oi stă pentru oameni — desemnează un dans popular 
cu actanţi fireşti care, prin îmbrăcăminte şi rânduiala, se aseamănă oilor. 

Întrebare: În care din cele două situaţii ne aflăm în colinda păcurarilor? 

Răspuns: Cele trei versuri avute în vedere - „Mândru joacă oile”, „Grea turma 
de oi se-nvârte” şi „Să întoarcă oile” - privesc oile care apar în prima parte a 
textului. Ele se află într-un anumit raport cu păcurarii după care vin: ei le cântă din 
fluiere iar cel mai mic e mânat să le întoarcă. Dacă este adevărată ipoteza conform 
căreia cei trei păcurari deveniți veri primari nu sunt păcurari în sensul de păstori de 
oi, atunci interpretarea „oilor” ca fiind oameni asemeni oilor - îmbrăcaţi, adică, în 
cojoace, cu căciuli din blană de oaie - este adevărată. 

Întrebare: Dacă nu sunt păstori de oi, ce pot fi verii primari? 

Răspuns: Oameni îmbrăcaţi cu cojocul întors pe dos. Am văzut cum acesta 
reprezintă un semn ce poate semnifica atât „păcurar” cât şi „obiceiul mascării”: 
„Masca şi costumaţia au plecat de la îndeletnicirea de bază: păstoritul. Nu este 
deloc întâmplător că măştile şi costumaţia de Mut pe care le-am înregistrat şi în 
Carpaţii Munteniei, acel Oleleu de la Jianu şi Plug, sunt de factură ciobănească. 
Oleleu este un cioban cu mască tot aşa cum Mutul din Căluş care este tot cioban.” 
(25, p.186) În „Tipologia folclorului” realizată de Ion Muşlea şi Ov. Bârlea din 
răspunsurile la chestionarele lui B. P. Hasdeu, am întâlnit şi „Colindători cu 
păcurariul. Atestări: Haţeg (1.03.1885) (...) Colindătorii sunt îmbrăcaţi uniform 
(Orlat, comitatul Sibiului), cu straie de păcurar (Haţeg), cu zurgălăi la picioare 
(Orlat), cu pene la pălărie, doi dintre ei cu hainele pe dos, „la cap făcuţi urât”; li se 
zice „măgărița”, de care râd ceilalți (Davideşti, plasa Râuri-Argeş). (26, pp.308- 
310) 

Concluzie: modulul determinativ descris de titlul tematic „Hora oilor” şi 
detaliat în versurile „Grea turmă de oi se-nvârte”, „Mândru joacă oile” şi „Să 
întoarcă oile”, ne-a condus către o posibilă imagine-referent; este vorba de un dans 
ardelenesc jucat de membrii cetei de colindători, acompaniați la fluiere de actorii 
care vor juca rolul verilor primari şi străinului. În cazul versului „Să întoarcă oile”, 
care reprezintă ordinul verilor primari adresat păcurarului străinel, el înseamnă: 
„Du-te şi fă-ți jocul tău şi al cetaşilor!” 

lată şi corespondentul ceremonial al versurilor de mai sus. Mai întâi, pentru 
„Grea turmă de oi se-nvârte” şi „Mândru joacă oile”. 

Conspect. Mihai Pop, ,„ Obiceiuri...”: „În unele regiuni, se dansa la casele cu 
fete sau acolo unde era loc mai mult, şi veneau fetele să întâmpine ceata de 
colindători. Pe uliţă, ceata se deplasa cu cântece şi strigături. În Hunedoara, cu 
bătăi în dubă. Colindatul era şi este încă un mare spectacol.” 

Conspect. Monica Brătulescu, „Colinda...”: „Asocierea colindei cu dansul 
cunoaşte o mare răspândire în Transilvania. Foarte generalizat este obiceiul ca 
înainte de a părăsi gazdele, colindătorii să joace fetele din casă, uneori şi nevestele 
tinere. În Zărand şi Ţara Moților, colindătorii joacă şi fetiţele mici din leagăn, ca să 
le aducă bucurie şi sănătate pe anul viitor.” (8, p.24) 

Conspect. Traian Herseni, „Forme... "OG I. Pitiş, „Turca la Perșani”, 1894; 
După alegeri, „urmează formarea legilor; legi scrise de părintele dar compuse de ei 
(de cetaşi - n.n.) pe baza celor din anii trecuţi. Pravila noastră (...) 9. Pristavul, pe 
care I-a ales judele, îi dator să se îngrijească să se joace toate fetele, că n-or plăti şi 
să nu joace. 10. Tot fecioru trebuie să joace din două jocuri unu, dacă-i jucător; de 
nu joacă, plăteşte întâi 10 cr., a doua oară 20 cr., a treia oară se leapădă de ceată, că 
nu vrea să asculte. 11. (...) La semnul dat de lăutar, pristavul adună toate fetele, 
prinse una de alta de mâini de-a dreptul sau de năfrămi (marame), face aşa cu ele 
două încungiururi, apoi le împarte la jucători pe rând. (...) Pristavul nu trebuie (...) 
să dea la acelaşi fecior aceeaşi fată de două ori după olaltă în două jocuri. 12. 
Judele îşi alege (la joc) pe cine vrea el, că are drept. Pristavul tot aşa îşi ţine pe cine 
vrea. (...) Fetele cui le dă, trebuie să se ducă fără chip de cârtire.” (47, pp.31-32) 

Întrebare: Care este corespondentul ceremonial al versului „Să întoarcă oile”? 

Răspuns: Dansul turcii. 

Conspect. Tr. Herseni, „Forme... ”: „Boriţa juca în noaptea de Crăciun în toate 
casele din sat câte un joc scurt, singură sau în acelaşi timp cu colindătorii, iar a 
doua zi de Crăciun juca singură, în mijlocul satului, în fata mulţimii adunate, un joc 
lung şi spectaculos, folosind spaţiul pentru a-şi flutura larg toate basmalele şi toate 
panglicile, pentru a bate băţul şi picioarele de pământ într-un tropot puternic, 
pentru a suna din toţi clopoţeii, în ritmul impetuos al muzicii, pentru a clămpăni în 
acelaşi timp din fălci, din ciocul de lemn şi a face salturi imprevizibile, 
schimbându-şi brusc locul, pentru a continua jocul într-o parte sau alta a cercului 
viu format din spectatori.” (47, p.12) Teodor Burada, „Privelişti şi datini 
strămoşeşti. VIII. Capra şi turca”, laşi, 1909: „Turca în joc este în mijlocul 
horei”.(47, p.35) 

Consecinţă: Din cele de mai sus, rezultă drept corespondent ceremonial al 
versurilor de început ale colindei păcurarilor — „Sunt trei păcurărei/ Cu oile după 
ei” — următoarea imagine-referent descrisă de Victor Tulbure în „Strânsul 
feciorilor de Crăciun”, 1905: „În ziua întâi de Crăciun, după amiază, confreria cu 
ierarhia în frunte pleacă de la judie. Feciorii chiuie de saltă satul şi după ce au 
vizitat şi urat oficialităţile — preotul, primarul — colindă de la o casă la alta. Sunt 
aşteptaţi peste tot cu bucurie mare, iar unde sunt fete mari mai sunt invitaţi şi să 
joace, ca să crească norocul fetelor.” (3, p.58) 

4. Veri primari şi vameşi mari 


Când ne-am ocupat de refrenele întâlnite în variantele colindei păcurarului, la 
cele 7 cu formula „Oi linuţ, linut doamne” am făcut o trimitere la cerința adresată 
cerbului — „Lin, mai lin,/ Cerbe stretin” — în tipul de colind 80, „Leagăn de 
mătase”, din clasificarea Monicăi Brătulescu. Ar fi, în această apropiere, tatonarea 
unei ipoteze de lucru: cum refrenul dintr-un tip de colind poate fi explicitat printr- 
un alt tip de colind unde formula acelui refren apare ca vers. 

Am luat ca text de referință o variantă din culegerea lui Tudor Pamfile 
„Colinde, cântece de stea, vicleime, sorcove şi pluguşoare”, Bucureşti (Biblioteca 
pentru toţi). Aici refrenul „Cetinele, cetioară, dragă, ler!” trimite la vegetale din 
recuzita ceremonialului nuptial. 

Iată şi cursul întâmplării cântate: „Oltul mic mare-a venit/ Şi de mare margeni 
n-are./ lar pe Olt ce mi-ş că vine?/ Brazi înalți,/ Molifţi uscaţi,/ Printre brazi, printre 
molifți/ 'Noată, îmi 'noată cerb stretin.” 

Interpretare: „tretin = (pop) animal de trei ani.” (DEX) 

„Cerbu-noată,/ Coarne poartă,/ lar în vârful coarnelor,/ Leagăn verde de 
mătasă,/ Împletit cu vița-n şase./ Dar în leagăn cine-mi şade?/ la (cutare) fată 
mare...” 

Observaţie: se confirmă refrenul, cu sfera de referință proprie tinerilor 
necăsătoriți. 

„Cu cosița pe spinare/ Strălucind ca sfântul soare.” 

Observaţie: colinda oltenească are amplitudinea şi unele clişee din baladele 
înfloritoare în această zonă folclorică. 

„Îmi coasă şi-mi chindiseşte/ Guleraş lui taică-său,/ Batistă lui frate-său./ Şi nu- 
mi coasă şi să-mi tacă,/ Ci din gură/ Viers îi cură:/ „Lin, mai lin,/ Cerbe stretin,/ 
Lin, mai lin/ Cu-notătura,/ Să nu-mi turburi cusătura,/ Că faci val, talazuri mari,/ Şi 
din coarne io-i cădea.” 

Interpretare: fata îi cere să înoate „fără salturi şi treceri bruşte (şi în ritm 
moderat). (DEX) Tot în „Dicţionarul explicativ al limbii române”, „salt = mişcare 
bruscă prin care corpul se desprinde de la pământ, sărind pe loc sau deplasându- 
se.” În „Dicţionarul de sinonime”, „salt v.= Dans. Joc.” 

Pentru a-şi întări spusele, fata de măritat face apel la argumentul autorităţii, 
care pentru cerb este următorul: „Lin, mai lin,/ Cerbe stretin,/ Cam trei fraţi/ La 
curte dat! Şi la curte/ 'Nvaţa multe./ Câteşitrei sunt vânători” şi-l vor hăitui cu 
şoimii şi ogarii, iar cu sulițele îl vor înțepa. Par să fie vânători de la o curte 
boierească. Dar fata nu se opreşte din amenințări: „Lin, mai lin,/ Cerbe stretin...” 

Notă: este a treia oară când se repetă acest grup de versuri din interiorul 
textului. Vezi şi cele trei repetări cu „oile mândre” din colinda păcurarului! 

„C-ai mei fraţi de te-or vedea/ O să-mi facă nuntiţa/ Cu sărmană carnea ta./ 
Cerbule, cu oasele,/ Mi-or dulgheri casele;/ Cerbule, cu pielea ta,/ Mi-or înveli 
căsuţa;/ Cerbule, cu sângele,/ Mi-or zugrăvi casele;/ Cerbule, cu capul tău,/ Or 
prăznui praznicul;/ Cerbule, căpățâna,/ Or pune-o în portiţă,/ 'N portiţă,/ Boltiţă,/ 
Jos de grădiniţă...” 

Atenţionare: vezi şi versul „Numai capul mi-l luaţi” din colinda noastră, unde 
păcurarul străinel cere să-i fie îngropat în strunga oilor! 

„Din unghiile tale,/ Mi-or face pahar,/ Pahar/ De cleştar/ Să bea boieri mari 
(...)/ La mulți ani cu bine/ Şi cu sănătate/ Ici, în ceste case!” (42, pp.31-32) 

Întrebare: Şi care este legătura cu refrenul din colinda păcurarilor? 

Răspuns: Deocamdată am văzut cum el ne trimite direct la cerb şi la ape mari. 
Dar nu numai la el. De la Olt să trecem la un alt râu care străbate Oltenia — Jiul. În 
varianta „Bourul” din „Materialuri folcloristice” (1900) culese de Gr. G. Tocilescu 
şi Christea N. Tapu, vol. 1, ed. Minerva, Bucureşti, 1981, el vine la fel de 
învolburat ca şi Oltul, ducând pe valurile lui un bour negru, leagănul de mătase din 
coarne şi fata care „Coasâ, coasâ, ghindoşăşti/ Şâ din guri-aşa vorbeşti:/ — Mai lin, 
mai lin, bour negru,/ Că-mi strici rostu meu...” 

În această variantă versurile înaintează mai împiedicate, dar pentru noi ele aduc 
lucruri binevenite: „Eu am fraţi, în slujbâ-ş” daţi./ Ii îs fraţi şi veri primari,/ Veri 
primari şi vamiş' mari...” Ei îl vor prinde şi-i vor preface părţile corpului în 
pahare, sfeşnice, talgere. 

Iată cum, după cerb şi bour, refrenul din colinda păcurarului ne mai aduce din 
colinda „Leagăn de mătase” echivalenţa frați = veri primari = vameşi mari. Prima 
parte o aveam şi în colinda păcurarilor: personajele sunt şi frați şi veri primari; 
acolo vor să omoare un păcurar străinel, aici un cerb şi un bour care poartă o fată 
de măritat printr-un râu năvalnic. 

Stop-cadru: ei sunt frați ai fetei de măritat, care e sora lor; este vorba de o 
relație de rudenie. Ei sunt daţi să îndeplinească o slujbă, şi în legătură cu această 
sarcină sunt numiţi „veri primari şi vameşi mari”. În această calitate ei reprezintă o 
ameninţare pentru cerb şi bour şi — lucru foarte important! — dau corpului lor o 
destinație nupțială. Să fie această slujbă un rol al fraţilor în cadrul nunţii surorii 
lor? Dacă da, care să fie acela? 

Conspect. S. FI. Marian, „Nunta la români”. XXIV. Vama: „După ce au 
încunjurat a treia oară masa şi pe când prind acum a ieşi cu danțul afară, un frate 
sau o soră mai mică a miresei, iar dacă aceasta nu are frați mai mici decât dânsa, 
apoi un văr sau un alt băiat, se pune lângă uşorii uşii, şi când dă să iasă mireasa din 
casă în tindă, o opreşte în loc punând degrabă între dânsa şi între mire un băț şi 
zicând: — Acum, înalțăte împărate, dacă voieşti să ai parte de mireasă şi să scapi cu 
fața curată de aice, poftim răscumpără-ţi mai întâi mireasa de la părinţi şi de la frați 
şi apoi poţi merge cu dânsa unde îţi place ! 

- Şi cu ce să mi-o răscumpăr? — întreabă mirele. 


93 


Alexandru Bulandra 


- Cu ce ştii! Dar de răscumpărat trebuie să o răscumperi, căci altmintrelea nu-i 
dau drumul să iasă din casă! 

Dacă cel ce a oprit mireasa este băiat, mirele scoate un cuțitaș, anume pentru 
acest scop cumpărat şi făcându-se că taie cumpăna, adică băţul dă cu dânsul în sus 
asupra băţului, în semn că l-a tăiat, şi după aceea aruncându-l în jos, dă cuțitul 
băiatului. lar dacă opritoriul miresei e o copilă, atunci taie cumpăna cu o năframă 
pe care o dă apoi aşişderea copilei. 

Aceasă procedură de la uşă, în timpul căreia tot danțul stă locului, se numeşte, 
în cele mai multe părți ale Bucovinei, vamă, iar în unele părți ale Moldovei, 
precum bunăoară în districtul Bacăului, iernatic. 

La această ocazie, dacă vameşul este mărişor şi pe lângă aceea încă şi stet, se 
fac foarte multe glume, căci împotrivindu-se mirele de a plăti vama, el încă sare cu 
gura la dânsul zicându-i că, dacă nu-i va plăti de bunăvoie, va trebui să-i plătească 
de nevoie. (...) 

«Când vreau miri să iasă pe uşă din casă — spune D. Cantemir despre românii 
din Moldova — fraţii sau în lipsa lor unchii miresei, le stau înainte cu săbiile scoase 
şi punându-se curmeziş în uşă, le opresc ieşirea. Atunci mirele se răscumpără, 
dăruindu-le un cal sau altceva ce are la îndemână.» („Descrierea Moldovei”). 

În Transilvania, asemenea: când scot şi duc mireasa la mire, mirele ori naşul 
trebuie să o răscumpere cu câţiva bani mărunți de la starostele miresei. (I. Pop 
Reteganul) 

lar, după ce şi-a răscumpărat acum mirele mireasa, adică după ce a plătit 
băiatului vama, se pune danţul iarăşi în mişcare şi, jucând ca mai înainte, ies toți 
afară.” (37, pp.396-397) 

Observaţii: 1. fata de măritat din leagănul de mătase este viitoarea mireasă; 2. 
fraţii ei sunt vameşii care cer răscumpărarea de la mire; 3. cerbul şi bourul negru să 
joace acest rol? Ei să fie mirii? Şi să răscumpere mireasa, pe care o poartă în 
cornele lor, cu propriul trup, cu viaţa? 

Conspect. loan Meiţoiu, „Spectacolul nunţilor”, Casa Centrală a Creaţiei 
Populare, 1969. Ritualul de nuntă (Temeşeşti — Arad) (Structură folclorică) (...) 
„După ce nuntaşii iau masa, pleacă împreună cu mireasa la cununie. Givărul 
miresei se aşază în uşă şi zice: «Unde te-ai băgat tu mire/ Nu te-au întrebat?/ Şi tu 
te-ai băgat/ În grădina noastră/ Între flori frumoase/ Şi tu ţi-ai ales/ Dintre flori 
frumoase/ Floarea cea mai dragă./ De-aici nu-i ieşi/ Până nu-i plăti/ Cizme soacrei/ 
Colop socrului.» Givărul mirelui răspunde: «Nu te lăuda/ Că lauda-i a voastră/ 
Dobânda-i a noastră./Avem ş-om plăti/ Cisme soacrei/ Colop socrului/ Că avem/ 
Un mirel tânăr/ Şi el că mi-şi are/ Un buzdugan de argint/ Şi sus l-o arunca/ Jos l-o 
slobozi./ Când el o lovi/ Uşile-or sări/ Și noi om ieşi.» Mirele scoate banii şi-i dă 
soacrei ori socrului. Merg pe drum cântând.” (33, pp.325-328) 

Observaţii: aici rolul vameşului îl are givărul miresei care dialoghiază în 
versuri cu givărul mirelui, cine sunt aceştia, în al căror nume întrevăd particula 
„văr” — gi-văr-ul? 

Conspect. Meiţoiu, „Spectacolul... ”, Porţile (Roşia, Bihor): „Cele două oşti 
(oastea mirelui şi oastea miresii) se află în casa cumătrului — tata miresii. Aici se 
ospătează, joacă şi cântă. Mireasa şi mirele stau în fruntea mesii. De la un timp, 
oastea mirelui se ridică de la masă, se pregăteşte să ducă mireasa la casa mirelui. 
De aceea, zvornicul mirelui se face interpretul acestei dorinţi. Între cele două ost 
se naşte un dialog destul de lung şi interesant, care se cântă alternativ. (...) Oastea 
miresei: - Bine, dragă mire,/ Noi îţi dăm de ştire,/ Că mireasa noastră,/ Ea mai are 
fraţi,/ Tot ca nişte brazi;/ Şi are surori,/ Ca nişte flori./ Şi-amu frații cer,/ Pălării de 
păr,/  Cojoace-mbundate,/ Picioare-ncălţate;/ Surorile cer,/ Cârpe împănate,/ 
Laibăre înţânțălate. Oastea mirelui: - Portărei de poartă,/ Mândru vom ruga,/ 
Deschideţi poarta,/ Să ieşim cu mireasa,/ C-om mere la Beiuş,/ Tumna pe joi,/ Şi-ţi 
vini cu noi,/ Şi-m târgui,/ Tot ce-a trebui;/ Pălării de păr, Cojoace de miel,/ 
Opincuţă cu nojiță,/ Cârpe împănate/ Laibăre înțânţălate!” (35, pp.382-392) 

Întrebare: Cum ajungem şi la verii primari? 

Răspuns: Căutând tot printre funcționarii „care ocupă în decursul unei nunţi 
diferite funcții” — cum scrie S. FI. Marian în „Nunta la români”. Să încercăm cu 
„Vorniceii”. În toate țările locuite de români este datina ca atât mirele cât şi 
mireasa să-şi aleagă înainte de cununie, câte doi sau mai mulți feciori, care în 
decursul nunții sunt îndatorați să îndeplinească mai multe funcţii. Feciorii aceştia 
(...) se numesc, în Moldova şi Muntenia, cu un cuvânt poporal vornicei, sing. 
vornicel. (...) în Transilvania şi anume pe Someş şi în ţinutul Braşovului: 
chemători, în alte locuri însă: frați-de-mire şi de mireasă (...) Pe Târnave: vifeli, în 
Țara Hațegului: giaveri sau ghiaveri, sing. giaver şi ghiaver,; în jurul Năsăudului: 
feciori-de-împărat sau, ca şi în unele părţi ale Ungariei, simplu feciori; în Munţii 
Apuseni ai Transilvaniei: diaveri, sing. diaver, vornic, pl. vornici şi vifeli (...) în 
ținutul Timişoarei: diver şi dever; în Sălaj şi Chioar: vătăvi şi fraţi-de-mireasă (de 
mire nu-s). (...) 

Ca şi mirele, aşa şi mireasa încă îşi alege de vornicei pe un frata şi văr (...) 

Lucrul principal al vorniceilor este de a pofti sau a chema pe oaspeţi la nuntă, 
de a conduce jocurile, atât la mire cât şi la mireasă, de a primi şi a cinsti pe oaspeţi 
şi de a petrece pe tinerii încredințaţi la cununie şi după cununie îndărăpt spre casă. 
(...) Între vorniceii ambelor părţi există o diferenţă de demnitate şi anume, vorniceii 
mirelui au mai totdeuna întâietate înaintea vorniceilor miresei. (...) 

„„unul dintre vorniceii mirelui, care e mai stet şi mai dibaci, se numeşte, spre 
deosebire de ceilalţi, vornicel-primare. Acesta, deosebit că e mai totdeuna înaintea 
celorlalți vornicei, are privilegiu şi împuternicire de la mire şi de la nunul cel mare, 
de a răpi mireasa, după cununie, din mijlocul tineretului ce joacă şi a o duce 
mirelui, de a înhobota mireasa, de a conduce danţul când scot pe mireasă din casa 
părintească, ca s-o ducă la casa bărbatului său şi de a porunci cărăușilor şi 
călăraşilor ca să se pregătească de drum şi să stea gata de pornire pe când se va 
scula împăratul şi împărăteasa de la masă şi vor ieşi cu danţul afară.” 

Observaţii: 1. atenţie la frecvenţa cuvântului primare, şi a sinonimului mai 
mare în terminologia nunţii privitoare la funcţionari: „nunii mari au totdeuna 
întâietate faţă de nunii mici”, „druşca, ce stă totdeuna în mâna dreaptă a miresei, se 
numeşte druşcă primare, iară ceea ce stă de-a stânga miresei se numeşte druşcă 
mică”, 2. cele două sinonime mai apar în terminologia nunții pentru a denumi 
prima întoarcere a tinerei căsătorite la casa părinților săi: cale-primare sau 
primară, în Bucovina, de cale-primară în Moldova, calea-prea-mare în Munţii 
Apuseni şi pe cale -primară pe Someş-Târnave. (37, pp.519-520) 

Revenim la „giaver, ghiaver, diaver, diver şi dever, care numire e împrumutată 
de la sârbi, vechiul sârb geber (...) După aceea, adică după nunii cei mari, vine 
conducătorul miresii, care împrejurul Timişoarei se numeşte diver. Pe acesta îl 
alege mirele. El are datorinţa a invita de la naş (nun) până la cel mai de pe urmă 
oaspe, atât al mirelui cât şi al miresei, cu o zi mai nainte de cununie. El, în ziua de 
cununie, disdimineaţă trebuie să se afle la casa miresei pe care o numeşte soră şi ea 
îl numeşte frate. El o conduce la biserică şi acasă. El şade în decursul nunţii cu 
mireasa în uşa cuinei şi pe cei intrânzi, de la naş şi până la cel din urmă oaspe, 
numai pe lângă solvirea galbenului (...) apoi la nuntă nu e vorba de alți bani, numai 
de galbeni pentru care diverul le închină cu rachie, iar mireasa îi sărută de-a rândul. 
La demândarea naşului el trebuie să se prezinte cu mireasa în chilia nunții. El o 
conduce la jocul miresei, la casa mirelui şi, în urmă, la culcat, predând-o mirelui. 
Diverul se cunoaşte pe un ştergar mare care 1-l pune mireasa pe umăr şi i-l leagă 
subsuoară cu cordele roşii în formă precum coloneii au la săbii şi pe plosca cea cu 
cunună de mireasă înfrumusețată, care o ţine în mână.” 

Acum urmează un paragraf care ne va deschide calea către explicarea apariţiei 
lui văr primar în terminologia nunţii: „Numirea diver, după cât ştiu eu, nu e 
nicidecum cunoscută românilor din Bucovina, Moldova şi Muntenia, dar, după 
descrierea de mai sus, ea corespunde numirii de vornicel primare pentru că ceea ce 
e dator să facă diverul la românii din Transilvania şi Ungaria, mai tot aceea face şi 
vornicelul primare la românii din Bucovina şi Moldova...” (37, pp.157-161). 

Abordare lingvistică. 

Conspect. „Tratat de dialectologie”, pp. 270-271: Influenţa sârbocroată; dever 
„vornicel” scr. dever; sârbisme: sunt împrumuturi populare. Termenii de origine 
sârbocroată, specifici Banatului, nu au pătruns în limba literară; circulaţie restrânsă, 
locală. Altele depăşesc limitele acestui subdialect, fiind cunoscute în zonele 
limitrofe: vestul Olteniei, Crişana sau sud-vestul Transilvaniei. 

„Văr primar” ni se pare a fi rezultatul încrucişării dintre „diver”, pe de o parte, 
şi „vornicel primare” de cealaltă parte. Avem atestarea întâlnirii lor în Munţii 
Apuseni, unde circulă şi diaver şi vornic, dar şi calea prea-mare. O formă a 
încrucişării lor am întâlnit-o la Ohaba-Lugoj (Banat) - givărul mare -, unde 
cuvântul sârbesc a primit particula „mare” de la vornicel primare. (33, pp.196- 
201). 

Trecerea lui „dever” în „văr” se produce atunci şi acolo unde sensul cuvântului 
dever nu mai este cunoscut şi unde această funcţie este îndeplinită de un văr al 
mirelui sau miresei ca rudă de sânge. Omofonia celor doi termeni a facilitat acest 
transfer. Particula „primar” vine de la „vornicel primare” şi susține, în noua 
combinaţie, întâietatea funcției pe care o denumeşte „văr”. 

Această încrucişare cu rezultatul său văr primar — veri primari sunt atestate 
numai în textele folclorice, nu şi în terminologia nupțială utilizată în ceremonialul 
propriu-zis. Aria geografică de răspândire a termenului văr primar este Alba — 
Hunedoara — Oltenia — Galaţi, în ultimele două regiuni circulă în variante ale 
colindei tipul 80, „Leagăn de mătase”. 

Exemplu crucial: balada „Nevasta fugită”, tipul I, subtipul 3: Trebuind să 
treacă o apă, podarii (luntraşii, popi-preoţei) îi cer sărutări drept vamă. Nevasta îi 
refuză şi trece prin vad, apoi îşi lasă pruncul (uneori e urmărită de soţ). (59, 
pp.213-215) Iată varianta din Geoagiu de Sus — Alba — Hunedoara (1880-1890) din 
culegerea dr. V. Bologa, „Poezii poporale din Ardea/”. Sibiu, 1936. Încadrarea 
geografică se face din primele versuri: „P-ingă Zlatna, p-ingă Abrud,/ Este-un 
drum frumos bătut,/ Da” nu-i bătut de-abrudeni,/ Că-i bătut de bănăţeni,/ De-o 
nevastă din Banat,/ Ce-i fugită de bărbat/ Cu un fiu nebotezat.” Este, să 
recunoaştem, cadrul unei întâmplări reale, descrisă cu precizie de reporter. „Da” ea 
de tri luni tot vine/ Şi nu s-o-ntâlnit cu nime,/ Făr” cu tri popi-preoţei.” Aici apare, 
prima dată, o anumită indecizie, diminutivul „preoţei” micşorând oarecum 
atribuţiile „popilor”, făcându-i totodată şi mai tineri. 

„- Aşti tri veri prea mari ai mei,/ Hai, mă treceţi Dunărea,/ Să mă duc la 
măicuţa,/ Dunărea şi Murăşu,/ Că m-ajunge ghilcoşu!” Glosatorul nu poate descifra 
aceste termen, el fiind un apelativ pentru soțul aflat pe urmele nevestei fugite. În 
schimb, femeia recunoaşte imediat pe cei trei „veri prea mari” ai ei care, 
întâmplător sau nu, se află chiar la marea trecere obligatorie peste două cursuri de 
apă, între Apuseni, pe de o parte, şi Banat, de cealaltă parte. Direcţia fugii nevestei 
este dinspre Apuseni spre Banat, ea fiind deci bănăţeancă. E o precizare foarte 
importantă: în ce dialect vorbeşte personajul atunci când numeşte pe cei trei popi- 
preoței „tri veri prea mari ai mei”? Se pare că în cel bănăţean. 

Întrebare: De ce spune „ai mei”? 

Răspuns: Dacă veri prea mari ar denumi relaţia lor de rudenie, ca veri primari, 
fii de fraţi sau surori, „ai mei” ar fi de înţeles. 

Întrebare: Ce ar mai putea numi „verii prea mari”? 

Răspuns: După ştiinţa noastră, singura posibilitate ar fi sensul de vornicei 
primare. În acest caz, însă, ne-am afla într-un ceremonial nupțial în desfăşurare. 

Ce răspund popii-preoţei? „„- Noi, nevastă, nu te-om trece,/ Că n-ar fi lucru cu 
lege,/ Că bărbatu ţi-o veni/ Şi pe noi ne-o omorâ!” În interpretarea celor trei, ceea 
ce contează e relația dintre nevastă şi bărbat şi respectarea tuturor normelor — 
„lucru cu lege” - care o guvernează. În acest cadru legal, ei nu sunt abilitați să o 
ajute să treacă Mureşul şi Dunărea, deci să fugă de bărbatul ei legitim, în caz 

contrar soţul urmăritor având dreptul să-i omoare. Cu acest răspuns, credem, verii 
prea mari se autoexclud din sfera relaţiilor de rudenie cu una din părți — aici, 
nevasta —, ei simțindu-se obligați să le apropie, nu să le despartă. 

Nevasta insistă: „-Dragii mei popi-preoţei,/ Hai, mă treceţi Dunărea...” Ei, o țin 
pe-a lor: „Că n-ar fi lucru cu lege...”, adăugând, însă, imediat, alternativa: „Până 
faci răscumpărate/ La tri inşi, tri sărutate!” Cum primeşte fugara oferta neaşteptată 
a celor trei? ” — Fie focu sărutat,/ Că de la el am plecat!” Extraordinar! De trei luni 
fuge de bărbat, singură cu copilul mic în braţe, „Şi nu s-o-ntâlnit cu nime,” iar 
acum ea ne spune că abia a plecat de la sărutat! Altfel spus: cererea popilor-preoţei 
era, oarecum, în ordinea lucrurilor — şi nu se putea să nu fie aşa, cunoscându-i ca 
„legalişti”. 

Întrebare: Şi unde ajungem din această răspântie? 

Răspuns: Unde era firesc, la ceremonialul nupţial. Meiţoiu, „Spectacolul... ”, 
Nunta la Ohaba-Forgaci (Lugoj — Banat): „Mireasa se opreşte în uşă împreună cu 
givării şi primeşte întreg alaiul pe care-l sărută rând pe rând primind bani în 
schimb.” (p.198) „Răscumpărarea” din baladă face trimitere la acest rit. 

Nevasta revine cu rugămințile, de astă dată promițându-le: „Că io bine v-oi 
plăti:/ De-un păşuţ,/ Un tăleruţ,/ De fiuţ, /Un husoşuţ,/ De cosiță,/ O groşiţă...” 
Acum glosatorul e depăşit de cuvântul „păşuț”. 

Întrebare: Dacă e tânără nevastă, de unde apare „fiuțul”? 

Răspuns: L-am găsit în Sălaj şi în ţinutul Şomcutei-Mari în următorul obicei de 
nuntă: „... i se aduce miresei un copil de la 2-4 ani şi i se pune în brațe ca profeție 
(simbol) al pruncilor săi, ce are să-l poarte de acum înainte în braţe. Mireasa îl 
sărută în frunte şi apoi îi dă o palmă peste bucă. Pruncul începe a plânge.” (37, 
p.372) 

Cosița este tot un simbol nupţial: „În Munţii Apuseni ai Transilvaniei (...) 
mireasa îşi împleteşte părul în cosiță, ca al nevestelor şi naşa ţinând de un colţ, iar 
stegarul de celalalt colţ al învelitoarei, îi pun potilatul pe cap şi cuscri uiesc. Îndată 
ce mireasa a fost învelită, naşa porunceşte lăutarului să cânte de joc, una lungă cât 
coada de iepure, căci începe jocul miresei pe bani.” Sau: „În comitatul Zarandului, 
cumătra, adică nuna cea mare, întră cu amândoi finii săi într-o cameră, unde nu se 
află nimeni. Aici dă ea apoi mirelui, ca să desfacă cosița miresei. Mirele voieşte să 
o desfacă, s-o despletească, mireasa însă îl respinge de trei ori după olaltă şi abia a 
patra oară îi lasă să-i despletească Costa. După ce i-a desfăcut cosiţa, cumătra îi 
învăluie conciul şi-i dă ceapsă şi ştergar.” (37, pp.501-509) 

Întrebare: De ce verii prea mari sunt numiţi popi-preoţei? 

Răspuns: Datorită rolului de prim-plan pe care-l îndeplinesc în ceremonialul 
nupțial diverii, iar în baladă verii prea mari ai tinerei neveste: ei „cumpără pă 
cinară”, tocmindu-se cu femeile care o păzesc în cămară şi în timpul jocului, stau în 
jurul miresii, fac ordine şi loc pentru jucat şi strigă diferite strigături satirice. 
„Mergând pe drum, givării strigă: laca nunta şi steagu/ leşi de văz” pă cinaru. lar 


x» 


givărul miresei răspunde: Iată nunta şi lăuta/ leşi de vezi pe cinară.” Într-un cuvânt, 

asemeni preotului în biserică, verii prea mari conduc ritualul nupţial, iar fiind tineri 
ca vârstă li se mai spune „preoţei”. (59, pp.196-200) 

Balada se încheie cu ameninţarea că, de nu vor face cum le zice, ea, nevasta 
fugită, se va îneca. Acum însă, pentru noi, lucrurile stau cu totul altfel. 

Concluzii: 1. verii primari denumesc indivizi umani care îndeplinesc un rol 
ceremonial conducător, de întâietate; 2. acest rol are ca obiect un alt personaj — în 
colinda păcurarilor pe acest loc ar sta păcurarul străinel; 3. ceea ce fac verii primari 
„fac cu lege”, în conformitate cu o anume rânduială; la fel în colinda noastră, unde 
fac legea celui mic şi străinel; 4. dacă, după facerea acestei legi, păcurarul străinel 
va muri, acest fapt îl apropie de cele două personaje animaliere — cerbul şi bourul 
negru; capul la portiță al cerbului şi capul în strungă al păcurarului ar fi un indiciu. 

Interpretare. Verii primari — păcurari mai mari — din colinda noastră, trimit la 
jocul cu măşti animaliere. Dacă la rădăcina lui „văr primar” din colinda cerbului stă 
„dever-ul” — conducătorul miresei —, în colinda păcurarilor „dever-ul” referă la 
conducătorul măştii — al turcii. Se pare că este vorba de aceeaşi filieră sârbă, pe 
care a venit, prin Banat, atât jocul propriu-zis, turița, cât şi denumirea unuia dintre 
protagonişti. 

Întrebare: De unde, atunci, utilizarea aproape exclusivă, a formulei de plural — 
verii primari? 

Răspuns: Am constatat deja, că în ceremonialul nuptial problema întâietății 
între funcționari priveşte atât raportul dintre funcționarii mirelui, pe de o parte, şi 
cei ai miresei, de cealaltă parte, cât şi în interiorul aceleiaşi funcțiuni. Formula veri 
primari — care, să nu uităm, apare numai în texte povestitoare de baladă şi colindă 
ale literaturii populare şi nu în oraţii sau alte producţii specifice ale spectacolului 
nunților — ne spune că este o adaptare a unui cuvânt străin şi, totodată, o 
generalizare, depăşind referinţa strictă, individualizată, a termenului sârb „dever”. 

În colindele care descriu ritualul colindatului cu măşti, verii primari includ, 
după caz, fie numai pe conducătorul măştii şi bloj, fie, în plus, masca centrală — 
turca —, fie, acolo unde nu e bloj, şi pe vătaf — conducătorul cetei de colindători. Să 
ne amintim situaţiile din variantele colindei păcurarilor: 1. păcurarii mai mari sunt 
veri primari, iar păcurarul mai mic e străinel; 2. toți păcurarii sunt veri primari. În 
primul caz, rolul conducător îl dețin doi păcurari care corespund conducătorului 
măştii şi moşului — blojul; se înţelege că păcurarul străinel, care substituie masca 
turcii, are un rol subordonat primilor; în al doilea caz, toţi trei — conducătorul 
măştii, moşul şi masca - au rol de prim rang. 

Întrebare: Cine ocupă acum locul secund în ierarhie? 

Răspuns: Ceilalţi membri ai cetei de colindători — „oile” care vin după ei, ce 
sunt „păstorii” lor în sens biblic. 

5. Lei păcurărei 


Termenul compus „lei păcurărei” se găseşte în patru variante ale colindei 
păcurarilor: două din Chiuza-Năsăud (Trans. 53 şi 54b) şi două din Ciceu- 
Mihăieşti-Dej (Trans. 56b şi 59). Scena în care apar este situată „Pe cel mare vârf 
de munte” sau, în cazul variantelor din zona Dej, „Pe picior de munte-n sus” şi „Pe 
pchicior pă su cel munte.” 

Interpretare: leii păcurărei înaintează pe piciorul de munte spre vârful lui, ori, 
în al doilea vers, merg pe coastă, de-a lungul piciorului de munte. 

În variantele năsăudene, determinarea referinței cuvântului acesta atât de ciudat 
se face vizual, iar cel care ne comunică propriile percepții recunoaşte cinstit şi 
precis că nu poate decoda întregul mesaj al vederii şi auzului său întrucât „Nu ştiu 
ce sunet se-aude.” Imaginea avea, deci, sunet, dar receptorul îşi declină competența 
descifrării lui. 

Prin acest, să-i spunem, zgomot de fond, „Vin trei lei păcurărei/ Cu trei turme 
după ei / Doi sunt mari şi mai tâlhari,/ Unu-i mic şi străinel,/ Mai mare-i turma la el.” 

Constatare: într-o comparare fugitivă cu celelalte variante, ies în evidență 
termenii Je" şi „tâlhari” şi faptul că toţi au turme - câte una după fiecare, a celui 
mic fiind mai mare. 

În schimb, cei mai mari au turmele mai mici decât al treilea - deducție analitică 
- şi sunt „mai tâlhari”. 

DEX: „tâlhar, 1. persoană care comite o tâlhărie; bandit. Epitet dat unui om 
ticălos, nemernic.” 

Interpretare: adică este un apelativ uman. Cu atât mai mult aparţine acestei 
sfere semantice al doilea sens: „2. (Fam.) Ştrengar, hoţoman, şmecher.” 

Mirare: Un leu şmecher?! 

Dacă în variantele din Chiuza-Năsăud cel care relatează nu poate să identifice 
sunetele pe care le aude când „Vin trei lei păcurărei”, textul 59 din Ciceu - 
Mihăieşti - Dej distinge „Pe pchicior pă su cel munte” două surse ale zgomotului 
de fond. Prima este omenească: „Greu gomot de om s-aude.” 

Interpretare: să fie (DSLR) „greu”, 29. adj.: aspru, brutal, tare, violent? 

A doua sursă, deşi emite în acelaşi timp cu prima - „Nu-i gomot numa de om” - 
poate fi separată de aceasta, pentru „Că-s trei lei păcurărei,/ Şi tustrei îs veri 
priamei.” 

Desluşire: se aud două tipuri de sunete, de om şi de altceva întrucât se produc 
odată cu apariţia celor trei lei păcurărei care sunt şi veri primari; „priamei” este o 
formă coruptă a lui „primari” iscată de reflexul - cult - al rimei. 

Ipoteză: „leii-păcurărei” sau nu sunt oameni sau, având în vedere sensul 
cuvintelor care îl compun, sunt şi animale sălbatice şi oameni care pasc turmele de 
oi (fiare-oameni), ori, a treia alternativă, sunt numai gadine care păzesc oitcle 

Tot după criteriul semantic, „verii priamei” aduc „leii păcurărei” în zona 
relațiilor interumane. 

În Trans. 55, Dobric-Dej, citim că „Sân tri rei păcurărei”, iar în variantele 63b 
şi c din Ciubanca-Dej, „Sân trei lari păcurari.” Considerând re" şi „lari” forme 
alterate ale cuvântului Je", vom merge mai departe pe calea deschisă de cei din 
urmă, ajungând astfel la tipul 55 din Indexul tipologic şi bibliografic al colindei din 
lucrarea Monicăi Brătulescu, denumit, la singular - Leul. (8, pp.205-207). 


5.1. Colinda leului 


Conspecte. M. Brătulescu, ,„ Colinda... ” 

Acest tip de colind are trei subtipuri. 

55A - Voinicul înfruntă leul; îl capturează şi îl aduce acasă legat cu o curea. 

La fel cu tipul 60 - Cerbul legat cu o curea, Bartok, Hunedoara. Majoritatea 
variantelor lui 55A sunt hunedorene. Titluri ceremoniale: De flăcău, De june, 
Colindatul junelui, De vânător, Colindă de prişină. 

Interpretare: de pricină, ceartă. 

În 55Aa, leul scapă cu fuga, asemeni cerbului de la 58a, iar în 55Ab, leul este 
ucis; titlul ceremonial: colind de noapte. 

Mirare: apropierea dintre leu şi cerb! 

Subtipul 55B - voinicul înfruntă leul pentru a pedepsi răpirea sorei - variante 
din Hunedoara, tot aşa cum în tipul 135 Ab (8, p.253) „Un leu (şi un zmeu) cere 
unui cioban pe sora sa de soție.” (Variantă din Bistriţa-Năsăud). 

În subtipul 55C - înfruntarea dintre voinic şi leu porneşte de la o dispută pentru 
oi, aceasta fiind „prişina” de mai sus; variante din Bihor şi Hunedoara. Titlu 
ceremonial: A mirelui. 

Alte colinde unde mai apare leul. 

Tipul 109 - „Voinicul rezemat de ziď” - are un subtip 109Aa: în locul banilor 
oferiţi pentru cusătură, fata pretinde să i se aducă leul. Singura variantă consemnată 
a acestui subtip este din Stăneşti-Dobra-Hunedoara şi are titlul ceremonial 
„Nevestească”. 

Trimitere: Bihor, „Nevesteasca”. 

În variante ale tipului 95, „Flăcăul şi fata de neam”, flăcăul se laudă că a vânat 
lei pe care-i va oferi ca dar de nuntă viitorilor cumnaţi. (19, pp.32-33) Variante din 
Hunedoara (majoritatea), Arad, Alba; titluri ceremoniale: de flăcău, la mire, de 
fecior. 

Sublinieri: leul se luptă cu voinicul; este pețitor şi preferat de fata de măritat; 
în plus, e parte într-o dispută pentru oi. 

Întrebare: În cazul din urmă leul este şi păcurar? 

Mirare: Acest personaj, numit ca regele animalelor, are manifestările unui om 
integrat vieții sociale! 

Note de lectură: At. M. Marienescu, „Colinde”, 1859. Este prima variantă 
publicată a tipului 55, cu titlul „Leul rău”. Personajul principal este mirele. Şi 
refrenul îl evocă - „Mirelui bun”. Observăm cum leul şi mirele primesc fiecare câte 
un calificativ moral care-i situează pe poziţii opuse: rău - bun. 

Întrebare: Mirel e ginere, peţitor, evocând deci ceremonialul nunţii, sau este, 
pur şi simplu, „june”? Cum ar fi, el „De vânat mi se găteşte”, apoi porneşte pe cale, 
luând Jet urma, colo urma” vânatului. Şi aşa ajunge la mare, pe care o trece cu 
murgul său făcând „Din cea puşcă o luntriţă,/ Şi din spadă o vâsliță.” Îşi continuă 
urmărirea - „Caută-n sus, caută-n jos” - până când „Vede pe-un grec, ceterând,/ Şi 
pe leu danţul jucând,/ Şi pe soră suspinând!” Mirele o găsise pe soră-sa răpită de 
acest leu. 

Mirare: leul joacă un dans ardelenesc! Ovidiu Bârlea, „Eseu despre dansul 
popular românesc”: „...în sud-estul Transilvaniei, în Mărginime, brâul se cheamă 
dont, iar în ţinutul Pădurenilor şi Țara Hațegului, brâul local se numeşte brâu sau 
de dont (...) brâul din zona Baia de Aramă, satele de sub munte (Isverna, Sălişte 
etc.), jucat acolo se numeşte dont, De asemenea, prin Ţara Oaşului, jocul de 
perechi are numele curent dont, uneori roata jucată de feciori.” (15, p.14) 

Dialogul leu - sora mirelui: „Joacă, sora mirelui/ La cetera grecului./ Că de tu 
nu vei juca,/ Eu ţâţele ţi-oi tăia,/ În scrijeli le-oi scrijelea...” Sar peste orori! „...Să 
te bată valurile,/ Ca pe mine gândurile!” 

Marginalii: 1. ultimele două versuri le-am întâlnit şi în culegerea lui Jarnik şi 
Bârseanu, călătorind prin mintea învăţăceilor de la Blaj; 2. sadismul din 
ameninţarea leului e un clişeu de baladă - maramureşeană, ori transilvană, de tipul 
„Ghiţă Cătănuţă ”. 

Sora mirelui îl înfruntă pe leu cu vorbele „Taci tu, leu, tu, câne rău,/ Că-mi 
ajută Dumnezeu,/ Iaca, vine frate-meu!” Vânătorul abia sosit îi propune leului - 
posibilul vânat descoperit după urmele lăsate pe drum - o formulă scoasă parcă din 
codul cavalerismului medieval: ,„...eu-ţi dau ca să-ţi alegi/ Buzduganu sau săgeți,/ 
Sau în săbii să ne tăiem,/ Sau în lupte să ne luptăm!” 

Mirare: „Ei de luptă s-apucară...” Şi, ca în orice poveste, spre seară leul este 
pus jos de mire, „Şi pe leu-l păivănea.” 

Interpretare: îl priponea. 

Textul colindei se încheie cu felicitarea: „Ferice de maica sa,/ Ce băiat şi-a mai 
scăldat,/ Că pe soră a scăpat/ Şi aduce leu legat.” 

Răspuns amânat: „mirele” denumeşte un tânăr fecior. 

„Lupta voinicului” - din volumul „Colinde din Ardeal”. Datini de Crăciun şi 
credințe populare. Culegere cu anotaţiuni şi glosar de A. Viciu, Bucureşti. 
Librăriile Socec şi Sfetea, 1914. Aici mama apare de la început ca personaj în 
textul colindei. Ea îşi vede fiul gătindu-se de plecare şi îl întreabă dacă se duce la 
cătănie ori se pregăteşte de nuntă. Nici una, nici alta. „Dar mă duc, că am auzit,/ Că 
sus, în vârful muntelui,/ La poalele bradului,/ Este-un leu, un câne rău,/ Eu mă duc, 
maică, la el.” 

Marginalii: 1. ca şi sora mirelui din varianta lui Marienescu, tânărul de acum îl 
numeşte pe leu - „câne rău”; 2. el ştie dinainte unde se află acesta; 3. scopul 
întâlnirii: „Să ne-alegem de viteji:/ În luptă să ne luptăm,/ O'n săbii să ne tăiem,/ 
O'n puşcă să ne'mpuşcăm!” 

Glosar: „puşcă” = arc. 

4. leul are şi el sabie şi arc. 

Cum era de aşteptat, voinicul învinge. Dar, surpriză! Când vrea să-l omoare, 
leul îl sfătuieşte de bine: „Ci mă leagă-n curea neagră,/ Şi mă scoate jos la ţară:/ Jos 
la ţară-n târgul mare/ Pe ulița grecilor/ De-ţi fă fală fraților/ Şi cinste părinţilor/ C- 
ai prins leu nevătămat,/ Nici de sabie tăiat, nici de puşcă împuşcat,/ Numai de luptă 
luptat!” 

Aici, în codul de gen al colindei ca text de urare, leul transmite urarea adresată 
tânărului care acum, împreună cu părinţii şi frații săi, primeşte ceata de colindători 
ce-i dedică această colindă. 

Sfatul leului îl găsim şi în „Colinda junelui” sub forma poruncii emise de un 
„dalb de împărat: Cine-n lume s-ar d-afla/ Să-mplinească voia mea,/ Să-mi aducă-un 
leu legat,/Leu legat, nevătămat.” Leul însuşi cunoaşte ordinul împărătesc. Astfel, 
când un june îl găseşte adormit, el se trezeşte şi, văzându-l cum îşi întinde arcul, îi 
spune: „- June nu mă săgeta,/ Ci mă du la-mpărăţie,/ Voia Domnului să fie.” 

Mirare: voinicul, leul şi împăratul ştiu unul de altul! 

O altă variantă, din Sabin V. Drăgoi, „303 colinde cu text şi melodie”, Craiova, 
ed. Scrisul românesc, 1923, are ca refren versul „Junelui bun, junelui mirel” şi 
repetă disjuncţia „Ori din puşti să ne împuşcăm,/ Ori în săbii să ne tăiem/ Ori în 
luptă ne luptăm?” Ofertei leului îi răspunde junele: „Ba-n luptă să ne luptăm,/ Că 
luptele-s mai direpte,/ Şi îs dragi lui Dumnezeu.” 

Adnotaţii: 1. alternativele „ori..., ori...” seamănă cu cele din colinda 
păcurarului; cum să-i facă legea celui mic şi străinel: „ori să-l puste, ori să-l taie”, 
2. iar împăratul, prin restricţia „Leu legat, nevătămat”, aduce gândul nostru la 
exigenta din răspunsul străinului „Numai capul mi-l luaţi”. 

Mirare: străinul condamnat la moarte are aceeaşi forță prescriptivă cu a unui 
împărat! 

Subtipul 55C. „Poezia obiceiurilor de iarnă. Transilvania”, p. 230 - Bela 
Bartok, „Cântece poporale româneşti din comitatul Bihor”. Culese şi notate de... 
Bucureşti, Librăria Socec şi comp., 1913. Partenerii pricinii sunt aceeaşi: mirelul 
tinerelul şi leul. Situaţia care-i aduce din nou faţă în față e deosebită de celelalte: 
mirele deţine oi pe care vrea să le urce la munte pentru păşunatul de vară. Are, prin 
urmare, o preocupare comună tuturor proprietarilor cu oi mai multe din zonele care 
practică acest tip de păstorit: arendarea muntelui, adică a locului cu iarba necesară 
hranei turmei sale din primăvară până-n toamnă. 

Conspect: documente din secolul XIV cuprind „precizarea locurilor de vărat, 
numirea unor munţi anumiţi pentru folosințele sau hotarul satului, chiar când 
această parte a hotarului nu face trup comun cu vatra satului respectiv.” (Radu 

Popa, „Țara Maramureşului în veacul al XIV-lea”, Buc., 1970); „În 1634 este 
menționat primul conflict legat de delimitarea munților de păşunat (în munţii 
Rodnei) între comunele din districtul Rodnei şi comunele Moisei, Săcel, Săliştea, 
Dragomirești şi Ieud.” ( Tiberiu Mocanu, „Viaţa pastorală în munţii Rodnei”, Buc, 
1937, p. 80); „Gazda de stână era de obicei țăranul cu cele mai multe oi. El închiria 
muntele, iar simbriaşii aveau obligaţia de a contribui la plata arvonului pentru 
munte.” (Mihai Dăncuş, „Zona etnografică Maramureş”, ed. Sport-Turism, 
Bucureşti, 1986, p. 51). 

„Hoi mirelui tinerelul (bis)/ Hoi flori dalbe lor de măr (refren)/ Oi îi dară 
munte n-are (bis)./ Mirelui ş-o d-auzitu (bis)/ Este-un munte far' de oi (bis)/ Şi leu 
din grai grăieşte: (bis)/ Muntele acela-i al meu. (bis)”. 

Problemă: nu apare clar faptul că oile ar fi ale mirelui: „oi îi”, deci oi sunt dar 
nu s-a găsit încă un munte unde să fie duse la păscut. Mirele aude că ar mai fi 
rămas un munte neînchiriat şi se duce să negocieze cu proprietarul lui în numele 
oierilor din satul său. Cu alte cuvinte, el valorifică o informaţie, mijlocind între 
cerere şi ofertă, solicitând comisionul pentru acest serviciu. Aşa se poate înţelege 
ce urmează în textul colindei - atât de actual: 

„Mirele din grai grăie-le:/ Ce-a fi des a muntelui/ Dint-o mie-o sută m'ei da,/ 
Dint-o sută-mi da zece/ Din zece-mi da-n berbece.” 

Decodare: „ce-a fi des a muntelui” sunt oile care la vară îl vor paşte una lângă 
alta. Mirelui cere ca plată câte o sută la fiecare mie de oi, câte zece din o sută şi 
mai impune o clauză: din zece oi se fie un berbec. Exemplu: la 2300 oi, el va primi 
200 + 30 = 230, din care 23 sunt berbeci. Deci, comisionul este de 10%. 

Mirare: Îl va accepta oare leul? 

O variantă din zona etnografică Beiuş a aceluiaşi subtip 55C, dă un alt sens 
interacțiunii verbale voinic - leu. 

Conspect: 

„La Budureasa, între corinzi figurează şi una intitulată „Hai, Mirelu-i tinerel.” 
Aluzia la dijmele evului mediu este indirectă. Leul personifică stăpânul feudal, iar 
Mirelu pe țăran: „„...Şi Leul din grai grăia:/ - Din o mie o sută mie,/ Dintr-o sută mi- 
i da zece/ Şi din zece un berbece...” 

Mirare: Aici Leul impune, nu junele! 

Conspect: „quinquagesima ovium” sau, „datul oilor”, dare specifică românilor 
transilvăneni. Ea a constat de obicei dintr-o oaie cu miel la cincizeci de oi.” (Radu 
Popa, „La începutul evului mediu românesc. Tara Hațegului”, pp.196-197). 

Diferenţă: Leul cere 10% față de 4% darea obişnuielnică! 

„Mirelu Pe Leu îl împungea/ Şi Leul aşa rânjea,/ Pâraiele - aşa juca,/ Ca men 
primăvara... În alte variante, întâlnite în satele vecine, stăpânul feudal este un câne 
jucău ce oile toate dejmeşte.” 

Întrebare: Cum „îl împungea”? 

Răspuns: Cu un obiect ascuţit, durerea făcându-l pe leu să râdă forțat. DEX, a 
rânji = (despre animale) A-şi arăta amenințător dinții. 

Întrebare: Ce înseamnă „Pâraiele” şi pe cine denumeşte acest cuvânt? 

Răspuns: E vorba de reacţia aceluiaşi personaj - Leul: împuns repetat de Mirel, 
el îşi deschide gura arătându-şi dinţii şi sare ca ars, din loc în loc, asemeni mieilor. 
Prin urmare, „Pâraiele” este alt nume pentru personajul numit la început „Leu”; 
când începe să-l înţepe, leul, cum s-ar zice, devine, dintr-o dată, mieluşel. Apela- 
tivul „Pâraiele” trebuie să marcheze această schimbare de comportament. DEX... 
Pâră = plângere... Pârăiaş = pârâiaş... Pârlea, s. m. (În expr.) Ţine-te ( sau tunde-o, 
întinde-o) pârleo! sau „să te cam mai duci pârlea!” ori „du-te pârlii!” = aleargă cât 
poţi de tare (ca să n-o păţeşti), pleacă! să nu te văd! Din pârli (derivat regresiv). 

Pâraiele... Pârlea... Dicţionar de sinonime, Luiza şi Mircea Seche, ed. 
Academiei, 1982... „pârlea s. art. v. Aghiuţă. Demon. Diavol. Drac. (...) 
Încornoratul. Înşelător. Naiba (...)” 

Un leu care joacă asemeni mielului şi seamănă cu un drac... „Încornoratul” - 
adică are coarne. 

Observaţie: Jocul Leului din această variantă şi expresia „câne jucău” - jucăuş, 
care joacă - duc gândul la „leul rău” din culegerea lui A. M. Marienescu, unde 
acest „câne rău” joacă danţul ardelenesc acompaniat de un lăutar. 


5.2. De unde apare leul în colinde? 


Este întrebarea pe care şi-au pus-o mai mulți cercetători. Ipoteze formulate: 

Conspecte. 

1. Adrian Fochi, „Colindul Leului, moştenire clasică şi creaţie românească”, 
în „Limbă şi literatură”, XXVI, 1970, p.104 şi u.: ipoteza derivării colindei leului 
din mitul lui Herakles, argumente avansate pe temeiul descoperirii pe teritoriul țării 
noastre a două reprezentări ale luptei lui Herakles cu leul. 

2. Gh. Iza, „Leul în colindele româneşti”, în „Samos”, I, 1978, pp.127-136: 
aria de răspândire a motivului leului în colindele româneşti coincide geografic cu 
aria de răspândire paleozoologică a leului de peşteră în România. 

3. Romulus Vulcănescu, „Mitologie română”, pp.519-521: 

a. leul preistoric a fost transfigurat mitic în literatura populară locală, cu 
precădere în colinde; b. leul a dispărut din fauna locală încă înainte de era noastră; 
c. motivul leului a suferit influenţe imagologice şi iconografice prin cărțile de 
circulație medievală în popor şi influenţe bizantine, decantându-se istoric până la 
reducerea lui la un pretext cinegetic. 

4. Mihai Coman, „Izvoare mitice”, 1980, pp.42-43: leului din colindă trebuie 
să-i corespundă o vietate reală din spaţiul ecologic românesc. Ipoteză: lupul este 
animalul evocat de această colindă. 

5. Monica Brătulescu, „Colinda românească”, pp.8 1-84: a. cum a putut deveni 
personaj al colindei româneşti un animal necunoscut pe teritoriul țării noastre ca 
specie concretă? b. absenţa unor date aperceptiv directe a conferit o extremă 

libertate manipulării leului ca personaj al colindei; c. funcţia sa aproape de nume 
propriu aplicat unui personaj care s-ar putea chema şi altcum fără a tulbura 
coerenţa tipurilor respective de colindă indică adoptarea „leului” ca o noţiune 
descărnată, ca un termen confuz cu o sferă semantică în curs de dezagregare. 

6. Mihail Cociu, „Pornind de la Cărţile junglei”, ed. sport-turism, Buc., 1989: 
Fiziolog, fals tratat de vânătoare, Egipt, sec. II p. H., tradus în Bizanţ şi Europa 
Apuseană, a dat naştere bestiariilor medievale, iar traducerea Fiziologului în 
româneşte (sec. XVI-XVII), „trecând repede în producţia orală populară şi cea 
cultă cărturărească, cel mai remarcabil exemplu fiind /storia ieroglifică a lui 
Dimitrie Cantemir.” 

Despre leu aflăm în „Fiziolog” că: „...iaste împărat tuturor gadinilor. Şi are şi el 
trei lucruri ale lui foarte mari. Întăiu cât fată leoaica căţeii, iară ei sunt morţi trei 
zile până nu vine tată-său leul şi suflă pre puii lui şi atunci înviază. Alta, iaste 
rândul leului, când doarme leul el cu un ochi doarme, şi cu altul să străjuieşte de 
vânători ca să nu-l afle adormit vânătorii, iar el fuge şi-şi acoperă urma cu coada să 
nu mai cunoască urma vânătorii să-l ajungă.” (după Victor Simion, „Imagine şi 
legendă. Motive animaliere în arta evului mediu românesc”, Ed. Meridiane, Buc, 
1983). 

Observaţie: motivele leului adormit şi ale urmei le-am întâlnit în colindă! 

Dimitrie Cantemir, Istoria ieroglifică, 1704 - 1705. 

Note de lectură. 

Într-o „Scară a numerelor şi cuvintelor ieroglificeşti tâlcuitoare”, aflată la 
sfârşitul istoriei sale, Cantemir dezvăluie la ce anume se referă semnificaţia numelor 
de animale şi păsări utilizate în cuprinsul cărţii. În acest adevărat cod, „leul” 
denumeşte „Partea moldovenească”, în opoziţie cu „Vulturul” - partea muntenească; 
„ursul” este numele de cod dat lui Vasile Vornicul, „coteii” stau pentru iscoade, şi tot 
aşa cu „jiganie”, „pardosul”, „lupul”, „Vulpea”, „şoimul” ş. c. 1. 

Leul mai apare în expresiile „Povaţa leului” decodată ca fiind „jelea şi tragerea 
neamului moldovenesc”, „leul ceresc” cu explicaţia „Isus Hristos mântuitorul 
lumii”, „biruinţa leului” cu înţelesul „Stepăna domniii a dobândi, cap peste toate 
dobitoacele a fi”, „Leu între stele” - „Sfânt în ceriu” şi, în sfârşit, „De pre unghe 
leul”, adică „Din puţin mult, despre mic mare a cunoaşte.” 

Mai rețin expresiile: „Cornul cel de putere” cu sensul „Pecetea domnii 
Moldovei”, referire evidentă la bour - stema ţării, „Coarne ca a boului” însemnând 
„Luarea domniii, adaogerea puterii”, „Vulturul ceresc” pentru „Dumnădzău'- 
Părintele”, „Taurul ceresc - Dumnădzău-Fiiul”. Şi încă: „Chipurile bodzilor” 
desemnează „Mulțimea strâmbătăţilor”, „Din părinţi oaie” se înţelege „Din oameni 
buni, proşti, din stepăna mai de gios”, „Vultur pemintesc” - „Împăratul 
(turtzescu)”. 

Dimitrie Canterair, „Descrierea Moldovei”, 1714-1716. Cap. al XVIII-lea 
„Despre obiceiurile de la logodnă şi de la nuntă”. Când flăcăul, însoţit de rudele 
sale, se duce la casa fetei pentru a o peţi, „cel mai de frunte dintre peţitori, numit 

staroste, începe să rostească, vorbele pe care vrem să le dăm aici, fiindcă aproape 
pretutindeni sunt la fel: (redau selectiv) asemenea strămoşilor noştri (...) măritul 
boier cutare, în vreme ce umbla la vânat (...) a dat de o ciută (...) pe urmele lăsate 
de copitele ei (...) în casa lor n-ar fi venit acest fel de vânat (...) ascunsă pe la vecini 
(...) li se arată o fată bătrână (...) îi întreabă dacă aceasta e ciuta (...) Nu! şi adaugă: 
vânatul lor are plete bălaie, ochi de şoim, dinţi ca şiragul de mărgele (...) trup de 
leoaică (...) când o văd (...) spun (...) că ea este ciuta căutată.” 

Întrebare: Care este rostul acestei înşiruiri de ipoteze? 

Răspuns: 1. arată un efort concertat de explicare a unei stări de fapt - prezența 
cuvântului „leu” în colindele româneşti; 2. se conturează, în principal, o sursă 
zoologică - existența aievea a leului , prin urmare o experiență perceptivă 
nemijlocită, deşi îndepărtată în timp, a omului preistoric cu leul „de peşteră” -, şi 
alte surse, să le numim culte, reprezentate de imagini plastice figurative şi imagini 
literare, descriptive şi alegorice, având ca subiect leul; 3. am sesizat mai sus cum 
fragmentul din „Fiziolog” sugera posibilitatea unei relații genetice dintre un text 
antic tradus în româneşte şi un motiv sau altul din colinda leului, altfel spus: 
numele acestui animal sălbatic să fi pătruns în limba română printr-o experiență de 
lectură, ca o noțiune fără referent real, adică neînsoţită de obiectul concret pe care-l 
denumeşte, ci de substitute ale lui - imagini grafice şi literare; 4. conspectele din 
cele două lucrări ale lui Dimitrie Cantemir ne-au arătat până unde se poate merge 
cu utilizarea „leului” ca nume de cod pentru personaje şi situaţii ale istoriei 
româneşti, pe de o parte, şi pentru personaje şi secvențe din ceremonialul nupţial, 
de cealaltă parte; întrucât expresia „trup de leoaică” nu am întâlnit-o în culegerile 
folclorice de gen, o consider o formulă adăugată de cărturar şi neacceptată în 
circuitul oraţiilor de nuntă întrucât era de neînțeles - nu se ştia cum arată la trup o 
leoaică. 

Mirare: Totuşi, bogăţia de subtipuri şi variante ale colindei leului îşi are 
izvorul într-o experienţă nemijlocită! Leul este văzut cum arată, auzit cum 
vorbeşte, poartă arme, reacționează la înţepături, dansează, negociază, este blamat! 
Ipotezele de până acum nu ajung la acest miez plin de viață adevărată, fiind necesar 
un nou efort explicativ. 


5.3. Leul din Psaltire 


Ipoteză de lucru: o sursă cultă din care cuvântul Jeu" ar fi putut fi preluat ca 
germene al textului de colind ce-i poartă numele este „Psaltirea”; aici, „leul” apare 
cu o frecvență semnificativă şi este utilizat fie ca termen de comparație, fie ca 
metaforă, totdeauna însă cu accent adversativ, de „dușman înverşunat.” 

Argumente care susțin ipoteza de lucru: 1. apropierea, până la suprapunere, în 
„Psaltire”, a noţiunii de „om”, pe de o parte, şi a celei de „animal sălbatic”, pe de 
altă parte, tot aşa cum, am văzut deja, se întâmplă în colindă; 2. psalmii au fost 

traduşi în limba română încă din secolul XVI, fiind promovați cu precădere de 
propaganda reformată atât în cultul religios cât şi prin şcoală, chiar în zona de 
iradiere a colindei leului. 

Explicitare: „Psaltirea” şi-a luat numele de la „psaltiron”, un instrument 
muzical cu ajutorul căruia împăratul David acompania cântarea psalmilor săi. 
Psalmul este un recitativ poetic, adică o laudă a lui Dumnezeu şi un semn particular 
de pocăință. În Biblia ebraică sunt 150 de psalmi, iar în Septuaginta (Biblia 
grecească) 151. (Aureliu Goci, în Dosoftei, „Psaltirea în versuri”, ed. Gramar, 
1998, pp.289-298) 

Pentru determinarea ipotezei de lucru „leul din colind este luat din psaltire” am 
utilizat ca text de referință „Psaltirea în versuri ” (1673) a mitropolitului Dosoftei 
al Moldovei. 

Motivația alegerii acestei variante: accesibilitatea, în raport cu primele 
traduceri din zona Banat-Hunedoara; larga ei circulaţie în mediile româneşti din 
toate provinciile; apropierea în timp de „Psaltirea” în versuri calvină, tradusă din 
maghiară pe la 1648-1650 de Ştefan Fogarasi; ecourile folclorice şi etnografice ale 
textului. 

Dosoftei, „Psaltirea în versuri” (1673) . 

Note de lectură. 

Semnal: Ajutor! Psalmul 56: „Hie-ţ milă, Doamne svinte, hie-ţ milă,/ Că spre 
tine mi-i nedejdea când am sâlă./ Şi mişelul mieu de suflet ţie caută,/ Să-1 acoperi 
cu aripa ta cea lată,/ Până să va trece toiul/ Şi va-ndărăpta pohoiul.” 

Întrebare: De ce este Dumnezeu dator să-l asculte pe rugător? 

Răspuns: Psalmul 21- „Tu eşti, Doamne, ce m-ai tras din maţe/ Şi maică-mea 
m-ai dat viu în brate / Şi m-ai pus la sân de mi-ai fost viaţă,/ Hrană şi cu satäu de 
dulceaţă./ Din matrice şi din scăldătoare,/ Şi din faşe m-ai pus pre picioare./ Şi din 
zgăul mamii, Doamne svinte,/ Tu-m eşti Dumnezău, şi-ţ ad-aminte,/ De la tine să 
nu fiu departe,/ Cem dă agiutori la greutate,/ Că nu-i nimi să mă folosască,/ Fără 
tine, nice să mă crească.” 

Întrebare: De cine se plânge psalmistul? 

Răspuns: De cei care-i fac necazuri. 

Întrebare: Cine sunt cei „Carii pornesc răul lor spre mine” şi „carii îm 
pizmăsc”? 

Răspuns: Psalmul 54 - „Şi mă ia grije pentru strigare/ Cem fac pizmaşii cu 
supărare,/ Cu păcătoşii ce să-nvitară/ Pentru să-m facă veste rea-n ţară./ Şi cu urgie 
să întărâtă,/ Cât mi-i de dânşii inema-n smântă,/ De mă aduce către grea oară,/ Spre 
frica morţâi de mă-mpresoară.” Pizmaşii lui sunt şi de alt neam, dar şi „om ce mi-i 
rudă.” Păcătoşilor le place strâmbătatea în judecarea pricinilor, „Că din zgău să 
răsleţiră/ În minciuni de rătăciră.” 

Dar şi păgânii şi pizmaşii nu sunt numai duşmanii de moarte ai celui care se 
roagă divinității, ci chiar ai lui Dumnezeu însuşi. O spune psalmistul - după ce 
întreabă: „A ce, Doamne, ne-ai urnit departe,/ Ne-ai părăsât şi nu ne GI parte?/ 

Turmei tale te-ai întors cu scârbă,/ De o ai lăsat cu rău în gârbă.” Adică, cel care se 
roagă nu e singur, deşi textul ni-l arată numai pe el implorându-l neobosit pe 
Dumnezeu. Asemeni lui este, cum citim în subtitlul psalmului 90, „Cel ce locuieşte 
în ajutorul celui prea înalt”. Aceştia grăiesc „de-adevăr”, „în dreptate”, „cum se 
cuvine” şi se arată „cu blândeţe” în judecarea pricinilor. (Psalmul 57) Ei sunt 
„direpții ce-ncearcă bine” şi trăiesc în porunca şi grija lui Dumnezeu - El fiind 
Păstorul pe axa semantică a păstoritului indusă de cuvântul „turmă”. 

Reluare: Păstorul El însuşi este ţinta atacurilor pizmaşilor şi păgânilor. De 
aceea, psalmistul îl îndeamnă: „Ce să-ţ rădici mâna ta cea svântă/ Pre pizmaşii ce 
vin de fac smântă/ Cu vicleşug în svânta ta casă,/ Să-i despoaie veşmânt de 
mătasă./ Că să lăudară-n sărbătoare/ Să-i puie veşmânt de strecătoare,/ Să o umple 
de steaguri, de semne...” Mai mult, insistă fără odihnă rugătorul, „Beserica ta, 
Doamne, cea scumpă,/ Aprinsără cu foc să o rumpă,/ Şi sălaşul sfântului tău nume/ 
ÎL huliră păgânii în lume.” (Psalmul 73) Cel care cere ajutorul se simte îndreptăţit 
să-l mustre pe acela care ar trebui să-l ajute ajutându-se pe El însuşi: „Dară până 
când, Doamne, pizmaşul,/ ÎI vei lăsa de-ţ strică sălaşul?” 

Rezumat: Turma lui Dumnezeu - „Gloata ta cea svântă” (Psalmul 67) - 
reprezentată de cel care se roagă în psalmi, este atacată de păcătoşi şi pizmaşi - 
„cete de vicleni”, „străinaţi”, „nebuni”, „strâmbi”, „lacomi” şi prădători; Păstorului 
i se cere „Nice să dai gadinilor voie/ Să-ţ facă otelor nevoie.” (Psalmul 73) 

Interpretare: „gadină”, DEX, (pop) Animal sălbatic; jivină, dihanie. În 
ultimele două versuri, sufletul încrâncenat simplifică lucrurile până acolo unde 
conflictul devine evident pentru un neam de păstori: animalul sălbatic este opozabil 
oii, întruchiparea firii domestice, multiplicată în turma Păstorului; credinței 
adevărate, dreptăţii şi comportamentului civilizat ale credincioşilor li se opun 
păgânătatea, strâmbătatea şi sălbăticia duşmanilor lor. 

Întrebare: Care sunt gadinele? 

Răspuns: Psalmul 21 - „Giuncii şi cu taurii mă-mpresoară,/ Cu căscate guri, să 
mă omoară./ Ca leii ce apucă şi zbiară,/ Cu gurile rânjite, pre hiară.” În psalmul 34, 
deschisă de spaima morții, gura psalmistului apucă să spună „De mine să caut, 
Dumnezău svinte,/ Şi să mă scoţ de la mâni cumplite./ Sufletul mieu, Doamne, să-l 
deradici,/ Unişoara mea, de lei sălbatici...” 

Reacţia lui Dumnezeu este confirmată în psalmul 56: „T-ai trimisu-ţ, Doamne, 
mila ş-adevara,/ De mi-ai curăţat ponoslul şi ocara,/ Şi mi-ai scos din lei mişelul 
mieu de suflet, Ce gârbiia pregiur mine de rău cuget.” Dar mai e încă mult de 
luptat până când "De frică sët aibă şi hiara de luncă,/ Taurii cei coarneş să să 
spăimântează,/ Şi vacile grase să nu să cuteză/ Să să mai rădice să ne împresoare...” 
(Psalmul 67) 

Cererea rugătoare devine din ce în ce mai concretă. Exemplu, psalmul 21: 
„Leul gura să i să despice,/ Inorogii coarne să le pice,/ Să li să tâmpască sămeția,/ 
Să-ş cunoască şi blăstămăţâia.” 

Detaliu, psalmul 57: „Ce le dă, Dumnezău svinte,/ Certare, să Die minte./ Şi-i 
ucide preste falcă,/ Să le frângi dinţii, să tacă./ Şi leilor le despică/ Fălcile cu care 
strică,/ Fă-i ca apa ce-i vărsată,/ Ce nu-i în samă băgată./ Şi arcul să-ş tragă moale,/ 
Să să slăbească din foaie,/ Să pieie ticăițeşte,/ Ca ceara ce se topeşte,/ Şi ca cubelcii 
să arză/ De soare, şi să nu-l vază,/ Să nu poată să să tragă/ Preste spini, fără de 
vlagă./ Ca păduceii să sece/ De pojar şi de vânt rece,/ Cu urgie să dea-n râpă,/ Să-i 
soarbă de vii cu pripă.” 

Mirare: şi leul din psalmi are arc! Mai sus, cum în colindă, el zbiară şi 
rânjeşte! 

Concluzia o aflăm în psalmul 90: „Cui i-i voia-ntr-a sa viaţă/ Să petreacă fără 
grață,/ Acela pre Domnul s-aibă/ Agiutori en ce treabă,/ Cu Dumnezău să 
petreacă/ 'N casă şi zâsa să-i facă.” Îndeplinind aceste condiţii, „Pre vasilisc şi 
aspidă/ Vei umbla ca pre omidă./ Şi-i călca leul şi zmăul/ Şi nu te v-atinge răul.” 

Mirare: ca şi în colindă, leul şi zmeul stau împreună! 

Sunt amintiți şi cânii: „Şi m-ai lăsat, Doamne,-n ţărna morţâi,/ Şi cânii mă- 
ncongiură cu toţâi.” Încă, mai jos, în acelaşi psalm 21, în cerința: „Să scape de 
mânule de câne.” 

Fire de gând: leul din , Psaltire” este duşmanul lui Dumnezeu şi al Bisericii 
Sale, asupritor al credincioşilor, într-un cuvânt un om rău, cu manifestări de animal 
sălbatic. 


5.4. Idoli şi măscărici ghiduş 


Comparație între leul din colinde şi leul din „Psaltire ”. Puncte comune: 1. cu 
numele aceluiaşi animal sălbatic 2. se denumeşte un om 3. considerat rău. 
Deosebiri: psalmistul avea cunoaşterea aperceptivă a leului (Mihail Cociu, p. 23), 
autorul colindei, se pare, nu. 

Întrebare: Dacă acesta din urmă a aflat despre leu din psalmi, când şi cum a 
ajuns la informaţie? 

Răspuns: A. considerăm ca centru de iradiere a colindei leului zona 
Hunedoarei. Argument: vezi Harta din Romulus Vulcănescu, „Mitologie...”, p. 519. 
În aceeaşi idee, Monica Brătulescu, „Colinda...”, Index tipologic şi bibliografic al 
colindei, 55 - Leul, pp. 205-207, şi observația autoarei de la pag. 73: „întâlnim însă 
Chiar şi în aceeaşi zonă, uneori chiar şi în acelaşi sat, versiuni foarte diferite ale 
aceluiaşi tip. De exemplu, leul cunoscut în Gurasada-Hunedoara sub forma sa 
clasică, se întâlneşte în repertoriul aceluiaşi sat şi într-o versiune diferențiată: 
conform acestei versiuni, voinicul înfruntă leul pentru că acesta i-a răpit sora. Într- 
un sat limitrof, în zona Zam-Hunedoara, confruntarea dintre voinic şi leu porneşte 
de la o dispută pentru oi.” 

B. Autorul inițial al colindei leului să fi trăit în această zonă. Fiind aici, cum a 
ajuns la psalmi? Răspuns: Au ajuns psalmii la el - un român din această zonă 

geografică. Întrebare: Pe ce cale? Răspuns: 1. Mai întâi, aceste poeme ale pietăţii 
ebraice au fost încorporate în liturghia bisericilor creştine de diferite confesiuni, în 
primul rând de cea protestantă. (77, pp.237-253);, 2. apoi, primele traduceri în 
limba româna ale psalmilor s-au realizat în Banat-Hunedoara. 

Conspect. „Crestomaţia limbii române vechi”, vol. 1 „Psaltirea Voroneţeană” 
(Moldova, 1551-1558): „După toate probabilitățile, textul PV a fost copiat în 
Moldova, între anii 1551 şi 1558, după o traducere românească efectuată în Banat- 
Hunedoara spre a servi unor scopuri didactice.” La fel stau lucrurile cu „Psaltirea 
românească”: tipărită de diaconul Coresi la Braşov în 1570 din iniţiativa 
episcopului calvin Pavel Tordaş (...) Critica de text a stabilit că ediţia coresiană s-a 
întemeiat pe o prelucrare sud-est-ardeleană a unei versiuni moldoveneşti 
rotacizante, care descindea din vechea traducere a „Psaltirii”, realizată în Banat- 
Hunedoara. (p.95) Şi versiunea pe care o conţine „Psaltirea scheiană ” (Moldova, 
1573-1578) aparţine vechii traduceri a psalmilor, realizată în părțile sud-vestice ale 
Transilvaniei (Banat-Hunedoara) după un model slavon. Copierea textului este 
rezultatul unei iniţiative protestante (luterane sau calvine) (p.104). 

Conspect. N. Cartojan, „Istoria literaturii române vechi”, editura Fundaţiei 
Culturale Române, Bucureşti, 1996. 

1. În răstimp de 22 de ani, începând cu 1559, se tipăresc în româneşte toate 
cărțile care alcătuiesc, după „concepţia reformaţilor, patrimoniul sacru al 
învățăturilor creştine.” (p.l0l) Ele pătrund nu numai în biserici, pentru 
naţionalizarea serviciului divin, dar şi în şcolile româneşti. Vezi mărturia 
diaconului Oprea, psalt şi profesor la Şcheii Braşovului: „„...episcopul Pavel Torda 
au porâncit în şcoală, meaşterii şi dascălii să înveaţe rumâneaşte den cărţile ce le 
deaderă boiarii cinstitului sfat de mainte şi ce va da sfinţiia lui.” (p.101) 

2. În 1569, sinodul de la Aiud îl alesese ca episcop al românilor reformaţi pe 
Pavel Tordaş. Scrisoarea din 9 decembrie 1570 a lui Pavel Tordaş către 
municipalitatea din Bistriţa: „„...Mai dau de ştire preoților români ca să-şi aducă şi 
bani de cheltuială ca să cumpere cărți româneşti: Psaltirea, care să o plătească cu 
un florin...” (p.104) Centrele reformei: Sibiu, Braşov, Orăştie, Cluj. Şcoli 
reformate: Orăştie, Cluj (liceu), Aiud ( colegiu), Sibiu ( liceu). 

3. Concluzie: în secolele XVI-XVII, psalmii intrau într-un circuit instituţional 
inițiat şi controlat de reprezentanţii biserici reformate. În acest cadru, un român 
care frecventa o şcoală sau biserică protestante - luterană ori calvină - putea auzi, 
citi şi cânta psalmii de plângere şi psalmii de penitență în limba maternă. Aşa a 
aflat şi despre „lei” şi semnificația biblică a acestui termen: un duşman urât şi 
blestemat, un adversar al lui Dumnezeu de care te separă o prăpastie. Altfel spus: 
se desemnează cu numele unui animal sălbatic un om din tabăra duşmană „turmei 
lui Dumnezeu” iar divinitatea adorată este implorată să-l distrugă. 

Întrebare: Acesta era însă duşmanul psalmistului. Mai aveau creştinii, urmaşii 
lui de peste veacuri, un astfel de duşman căruia românul nostru, presupusul autor al 
colindei leului, să-i atribuie acest cuvânt de hulă? 

Răspuns: Traian Herseni - „Încă unul din părinţii bisericii, Tertullian (155- 
230), a redactat, între anii 197-202, o lucrare intitulată programatic „Contra 
spectacolelor”, în care susţinea, între altele că: „Spectacolele fac parte din idolatrie 
şi ceremoniile demonului la care creştinii au renunţat prin botez” - sau: „Legea lui 
Dumnezeu a pronunţat blestemul împotriva măştilor.” ( după trad. franceză, 1786). 
(47, p.60) 

Mirare: Duşmanul urât de creştini, după modelul psalmistului, să fie una sau 
mai multe măşti?! 

Conspect. Romeo Ghircoiaşiu, „Contribuţii la istoria...”, p. 108: sec. IV - 
recunoaşterea creştinismului ca religie de stat este însoţită de un bogat ritual al 
calendelor. În Răsăritul Europei, loan Crisostomul ţine o cuvântare împotriva 
calendelor cu datinile lor păgâne. Sinodul de la Trulan (692), formulează prin 
canonul LXII critici aspre la adresa travestirilor, măştilor şi altor ritualuri de natură 
dionisiacă. „Recunoaştem în aceste documente nu numai obiceiul colindatului, ci şi 
alte datine de azi ale aceluiaşi ciclu ca: turca, brezaia, vasilca etc.” 

Note de lectură. Dosoftei, autorul din 1673 al „Psaltirii în versuri” - reperul 
nostru scriptic din acest pas decisiv al cercetării - trece de la psalmi la evaluarea, 
de pe poziţiile unui ierarh creştin, a obiceiurilor păgâne din vremea lui. Parcă 
auzim psalmistul în aceste versuri din „Domnii Țărâi Moldovei”: „Domnii Ţărâi 
Moldovei  pus-au  nevoință/ De-au învăţatu-ş ţara direaptă-n credinţă,/ 
Pravoslavnica lege ferind necorcită,/ Şi-n ceri Hristos le cruță viaţa fericită.” 

Cu alte cuvinte, domnii luminaţi ai ţării au făcut mari eforturi pentru a aduce 
poporul din starea veche, păgână, la creştinismul ortodox, această adevărată 
credință păstrând-o curată, departe de înfluenţele celorlalte confesiuni creştine - 
catolicism, luteranism, calvinism. Drept răsplată, Fiul lui Dumnezeu, Isus, le 
veghează din cer cursul fericit al vieții. 

Dar au năvălit vremurile grele peste biata ţară, aducând lăcomia turcilor care 
înghite parcă în vecie „Dăjdi şi biruri (...) Ca iadul fără saţiu.” Întrebare: Dară 
vinovat cine-i de această situație: „domnul au-i țara?” Răspuns: „Ce pățim e 
pentru-a noastră păcate” constată Dosoftei; jurământul strâmb, mita prin care cel 
vinovat strică dreptatea celui fără vină. (Păcatele acestea sunt evocate şi de 
psalmist!). Mai este şi comportamentul necuviincios al credincioşilor față de preoți 
- păstorii lor. Ca şi cum toate cele de mai sus nu ar fi fost suficiente, „Avem şi 
pentru farmeci la Dumnezeu ură/ Şi ce omul să schimbă dintr-a sa făptură,/ Cu 
ghiduşuri, cu turcă, cuci şi cu geamale,/ Tras în vale ş-alte din păgâni tocmele.” 
Sfârşitul nesfârşitelor încălcări ale legii pare pecetluit: Rau perit biata ţară de 
păgânătate...” 

Observaţie: Acelaşi termen - „păgânătate” - cu alt înțeles, fără a depăşi însă 
zona maleficului din matca psalmică. Acum, totuşi, Dosoftei - psalmistul creştin 
care l-a văzut pe Dumnezeu întruchipat în Isus Hristos - este pe deplin încredințat 
că „Dumnezeu o va-învie,-ntr-a sa biruință.” 

În opera de compilaţie „Viaţa şi petrecerea sfinților”, pe care începe să o 
tipărească în 1682, Dosoftei aseamănă jocurile cu măşti ale căluşarilor şi cucilor cu 
„Iscodiri diavoleşti”, pentru că jucătorii români, ca şi mascarada păgână greacă a 
katagoghionului, „poartă în mâini idoli şi podobiţi cu un fel de obrăzare, 
ghiduşeşte, cântând, descântând dintr-însele.” 

Interpretare: a descânta = a striga; ghiduşuri, a ghiduşi, ghiduşie = glume, 
bufonerii, clovnerie. 

Conspect. „Istoria teatrului... ”, vol. 1, pp.47-52: „În Sinopsisurile editate de 
tipografiile muntene şi moldovene, tălmăcite după originale greceşti şi slavone, dar 
adaptate cu adaosuri speciale pentru circulaţia în întreg răsăritul ortodox, se ia 
atitudine oficială împotriva jocurilor cu măşti, care strică tainele şi canoanele sfin- 
tei pravile”. laşi, 1757: „Şi încă mai primesc la casele lor turca sau brezaia având 
cu sine măscărici ghiduş. Carele schimbându-și fața sa (cea după chipul lui 
Dumnezeu făcută), cu gura zice cuvinte urâte, scârnave, iară cu trupul face chipuri 
grozave şi spurcate, atât cât pe cei fără de minte oameni bucurând, iară pre cei fără 
de răutate copii speriind.” 

Presupoziţie: autorului colindei leului ar fi putut atribui apelativul „leul” unuia 
dintre personajele jocurilor cu măşti, toate aflându-se, după cum am văzut, în 
postura de duşmani ai lui Dumnezeu, bisericii sale şi credincioşilor creştini. Altfel 
spus: textul colindei descrie un joc cu măşti. 

Problemă de rezolvat: dacă un astfel de joc cu măşti avea loc în zona 
Hunedoarei, care era acela şi ce personaj ar fi putut fi prezentat ca fiind leul? 


5.5. Nu ştiu, leu-i? 


Conspect. Tibold Schmidt, „Turca din comitatul Hunedoara” (în revista 
„Transilvania”, an. XLII, p.135-146, Sibiu, 1911): „Turca e cunoscută în comitatul 
nostru sub diferite nume. În Ţara Hațegului o cunosc sub numele cerbu, cerbuţu, în 
partea vestică sub furca, iar în ţinutul Geoagiu şi Zlatna, sub turcă.” (p.136) 

Trimitere fundamentală: „Dicţionarul literaturii române”(DLR), Tretin,ă, adj. 
(înv. şi pop; despre animale, mai ales domestice): Care este în vârstă de la doi până 
la trei ani (...). Tretior, oară - diminutiv al lui tretin. Acum, după ilustrarea din G. 
Dem. Teodorescu - „Nimeni samă-i lua/ Afară de-un cerb/ D-un cerb tretior”, şi 
Viciu - Dar cine şi-o paşte?/ Cerbu tretior” - urmează exemplul crucial pentru 
această fază a cercetării, din Ovid Densuşianu, volumul „Graiul din Tara 
Hațegului”, Bucureşti, Soces & Co , 1915: „Nu ştiu leu-i,/ Nu ştiu smeu-i,/ Nu ştiu 
cerbu-i stretinior.” 

Întrebare: De ce este acesta un exemplu crucial? 

Răspuns: Întrucât 1. este un fragment de text de colind din zona folclorică unde 
sunt atestate atât jocul cerbuțul cât şi colinda leului; 2. în aceeaşi regiune, psalmii 
în limba română au circulat în mediul bisericesc şi şcolar; 3. este un text care vine 

să limpezească semnificaţia termenilor utilizaţi şi în alte colinde, dar separat. Aici 
„cerbul”, „leul” şi „smeul” sunt prezenţi în acelaşi cadru. De aceea autorul 
colindei, neştiutor cum îl ştim, făcându-ne, cum s-ar zice, complice, cu ochiul, vede 
pe unul dintre ei dar nu poate să ne spună care anume e, dar este cu certitudine unul 
din cei trei de mai sus. 

Raţionament. Despre „cerb” ştim că denumeşte masca din jocul cu acelaşi 
nume; cine să fie „leul”? Dar „smeul”? Dacă, bazându-ne pe fragmentul de colind 
din Țara Hațegului, am presupus că ei apar împreuna în acelaşi context, atunci este 
necesar, analitic vorbind, să punem următoarea întrebare: cine însoţeşte cerbul în 
jocul cu măşti din Haţeg? 

Răspuns: Blojul. „EI îşi negrea faţa cu scrum, iar îmbrăcămintea îi era făcută 
din cârpe colorate. Pe umeri îi atârna o straiță plină cu cenuşă, în mână avea o 
puşcă de soc, iar pe spate purta un clopot de oi. În decursul jocului făcea o larmă 
teribilă, nu numai cu clopotul, ci şi el însuşi striga, şi umplându-şi din când în când 
mâna cu cenuşă, arunca în ochi celor ce stau împrejur. (...) El intra prima oară în 
fiecare casă, ca să ceară permisiune pentru turcă. Şi să nu se fi întâmplat să capete 
undeva răspuns negativ, căci atunci umplea ferestrele cu cenuşă.” (47, p.137) 

Observaţii: puşca de soc trimite la puşca din colinda leului, jocul la danţ, iar 
larma teribilă la ce numisem „zgomot de fond”... 

În Peştera, Sălaşul de Sus, Hunedoara, blojul - pe care-l bănuim a fi chiar leul 
din colinda cu acelaşi nume - provoacă hazul prin strigătele şi caraghioslâcurile 
sale, dar şi prin costumaţie, fiind îmbrăcat femeieşte: „În o rochie urâtă îşi pune 
dinapoi un clopot mare; are armă de lemn şi săcui cu cenuşă. Când pleacă, atuncia 
întinde arma către el şi puşcă, aruncă un pumn de cenuşă. În cap are o pk'ele de 
capră belită, foale, cu păr pe ea, o taie, şi-i face doi ochi, îi pune nas şi-i face 
mustăţi mari, barbă.” (48, p.433) 

Observaţii: acest personaj nu are, chiar în aceeaşi zonă folclorică, aceeaşi 
înfăţişare; în schimb, clopotul mare, arma, cenuşa, strigătele şi gesturile conturează 
un personaj unitar. În limbajul textelor bisericeşti, cerbul sau turca stau pentru 
Idol, Satana, iar blojul e pe locul măscăriciului ghiduş care vorbeşte urât şi face 
gesturi obscene. 

Conspect. „Istoria Rosiilor”, cap. IV: „Încă-şi la aceale adunări ale sale 
călcătoare de leage şi pre un Satana: Turca (în text „Tura” - n. ed.), oarecarele şi 
alte măscăriciuni urâte lui Dumnezău pomenesc. Alţii feaţele sale şi toată podoaba 
omenească cea făcută după chipul şi după asemănarea lu Dumnezău cu nişte 
chipuri oarecarele groaznice, tocmite spre închipuirea Diavolului îşi acopere 
feaţele, îngrozând sau şi veselind pe oameni, iară pre făcătoriul şi ziditori său 
ocărând, ca şi cum ar urâ şi s-ar scârbi de facerea mâinilor lui. Afară de acei idoli, 
chipuri drăceşti...” 

Desluşiri: 1. este vorba de o adunare de oameni 2. în faţa cărora este invocat în 
cântece Satana şi alte măşti urâte de Dumnezeu, 3. în timp ce alți - presupunem - 
actori, întruchipau prin joc cele spuse în cântările dedicate „Coleadei”, al şaselea 

idol, numit şi Dumnezeul praznicelor, sărbătorit în „luna lui Dechemvrie în 24 de 
zile”. (32, pp.340-350) 

Revin la întrebarea: Dar „smeul”, pe cine denumeşte? 

Răspuns: Este vorba de un al doilea personaj mascat ce însoreşte cerbul sau 
turca, numit „conducătorul măștii”. 

Conspect. Gh. Vrabie, „Folclorul, Obiect, principii, metodă, categorii”, editura 
Academiei RSR, 1970. (p.424) Teatrul folcloric, (p.430) Harta nr. 5, Pantomimă- 
măşti: cerbul - Banat, nord Hunedoara, Apuseni, Alba, Cluj, Moldova; Turca - 
nord Hunedoara, Cluj, Maramureş, Sibiu, Braşov, Argeş, Ialomița, Călăraşi. 
„Masca sub care se ascunde omul ca să joace şi să distreze publicul.” „A juca 
masca” cerbului, a turcii. 

Primul pasaj unde este amintit (p.433): „Unele din versurile ei - ale măştii de 
cerb - sunt spuse de feciorii din ceata de colindători, altele de conducătorul măştii.” 
Al doilea pasaj vine după fraza cu blojul care merge înainte, intră în casă şi cere 
permisiunea să facă jocul cerbului”: „Măştii de animal şi celor două personaje li se 
adaugă un grup de tineri, 10-12, un doboş şi un viorist.” Altfel spus: măştii de cerb 
i se adaugă blojul, conducătorul măştii şi ceilalți membri ai cetei de colindători. La 
fel stau lucrurile la jocul „turca” - la polonezi „turon”, la sârbi „turiţă”: „Ca orice 
mască, şi aceasta umblă însoțită de moşul de turcă, conducătorul ei, şi de bloj. 

Conducătorul măştii „poartă pe cap o tigvă de dovleac (curcubătă)”; „costumul 
înfăţişează un moşneag”, „umblă cu cojocul întors pe dos, pe faţă poartă mască şi 
barbă. Are în mână sabie de lemn, căci rolul lui e să conducă şi să apere masca. 
Moşul aleargă după fete şi femei, după copii, în care vâră groaza.” 

Observaţii: 1. cojocul întors pe dos îl poarta şi păcurarii; 2. o altă armă - sabie 
de lemn, nu puşcă; 3. se încadrează în categoria „ghiduşilor” mascaţi, asemeni 
blojului. 


5.6. Săritura leului 


Observaţie: Formula „lei păcurărei” apare în altă zonă folclorică decât aceea a 
colindei leului. Chiuza - Năsăud şi Ciceu-Mihăieşti-Dej sunt două localități 
apropiate în partea de vest a judeţului Cluj aflându-se în aria de răspândire a 
colindei păcurarilor subtipul de câmpie. Indexul din lucrarea Monicăi Brătulescu 
nu menţionează, la tipul 55 - Leul, nicio atestare în această regiune. Variantele 
colindei leului înaintează, din centrul de iradiere situat în Hunedoara, până în 
judeţele Alba şi Bihor, vecine la sud, respectiv la vest, cu judeţul Cluj. 

Întrebare: Cum de a fost adăugat termenul „lei” înaintea lui „păcurărei”? Putea 
foarte bine să lipsească - dovadă cvasitotalitatea variantelor care nu-l cuprind! 
Această silabă a fost pusă doar pentru clinchetul produs când se ciocneşte cu „trei 
păcurărei”? 

Răspuns: Ca să-l adauge, trebuia mai întâi să-l aibă. 

Întrebare: De unde? 

Răspuns: Din textul colindei leului, altfel nu se poate. 

Întrebare: De ce nu se poate? 

Răspuns: Întrucât în nomenclatura personajelor din jocurile cu măşti apar 
„blojul”, „cerbuţul”, „turca”, „conducătorul măştii” şi nu „leul” şi „zmeul”, care 
aparțin în exclusivitate textelor care descriu acest joc. Înseamnă că autorul 
semnului determinativ „lei păcurărei” venea dintr-o zonă folclorică unde se 
cunoştea echivalenţa bloj - leu şi, în general, măşti - lei. El întâlneşte în regiunea 
Clujului acelaşi joc cu măşti - turca - însoțit însă de un alt text de colind decât 
acela al leului. 

Întrebare: Care? 

Răspuns: Colinda păcurarului, subtipul de câmpie. Şi va pune Je" ca un 
zbenghi în fruntea textului pentru a marca lucrul în plus pe care-l ştia față de 
băştinaşi. Aceştia nu-şi puteau da seama ce-i cu acel semn pe care l-au păstrat 
totuşi în cântecul lor de urare. Aşa a ajuns să fie cules odată cu textul care l-a 
adoptat. Formulele corupte „rei” şi „lari” arată că înţelesul cuvântului Jet" nu era 
cunoscut de informatori şi, în al doilea rând, că includerea lui s-a produs în Chiuza 
ori Ciucea. 

Întrebare: Cine să-l fi adus aici? 

Răspuns: Cineva care 1. cunoştea jocul cerbuțul sau turca şi reflexul lui literar 
în colinda leului; 2. s-a deplasat din aria de circulaţie a colindei leului într-una din 
cele două localităţi şi 3. a participat la colindatul din aceste sate, reuşind să 
introducă în textul colindei păcurarilor cântat aici cuvântul cu pricina - Je", 

Întrebare: Cine, anume? 

Răspuns: Dacă ne luăm după informatori, majoritatea femei, am putea spune 
despre o fată din Alba sau Bihor care s-a măritat cu un flăcău din Chiuza ori 
Ciucea-Mihăieşti, şi având ei copii, mama i-a învăţat colinda leului pe care o ştia 
din satul ei; ajuns la vârsta adolescenței, băiatul ei intră în ceata de colindători şi 
reuşeşte să convingă pe cetaşi să cânte în loc de „trei păcurărei” - „trei lei 
păcurărei”. Tot aşa de bine putea fi un flăcău al satului ajuns la şcoală la oraş - 
seminar sau liceu - unde află de la un coleg despre colinda leului, sau un învăţător 
ori preot venit dintr-un sat aparținător Hunedoarei, Albei, Aradului sau Bihorului... 

Comparaţie. Cele doua texte de colind - a leului şi a păcurarilor - descriu 
acelaşi joc cu măşti văzut, însă, din puncte de vedere distincte. Legii pe care verii 
primari vor să o facă păcurarului străinel îi corespunde, în colinde leului, porunca 
împăratului; dacă acesta cere ca leul să nu fie puşcat sau tăiat, legea impune ori să- 
1 puşte, ori să-l taie pe micul păcurar; leul se luptă voiniceşte pe când străinului i 
se ia capul. Aici găsim un punct tare al comparaţiei: leul este singurul personaj 
zoomorf din colinde care se luptă pentru a-şi salva viaţa, pe când păcurarul străinel 
este un personaj uman care este omorât ca un vânat, deci ca un personaj zoomorf; 
altfel spus: leul nu trebuie să moara, păcurarul străinel - da! Dacă voinicul este 
felicitat pentru prinderea leului, verii primari care-i fac legea străinului nu apar ca 

viteji. Şi încă ceva: dacă străinelul este „ca o lună de inel”, urma leului are forma 
inelului: „Pe faţa inelului,/ Luai urma leului.” 

Concluzii: I.colinda leul confirmă conducătorul măştii, moşul şi masca 
cerbuţul sau turca drept referinţe ceremoniale ale termenului „veri primari”; „Că-s 
trei lei păcurărei/ Şi tustrei îs veri priamei”, cu alte cuvinte: masca turcii ori 
cerbuţul, conducătorul măştii şi blojul sunt lei păcurărei - adică măşti al căror 
aspect seamănă cu păcurăreii - şi veri primari - având rol principal în desfăşurarea 
ritualului; 2.comparaţia colindei leului cu tipul de câmpie al colindei păcurarilor ni 
le-a pus faţă în faţă ca pe nişte colinde surori, având acelaşi părinte. 

Mirare: Atunci, ar însemna că cele două colinde să fi apărut mai întâi în zona 
Hațegului? Sau că autorul să fi fost originar de aici? 

Argument fundamental: numai aici apar toţi cei trei veri primari! În Ţara 
Oltului am întâlnit numai turca, iar în Bihor turca şi grăitorul ei. 


6. Haide, fraţi, să ne-ntrebăm 


Am observat deja că, în majoritatea variantelor colindei păcurarilor, nu este 
marcată trecerea de la „păcurarii” din primele versuri la verii primari şi străinelul 
din versurile imediat următoare. Luăm un exemplu: Trans. 16 — „„Mărgu-ş, mărg 
oile-n munte,/ Tăt cu tri păcurărei,/ Cu oile după ei./ Cei mai mari-s veri primari;/ 
Celălalt mai mititel,/ Acela-i mai streinel.” (Com. Botiza, r. Vişeu, reg. 
Maramureş). 

Sunt însă trei variante unde această trecere este semnalizată. Şi iată cum: 
Trans. 11 — „„Mărgu-ş, mămulică, mărg,/ Mărgu-ş trii păcurărei/ Dä cărare, pă 
muncei,/ Cu oile după ei./ Numai unu-aşa dzâcea:/ - Stat, fraţâlor, să vedem/ Care 
din cine suntem./ Cei mai mari/ Îs veri primari;/ Cel mai mic,/ Străin voinic.” 
(Com. Vad, reg. Sighet, reg. Maramureş). 

Ca cititori, primim totuşi aceeaşi informaţie ca mai înainte: dintre cei trei 
păcurari, unii sunt mai mari şi se cheamă veri primari, iar al treilea e mai mic şi e 
străin. Dar cel care ne spune nu mai este, ca până acum, naratorul textului pe care-l 
acceptăm tacit ca omniprezent şi omniscient — ci chiar unul dintre personaje. La o 
primă citire, ce înțelegem? Tot mergând cei trei păcurari cu oile, la un moment dat 
unul se opreşte, dându-şi seama că ceva nu e clar cu ei: Care din cine suntem? — dă 
el glas acestei nedumeriri. 

Ce rezultă din noua situație creată? 1. păcurarii sunt fraţi între ei — se ştiu ca 
fraţi, sau într-o relaţie de frăţie; 2. întrebarea „care din cine suntem?” trimite, ni se 
pare, la părinți: stai să vedem cine ne sunt mama şi tata; 3. răspunsul credem că nu 
are în vedere întrebarea aşa cum am înţeles-o noi, întrucât distribuie pe cei trei 
păcurari după alte criterii, de exemplu după mărime — de o parte cei mai mari, de 
cealaltă parte cel mai mic; cei mai mari sunt veri primari — adică ar fi din părinți 
care sunt fraţi între ei — iar cel mai mic e străin — adică din părinţi care nu se cunosc 

cu părinții celorlalți frați; 4. observ că cel care se întreabă „care din cine suntem”, 
deşi este unul din cei trei, nu se identifică mai departe — e între verii primari sau e 
străinul? 

Trans. 66: „Pe costiță de munți grei/ Suntu-şi trei păcurărei/ Cu trei turmuţe de 
oi./ Ei s-apuc-a se-ntreba/ Care de pe unde sunt.../ Unu-i negru de străin./ - Măi, 
negrule de străin,/ Du-te-ntoarnă turmu-ţa/ Până legea ţi-om găta:/ Te-om tăia? Te- 
om împuşca?” (Ciocmani, com. Băbeni, r. Zalău, reg. Cluj). 

Observaţii: 1. aici toţi păcurarii devin interogativi; 2. întrebarea pe care şi-o 
pun ei între ei este aceeaşi — adică se gândeau în acelaşi timp la acelaşi lucru: care 
de pe unde sunt — din ce loc a venit fiecare, unde-i locul lor de baştină; 3. răspunsul 
pare să corespundă întrebării: unul dintre ei e din alt loc decât ceilalți doi, fiind 
„negru de străin”, 4. dacă era negru, se putea vedea cu ochiul liber şi înainte de 
întrebarea care ne preocupă? - întreb şi eu, că tot exersăm această formulă de 
cunoaştere. 

Trans. 85: „Pe feţele munţilor/ Domnului Doamne!/ D-umblă-şi trei păcurărei/ 
C-o turmă d-albă de miei./ Zice unu dintră ei:/ - Haideţi fraţi, să ne-ntrebăm,/ Care 
de unde suntem./ Doi s-aflară că sunt frați/ Unu-i negru de străin./- Măi, negrule, 
străinule,/ Du-te-ntoarnă turmuța,/ Că până turma-i înturna/ Gre lege ţi s-a umbla:/ 
Ori în tăiete,/ Ori în puşcate.” (Fildu de Mijloc, com. Fildu, r. Huedin, reg. Cluj). 

Observaţii: 1. cu toate că veneau cu aceeaşi turmă, păcurărei se află, — după ce 
unul dintre ei decide să se-ntrebe care de unde este, — doi frați iar celălalt negru de 
străin; 2. deşi întrebările puse în aceste trei variante nu sunt identice, prin ele se 
realizează în toate cazurile o redistribuire a celor trei păcurari care apăreau la 
început nediferenţiaţi; 3. acest fapt pare să-i scoată din rutină: imediat ei se apucă 
de treabă; 4. ceea ce vor să facă, aşa cum apare în ordinele date de cei mari, — fraţi 
şi veri primari, celui mic, frate şi el dar şi negru străinel — după ce s-a răspuns la 
întrebarea lămuritoare, se va petrece concomitent: în vreme ce negrul streinel va 
întoarce oile verii primari se vor pregăti să-i facă legea, nefiind încă decişi dacă să- 
l taie sau să-l puşte pe străin; înțelegem că ei nu acţionează numai ca păcurari, ci în 
primul rând în noua calitate de care au luat cunoştinţă întrebându-se. Ei se văd 
acum cu alţi ochi. Și cititorii ar trebui să facă acest efort. Cum? Întrebându-se, 
căutând şi alte interogaţii valide în mediul folcloric. 

Întrebarea de care ne-am ocupat acum vine din zona baladei. Într-o variantă 
maramureşeană a baladei „O nevastă săracă vândută de bărbatul său la turci”, 
cumpărătorul, ajuns acasă, „Numai el o-a întrebat:/ - Dă-i, mândră, să ne-ntrebăm,/ 
Care din cine suntem,/ Că noi bine semănăm.” Sau, în varianta oltenească unde 
mândra este aceea care pune problema: „Hai să ne-ntrebăm/ Din ce neam suntem, / 
Căci prea semănăm.” În ambele variante, cei doi se descoperă a fi frate şi soră. (59, 
pp.281-291). 

Observaţii: 1. sursa rituală a baladei pare să fie târgul de fete de pe muntele 
Găina. „Şi apoi, nu numai în Munţii Apuseni, ci şi în alte părți locuite de români, o 
adunare mai mare de fete şi neveste tinere încă se numeşte târg. Ca dovadă despre 

aceasta ne poate servi şi următoarea horă din jurul Clujului: «Auzit-am, auzit,/ 
Auzit-am o poveste, C-acuma-i târg de neveste,/ Printre ele sunt şi fete;/ Merge-oi 
să-mi iau o pereche,/ O păreche ochişea,/ Care-a fi de seama mea!» (37, p.69); 2. 
deşi se întâlnesc şi stau față în faţă, turcul şi nevasta de vânzare nu se recunosc ca 
fiind frate şi soră; ei doar constată că seamănă unul cu altul destul de bine, şi acest 
lucru declanşează întrebarea care să limpezească situaţia; 3. fiecare răspunde 
printr-o poveste ce se derulează ca o cunoaştere prealabilă stocată în imagini 
înregistrate în timpul cât au apucat să stea împreună: imaginea părinţilor, a locu- 
rilor natale, chiar a unor întâmplări care au lăsat semne: „Mititei eram,/ Coptoraş 
făceam,/ Boabe că coceam;/ Tu m-ai supărat, Cu vătraiu-am dat, Capul ţi l-am 
spart,/ Uită-adevărat! (Sămnul i-l lua,/ Fesu-i dobora,/ Sămnu-i i-arăta,/ Atunci că- 
mi credea.)”; 4. dacă, în cele trei variante ale colindei păcurarilor, străinul se iveşte 
după întrebarea ce ar fi trebuit să clarifice lucrurile cu cele trei personaje, în baladă 
el apare de la început, şi numai datorită întrebării puse devine cunoscut. 

Întrebare: Cum îl putem cunoaşte şi noi pe străinul din colinda păcurarilor? 

Pentru a răspunde la această întrebare va trebui, mai întâi, să vedem cum se 
pune problema străinului ca obiect de cunoscut. Deşi formularea pare 
pretențioasă pentru zona folclorului literar, liniile ei de argumentare se tes firesc în 
poezia legată de ceremonialul nupţial. 

Străinul vine în calea fetelor de măritat. Este, cum s-ar spune, soarta lor: „Ş- 
aşa-i rându fetelor/ Ca şi rându merelor:/ Până-s fete mitutele,/ Li-i drag la părinți 
de ele;/ Dacă fetele mai cresc,/ Streinii le-ndrăgostesc/ Şi părinţii le urăsc”. 
(„Colindă”, Goleş - Hunedoara), (42, p.61). 

„Prea departe nu le-om da,/ Făr” prin strini şi vecini,/ Pe la oameni de cei 
buni!” — ne asigură o colindă din Cib - Alba. (42, p.40) În realitate, lucrurile nu 
sunt aşa de simple cum par la prima vedere: „Frunză verde trei măsline,/ Ce-o să 
mă fac, vai de mine,/ C-au venit din satul meu,/ Tătuca a zis că-i rău,/ Şi pe mine 
nu m-a dat./ Şi au venit şi din alt sat/ Neştiut şi ne-ntrebat/ Şi tătuca că m-a dat,/ Eu 
de dor că m-am uscat.” (37, pp.48-49). 

Noi reținem numai: sat străin = sat neştiut şi neîntrebat. 

Din două doine transilvane mai aflăm: din prima, „Că Banatu-i ţară bună,/ 
Aflăm popi de ne cunună./ Pentru o litră, de vin/ Cunună orice străin,/ Pentru o litră 
de bere/ Voinicul e cu muiere.” — şi, din a doua: „Că-i un popă printre brazi/ Şi 
cunună ne-ntrebaţi;/ Este-un popă de-ăi uniţi/ Şi cunună de-ăi fugiți!” (37, pp.118- 
119). 

Reţinem, iarăşi: străin = neîntrebat. 

Această echivalență ne-o reconfirmă, dacă mai era cazul, printre lacrimi, tânăra 
nevastă care se desparte de părinți ca să meargă „Peste munți,/ În alte eu / La 
părinți necunoscuţi/ Şi la fraţi,/ Neîntrebaţi”; cu alte cuvinte, dar şi cu reproş, „Tu, 
mamă, te-ai îndurat,/ Foarte rău m-ai străinăt,/ Departe în alte curți/ La părinți 
necunoscuţi, Unde nu cunosc pe nime/ Nici n-oi povesti cu tine.” (37, p.419). 

Concluzie: în limbaj popular, străinul — fie ca loc, fie ca persoană — este ceva 
necunoscut. Şi este aşa întrucât nu este întrebat. Ca să-l cunoşti, va trebui să-l 
întrebi sau să te întrebi în legătură cu el. 

Iată un alt context folcloric unde necunoscutul devine cunoscut prin mijlocirea 
întrebărilor pertinente. Este vorba de o variantă muntenească a colindei de văduvă: 
„Ler-oi Leo,/ Spre apus de soare,/ Cam pe drumul mare”, văduva (cutare) se 
întâlneşte cu o ceată de voinici. Îi întreabă: „- Tinerei voinici/ Pe cai povârnici,/ Pe 
unde-aţi trecut/ Au nu mi-aţi văzut/ Soţiorul meu/ Luat de Dumnezeu?” Primeşte 
următorul răspuns: „Vătaful grăia,/ Din gură-i zicea:/ - Dragă/ Văduviţă,/ Albă/ La 
pieliță,/ Neagră/ La cosiţă,/ Pe unde-am trecut/ Noi l-om fi văzut,/ Nu l-am 
cunoscut;/ Semne de ni-i spune,/ Lesne l-om cunoaşte.” 

Cum reacţionează văduva? „Văduva (cutare),/ Dacă-mi auzea,/ Mi se-n- 
veselea,/ Semnele-i spunea/ Ş-astfel le scria:/ - Feţişoara lui/ Spuma laptelui,/ 
Mustăcioara lui/ Spicul grâului,/ Perişorul lui/ Pana corbului, /Ochişorii lui, /Mura 
câmpului...” 

Observaţie: schema acestei interacțiuni verbale o găsim ca sursă tot în balade, 
în acest caz „Joi de dimineaţă”. (59, pp.416-423). 

„Vătaful mai mare/ Dac-o asculta,/ Din gură-i grăia: - Dragă/ Văduviţă,/ Albă/ 
La pieliță,/ Neagră/ La cosiță,/ Pe sotu-p iubit/ Cum l-ai zugrăvit/ Noi l-am 
cunoscut/ Şi mi l-am văzut/ "N sânul Domnului,/ "N poarta raiului/ Stând la 
judecată/ Ca să-şi ia răsplată/ Pentru bună faptă!” (61, pp.45-48) 

Interpretare: întreb despre cineva pe care îl ştiu dar nu îl văd, pe altcineva care 
nu îl ştie dar poate l-a văzut. Îi spun portretul lui ca să ştie de cine întreb şi să-şi 
dea seama dacă l-a văzut. Când l-a văzut, dacă l-a văzut, îi era străin. Prin 
mijlocirea portretului, străinul de atunci devine acum cunoscut. 


7. M-a cânta ca pe-un secret 


Să mai facem un pas — mic, un păşuţ! — spre străinul din colinda păcurarilor, 
iscodindu-i felul de a fi prin variantele încă neîntrebate. E un străin ca toți străinii, 
ori altminteri? 

Şi iată peste ce am dat: patru variante unde străinul este însoțit de cântec şi de 
un cuvânt neaşteptat. Trans. 78. — Pecurariul străinel, Trans. 79 — Colindă, Trans. 
106 — Trei păcurari pe munte — aceste trei variante sunt din raionul Gherla, reg. 
Cluj, comunele Sântioana, Fizeşul Gherlei, respectiv Cătina — şi a patra Trans. 104 
a, din Or. Turda, r. Turda, reg. Cluj. Toate variantele aparţin tipului de câmpie. 

Stop-cadru: patru versuri intercalate în partea de final a celor patru texte, înain- 
tea cântecului oilor: „Când vântu a trăgăna/ Flueraşul m-a cânta;” — şi acum 
urmează incizia atât de prețioasă: "Când a sufla vântu lin/ M-a cânta ca p-un 
strein;/ Când a sufla vântu-ncet/ M-a cânta ca p-un secret.” (1, p.604) 

Observaţie: comparaţia „ca p-un străin” îşi găseşte motivaţia în chiar felul de a 
fi al „pecurariului streinel”, deşi nu-mi pot închipui cum ar suna un astfel de 
cântec; cu atât mai puţin, sunetele fluierului cântându-l tot pe el „ca p-un secret”; 

DEX. „secret, adj, s.n. = 1. care este ţinut ascuns, care rămâne necunoscut, 
nedivulgat; 2. Ascuns vederii, mascat privirilor; II. ceea ce este tăinuit.” 

„„Secret” trimite pe străin direct în zona cunoaşterii, dar nu ca necunoscut pur şi 
simplu, cum era până acum, ci ca dorinţă a cuiva de a-l face necunoscut şi de a-l 
ține în această stare cât mai mult timp. 

Cuvântul acesta l-am întâlnit şi într-o colindă dobrogeană: „Luă arcul încordat/ 
Cum e bun de săgetat/ Şi-o sicreată/ De săgeată.” (61, p.53) 

Iată-l din nou împreună cu străin într-o strigătură din Țara Zarandului: „Lin, 
lin, lin, dorule lin/ Că pe-aicea-i loc străin./ Tot încet, dorule-ncet,/ Că pe-aicea-i 
loc săcret.” (23, p.67) 

Interpretare: locul unde se află mândra este necunoscut de cel care-l caută dar 
şi ne-ştiut de altcineva ca loc de întâlnirea a dorului; sau, în acel loc nu a mai fost 
niciodată şi, mai mult, nici nu trebuie să se ştie că se duce acolo. 

Sigur, acel loc nu este în curtea celui care acum înaintează cu mare prundență. 
Poate îl avertizase chiar fata la care vine: „Măi bădiță, buze moi,/ la seama când vii 
la noi,/ Şi nu da pe lângă şură,/ Ci vino pe mai în jos,/ Că e uşa de rogoz,/ Cum pui 
mâna, pică jos./ Dă, bade, tot prin grădină,/ Că nu-i găsi neam de tină,/ Ci tot iarbă 
înverzită,/ Pentru tine încolţită.” (24, p.240) 

Acesta-i un exemplu de loc străin; cum devine el şi secret? De ce adică, badea 
şi mândra să-l ţină ascuns ca loc al întâlnirii lor? De frica părinţilor fetei: „De trei 
zile-i sărbătoare,/ Mândru-i vesel pe cărare,/ Eu mă uit în cotătoare./ Hai la şură şi 
mă fură,/ Fără cercei şi mărgele,/ Fără ştirea maicei mele.” (23, p.136) Apar, însă, 
şi alte forme ale secretizării locului: „Frunză verde baraboi,/ Când treci bade pângă 
noi,/ Nu te uita oblu-n curte/ Că duşmanele mi-s multe;/ Câte-s de la noi la deal,/ 
Toate țin pe mine-alean;/ Câte-s de la noi devale,/ Toate stau să mă omoare!/ Ci te 
uită peste sat,/ C-or gândi că ne-am lăsat;/ Şi te uită peste rât,/ C-or gândi că ne-am 
urât.” (24, p.45) Aici e mai mult o diversiune: nu te uiţi către locul acela unde altă 
dată te uitai insistent, pentru ca cei care te văd şi acum să creadă că fata,de care ştiu 
că stă acolo, nu mai ţi-e dragă. Secretă devine starea relației dintre bade şi draga 
lui, întrucât el se va comporta ca şi cum locul acela îi este străin cu adevărat. 

În altă parte, aflăm că mândra ar fi vrut chiar ca duşmancele să nici nu fi aflat 
de bade-al ei: „Rău mă tem că mi l-oi pierde/ Că l-am mai pierdut o dată/ Şi l-am 
cercat lumea toată./ Eu atâta l-am cercat,/ Şi de-abia l-am mai aflat./ Nu ştiu nume 
cum să-i pun,/ Cătră nime să nu spun;/ Las pune frunză de ceapă,/ Nime să nu mă 
priceapă./ Las pune frunză de vie,/ Nime-n lume să nu-l ştie.” 

Reţinem: să-l numeşti oricum, numai cu numele adevărat nu!; iar din felul cum 
îl numeşti, nimeni să nu poată să vină cu gândul ca să afle cine-i acel om în 
realitate. 

Aceeaşi prescripţie este valabilă şi pentru flăcăi: „Cât trăieşti, bade, pe lume,/ 
Nu striga mândrei pe nume,/ Ci strigă trei foi de ceapă,/ Nimeni să nu te priceapă;/ 
Şi strigă trei foi de vie,/ Nime să nu mi te ştie!” (24, p.43) 

Aceste practici de tăinuire a numelor celor care se iubesc sunt particularizări 
ale unui obicei mai general în mediul sătesc; de a da alte nume decât cele adevărate 
fetelor şi flăcăilor: „Lumea toată de pre lume/ Ne-a şi pus urâte nume:/ Mie frunză 
de sălcuță/ Că-s copilă tânăruţă,/ Te rosmalin ciontat/ Că eşti copil blestemat;/ Mie 
floarea florilor/ Şi scumpă feciorilor,/ Ție răul răilor/ Şi pleava oamenilor (24, 
p.44). 

Ce am aflat? „Secrer” este rezultatul unei activităţi prin care unui lucru sau 
unei fiinţe îi dai un nume în aşa fel încât 1. nimeni să nu-şi dea seama cum ai făcut- 
o şi, prin urmare, 2. nimeni să nu ştie despre ce lucru sau ființă este vorba. Secret 
este numele adevărat, propriu, făcându-se cunoscute doar numele neadevărate. 

Înapoi la colinda păcurarilor! 1. secret" îl particularizează pe străinelul din 
text ca fiind subiectul unei acțiuni de tăinuire a identităţii lui adevărate; 2. 
„străinel” este, prin urmare, un cuvânt care ţine locul numelui adevărat al 
personajului; 3. această substituire de nume este făcută cu intenţie de către autorul 
ei; 4. acum nu ştim ce l-a determinat să urzească acest plan, de cine şi de ce se 
fereşte; 5. noi suntem cei care trebuie să aflăm numele adevărat al străinului, adică 
identitatea lui: cine este el în realitate. 

Întrebare: Unde am ajuns cu aceste inferenţe? 

Răspuns: Ghici ciupercă, ce-i? Ca din întâmplare, deschidem cartea , Poezia 
cimiliturilor ” de Mihail Sadoveanu, 1949. La punctul 119, citim: „Străina cu ochii 
verzi/ Ar vrea brâul să-i deslegi,/ Numai că tu nu-nţelegi.” Şi în paranteze, scris 
întors, „Cimilitura”. (65, pp.177-199) 

Interpretare: Străina, adică necunoscuta, cea acoperită, pe care n-o vezi 
întreagă, decât ochii verzi, atrăgători şi înşelători totodată... Ar vrea s-o descoperi, 
ca să ţi se arate în goliciunea ei, de care nu se ruşinează ci, dimpotrivă, se 
mândreşte... Dar tu nu-ţi dai seama ce vrea ea — s-o descoperi — şi / sau nu şti cum 
să faci acest lucru — să-i dezlegi brâul, cheia cifrului. 


8. Ca o lună de inel 


Combinația atât de ciudată, la prima vedere, dintre străin şi secret, ne-a adus, 
iată, pe terenul, sperăm fertil, al gnoseologiei populare. Aici, cunoscutul şi 
necunoscutul, formele de cunoaştere dar şi tehnicile de împiedicare a demersului 
cognitiv, apar şi se dezvoltă într-un mediu al vieţii cotidiene sau ceremoniale rurale 
unde oamenii îşi apără şi luptă pentru promovarea propriilor interese. 

În ce ne priveşte, odată cu apariţia cuplului străin-secret, s-a schimbat radical 
raportul nostru cu ipoteticul autor al textului. Dacă până acum aproape că nici nu l- 
am băgat în seamă, atât de firească fiindu-ne prezenţa lui, de aici înainte va trebui 

să-l avem mereu în minte. Ca pe un concurent într-o luptă care pe care! O 
confruntare a minţii, desigur. Să-i întoarcem spusele pe toate feţele pentru a-i afla 
secretul! Dacă el vrea ca nimeni să nu ştie cum a ascuns identitatea păcurarului 
străinel, noi, dimpotrivă, vom căuta, cu cea mai mare sârguinţă şi cât ne țin puterile 
minţii, să-i aflăm taina. Condiţia elementară este ca înfruntarea să se petreacă în 
limitele rânduielilor tradiționale în domeniu. 

În ajutor ne sar acum nu mai puţin de 30 de variante, majoritatea din tipul de 
câmpie, care conţin două versuri ce-l vizează pe străinel. 

Exemple: Trans. 50, Chiraleş — Bistriţa: „Cel mai mic îi străinel/ Ca şi-o lună 
de inel”; Trans. 54a, Chiuza, Năsăud, Cluj: „Numai unu-i străinel/ Ca şi-o lună de 
inel”; Trans. 76a, Lujerdiu, Gherla, Cluj: „Da unu-i mai streinel,/ Ca o lume de 
inel.”; Trans. 87b, Săcueu, Huedin, Cluj: „Cel mai mic îi străinel/ Străinel ca ş-on 
inel.”; Trans. 242, Cozma, Târnăveni: „Numa unu-i străinel/ Ca şi luna-într-un 
inel.” Trans. 259, Sâncraiu de Mureş, Târgu-Mureş: „Numa unu-i străinel/ Pare că- 
i tras pin inel.” 

Comparaţia străinelului cu un inel apare în cinci variante, iar formula „Pare că- 
i tras prin inel” numai o dată; aceasta credem că reprezintă o contaminare cu lirica 
populară unde imaginea are frecvenţa unui clişeu: „Badea-i lesne de-al cunoaşte,/ 
Că-i înalt şi subţirel,/ Parcă tras printr-un inel.” (24, p.89) 

Observaţii: 1. fiind mic, mititel, străinelul din colinda noastră nu poate fi 
descris cu această formulă; 2. contaminarea ne atrage însă atenţia asupra funcţiei de 
portretizare pe care ar putea-o avea comparaţia străinelului cu „luna când e inel” — 
cum apare într-o altă variantă. (23, p.536) 

Reconstituire: Cel care face comparaţia „Ca o lună de inel” este cel care, încă 
de la începutul textului colindei, ne spune ce vede şi aude. El vede cum arată acel 
individ şi decide că e păcurar, ştiind cum arată un păcurar. Am presupus că a avut 
în vedere cojocul specific păcurarilor pe care-l purta acest personaj. El mai observă 
şi alte aspecte din înfăţişarea lui exterioară; că e mic — în majoritatea variantelor —, 
că e negru străinel sau negru de străin — în câteva texte din Zalău, Dej şi Huedin, 
tipul de câmpie. Putem introduce şi ipoteza unei evaluări treptate a aspectului 
acestui personaj, pe măsură ce observatorul — autorul inițial al colindei păcurarilor 
— se apropie de el. „Şi-acolo dacă ajungea/ Pe (N) îl vedea,/ De departe mi-l zărea,/ 
De-aproape mi-l cunoştea.” — ni se explică într-o colindă de băiat din nordul 
Dobrogei. (61, p.87) Şi, mai concret, într-un catren transilvănean: „lată, badea trece 
dealul,/ Că-i cunosc frâul şi calul./ Şi badea-i cu ţundra sură,/ Şi calul c-o frunză-n 
gură.” (63, p.273) Sau, într-o strigătură de nuntă din zona Clujului: „Eu pe deal, 
mândra pe şes,/ S-o cunosc numai pe mers.../ Pe mersu picioarelor,/ Pe-ncreţitu 
poalelor.” (23, p.568) Ceea ce este vizibil de la distanță sunt însemnele 
caracteristice persoanei îndrăgite, după care cel ce priveşte o recunoaşte ca fiind ea 
şi nu altcineva: felul în care păşeşte, croiala catrinţei, culoarea hainei, aliura calului 
ş.a. Gândul ne fuge direct la colinda muntenească unde vătaful cetei de feciori îi 
cere văduvei care-i întrebase dacă l-au văzut pe soţul ei: „Pe unde-am trecut/ Noi l- 


123 


Alexandru Bulandra 


om fi văzut,/ Nu l-am cunoscut;/ Semne de ne-i spune,/ Lesne l-om cunoaşte.” (61, 
p.47) Încrezătoare, văduva îi face portretul celui căutat: cum sunt faţa, mustăcioara, 
ochii, părul, apoi calul, şaua, frîul, o descriere completă. Ce a constatat gândul 
fugar? Că în toate variantele colindei păcurarilor, nu se face nici o referire la chipul 
personajelor — fie ei veri primari sau străinel. De la autor nu aflăm decât semne 
exterioare, specifice, credem, celor trei păcurari. 

Idee fundamentală: dacă aplicăm algoritmul cu întrebarea şi portretul lămuritor 
la situaţia în care se află autorul nostru, rezultatul ar fi următorul: deşi îl văd bine, 
nu-l cunosc, îmi e străin, necunoscut. Dar dacă străin e şi secret? Atunci întrebarea 
validă ar fi "Din ce cauză nu-l pot cunoaşte?” ori „Ce se poate vedea din chipul şi 
înfăţişarea păcurarului străinel?” Aceste întrebări sugerează că ar fi un obstacol în 
calea vederii autorului care-l face pe cel privit de nerecunoscut. În acest caz ar 
trebui să mai introducem o alternativă de interpretare pentru secret, pe lângă aceea 
de ascundere cu bună ştiinţă a identității străinului prin atribuirea unui nume fals în 
locul celui propriu, adevărat; această a doua alternativă referă la ideea de mascare a 
chipului celui pe care-l privesc, astfel că nu pot să-i fac portretul ci doar să-i 
descriu cu aproximaţie înfăţişarea, specificând aspectele exterioare caracteristice. 

„Numai unu-i străinel/ Ca şi-o lună de inel”: în colinde, numai introduce un 
personaj sau o acţiune spre care se îndreaptă — trebuie să se îndrepte — atenţia celui 
care spune şi, implicit, prin atenţionare, a celui care ascultă sau citeşte textul. Prin 
exclusivismul său, numai indică traseul pe care trebuie să înaintăm dacă vrem să 
înțelegem sensul întâmplării narate. Deci, dintre toţi păcurarii, unul singur este 
străinel iar această străinătate a lui seamănă cu luna de inel. Insist pe ideea că cel 
care face această comparaţie o face în cunoştinţă de cauză, adică ştie ce înseamnă 
străin şi luna de inel. 

Observaţie: sunt de fapt două comparații: prima, explicită, „ca o lună” şi a 
doua, implicită — a lunii cu inelul. 

DEX. „luna = I. 1. Astru, satelit al pământului, care se învârteşte în jurul 
acestuia şi pe care îl luminează în timpul nopţii. Luna nouă, momentul în care luna 
este în conjuncție cu soarele, când se vede o mică porțiune din suprafaţa sa 
iluminată de acesta; înfăţişarea lunii în acest moment; crai-nou. Luna plină = 
momentul în care luna este în opoziţie cu soarele şi i se vede întregul disc iluminat 
de soare; luna văzută în întregime. (...) 2. Lumină reflectată de lună.” 

DLR. „Luna nouă = luna în prima ei fază, când are forma unei seceri. Vezi 
cornul lunii. Semiluna = 1. parte a discului Lunii, în formă de semicerc, luminată 
de soare în timpul uneia dintre fazele astrului; Luna privită în faza primului şi a 
ultimului pătrar.” 

DEX. „Inel = 1. Cerc mic de metal (preţios, cu pietre scumpe) care se poartă ca 
podoabă pe deget. Inelul lui Saturn = cerc luminos care înconjură planeta Saturn. 2. 
Obiect în formă de cerc, având diverse întrebuințări practice: verigă, belciug. Inelar 
= care are aspectul unui inel. 

Întrebare: Când are luna forma unui inel, ca să fie, cum spune versul, „lună de 
inel”? 

Răspuns: Când e lună nouă. Vezi şi „Cearcăn = 2. Cerc de vapori, vizibil 
uneori în jurul soarelui sau al lunii; halo.” Exemplu din colinde: „Cercănaş de lună 
nouă,/ Arbuniel de foaie verde!/ Dar în cearcân ce e scris?/ Scrisă-i strunga oilor...” 
(61, p.80) În doine, „Bine-i stă la ceri cu lună/ Ca şi mândrei cu cunună”. (24, p.27) 
Cununa este o „împletitură sub formă circulară”, deci de inel. 

Interpretare: cel străinel este asemenea lunii atunci când aceasta traversând 
diferite faze şi schimbându-și forma, ajunge să semene cu un inel; astrul nopții 
participă la proiecția cosmică a unui păcurar străinel, cum a făcut-o şi în cazul 
strungii, mai sus. 

Expresia „lună de inel” este una foarte rară; am mai întâlnit-o doar într-o 
culegere din Oaş, Maramureş şi Năsăud şi într-un cântec din sudul Ardealului; în 
ultimul caz, este o contaminare cu „Badea-i nalt şi subţirel/ Pare că-i tras prin inel”, 
care devine „Am un bădiţ tinerel/ Ca o lună de inel.” (63, p.242) Interesant este 
primul caz: „Păsărică a dorului/ Zboară, spune badiului/ Să-mi grijească dorul 
meu,/ În codruţul de chintău./ Şi eu i-l grijesc pe-a lui/ În luna inelului.” (23, 
p.386) Badea e departe de mândra lui — taie lemne în codru. În acest loc el trebuie 
să aibă grijă să nu dispară dorul pentru mândra lui. Mândra îi transmite dorinţa ei 
printr-un mesager specializat — păsărica dorului. Totodată, expeditorul îşi asigură 
destinatarul că şi ea, la rândul ei, va avea aceeaşi grijă față de dorul lui „În luna 
inelului”, adică rugându-se la luna nouă. 

Conspect. Romulus Vulcănescu, „Mitologie română”, ed. Academiei RSR, 
1987: 4. Divinitatea şi cultul meteorologic al lunii. (...) Când un corn al ei e 
îndreptat în jos, semn de ploaie; ambele coarne în sus, semn de secetă. Când e crai 
nou şi secera lunii se desface în două, atunci copii se roagă la lună să le dea ceva 
(sănătate, bani, pedeapsa duşmanilor lor etc.) (...) La luna nouă, unele fete făceau 
farmece de ursită. leşeau din casă cu brâul descins, îl zvârleau în sus, către lună, şi 
apoi băteau streaşina casei cu el, rostind: „Lună, lună, doamnă bună, bun cal ai/ şi 
frâu n-ai./ Să te duci la ursita me,/ Să te duci/ şi să mi-l aduci./ De l-ai găsi dormind 
în pat/ să-l iei şi să-l vâri sub pat/ să-l dai pe uşă afară/ şi la mine să-l porneşti,/ 
prin pădure fără sine/ şi pin sat fără ruşine.” (60, p.395) 

Semnal: n-am uitat de brâul străinei cu ochii verzi! 

Un farmec de ursită la luna nouă ascunde şi textul colindei de fată din 
Hunedoara, unde mireasa porunceşte mirelui „Şi mi-şi vină sus pe lin,/ Sus pe lin, 
prin cer senin,/ C-o mână ţinând de lună,/ Cu alta-mpletind cunună...” (19, p.63) 

Într-un colind din Bihor, „Fata şi semnele prevestitoare”, am întâlnit o practică 
magică asemănătoare: „Fata dalbă de împăratul,/ Dimineaţă te-ai sculatui,/ La 
fântân-ai d-alergatui,/ La fântâna lui Mâncetui,/ Unde bate vântu-ncet/ Şi d-acolo 
ţi-ai aflat/ O lumiţa şi-un inel./ Coată, fată, pă inel,/ Şi-ţi fi mirul tânărel...” (19, 
p.25) 

Interpretare: este descrisă o vrajă ce are loc la fântână, în apa căreia se vede 
strălucirea unui inel — ce simbolizează viitorul mire. În Transilvania, când doi tineri 
se logodesc, ei „schimbă inelele, desemnând astfel mutuala legătură între viitorii 
căsătoriți. (...) Inelele la bărbaţi erau de aramă ori de plumb cu scaun, cu cât erau 
mai mari, cu atât erau mai de preţ; fetele purtau inele cu câte trei lumini.” (37, 
pp.138-139) În „Dicţionarul de artă populară românească”, am mai aflat că 
inelele sunt lucrate din alamă, cositor sau argint şi se grupează în două tipuri: inele 
formate dintr-o verigă şi inele cu montură. Inelele cu scaun au veriga lățită la 
partea de deasupra.” 

Motivaţie: am insistat asupra acestor detalii întrucât ceea ce urmează are 
legătură cu ele. 

La culegerile de ghicitori populare am ajuns, cum s-a văzut mai înainte, de la 
asocierea lui străin cu secret, unde străin devine un nume care ascunde o enigmă. 

Conspect. G. Coşbuc, „Ghicitorile poporale”, în „Elementele literaturii 
populare”, ed. Dacia, 1986. „Ghicitoarea descriptivă este în fondul ei o alegorie. 
Ea descrie un obiect oarecare dând mai multe însuşiri ale lui, fără să-l numească. 
Ca să fie ghicitoarea corectă trebuie să ne dea cât mai multe predicate ale 
subiectului ce este de a se ghici. Forma în care se exprimă aceste predicate poate să 
fie serioasă ori glumeaţă; predicatele au dublu scop, ori să lămurească subiectul, ori 
să-l scoată din mulţimea de subiecte asemănătoare, ori dimpotrivă, să-l întunece şi 
să-l amestece cu alte subiecte, deci cum zic, scopul lor este ori să-ți deschidă 
capul, ori să te zăpăcească. Fiindcă ghicitoarea e o definiţie a subiectului, 
predicatele trebuie să fie precise. (...) Puterea de observaţiune şi spiritul ghicitorilor 
se observă mai bine în faptul că ele caută asemănări la lucrurile cari sunt deosebite, 
prin firea şi fiinţa lor şi, dimpotrivă, la lucrurile de aceeaşi fire şi ființă caută 
deosebiri. 

Subiectul ghicitorilor e mai totdeauna comparat cu altul şi cu cât sunt mai 
ingenios căutate punctele de comparaţie, cu atât ghicitoarea e mai frumoasă. (...) 
Când n-are la îndemână o comparaţiune, poporul se mulţumeşte cu un tablou. 
Poporul român are tipul moş şi babă, mai rar un animal domestic, noţiuni în care el 
îşi ascunde numele lucrului dat ca ghicitoare. De ex.: «Am un moş mititel/ Face 
gardul frumuşel, sau «Am o iapă albă şi o duc de coadă la apă», sau «Am un bou 
roşu, unde paşte se cunoaşte» (28, pp.280-290). 

Aplicaţie la „străinel, ca o lună de inel”: străine! stă pentru subiectul ghicitorii; 
ca o lună de inel este predicatul subiectului de ghicit. Ghicitoarea are forma: Am 
un străinel/ Ca o lună de inel. Întrebare: Care să fie punctele de comparaţie dintre 
străinel şi luna de inel? Altfel spus: care este însuşirea pe baza căreia s-a stabilit 
asemănarea dintre păcurarul străinel şi luna de inel? 

Bi m-am dus cu grăbire la ghicitorile lunii, iar la nr. 1064 am descoperit 
„Inelul Doamnei/ În fundul bulboanei.”, culeasă la Stânca, laşi. (64, p.236) În 
culegerea lui M. Sadoveanu, de unde am luat definiţia cimiliturii — altă denumire a 
ghicitorii —, am găsit forma aproape identică „Inelul vădanei/ În fundul bulboanei” 

cu cheia — dezlegarea enigmei — „Crai nou în apă”. Cu alte cuvinte: luna nouă care 
se reflectă în apă seamănă cu lumina unui inel de doamnă — vezi inelul cu trei 
lumini — cum se vede în adâncul unei ape curgătoare acolo unde apa formează un 
vârtej, bulboacă (DEX). Aceste imagini apar în timpul vrăjilor de ursită la luna 
nouă, cu inelul aflat în apa fântânii, deci sunt cunoscute fetelor şi femeilor. 

Ghicitoarea confirmă că drumul pe care înaintăm este cel corect; străinul, într- 
adevăr, este subiectul unei ghicitori; am lămurit şi comparaţia implicită - specia de 
lună de care se vorbeşte este luna nouă. La aceeaşi concluzie ajunsesem chiar 
înainte de a ne adresa ghicitorilor. Mai departe trebuie să răspundem la întrebarea 
propriu-zisă: care este punctul de comparaţie dintre străinel, pe de o parte, şi luna 
nouă, de cealaltă parte? 

Conspect. Ovidiu Papadima, „Literatura populară română. Din istoria şi 
poetica ei”, Editura pentru literatură, 1968. „Pe când alcătuitorul — tocmai pentru a 
pune în mişcare inteligența auditoriului — caută să obscurizeze, să deghizeze 
nucleul ghicitorii, în înțelesul ei, cei care trebuie să răspundă caută, dimpotrivă, să 
îl lumineze. Ei nu-l pot lămuri decât refăcând în intelectul lor procesul mintal prin 
care s-a creat ghicitoarea. De aceea subiectul ghicitorii trebuie să fie unanim 
cunoscut, să facă parte din viaţa auditorilor. De asemenea, şi imaginile ghicitorilor. 
În plus, ghicitoarea îmbracă funcțiunea ei gnoseologică în forme agreabile de 
petrecere. Ea urmăreşte să stârnească hazul. (...) Cu cât este mai enormă 
îndrăzneala metaforei, cu atât ghicitoarea trebuie să fie conturată, cu tonul cel mai 
firesc, pentru a da falsa certitudine necesară hazului dezlegării, că ceea ce se spune 
este realitatea, iar nu ceea ce se subânţelege.” (51, p.313) 

În asemănarea străinelului cu luna nouă, denumită „lună de inel”, mi se pare că 
punctul de comparaţie ţine de formă: la inel izbitoare este forma circulară; tot aşa, 
în descrierile de dicționar am găsit un alt aspect formal al lunii noi: semicercul, ce 
trimite la seceră şi coarne, adică la obiecte care au această formă. Între ghicitorile 
lunii noi, la nr. 1062 se găseşte următoarea: „Bulgăre de aur/ Cu coarne de taur”. 
Ea ne duce cu gândul la o imagine devenită clişeu — cornul lunii, coarnele lunii; 
Zamfira din poema lui V. Alecsandri, „se uită la cornul lunii ce se ivise” pentru a 
face o vrajă. 

Rezultat: Străinul este inel, străinul este seceră, străinul este coarne de taur... 

Conspect. „Ghicitori”, ed. Minerva, 1986, Prefaţă de Radu Niculescu (p.V- 
XIII): „Sublinierea cu îndrăzneală şi bruscheţe, apăsat (...) Observarea concentrată 
a lucrurilor este dublată de mişcările intense ale imaginaţiei ca şi de operările 
obscure ale unor preferinţe subiective — şi intersubiective — adânci (...) fără 
explicaţie pozitivă (...) arbitrare (...) fără temeiuri care să justifice raţional 
echivalarea. Exemplu: albinei i se remarcă proieminenţa capului; albina este cap: 
Măciucuţă/ Galva/ Înconjură/ Dumbrava. (Bihor, 1887) (...) Iscodirea sfredelitoare 
a realului generează, în ghicitori, un discurs discontinuu dar mereu reluat, lipsit de 
retorică, despre eterna incompletitudine a imaginii lucrurilor, despre lucrurile înseşi 
şi, mai ales, despre trăirea tuturor acestora în spirit.” 

Tot în jurul coarnelor sunt construite şi alte ghicitori ale lunii noi: 1065. „Am o 
vacă bălaie,/ Paşte noaptea prin gunoaie”, 1070. „Am un buhai în sat,/ Şi la toată 
casa câte-o bucată”, 1072. „Am o oaie brează/ De se uită seara prin leasă.” (64, 
p.237) 

Potcoava este un alt obiect care, având forma de semicerc, intră în cimilirea 
lunii noi. Exemple: 1051. „Pe cea şândiliţă,/ Joacă o mâţă potcovită”; 1052. „Pe o 
casă şindilită,/ Trece-o rață potcovită; 1063. „Mă sui în deal la munte, Văzu-i calu 
cu stea-n frunte” (semiluna cu luceafărul de seară). (64, pp.234-236) 

Străinul este potcoavă... 

Recapitulare: Din aceste patru ipostaze ale punctului de comparaţie la care 
reduc „firea şi fiinţa” personajului numit în colinda păcurarului „străinel”, — inel, 
seceră, coarne de taur, potcoavă — ar trebui să se ivească personajul întreg cu 
numele lui propriu. 


9. Numai capul jos luat 


Modulul determinativ de care ne vom ocupa în continuare deține o frecvență 
semnificativă — 59 din totalul de 276 de variante, majoritatea din tipul de câmpie. 
El se prezintă sub două forme distincte: în 43 de variante, este exprimată prin 
versul „Numai capul jos luat”, iar a doua, în 16 variante, în versul „Numa? capu jos 
tăiat”, 

Exemple. Prima formă: Trans. 15, Rozavlea, Vişeu, Maramureş — „Lui legea i- 
o gătat/ Ori să-l puste, ori să-l taie,/ Ori să-l puie-n trei fârtaie./ - Fraţilor, 
fârtaţilor,/ Pe mine nu mă-mpuşcaţi,/ Numai capul mi-l luaţi...”; Trans. 110, 
Iclănzel, Luduş — „Ceilalţi doi legea-i făcea,/ Ori să-l puste, ori să-l taie./ - Nu mă 
puşcaţi, nu mă tăiaţi,/ Numai capul mi-l luaţi...”; Trans. 123, Uileacu Șimleului, 
Crişana — „Şi lui lege s-au gătit:/ O să-l puşte, o să-l taie./ - Pre mine nu mă 
puşcaţi,/ Numa capu mi-l luaţi...”. 

A doua formă: Trans. 32b, Rodna, Năsăud — „Cei şepte mi-l judeca,/ Cum să-i 
facă lui moartea:/ Ori tăiat, ori împuşcat?/ El din gură-a cuvântat:/ - Nici tăiat, nici 
împuşcat,/ Numa capu jos tăiat.” Trans. 112, Sălcud, Luduş — „Lui grea lege i-a 
făcut,/ O să-l puste, o să-l taie./ - Da pe min nu mă puşcaţi,/ Numa capul mi-l 
tăiaţi...”; Trans. 242, Cozma, Târnăveni — „Lui mare lege-i făcea:/ Ori să-l puşte, 
ori să-l taie./ - Măi, măi, voi veri primari,/ Pe mine nu mă-mpuşcaţi,/ Numa capu 
mi-l tăiaţi...”. 

Observaţii: 1. contextul în care apar cele două forme este acelaşi — facerea legii 
străinelului de către cei doi veri primari; 2. ambele sunt opțiuni ferme ale 
păcurarului străinel — altceva, decât; 3. „lua — tăia”, „luaţi — tăiaţi” au acelaşi număr 
de silabe, deci o alegere dictată de măsura versului este exclusă; 4. La Rodna, 
Năsăud, - Trans. 32, Apahida, Cluj - Trans. 98, Cojacna, Cluj - Trans. 99, - 
subvariantele cuprind ori una, ori cealaltă dintre formele modulului; 5. 

subvariantele din Ciceu - Mihăieşti, Dej - T56, Turda — T104, Tăureni, Luduş - 
T113, au numai prima formă. 

Mirare: „a lua capul” are şi sensul de „a tăia”; de unde, atunci, două forme? 

Interpretare: „capul jos luat” trimite la un lucru care poate fi apucat cu mâna şi 
dus în altă parte; capul — o parte component-ă a corpului întreg care poate fi 
detaşată fără a fi tăiată. Expresia am întâlnit-o şi în cântecele de cunună din zona 
Clujului: cununa, purtată pe cap de o fată, simbolizează belşugul noii recolte — 
„Cununa de unde vine/ Multe clăi s-au tocmit bine/ Şi cu grâu şi cu secară/ Şi cu 
orz de primăvară” —, şi fertilitatea seminţelor ce vor fi semănate anul viitor; ea este 
adusă şi dăruită, în mod simbolic, în curtea fiecărui gospodar, după un anumit ritual 
— „Deschideţi, oameni, poarta/ Că venim cu cununa (...)/ Cununa n-om pune-o-n 
grindă,/ Până n-o fi joc în tindă... LN Mult tare nu ni-l ţineţi,/ Că cununa îi cam 
grea/ Şi copila-i tinerea./ Un ficior frumos mi-i da,/ Pe gură ne-a săruta,/ Cununa 
jos a lua.” (23, p.271) Flăcăul ia cu mâna cununa de pe capul fetei şi o atârnă în 
grinda casei gospodarului. 

Ideea de obiect luat cu mâna de la locul lui şi pus în altă parte m-a trimis, cum 
era firesc, şi la jocurile cu măşti. lată ce-am găsit: 1.Tibold Schmidt, „Turca din 
comitatul Hunedoara”, 1911: la ospăţul turcei, a treia zi de Crăciun spre seară, 
înainte, între mese şi la sfârşit, turca joacă jocul care-i poartă numele. Când se 
termină ospăţul, turcaşul dezbracă masca şi o aşează cu capul în jos, ca nu cumva 
să o îmbrace dracul.” (47, p.53) „Aceeaşi e şi poziţia normală a măştii îndată ce e 
dezbrăcată, şi fiindcă feciorii din această regiune simt o mare atracție pentru ea, 
când o văd cu capul în jos devin melancolici. (3, p.61) „În ziua de Anul Nou, turca 
moare, de fapt este «împuşcată» (simulacru) de un fecior din ceată, la o răscruce de 
uliți, după ce ies cu jocul acolo. Urmează o scenă de înmormântare (preot, 
bocitoare etc.) deşi e vorba de «un păgân». Turca moartă e aşezată pe o scară şi 
dusă la gazdă, unde e «îngropată», adică turcaşul este dezbrăcat de mască.” (47,p. 
53) „«Înainte de prânz se adună feciorii la gazdă, turcaşul îşi îmbracă masca şi 
pleacă la o încrucişare a ulițelor. Aici mai joacă o dată turca, dar feciorii nu mai 
cântă, căci turca e tristă», remarcă cercetătorul. Dansul tinerilor din jurul cerbuţului 
e de data asta calm, peste puţin timp, pe mască, «un fecior o împuşcă cu un cartuş 
orb, fără nici o vorbă. Turca se zvârcoleşte de câteva ori, apoi cade la pământ». Doi 
feciori, unul ca preot, celălalt ca preoteasă — li se cere să «îngroape cerbuțul»; 
preotul nu vrea, motivând banal, apoi acceptă, iar preoteasa plânge. Se fac gesturi, 
se cânta fals, scena fiind tragicomică dar adânc trăită de cei de faţă. (...) feciorii pun 
masca pe o scară ca s-ducă neatinsă la gazdă, aici se ospătează cu toți pentru ultima 
dată, însă în capul mesei nu e nimeni, acolo era locul turcaşului, căci acum «e 
mort». După masă, tinerii desfac masca, fiecare luându-și lucrurile aduse la 
construirea ei. În acest fel, cerbuțul este distrus în întregime.” (3, p.62) 

2. Traian Herseni, „Forme sțrăvechi de cultură... ”: A beli turca expresia pentru 
operaţia de a strica masca; a beli = a tăia şi a jupui de piele (blană); a beli turca 
înseamnă a o ucide. „Noi credem că nu era vorba decât de o expresie uzuală 

folosită în glumă pentru stricarea unei măşti care semăna cu diferite animale, care 
într-adevăr se belesc; sau, şi mai simplu, pentru scoaterea ei de pe capul turcaşului, 
cum se scoate pielea sau blana de pe un animal.” (47, p.275) 

3. Turca din Beiuş: „În ziua de Bobotează se încheie mersul cu turca. 
Chemătorii se duc la toți gospodarii care au primit pe turcaşi ca să-i invite la 
belciugul turcii. (...) Grăitorul cheamă în casă turca şi o invită să joace jocul ei 
specific. Şi de această dată, la un anume moment, are loc moartea turcii: pe 
melodia tristă a viorii, turcaşul iese de sub rochia turcii; masca întreagă este pusă 
într-un colţ al casei şi îndată începe jocul. Fostul turcaş se bate pe picioare, adică 
joacă un fecioresc sau o bătută de unul singur. Muzica încetează, iar grăitorul face 
urarea, alduitul colacului şi al vinarsului, după care toţi cei de față mănâncă, beau 
şi petrec ore în şir în cântec şi veselie.” (16, p.98) 

4. N. Iorga, „Istoria românilor prin călători”ed. Eminescu, 1981, 28 decembrie 
1656, laşii în sărbătorile Crăciunului văzut de Hildebrandt, secretarul 
ambasadorului suedez Welling: „Erau o mulţime de soldaţi şi învârteau hore. Ba se 
notează şi obiceiurile populare, ca, de pildă, capra, al cării rost îl aflăm de aici. În 
Joc, cum ni-l descrie suedezul, figura o capră, în care era vârât un om, şi pe care o 
juca un băiat. Sfârşind jocul, băiatul trăgea cu o săgeată în capră şi astfel hora se 
sfârşea, iar băiatul căpăta un bacşiş. Se înfățișa deci primitiv o scenă de vânătoare.” 
(53, p.254) 

Observaţii: 1. acum abia observ o anume contradicție prezentă în a doua formă 
a modulului determinativ: capul tăiat încalcă negația din „nici tăiat”; 2. în jocul 
turca apar principalele alternative ale legii din colinda păcurarilor: puşcarea — fie 
cu sensul vechi de „tragere cu arcul”, fie cel actual, cu cartuş şi armă de foc —, 
tăierea — „a beli turca” — şi „capul jos luat” - scoaterea măştii de pe capul 
turcaşului. 

Întrebare: Cum arată capul turcii? 

Răspuns: Tacit D., „Datinile românilor de Crăciun”, 1869: turca, în Tara 
Oltului, apare tocmai ca un cerb sau o căprioară. „Dealtfel ea se numeşte mai ales 
cerbuţul, căci este o mască: un cap frumos construit din lemn învelit cu o blană de 
cerb, cu coarne de cerb tânăr, iar în partea dedesupt e fixată o limbă de lemn, ce se 
poate manipula cu o sfoară; de cap se prind şi panglici colorate, marame, iederă, 
vâsc. Masca aceasta e fixată într-un băț de 1,20 - 1,50 cm., ţinut împreună cu sfoara 
de un fecior, numit ocazional turcar, care ştie bine juca în ritmul muzicii, bătând cu 
bățul duşumeaua şi trăgând limba de sfoară în contratimp cu melodia. Turcarul e 
complet ascuns sub o pătură ce imită teatral cerbul.” Tot în Țara Oltului, în zona 
cercetată de el, capul turcii „era format din două coarne mari construite în semicerc 
(deci mai aproape de coarnele unor taurine decât ale unui cerb)...” (47, p.56) 

Atenţie! — a apărut „luna de inel!” Semicercul şi coarnele lunii! Referinţa lor ar 
fi un cap cu coarne, prin urmare păcurarul străinel are un cap cu coarne de taur! 
Extraordinar! Este turca! 

Turca din Beiuş. „Capul măştii este de capră (În Roşia, cu coarne de berbec).” 
(16, p.97) 

1928, Marcu Beza, „Paganism in Rumanian Folklore”, London: „Cu privire la 
deghizările în animale (...) ca element al ritualului dionisiac, este de notat că astăzi 
în România colindătorii sunt uneori însoţiţi de sperietoare (gogoriţe), cunoscute 
sub numele de brezaia, capra sau turca, adică oameni cu cap de capră sau taur...” 
(47, p.80) 

Atenţionare! - aceasta este şi cheia ghicitorii din colinda păcurarilor: păcurarul 
străinel este (om cu) cap de taur! 


10. Pe mine pământ nu puneţi 


Sunt în total 31 de variante tipul de câmpie care conţin acest vers. Exemple. 
TI5 - “Numai capul mi-l luaţi/Şi pe mine mă-ngropaţi/In staurul oilor,/În jocuţul 
mieilor./Pe mine pământ nu puneţi,/Numai dalbă gluga mea,/Fluierul după curea.” 
T49 - “Fără căpuţul mi-l luaţi/Şi pe mine mă-ngropaţi/În strunguţa oilor,/În jocuţul 
mieilor./Pe mine nu puneţi lut,/Nice lut, nice pământ,/Numai dragă gluga mea/Şi 
mă-nvăluiţi cu ea,/Şi drag fluieraşul meu/Puneţi-l la capul meu.”; T114, “Gazeta 
Transilvaniei”, 13.X11.1892 - “Numai capul mi-l luaţi/Şi pe mine mă-ngropaţi/În 
strunguța oilor,/Unde-i jocul mieilor./Pe mine pământ nu țâpaţi/ Făr dragă gluguța 
mea,/Fluieriţa din curea.” 

Mă întorc, prevăzător, la moarte şi înmormântare. Colecţia Jarnic-Bârseanu, 
p.97: „Nu plânge iubita mea...” Acesta-i sigur un alumn gimnazial sau un student 
de la Blaj! „...Că scrisa noastră-i aşa;/ Nu plânge de-i auzi/ Că eu în pământ voi 
fi!” Groapa este destinaţia finală a omului! Ia uite şi versuri scrise parcă de tânărul 
Alecsandri: „De-ar fi mândra ca o floare,/ Dacă vine ceasul, moare;/ De-ar fi 
mândra ca o cruce,/ Dacă moare-n groap-o duce!/ De-ar fi badea ca ş-un nuc,/ Dacă 
moare-n groapă-l duc!” 

Par fireşti aceste meditații versificate ale unor tineri ce primeau învățătura 
creştină pe care, la rândul lor, trebuia să o transmită țăranilor din satele unde vor 
sluji ca preoţi, aşa cum au făcut şi cei dinaintea lor, începând cu 1754, anul 
înfiinţării Seminarului de la Blaj. Aceştia vor fi citit „Cuvânt de înmormântare”, 
scris la Calafideşti, judeţul Suceava, 1639 şi copiat de dascălul Teodor din Feldru, 
judeţul Bistriţa-Năsăud... Ca să vezi cum circulau textele religioase între păstorii 
români de suflete. „Cuvântul”, ne precizează editorul, este ,„ alcătuit din fragmente 
extrase din Molitvenic şi din unele omilii atribuite lui loan Hrisostom. Mai mult 
pentru vorba veche atât de dragă, citesc şi eu: „Iară cându au făcut Dumnedzău 
omul, întâiu au luat lut din pământu de l-au zidit singur cu mânule sale, dup-aceaca 
au suflat într-âns suflet de viață. Pentr-aceaea cându moare omul, trupul cumuş 
iaste din pământu, mearge iară în pământu, iară sufletul, cumuşi lucru din ceriu şi 
de la Dumnedzău suflat, mearge iarăş la Dumnedzău .” (37, p.208) 

Ai sesizat? Pământul ţine de originea şi natura omului, a trupului său. „Pe mine 
pământ nu puneţi”, cum cere imperativ străinul verilor primari, mi se pare că nu 
respectă acest fapt ontologic fundamental statuat de învăţătura creştină şi promovat 
de preoţi pe înţelesul enoriaşilor lor analfabeți. Într-un „Cântec religios“ din 
Muntenia sau sud-estul Transilvaniei (1535-1555), apocrif de factură apocaliptică, 
temeiul reapare - în ordine cronologică, el apare aici pentru prima dată în limba 
română - într-o formulă lirică: „E deca muriiu eu, eu mă suiiu în cea măgură naltă 
şi căutaiu dindărătul meu şi văzuiu murmântul meu şi grăiiu: Murminte, priimeaşte 
trupul meu ca maică bună fiiul ei, că aceea Gränä de pre jun trupul meu mi-e mie 
veşmântul meu faptu întâiu de părinți.” (34, p.32) 

Pe tema asta pot să merg înapoi în timp. Uite notele de la Mauss şi S. FI. 
Marian. Să te iert? Să trec la concluzii... 1. „... românii de pretutindeni au cea mai 
mare îngrijire pentru înmormântarea morţilor. Cred să sufletul celui neînmormântat 
nu poate merge la locul de odihnă, hotărât de Dumnezeu, ci rătăceşte necontenit în 
timp de mai mulţi ani pe unde i s-a mistuit trupul.” (35, p.226); 2. încă din 
antichitatea romană, neacoperirea cu pământ a mortului este un blestem: „,...în 
blesteme, cel mai îngrozitor lucru dorit unui duşman era să moară fără a fi îngropat. 
(Vergiliu, „Eneida”, IV, 620)”. (36, p.28) În folclorul literar din Transilvania este 
cunocut „blăstămul” ostaşilor adresat celor care i-au luat la oaste, să aibă şi ei, 
adică, aceeaşi soartă care-i paşte pe câmpul de luptă, „să le rămână corpurile 
neînmormântate”: „Cine mă scoasă din sat,/ N-aibă loc de alinat./ Nice lemn uscat 
de cruce, / Nici la groapă cine-l duce./ Nici scânduri de copârşeu,/ Nici nu-l ierte 
Dumnezeu.” (35, p.229); de acelaşi tratament au parte şi cei care au despărțit doi 
îndrăgostiți: „Şi cine ne-o despărţit/ N-ar avea loc în pământ,/ Nici scânduri de 
copârşeu,/ Nici loc în temeteu!/ Să-l țipe pământu-afară,/ Să-l mănânce corbi şi 
cioară!” (23, p.190) 

Stop! Întrebare: Care sunt consecinţele acestor date pentru cercetarea noastră? 

Răspuns: 1. prin formula „Pe mine pământ nu puneţi.”, străinul îşi neagă 
apartenenţa la specia umană; 2. „a îngropa” are, în acest caz, un sens particular pe 
care l-am întâlnit în capitolul XXV, „Sniamănul” din studiul etnografic al lui S. FI. 
Marian „Înmormântarea la români”, 1892. Este o practică transilvăneană: „Prin 
urmare, dacă a murit cineva în ţară străină sau în vreun război este datina de a i se 
face un stâlp, care la şase săptămâni (40 de zile) se îmbracă cu o ie ori cu o cămeşă, 
după cum a fost bărbat ori femeie şi apoi 1 se face slujbă ca la un mort, adică toate 
ceremoniile înmormântării şi pe urmă se împlântă în pământ...” (35, p.229) Deci 
înmormântării adevărate a corpului i se substituie, întrucât corpul lipseşte, 
împlântarea în pământ a stâlpului care-i ţine locul. Doar cămaşa agăţată de el face 
semnul trupului de om. În colinda noastră, în loc de pământ străinul cere să fie 
acoperit doar cu gluga. Dacă ne gândim şi la cealaltă prescripţie ciudată - „Numai 
capul mi-l luaţi” - acest obiect de vestimentaţie ar fi asociat capului. Într-adevăr, 
cum am văzut deja, „gluga” sau „căşula” făcută din pănură de lână era pusă de 


132 


Masca Păcurarului — Al treilea raport de cercetare în cazul „Mioriţa ” 


ciobani peste cap. (9, p.512) Dar unde dispare corpul străinului? Şi cum înfigi 
capul acoperit de glugă în pământ, zicând că-l îngrop1? 

Desluşire. Să stăm şi să socotim ce am adunat până acum: I.păcurarul străinel 
denumeşte o mască-costum de turcă având capul încornorat ca un taur; 2. actorul, 
cel care stă ascuns sub această mască, joacă un rol în cadrul cetei de colindători;, 3. 
când spune ce spune, el nu vorbeşte în numele lui ca om, ci în numele măştii- 
personaj pe care o interpretează; 4. la ea se referă actele care urmează să fie 
săvârşite de verii primari. 

Aşadar, la primăvară, când se va deschide stâna cu strunga satului, verii 
primari vor lua capul încornorat al măștii care este fixat, cum s-a văzut, într-un băț 
de 1,20 — 1,50 m, şi-l vor împlânta în pământul din strunga oilor, unde joacă mieii 
lor. Exact! Cum e stâlpul de la sniamăn. Aici nici nu ai ce să acoperi cu pământ, 
întrucât capul cu coarne de taur e în vârful stâlpului care va fi acoperit cu gluga 
albă. Dacă ar fi o glugă mare, folosită şi pentru dormit, sau un “buhai”, văzând 
arătarea de la distanţă ai fi încredinţat că e un păcurar în picioare, având cap de 
taur, care păzeşte oile şi mieii. Când strunga va fi mutată de către păcurarii 
adevăraţi pe un alt loc de păşunat, vor lua şi ciuha cu ei, îngropând-o în noul suport 
al strungii. 

DS. Ciuhă=momâie, sperietoare. 

Din aceste poziţii succesive, ea va asculta cântecul mândru al oilor pe care le 
văzuse astă-iarnă în staulul din curtea stăpânului lor, când a fost însoţită de ceata de 
colindători. 


11. Capul încornorat din strungă 


Acum, se pare, am început să vedem lucrurile mai clar. Ne sar în ochi, ca fiind 
asemenea, exemple din alte colinde. „Peștele şi mreaja fetei — Iară capul meu/ 
Pune-l-vei boltiță,/ Boltiţă-n portiță/ Dinspre grădiniță” (De fată mare, Bucureşti). 
(13, p.170); „Cerbule, căpățâna,/ Or pune-o în portiță,/ "N portiță,/ Boltiţă,/ Jos de 
grădiniţă.” (Colind de fată). (42, p.32) 

Într-o variantă din Boşorod-Haţeg-Hunedoara a colindei „Cerb cruțat din 
milă”, cerbul îi reproşează voinicului Ion „C-ai mai săgetat/ Noo frați de-ai mei/ Şi 
cu mine zece./ Din oasele lor/ Căşi La încornat...” (13, p.189) 

Conspect. Romulus Vulcănescu, „Mirologie...” 5.Coarnele lunii.” - Din cultul 
local străvechi selenar s-a menţinut la români până în secolul al XIX-lea simbolul 
lunii noi, folosit îndeosebi în mitologia rurală, domestică şi funerară (Moldova, 
Maramureş, Muntenia şi Oltenia). E vorba de coarnele de consacrare care au 
decorat troiţele de drum de tipul stâlpilor sau coloanei cerului, grinzile de porţi de 
curte (Maramureş), culmile de acoperiş ale caselor (Muntenia) şi stâlpii funerari. 
Pe grinzile de port şi culmile de case coarnele de consacrare au luat forma clasică 
(coarne de bovidee, cu vârfurile în sus), iar pe coloana cerului şi stâlpii funerari, 

coarnele de consacrare, pe lângă forma şi poziţia coarnelor de bovidee (Moldova), 
au luat şi forma şi poziţia coarnelor de berbec (Oltenia). Indiferent de forma şi 
poziţia lor, coarnele de consacrare au reprezentat străvechi însemne apotropaice ale 
drumurilor, caselor şi mormintelor împotriva făpturilor mitice rele care, după 
credinţe arhaice, bântuiau lumea.” (60, pp.395-396) 

Dumitru Caracostea vine cu alte exemple din Moldova şi Muntenia: bordeiele 
„au la intrare un gârlici cu acoperişul sprijinit la mijloc de o grindă ieşindă. Uneori 
pe ieşindul acelei grinde se mai poate vedea şi azi în fotografii un cap de animal, 
cal de pildă, probabil semn de totem. Eu însumi am văzut în copilărie, în Şerbăneşti 
- Olt, regiune odinioară vestită pentru păstorit, pe o astfel de grindă o figură căreia 
copiii îi ziceau berbecul”. (5, p.164) 

Observaţie: Colinda din Haţeg, cu versul „Căşi ai încornat”, arată prezenţa 
coarnelor de consacrare şi în această zonă etnografică. 

Conspect. Adrain Fochi, „Datini şi eresuri populare de la sfârşitul secolului al 
XIX-lea. Răspunsurile la chestionarele lui Nicolae Densuşianu. ”, ed. Minerva, 
1976: „Cranii de animale. ” a) Pentru a apăra animalele din curte de fiare: „de 
obicei de bou, contra gadinilor”; „căpăţâni prin garduri... să se sperie lupii noaptea, 
crezând că este om...” 

Observaţie: Lupii la stână! 

„numai pe lângă saiaua oilor, să nu se apropie lupii de turme”; de bou, de 
bivol... pentru a fugi lupii; „la împrejmuirile grădinilor, ogrăzilor şi ţarinilor, ca 
sperietori pentru gadine.” (...) 

Un alt motiv pentru care se pun cranii de animale este „b) Pentru a opri bolile 
să intre la vitele proprii: „capete de vaci, cai, bivolii, berbeci... pentru apărarea 
vitelor de diferite boale”: „de obicei de vită tânără, (vițel), să fie ferite de boala 
numită răsfug”; „de pesta bovină”; „de ciuma vitelor”; „să se sperie boalele”. (...) 

c) Contra deochiului la vite: „ca să nu se mire nimenea de produsele ţarinilor, 
ci de acele capete”, „ca să se depărteze iazmele (şoimanele) şi duhurile rele”. (...) 

d) Pentru apărarea recoltelor; 

e) Uneori se pun şi la răspântii, nu numai în garduri sau pari: „pun în par capete 
de vite cornute, pe la răspântiile drumului, pentru a feri vitele de boală”. (...) 
(46,pp.108-110) Observaţie: Capul turcii, care seamănă cu un craniu de animal 
încornorat, nu va mai fi distrus la sfârșitul colindatului, aşa cum era obiceiul — ca să 
nu intre dracul în el —, ci va fi păstrat în podul casei până la primăvară când, la 
deschiderea stânii, printre alte datini menite să sporească datul oilor şi să le apere 
de lupi, boli şi alte rele, se va împlânta şi el cu piciorul în „strunga oilor/ Unde 
joacă mieii lor” — fie în pământul strungii, fie în gardul ei. 

Întrebare: Era, cum s-ar spune, o inovaţie? 

Răspuns: Dacă ne referim la înlocuirea capului adevărat cu cel al unei măşti 
rituale, într-adevăr, pentru oamenii simpli prezenţi la „ruptul sterpelor” era o 
noutate. Având în minte, însă, că acest fapt reprezintă împlinirea dorinţei exprimată 
de masca însăşi în curtea fiecăruia dintre ei atunci când le-a colindat casa şi oile, şi 

că ea reprezintă, aşa cum le-au cântat multe colinde, însăşi divinitatea, gândul i-ar 
putea duce către un înţeles firesc. 

Idee fundamentală: colindătorii — actori în jocul cu măşti animaliere din timpul 
Crăciunului şi Anului nou, — preiau şi adaptează, pentru a răspunde dorințelor şi 
credințelor consătenilor, practici magice pentru sporul casei şi al turmelor; datina 
„pomul sterp” o extind şi la oile sterpe, iar obiceiul numit „cranii de animale” 
primeşte, prin intermediul colindei păcurarilor, sensul mitic pierdut: craniul 
încornorat nu este al unui animal oarecare, ci al divinității însăşi. 

Conspect. Traian Herseni, „Forme...”;, „Colindele cuprindeau credința că 
Dumnezeu umblă cu colindătorii şi că este cel mai mare şi mai împodobit dintre ei: 
«Că vin juni colindători, iar dintr-înşii cine vine?/ Vine bunul Dumnezeu c-un 
veşmânt până-n pământ...»; un Dumnezeu adult, splendid înveşmântat, ne vine să 
zicem: ca turca de pe vremuri în acelaşi sat (Cuciulata), cea mai frumoasă din Ţara 
Oltului, amestecată printre colindători, deci el însuşi un colindător. (...) Ceata 
devine suita, grupul însoțitor al unui Dumnezeu. Ceea ce urmează nu mai surprinde 
pe nimeni: acest Dumnezeu țărănesc, în acelaşi timp turcă şi vătav, cum o mai fi 
fost cândva într-o credință, dacă nu este o creaţie pur originală, intră prin casele 
oamenilor, stă la masă cu ei, le rezolvă tot felul de treburi (în legătură cu turmele, 
cu câmpul, cu familia) şi, fireşte, ridică şi unele pretenţii, mai ales daruri, ceea ce 
dovedea până la urmă multa omenie.” (47, pp.151-153) 

Observaţie: spre deosebire de Dumnezeul din colinda „Dumnezeu, ciobanul şi 
larma turmei”, divinitatea din colinda păcurarilor — invocată în refrene dar ascunsă 
în text de formule enigmatice — va fi mereu lângă oile colindate, trăind, cum s-ar 
spune, chiar în casa lor - strunga mutătoare pe păşunea montană. Din această 
poziţie, el le va apăra şi le va spori, primind în schimb nu numai datul oilor la 
soroacele îndătinate, ci încă ceva, mult mai de preț: cântecul lor mândru pe care îl 
evoca, repetat, în lauda adusă oilor din staulul iernaticului: „Oi, oi, oi, mândre 
bălai/ Mândru mni-ți cânta pe văi,/ Oi, oi, oi mândre cornute/ Mândru mni-ţi cânta 
pe munte,/ Oi, oi, oi mândre seine/ Mândru mni-ţi cânta pe mine.” (T49, Bistriţa) 

Întrebare: Poate fi înțeles acest cântec al oilor sunând din zecile de clopote, 
armonia grandioasă „pe unele văi sonore, pe sub poala brazilor negri, în răcoarea 
unei seri tăcute” — cum o percepe geograful George Vâlsan — ca fiind lauda pe care 
oile şi micii, la rândul lor, o aduc divinității? 

Răspuns: Ipoteza psalmică, utilizată în interpretarea „leului — leilor” din 
colinda cu acelaşi nume şi din variantele colindei păcurarilor dar şi, mai întâi, în 
desluşirea termenilor relației păcurari — oi, îmi aduce în minte versuri ca acestea, 
din Psalmul 97, „Psaltirea în versuri” de Dosoftei: „Strigaţ lui Dumnezău tare,/ Tot 
pământul, cu cântare,/ Cântaţâ-i cu voaie bună,/ Cu bucurie-mpreună./ Cântaţ 
Domnului în strune,/ În cobuz de viersuri bune,/ Şi din ferecate surle/ Viersul de 
psalomi să urle,/ Cu bucin de corn de bour,/ Să răsune până-n nour,/ La-mpăratul 
denainte,/ Că ni-i domn, ca de mainte./ Marea cu unde să salte,/ Să ridice valuri 
nalte./ Locuitorii din lume/ Să-i auză svântul nume./ Părauăle-n toate locuri/ Să 

facă hoarbă şi giocuri,/ Şi măgurile să salte/ *Npreună cu dealuri nalte,/ Şi să-ş facă 
voie bună/ Cu câmpia depreună,/ De svânta Domnului față,/ Că ne vine cu 
dulceaţă,/ De va giudeca pământul,/ Vine cum şi-au dat cuvântul,/ Să giudece-n 
dereptate/ Toată lumea după fapte.” 

Stop-cadru: Să mai rămânem puţin în preajma operei mitropolitului Moldovei, 
Dosoftei, pentru a construi o altă ipoteză, de astă dată privitoare la autorul colindei 
păcurarilor. Am presupus deja că este cunoscător al Psaltirei. În ce calitate o citise? 
Era cumva cleric? Un răspuns posibil vine tot dinspre partea Moldovei: Miron 
Costin, prietenul mitropolitului Dosoftei, descrie în „Poema polonă” legenda 
vânării zimbrului, unde capul animalului doborât „îl aşeză pe un stâlp ca un semn 
aducător de bine”, datină moştenită, aşa cum am văzut, până aproape de zilele 
noastre, capul de bour şi mai apoi de bou fiind totem, ocrotitor al gospodăriei, al 
satului, al ogoarelor, al moşiei. În Europa, doar pe peceţile Transilvaniei şi Mol- 
dovei se găsea bourul. Plecat din Maramureş şi descalecând în Moldova, voievodul 
Dragoş „şi-a făcut pecete voievodală a toată ţara, cu capul de bour.” (54, pp.40- 
125) lată ce versuri a scris mitropolitul Dosoftei „la /uminatul herb a Țărâi 
Moldovei”: „Capul cel de buor, a fiară vestită,/ Sămnează puterea ţărâi nesmintită./ 
Pre câtu-i de mare fiara şi buiacă,/ Coarnele-n păşune la pământ îşi pleacă./ De pre 
chip să vede buorul ce-i place,/ Car vrea-n toată vremea să stea ţara-n pace./ C- 
atunci toată vita poate de să-ngraşe,/ Fără zăhăială, într-a ţărâi paşe./ Dară une date 
are şi ea toane,/ De-ş calcă vrăjmaşii şi-i vântură-n coarne./ Pentr-aceea-ş poartă 
cunună de aur/ Într-a sale coarne, în cele de taur.” Aceasta este, în interpretarea lui 
Dosoftei, semnificația heraldică a capului de bour. „Stau împregiur dânsa trei 
planite-n hoarbă,/ Soarele şi luna, şi Venus, podoabă./ Din ce să-nsămnează ţara că 
rodeşte/ În tot feli de hrană, de le prisoseşte.” Deşi vine la urmă, „Domnul din ceri” 
al mitropolitului creştin este izvorul a toată bogăţia: „Şi pre vremi de pace oamenii 
zburdează/ Într-agonisită, că pot de-ş lucrează./ Vinul si cu grâul, şi cu de tot 
viptul,/ Cu cirezi şi turme, copără pământul./ Dară, miere dulce! Cine poate spune/ 
Ce-au miluit Domnul din ceri, că-s tot bune!/ Cine poate scrie toate de-amănuntul,/ 
Că ştiută este ţara-n tot pământul!/ Şi-mbogăţăsc lesne, fără de zăbavă,/ Creştinii 
Moldovei, dând Domnului slavă.” (55, pp.9-10) 

Cu alte cuvinte: capul de bour simbolizează forța telurică ce distruge duşmanul 
şi aduce pacea care îngraşă vitele — aşa-zicând „surorile şi frații bourului”, toată 
bogăţia țării vine, însă, de la Dumnezeul din cer, pe care creştinii din Moldova îl 
slăvesc. Acesta este felul în care Dosoftei, un prelat creştin ortodox, se apropie de 
simbolul unui cult străvechi — al Taurului-Dumnezeu: îl recunoaşte într-o grilă ce-i 
micşorează determinările divine: taurul celest care produce tunetul, taurul aducător 
de ploaie, care face deci să crească iarba, în mod implicit să se întreţină turma, s-o 
sporească. (54, p.50) 

Întrebare: Cum procedează autorul colindei păcurarilor cu aceeaşi divinitate? 

Răspuns: |. îi afirmă prezența prin invocarea în simbolul magic din refrene; 2. o 
maschează verbal prin descrierea unei legi şi printr-o cimilitură nemarcată, evitând 

astfel numirea ei printr-un termen propriu; 3. relaţia dintre păstori şi oi, elementul 
fundamental al unui cult religios, e semnalată de la începutul textului dar este pusă 
într-un context care pare să trimită la codul pastoral propriu-zis; 4. moartea şi 
învierea divinității sunt evenimente sugerate prin curgerea anotimpurilor iarnă — 
vară şi al datinilor legate de ele: colindatul şi păşunatul cu deschiderea stânii de 
ziua Sfântului Gheorghe; 5. cântecul oilor, cântec de slavă, reduce divinitatea din 
colinda păcurarilor la statutul unui Dumnezeu al oilor. 

În concluzie: probabilitatea ca autorul colindei păcurarilor să fi fost preot 
creştin este foarte mare. 


12. Să stăm şi să socotim 


1. Refrenul „Domnului şi-al nost domn”, cu o frecvență semnificativă în 
variantele colindei păcurarilor tipurile de câmpie şi clasic, împreună cu întrebarea 
„Cine este această divinitate invocată şi dacă ea are o reprezentare în textul 
colindei?”, ne-au dus firul cercetării către o altă colindă pastorală — tipul ,„ Ciobanul 
sătul de ciobănie”. Răspunsul a fost: turca este divinitatea invocată. Am mai aflat, 
cu acest prilej, că personajele din jocul turca realizează un ritual pentru mana oilor, 
iar în textul de colind ele sunt redenumite ca sfinți din panteonul creştin. 

2. Incursiunea printr-un alt tip de colind pastoral —,, Ciobanul şi larma 
turmei "—, unde păstorul uman şi divinitatea coborâtă din cer stau față în față ca doi 
copropietari recunoscuţi ai turmei de oi, ne-a condus către posibilul destinatar al 
colindei păcurarilor, care nu poate fi decât un proprietar de oi, mai multe sau mai 
puţine, ce aşteaptă de la îngroparea capului străinului în strungă creşterea manei 
oilor şi protecţia turmei sale de boli, vrăji şi animale de pradă. 

3. Cercetarea modulului determinativ deschis de un titlu tematic al colindei 
păcurarilor — „Hora oilor” — şi detaliat în versurile „Grea turmă de oi se-nvârte”, 
„Mândru joacă oile” şi „Să întoarcă oile”, ne-a adus în minte ca imagine-referent 
învârtita — un dans ardelenesc jucat de membrii cetei de colindători. Sensul 
etnografic al ordinului dat de verii primari păcurarului străinel „Să întoarcă oile”, 
este: „Du-te şi fă-ţi jocul tău ca interpret al turcii!”. 

4. Tot în acest context am găsit şi corespondentul etnografic al versurilor de 
început ale colindei păcurarilor — ” Sunt trei păcurărei / Cu oile după ei” — ca fiind: 
confreria feciorilor, cu ierarhia în frunte, a plecat să colinde prin sat în ziua de 
Crăciun. 

5. Cu refrenul „Oi linuţ, linut doamne”, modulele determinative ne-au împins 
dincolo de aria colindelor pastorale, până la tipul 80 „Leagăn de mătase”. Aici am 
descoperit cerbul drept corespondent al păcurarului străinel şi — lucru neaşteptat şi 
cu atât mai minunat — sensurile ceremoniale ale termenului-cheie , veri primari”. 
El este rezultatul încrucişării cuvântului sârbesc „dever”, cu înţelesul de 
„conducătorul miresei” în ceremonialul nupţial din zona Banatului, cu sinonimul 

său „vornicel primare” din zona Moldovei şi Munteniei. Altfel spus: „verii 
primari” denumesc în colinda păcurarilor conducătorul măştii, blojul sau moşul de 
turcă şi, eventual, chiar pe vătav — şeful cetei de colindători care însoțesc turca şi 
cerbuţul; în unele variante, însăşi masca centrală se află sub denumirea de „veri 
primari”. 

6. Tot la jocul cerbuțul şi personajele sale ne-a adus semnul determinativ „lei 
păcurărei ”. Colinda de tipul „Leul” a jucat rolul de mijlocitor în acest parcurs. 
Sursa biblică a cuvântului „/ei” şi înţelesul lui adversativ — de idol şi măscărici 
ghiduş — în raport cu învăţăturile creştine despre adevăratul Dumnezeu, aduc la 
lumină vechimea obiceiului. În zona etnografică din nordul Hunedoarei, leul, 
smeul şi cerbul sunt personaje de colind, corespunzând blojului, conducătorului 
măştii şi măştii numită aici cerbuțul, turca sau furca. Acelaşi ritual al jocului turca 
este izvorul comun al mai multor tipuri de colind. În cazul care ne interesează, 
colinda păcurarilor şi colinda leului descriu acelaşi joc cu măşti văzut din puncte de 
vedere distincte. Dacă în colinda leului personajul central îl reprezintă pe bloj, în 
colinda păcurarului în prim plan apare turca / cerbuţul care trebuie să moară. 

7. Modulul determinativ „Haide, fraţi, să ne-ntrebăm” ne-a deschis perspectiva 
enoseologică asupra textului colindei păcurarului, unde acum putem vedea cum se 
înfrăţesc cuvintele-cheie pentru a ne conduce la enigma din inima lui şi, totodată, la 
dezlegarea ei. În gnoseologia literaturii populare în general, şi a colindelor în 
special, „străinul ” este asociat necunoscutului ca ceea ce este neîntrebat;, când 
întrebi despre el, va trebui să-i ataşezi un portret care să-l facă de recunoscut pentru 
cel întrebat. Chipul, vestimentația sau alte semne exterioare de identificare pot 
transforma ce era străin în ceva cunoscut. 

8. În modulul determinativ „M-a cânta ca pe-un secret”, cuvântul „secret” îl 
particularizează pe „străinelul ” din text ca fiind subiectul unei acţiuni de tăinuire a 
identității lui adevărate; străinul este un cuvânt care ţine locul numelui adevărat al 
personajului, această substituire de nume fiind făcută cu intenție de către autorul ei 
şi al textului de colind. 

9. Şi aşa am ajuns în mijlocul enigmisticii populare, puşi să descifrăm 
cimilitura: „Am un străinel / Ca o lună de inel”. Aplicând regulile genului, am 
descoperit cheia: străinul este coarne de taur. 

10. Penultimul modul determinativ cercetat — „Numai capul jos luat” — a 
reintrodus cheia cimiliturii în relaţia, de acum familiară, dintre colinda păcurarilor 
şi jocul cu măşti, identificând astfel capul măştii de turcă în calitate de referent al 
formulei „străinul e coarne de taur”. 

11. În sfârşit, imperativul „Pe mine pământ nu puneţi”, formulat de păcurarul 
străinel alias masca turcii alias taurul celest alias divinitatea oilor, confirmă acest 
şir de identificări prin excluderea personajului din sfera umanului. Capul încornorat 
în strungă reprezintă finalul acestor opţiuni succesive ale personajului atât de 
enigmatic din colinda păcurarilor. Imaginea-referent am regăsit-o în datina 

craniilor de animale încornorate puse pe garduri de curţi, one şi strungi cu scop 
apotropaic şi de fertilitate. 

12. Modulele determinative s-au dovedit a fi adevărate vase comunicante între 
colinda păcurarilor, pe de o parte, şi alte tipuri de colinde, de cealaltă parte, precum 
şi cu alte genuri ale literaturii populare: doina, balada şi, lucrul cel mai 
surprinzător, genul enigmistic. Nu trebuie să uităm jocurile cu măşti şi dansurile 
populare cu strigăturile lor. 

13. Se poate observa o anumită redundanță a acestor module, toate 
funcționând, într-o primă instanță, ca semnale de anormalitate şi, apoi, trimițând, 
majoritatea, la datina jocului cu măşti. 

14. Astfel, primul scop al cercetării colindei păcurarilor, acela al utilizării 
textului ca sursă de indicii pentru identificarea ritualului pe care îl descrie şi, prin 
consecinţă, a sensului său de urare, a fost îndeplinit. 

Capitolul VI 
TIPOLOGIA COLINDEI PĂCURARILOR 


1. Primatul tipului de câmpie 


O succesiune a tipurilor colindei păcurarilor după criteriul elementelor 
necesare şi suficiente pentru aflarea ritualului pe care-l descriu şi înţelegerea 
sensului lor de urare, ar avea în frunte, desigur, tipul de câmpie. Fără modulele 
determinative specifice acestui tip — „Ca o lună de inel”, „Numai capul mi-l luați”, 
„Pe mine pământ nu puneţi” - primul obiectiv al cercetării noastre ar fi fost de 
neatins. 

Acestui tip, să-l numim „primar” după cuvântul atât de enigmatic „veri 
primari”, i-ar urma, fireşte, tipul clasic, ce conservă toate nucleele textuale ale 
primului tip din ciclul de 7/8 silabe al colindei păcurarilor. 

Sub aspectul geografiei, Adrian Fochi observă cum tipul clasic, „care se 
întinde peste întreaga zonă acoperită de ciclul de 7/8 silabe cu o mare frecvenţă în 
zona de nord (Oaş, Maramureş, Năsăud, Lăpuş) şi în zona de extrem sud, în părțile 
Munţilor Apuseni”, încadrează la mijloc tipul de câmpie. Acesta „ocupă zona 
dintre Mureşul superior şi Someş şi se prezintă destul de compact în toată această 
regiune. Ca frecvenţă, el ocupă în schema tipologică a tipului întreg locul al 
doilea.” (|, p.380) 

După criteriul completitudinii elementelor tematice, noi am acordat tipului de 
câmpie primul loc. Privind din această perspectivă aria lor geografică, constatăm că 
tipul de câmpie se află în centru iar variantele tipului clasic îl înconjoară. Imaginea 
spaţială a distribuţiei celor două tipuri ne duce gândul la ideea centrului de iradiere. 
Cu alte cuvinte: tipul de câmpie îşi menţine întâietatea şi în ordinea genezei 
colindei păcurarilor? 

Întrebare: Care a fost soluţia lui Adrian Fochi? 

Răspuns: Conspect. A.Fochi, „Mioriţa...”: „S-ar putea ca dispoziția marginală a 
variantelor de tip clasic în cuprinsul geografiei generale a ciclului să ilustreze 
vechimea mai mare a acestei formule tipologice față de celelalte tipuri, textul 
devenind şi arhetip al ciclului, tot aşa cum s-ar putea să fie şi invers, adică să arate 
degradarea treptată a unor formule tipologice locale mai complexe până la cea mai 
deoarece argumentele ce s-ar putea aduce în favoarea unei teze sau celeilalte sunt 
de egală valoare probatorie. Înclinăm totuşi spre prima ipoteză, socotind că dacă 
acest tip ar fi rezultatul degradării unor formule tipologice mai complexe, nu s-ar fi 

putut ajunge peste tot la o schemă aproape identică, realizată aproape cu aceleaşi 
mijloace de expresie.” (|, p.380) 

În ce ne priveşte, vom aduce argumente care susțin ipoteza contrară: tipul de 
câmpie are întâietate în ordinea genezei colindei păcurarilor în raport cu celelalte 
tipuri şi subtipuri. Acest demers se înscrie în proiectul strategic al cercetării 
noastre, care a avut ca principiu urarea ca manifestare a imaginii integrale; 1. 
urarea este construită imaginar de destinatarul colindei pornind de la sugestiile 
percepute în cântecul colindei ca fragmente auditive; 2. urarea este reconstituită pas 
cu pas de cercetător pornind de la postulatul existenţei sale, de la textele variantelor 
pe care le citeşte căutând indicii care să-l trimită la ritualul descris existent în afara 
lor şi continuând cu identificarea acestuia, actualizarea tuturor corespondenţelor 
dintre textul oral al colindei, pe de o parte, şi ritual, de cealaltă parte, până la 
relevarea mecanismului codificării verbale a imaginii rituale ca imagine teatrală. 

Ipoteza de lucru în problema tipurilor, subtipurilor şi variantelor colindei 
păcurarilor este următoarea: dacă textul colindei păcurarilor descrie un obicei, 
acesta poate avea forme de manifestare diferite în diversele zone folclorice (context 
ceremonial, ocazii de performare, actanţi etc); dacă se menţine conştiinţa relației 
genetice dintre textul colindei păcurarilor şi ritualul pe care-l descrie, atunci 
variantele, tipurile şi subtipurile acestei colinde sunt rezultatul reflectării în imagini 
verbale ale diferitelor forme de existenţă ale ritualului şi a semnificațiilor lor în 
zona folclorică respectivă. Fabulaţia are ca nucleu referenţial obiceiul generator al 

colindei. 

Atenţie! Colinda păcurarilor nu transmite doar o felicitare şi o urare; ea descrie 
în primul rând prezenţa benefică a unei divinităţi, mai întâi iarna, de sărbătorile 
Crăciunului şi Anului nou, în curtea destinatarului, lângă oile acestuia aflate în 
staulul de lângă casă, apoi în strungă, pe toată perioada văratului, protejând oile şi 
mieii. Colinda noastră face, din acest punct de vedere, un salt de la apariția 
periodică a divinității lângă stână - în colindele „Ciobanul sătul de ciobănie ” şi 
„Dumnezeu, ciobanul si larma turmei” - la o prezență continuă, afirmându-se 
totodată ca o divinitate a oilor. După modelul psalmilor, colinda păcurarilor 
subliniază foarte clar, prin trei versuri repetate ca nişte refrene, imnul de slavă adus 
de cântecul oilor divinității lor. Gazdei colindătorilor mascaţi, felicitarea pentru 
oile sale din staul şi urarea de miei sănătoşi la primăvară sunt transmise direct şi 
transparent de divinitatea aflată acum în curtea sa. Numai pentru lectorul textului 
care descrie această întâmplare ele apar ca indirecte şi aluzive. 

Întrebare: Se menţin indicii textuali ai urării şi în variantele tipului clasic? 

Răspuns: Fiind familiarizați acum cu decodarea tipului de câmpie, putem 
spune, chiar în lipsa modulelor determinative specifice lui, că şi în variantele 
tipului clasic imaginea integrală se desfăşoară fără obstacole. Deşi îşi păstrează 
identitatea conformă arhetipului, fiecare nucleu textual - de la păcurarii şi oile din 
primele versuri, activitatea străinului înainte de facerea legii, interacțiunea verbală 

dintre personaje, până la contextul îngropării şi cântecul de final - atrage noi 

Exemplul 1. Dacă acţiunea EE în variantele tipului de câmpie se 
desfăşoară iarna, în tipul clasic sunt variante unde întâmplarea are loc primăvara, la 
deschiderea stânii. Versul „Pe râtul cu florile” specific variantelor 45, 46a, 50, 54a, 
trimite la o zi de mai, pe izlazul de pe malul apei, unde „Mândru joacă oile.” 

Exemplul 2. Majoritatea variantelor din tipul clasic menționează, înaintea 
nucleului textual al facerii legii, o activitate pe care păcurarul străinel o execută la 
comanda păcurarilor mai mari. Am văzut ce face el atunci când e trimis să întoarcă 
oile. Pe lângă această acţiune, mai apare o alta, cu o frecvență mai mare în tipul 
clasic: 14 — „Pă cel mai mic l-o mânat/ Cu găleata la izvor”, 15 — „Pe cel străin 1-a 
mânat/ La fân tână, doamne, lină/ Cu două găleți în mână.”, 32d — „Ceilalţi trei mi- 
1 mânară/ Cu două găleți a mână/ Să le-aducă apă lină.” Ca şi în cazul întoarcerii 
oilor, nici acum textul colindei nu urmăreşte activitatea până la finalul ei. Am 
observat, totuşi, gălețile care mai apar la locul îngropării străinului în variantele 
maramureşene — „Înaintea strungilor/ În locul găleţilor” - şi am căutat aici o 
explicaţie. Iat-o: în zona etnografică a Maramureşului, la măsuriş, în luna mai, pe 
23, după terminarea mulsului şi a măsuratului laptelui care revenea fiecărui 
proprietar de oi, „Înainte de plecarea oilor la păscut, gazda stânei le stropea cu apa 
cu care s-au spălat găleţile, apoi se înconjura târla de trei ori. Gest simbolic, care 
are la origine un străvechi rit de fertilitate şi fecunditate.” (10, p.55) Este vorba, 
prin urmare, de o altă locaţie temporară a jocului turcii - primăvara, la măsuriş. 

Exemplul 3. Revenim la locul îngropării. 

Întrebare: De ce? 

Răspuns: Aici vom descoperi un argument foarte puternic care va susţine 
ipoteza funcţiei de arhetip a tipului de câmpie al colindei păcurarilor. 

E vorba tot de variantele maramureşene din zona de nord a ariei geografice a 
tipului clasic. 6a — „Pe mine să mă-ngropaţ/ În staulu oilor,/ În strunga mulgărilor”; 
6b — „In strunga de oi cu lapte”; 10 — „În strunguţa oilor,/ Sub fundul găleţilor; 18b 
— „În strunguţa oilor,/ În locul găleţilor,/ În țărcuţul mieilor.” Modelul de adaptat 
era dat de versurile din tipul de câmpie „În strunguţa oilor/ În jocuțul mieilor. 

Întrebare: Şi? 

Răspuns: În zona etnografică a Câmpiei Transilvaniei, strunga denumeşte 
„staulul fix cu îngrădituri diferite, mai simplu sau mai evoluat”; la o stână din 
această zonă strunga era „de formă rotundă construită din porți, părți de palanc, de 
gard, făcută tot din leaţuri şi scânduri mai subţiri.” (9, p.220 ) În Maramureş, 
acelaşi cuvânt — strunga — denumeşte o altă locaţie din construcţiile pastorale: locul 
unde se mulg oile. Iată dovada: „În general, în faţa colibei se aflau comarnicul şi 
strunga oilor, uneori staulul oilor era lipit direct de colibă, în dosul ei, iar strunga 
era în față.” (10, p.50) Interpretul avea aici o mare problemă: cum să-l îngropi în 
strunga oilor? Pur şi simplu nu e loc, e un du-te vino al oilor la muls, mulgaşii care 
stau pe scăunele, găleţile în care curge laptele din ugerul oilor... Doar să scoatem 

găleţile, ori sub ele? Iar asocierea strungii oilor cu ţarcul mieilor chiar că nu mai 
avea nici un înţeles. 

Întrebare: Ar fi avut altă variantă de îngropare? 

Răspuns: Cum să nu! Staulul. „Înainte de începerea mulsului, în mijlocul 
staulului se înfigea un brad împodobit cu colaci şi un struţ de flori.” (10, p.54) 
Acesta este locul — numit în Câmpia Transilvaniei „strungă” — unde a fost înfipt 
capul încornorat al păcurarului. 

Repet: această neconcordanţă arată că variantele maramureşene — şi odată cu 
ele, toate variantele tipului c/asic — sunt ulterioare tipului de câmpie şi-l au ca 
model, — arhetip. 

Exemplul 4. Din totalul de 14 variante culese în Țara Oaşului, 11 cunosc 
formula cu doi păcurari, „Unu mare, unu mic”, raporturile dintre ei fiind aceleaşi ca 
în cazul, majoritar, cu trei păcurari; „Cel mai mare pe cel mic/ Tăt îl mână şi-l de- 
adună/ După oi să le de-ntoarne.” Am citit că obiceiul caprei în Maramureş se 
datorează influenței din Bistriţa Năsăud şi Moldova, că este practicat de toate 
categoriile de vârstă de sex bărbătesc, în noaptea de Anul Nou, la Bobotează şi 
Sântion, la nunţi, şi are o variantă „jocul caprei numai cu acompaniament de fluier” 
şi o alta, un spectacol dialogat cu mai multe personaje (capra, moşul, ciobanul, 
tiganul şi doi sau mai mulți draci.) Personajul central, capra, îşi realizează jocul în 
ritmul susținut de celelalte personaje, cu ajutorul unei bote sau al unui butuc 
prevăzute cu zurgălăi care creează ambianța euritmică necesară desfăşurării 
pantomimei.” (10, p.171) 

Atenţie: capra nu are capul prins în băț, iar mâinile actorului, dacă pot ţine 
butucul, pot aduce şi două găleți cu apă. 

Întrebare: Cum de apar numai doi păcurari în colindele din Oaş? 

Răspuns: Poate pentru că este luat ca imagine-referent jocul caprei numai cu 
acompaniament de fluier, fluieraşul fiind şi conducătorul ei. Problema apare odată 
cu formula de adresare a păcurarului mai mic către păcurarul mai mare: „- Tu, tu, 
tu, frătiuțu mneu,/ Pe mine nu mă puşcaţi,/ Din sabghii nu m-aruncaţ...” Deşi este 
repetat pronumele personal la persoana a doua singular, verbele sunt la plural.Un 
informator chiar intervine cu formula „Voi, voi, frătiuții mei”. 

Întrebare: Care-i problema? 

Răspuns: „Colo-n dealu după deal,/ La oi multe pă sup munte, Şedu-ş doi 
păcurăron”, dar pluralul verbelor din formula de adresare presupune prezenţa şi a 
altor oameni în afara păcurarului mai mare indicat de „tu”. lată cum am gândit 
această situaţie: dacă în text nu apar alte personaje umane în afara celor doi 
păcurari, iar, pe de altă parte, gazda şi familia lui, care primesc pe colindători, sunt 
totdeauna receptori-spectatori şi nu iau parte la acțiunea presupusă de colindă sau 
colindatul cu măşti, singura posibilitate de plural omenesc vine de la oile care îi 
însoțesc întotdeauna. În acest caz, termenul „oile” nu ar desemna animalele 
domestice îngrijite şi păscute de păcurari, ci — aşa cum am decodat şi în variantele 

tipului de câmpie oile de la începutul textului —, sunt colindătorii care fac parte din 
suita măştii de capră. 

Exemplul 5. Alte obiecte dragi păcurarilor din aria de răspândire a variantelor 
tipului clasic se adaugă „fluierului după curea” din arhetip: 5 — „Flueru după cura,/ 
Băltăgaşu-n mâna mei Cu trânghit” alăture.”; 9a — „Toporaşul meu cel dulce/ Mi-l 
puneţi în loc de cruce,/ Flueraşul meu cel drag/ Mi-l puneţi în loc de steag,/ 
Trâmbiţuca mea cea dragă/ Mi-o răzimaţi de o pleasă.”; 32d — „Şi în loc de 
crucişoară/ Îmi puneţi a trâmbicioară/ Şi în loc de buhaşel/ Îmi puneţi un 
buciume!”. 

Exemplul o Nucleul textual al legii se menţine în poziţie centrală, cu 
modificările inerente: 4b — „Legea lui gata era-re:/ Din puşcuţă să-l împuşte,/ Din 
sabie să-l arunce. (...) Din puşcă nu mă puşcaţi,/ Din sabie nu mă-aruncaţi,/Ci mai 
bine mă-ngropaţi.”, 6c — „Până oile-abăte,/ Ceilalţi legea-i făce./ Ori să-l puste, ori 
să-l taie,/ Ori să-l puie-n trii fărtaie./ Iel după ce sose,/ - Fraţilor, aşe dzice:/ Pe 
mine de mi-ți tăia...” 26 — „Până legea ţi vom face:/ De tăiat nu te-om tăia.../ - De- 
mpuşcat nu mă-mpuşcaţi,/ Din sabie mă tăiaţi...”; 37a — „Ceia doi s-au vorovit/ Pe 
cel mic să îl omoară/ Cu securi şi cu topoară/ Şi cu bolovani de moară./ -Pe mine 
de mi-ţi puşca...” 

Exemplul 7. Cântecul de final al oilor din tipul de câmpie, atât de invocat şi 
evocat de divinitatea lor, capătă în variante ale ciclului clasic accente de bocet: 2b 
— „Şi pă mine m-or jeli/ Oile cele cornute/ Coborând în gios pre munte; / Oile cele 
bălăi/ Coborând în gios pre văi;/ Mnirencile cu lânele/ Şi mneii cu danţurile,/ Că le- 
am ţinut tare bine,/ Toamna şi primăverile.”; 4a — „Cine-amaru m-a jeli?/ Oile cele 
bălăi,/ Coborând în gios pe văi;/ Berbeceii cei lânoşi,/ Coborând pe munt în gios!”; 
26 — „Şi când oile m-or plânge,/ Flueraşu-a prinde-a zice,/ Oile toate m-or plânje./ 
Oile cele cornute/ Plânje m-or umblând pă munte;/ Oile cele albastre/ Plânje m-or 
umblând pă coaste;/ Oile bălăi/ Plânje m-or umblând pă văi.”; 38a — „Cele trei 
miori bălăi/ M-or cânta vara pe văi;/ Cele trei miori cornute/ M-or cânta vara pe 
munte;/ Iară cele ocheşele/ M-or cânta vara cu jele.”; 53 — „Fluieraşul a cânta/ Oile 
s-or aduna/ Şi pe mine m-or cânta./ Oile celi ocheşele/ Mândru mai cântă cu jele,/ 
Oile cele cornute/ Mândru m-or cânta pe munte,/ Primăvara mieluşeii/ Cum vor 
mai plânge şi ei.” Este o variantă din Năsăud. 

Observaţii: 1. tenta de jale şi plâns a cântecului oilor devine mai pregnantă pe 
măsură ce ne îndepărtăm de centrul de iradiere al tipului de câmpie; 2. de avut în 
vedere şi trecerea cuvântului „a cânta” din zona de centru a Transilvaniei, unde are 
sensul de „a emite un şir de sunete muzicale”, aşa cum de altfel am şi descifrat 
„cântecul oilor” din tipul de câmpie, ca fiind sunetele melodioase ale clopotelor de 
la gâtul oilor, în alte zone dialectale unde acelaşi cuvânt are alt înţeles — de a jeli, a 
plânge — : în subdialectul crişan, cel bănăţean, Zarand (41, pp.265, 318, 383, 385); 
3.ideea de imn psalmic a autorului colindei păcurarului, cântat la mormântul 
divinității oilor, pare să depăşească apercepţia interpreților din zona tipului clasic. 

În zona de nord a Transilvaniei, de la Oaş până la Năsăud, Adrian Fochi mai 
identifică un tip al ciclului I, de 7/8 silabe, al colindei păcurarilor. Acest tip este 
caracterizat „prin apariţia mamei ciobanului (corespondentul ardelean al episodului 
maicii bătrâne).” 

Exemplul 1. 8 — „Şi-a veni primăvara,/ Trâmbiţa mea a cânta./ Ştiu că m-a- 
ntreba mama:/ - Unde-a rămas Griguţa?/ -Rămas-o cu două şchioape,/ Până-n lume 
să nu-ntoarne.” 

Notă: vezi tipul „Pe răzor de vie”. 

Exemplul 2. - 27 — „Şi tu mioară, mioară/ Umblă prin lume işoară/ Şi ti întâlni 
c-o oaste grea,/ Ti întâlni cu mama mea./ De te-a-ntreba că ce fac,/ Spune-i că m- 
am însurat./ Te-a-ntreba că după-a cui,/ Spune-i, după-a cucului./ De-a-ntreba de 
nănaş mare,/ Spune-i tu că sfântul soare./ De-a-ntreba de ceteraşi,/ Spune-i, vântul 
drăgălaş.” 

Adrian Fochi: ideea este introdusă în desfăşurarea textului sub influenţa 
variantei lui V. Alecsandri. (1, p.382) 

Exemplul 3. 32d — „Streinul că i-a rugat/ Să-l mai lase atâta:/ - Să trâmbiţ 
mamei una./ Ceilalţi că l-au lăsat,/ El trâmbiţa a luat/ Ş-a-nceput a trâmbiţa:/ Văile 
se scutura,/ Munţii se cutremura./ Şi mă-sa l-a auzit, La el iute a venit;/ Haine 
negre că şi-a luat,/ Cătră el a şi plecat./ El din gur-a cuvântat:/ - Eu ştiu, maică, c-oi 
muri...” 

Adrian Fochi: „Introducerea episodului se explică mai curând prin puternica şi 
via influenţă a „horei fetei” asupra întregului repertoriu local şi mai ales acelei părți 
a repertoriului cu care se înrudeşte tematic şi artistic.” (1, p.383) 

Observaţii: 1. episodul mamei păcurarului care va muri este semnul cel mai 
evident al pierderii conştiinţei relației textului de colind cu ritualul pe care-l 
descrie; păcurarul cel mic nu mai este actorul interpret al măştii care întruchipează 
o divinitate ce va muri acum pentru a renaşte la primăvară odată cu natura şi 
deschiderea noului ciclu pastoral, ci rămâne un tânăr pastor care, în fața morții 
iminente, se gândeşte la mama sa. În zadar la finalul textului este reprodus refrenul 
tipului de câmpie — „Oile cele cornute/ Mândru m-or cânta pe munte,/ Oile cele 
bălai/ Mândru m-or cânta pe văi.” -; granița colindei fusese trecută ireversibil. 2. 
Cântecul de jale al oilor care boceau divinitatea îngropată în strunga oilor, sub 
fundul găleţilor, era, cum se vede acum, semnul umanizării scenariului magic de 
odinioară; 3. mai este de observat rolul jucat de balada „Mioriţa” a lui V. 
Alecsandri în crearea acestui tip: prestigiul ei acționează mai mult ca factor de 
presiune care determină repertoriul local să se reaşeze după modelul ei. 


2. Fata de maior 


În clasificarea lui Adrian Fochi, „fata de maior” denumeşte primul tip al 
ciclului II al colindei păcurarilor bazat pe regimul metric de 5/6 silabe; cuprinde 30 


145 


Alexandru Bulandra 


de variante care, din punct de vedere geografic, au centrul de intensitate 
circulatorie în zona Jibou din judeţul Sălaj. (1, pp.383-385) „Gazeta Transilvaniei” 
publică varianta T63a din Ciubanca, com. Ciubăncuţa, r. Dej, în numărul din 
24.XII.1885. 

Privind rama de gen a colindei fata de maior: o parte dintre variante nu au titlu 
tematic, 5 variante sunt intitulate după numărul personajelor masculine — „Trei 
păcurăraşi”, „Tri păcurărei” —, trei variante sunt numite „Miorița? iar una 
„Colindă”; la şapte variante este consemnat şi refrenul: „Hai corinde” (T24), 3 
formule cu „Hai leroi, leroi doamne” (T34d, T63a şi T73b) şi alte trei cu „Lino-i, 
lino doamne” ( T34a, T37b şi T44b). 

Observaţii: 1. refrenul de la varianta T34d — „Hai leroi, leroi doamne, fată de 
maior” - trimite la destinatarul colindei; 2. refrenul cu „lino”, „linuţ”, „linui” ne 
aduce în minte un curs al analizei parcurs deja, de la acest refren la cerbul şi 
„bohorul” din tipul 80 — „Leagăn de mătase” — şi de aici la jocurile cu măşti 
animaliere „cerbuţul” şi „turca”. 

Întrebare: De ce este necesară o cercetare separată a acestui tip de variante al 
colindei păcurarilor? 

Răspuns: Deocamdată este o cerință impusă de noul personaj — fata de maior — 
şi de evenimentul pe care îl provoacă, altul decât cel din ciclul I cu măsura de 7/8 
silabe. 

Chiar şi scena întâmplării pare să fie alta: T 22 — „Trei păcurărei,/ Trei turme 
de ol Suiră la munte/ S-adune mai multe.”, T62 — „Trei păcurărei,/ L-o turmă de 
oi,/ Le mână la munte, La cele mai multe.” Ni se pare că zărim un cadru pastoral, 
primăvara, cu un drum montan pe care urcă turmele pentru constituirea stânii şi 
începutul văratului. Tipul de păstorit practicat este cel local cu stână la munte şi, în 
conformitate cu regulile din etnografia pastorală evidenţiate în raportul nostru, cei 
trei păcurari sunt din acelaşi sat. 

Întâmplarea le aduce în cale fata de maior: T21 — „„Acolo-ntâlniră/ Fată de 
maior”; T24 şi T62 — „Nainte ieşi-ră/ Fată de maior”; T37b — „O fată vedea,/ Fata 
de maior.” 

Întrebare: A cui anume? 

Răspuns: În unele variante este numită „O fată de păstor” - T51, T52,T122 — 
iar în altele — LXXV, LXXVI — „fata de maier” (1, pp.1032-1033). 

Întrebare: Un păstor putea fi şi maior? 

Răspuns: Aici cuvântul „maior” nu stă pentru un grad militar în ierarhia 
ofiţerilor, „superior celui de căpitan şi inferior celui de locotenent-colonel” (DEX), 
ci pentru „maier”, care denumeşte, în Haţeg şi Maramureş, păcurarul cu oile cele 
multe dintr-un sat: „Ca şi la ţăreni, şi munţii mărginenilor erau arendaţi de maieri, 
care plăteau arenda şi stabileau aruncu, adică contribuţia fiecăruia la cheltuielile 
muntelui. Funcţia de maier era ereditară.” (9, p.285) Altfel spus, maierul este un 
om bogat. 

Observaţie: Vezi tipul de colind 95 — „Flăcăul şi fata de neam” — din 
clasificarea Monicăi Brătulescu, varianta culeasă de Sabin Drăgoi, unde întâlnim 
aceeaşi fată de maior: „În ciuda sfaturilor mamei, flăcăul peteste o fată de neam.” 
Atestări: Lipova- Arad, Viţel, Zam, Gurasada — Hunedoara, Zlatna — Alba. (8, 
p.231) 

Întrebare: Cum s-a ajuns, totuşi, de la „maier-ul” din Ţara Hațegului la 
„maiorul sălăjan şi arădean? 

Răspuns: Având în vedere, în primul rând, că termenul „maier” nu era 
cunoscut în aceste zone dialectale, şi, în al doilea rând, asemănarea de formă cu un 
cuvânt cunoscut aici — „maior”, grad în armata austriacă —, s-a produs, prin 
etimologie populară, modificarea în partea finală a cuvântului „maier”, care a 
devenit „maior”. 

Reluare: Cei trei păcurari îşi urcă oile la stâna din munte — „La cele mai multe” 
ori „S-adune mai multe”, maierul este gazda de stână iar prezenţa fetei sale pe acest 
drum pare firească, deşi nu are o motivaţie anume. 

Întrebare: Fata de maior nu are „semne” după care să fie recunoscută ca fiind, 
într-adevăr, fată de om bogat? 

Răspuns: Dacă sunt, ele nu se pot afla decât în versul imediat următor: T22 — 
„Cu galbin baior”;, T68 — „Cu galbân baier”; T71 — „Cu galben baer”; T24 — „Cu 
brâu gălbior”; T62 — „Cu guler galbin”. În unele variante — T21 şi T22 — galben 
este părul. Rolul de semn al bogăției îl poate avea culoarea galbenă care trimite la 
monezi de aur — galbeni — sau/şi baierul, brâul, gulerul sau părul cu această culoare. 

Conspect. „Dicţionar de artă populară românească”. „albă, podoabă din 
monede, cu arie largă de răspândire în ţara noastră. Salba realizată din monede 
găurite şi prinse pe o panglică sau înşirate pe o aţă, este veche, aşa cum atestă 
monedele din sec. 16 şi 17 descoperite în săpăturile arheologice. Se pot stabili 
tipuri distincte de salbe, în funcție de modalitățile de prindere a monedelor între ele 
şi de piesele auxiliare întrebuințate. Salbele sunt formate din una sau mai multe 
monede de aur sau argint, montate pe panglică, pe un fir metalic, cu inele etc. (...) 
Bogăția denumirilor pe care le au salbele în diferite zone ale țării indică varietatea 
modalităţilor de montare: salbe de libre sau vițe de bani în Pădureni, taleri în 
Năsăud, zgărdane cu patace în Maramureş, şiptarii în zona Perşanilor, zgardă de 
husoşi în Țara Oaşului, barşon de bani în zona Crişului Negru, zgardă cu mărgele 
şi pițule în Bihor, baier sau baier de bani în Haţeg...” 

Stop: Acesta este baierul galben din textul de colind „fata de maior”. Şi e un 
evident semn de bogăţie. 

Continuare conspect: „Indiferent de denumire şi montură, salbele de bani au 
fost, datorită valorii, caracteristice păturilor înstărite ale comunităţilor rurale. (...) 
Baerul, salba din Sălaşul de Sus (Hunedoara) este format din nouă coroane şi un 
florin de argint provenind din perioada 1890-1916, legate fiecare în parte cu câte un 
nod dublu pe un şnur.” 

Baierul/baerul împreună cu maier-ul trimit textul colindei păcurarilor tipul fata 
de maior în zona Hunedoarei. 

Salba poate fi şi semnul miresei: în Târnava Mare ea chiar se numeşte salbă de 
mireasă. (11, pp.366-367) 

Conspect. Marian, „Nunta... ”: „După ce s-au pornit vorniceii prin sat, ca să 
cheme pe săteni la nuntă, druştele miresei, împreună cu alte fete, care aşişderea 
sunt de mai nainte adunate, încep a găti şi a înfrumuseţa pe mireasă cum cugetă ele 
că ar fi mai frumoasă şi mai bine şi cum se cade fiecărei mirese să fie în ajunul 
cununiei, adică, unele o piaptănă, o împletesc, o încing, o îmbracă şi îi pun salba la 
grumaz...” (37, p.205) 

Stop: versul „Cu guler galbin” să exprime ideea de „salbă la grumaz”? 

Continuare conspect: „Salba e făcută, după cum e şi datina unde se poartă 
salbe, din diferite monede de argint şi de aur, apoi din diferite mărgele şi ghiocei 
(...) i-au legat acum şi salba la gât (...). (37, pp.213-214) 

Observaţie: Salba induce şi ideea „fată de măritat”. 

Vezi colindele care au ca subiect salba: tipul 83 — „Fata care şi-a pierdut 
salba” —, şi tipul 84 — „Fata care şi-a găsit salba.” (8, p.140) 

Atenţie! Baierul de bani apare şi la gâtul cerbului! Într-un colind protocolar din 
Agrişteu — Mureş, negrii vânători îl roagă pe gazdă să caute în braniştea lui — „loc 
în pădure unde copacii au fost tăiați” (Dicţionar de sinonime) — unde au prins de 
veste că se află o droaie de ciute şi un tretior — cerb de trei ani: „Pe grumazi lui/ 
Baierul de bani,/ Pe spatele lui/ Covor roşior,/ În şalele lui/ Brâu lat, ferecat. (...) 
Da noi şi-om vâna/ Băierul de bani;/ Da noi cui l-om da?/ Da-l vom fetei gazdei.” 
(42, pp.24-25) Este vorba, desigur, de masca de cerb. 

Să urmărim mai departe cum se desfăşoară întâlnirea celor trei păstori cu fata 
de maior. Sunt două scenarii pe care le prezintă cele 30 de variante ale acestui tip 
de colindă a păcurarilor. Primul scenariu cuprinde următorul dialog: (T22, T74) — 
„- Daţi, fraţi s-o luăm,/ Să ne cununăm./ - Tu de i lua/ Noi te-om împuşca!...”; 
(T44b) — „Cel mai mic zâcea:/ - Eu m-aş însura./ - De ti însura,/ Noi te-om 
împuşca.”; (T63a) — „Unul cuvânta:/ - Asta oi lua./ Cei doi cuvânta:/ - Tu de-o vei 
lua,/ Noi te-om săgeta.” 

Glosar: a împuşca = a săgeta 

Observaţii: 1. reacţia verbală a celui mai mic dintre frați — „Să ne cununăm”, 
„Eu m-aş însura” — confirmă semnificaţia maritală a baierului galben pe care-l 
poartă la gât fata de maior; 2. apariţia fetei schimbă dintr-odată reperul deplasării 
celor trei păcurari iar 3. atitudinea fraţilor mai mari — „De ti însura,/ Noi te-om 
împuşca” — introduce o cu totul altă stare de lucruri decât aceea sugerată de 
versurile de început ale colindei. Cu alte cuvinte: de la o scenă pastorală se trece 
brusc la un cadru nupțial unde fraţii celui care vrea să ia fata de maior în căsătorie, 
în loc să-l susţină, se opun, şi nu oricum, ci într-o formulă violentă. Aici este 
evocată împuşcarea/ săgetarea, adică prezența puştii/arcului cu săgeți la îndemâna 

fraților mai mari — la fel ca în ciclul I, tipul de câmpie şi tipul clasic al colindei 


păcurarilor. 
Intrebare: Dacă „a lua” înseamnă „a răpi” o fată de măritat? 
Răspuns: Conspect. Marian, „Nunta... ” : „El. Pop, învăţător în Şomcuta-Mare, 


ne scrie: «Dacă unei fete din Sălaj (judeţul cu intensitatea circulatorie cea mai mare 
a acestui tip — fata de maior — n.n.) îi place foarte mult feciorul, care o cere de 
nevastă, dar părinţii ei deloc nu vreau să o dea după dânsul, atunci fata cu feciorul 
se înţeleg ca să fugă peste voinţa părinţilor feciorului sau ai fetei. Şi, dacă se 
întâmplă o astfel de fugă, se zice că feciorul a fost a petit la fata cutare, dar, 
nevrând părinţii aceleia s-o dea după dânsul el a furat-o, a răpit-o. Răpirea aceasta 
e o datină de toate zilele la românii din Sălaj.» „(37, p.115) De aici rezultă că 
răpirea se face de către tânăr singur, în taină, prin înțelegere cu fata, pe când 
păstorul din colindă îi îndeamnă şi pe frații lui să o ia, „s-o luăm”, adică împreună. 

Întrebare: Atunci „a lua” se referă la răpirea închipuită a miresei? 

Răspuns: Adică aceea fiind o răpirea colectivă... Dar nu putem trece peste un 
element fundamental: fraţii se desolidarizează de inițiativa intempestivă a celui 
mic. 

Întrebare: În care dintre secvențele ceremonialului nupțial apare o astfel de 
opoziție îndârjită legată de luarea miresei? 

Răspuns: Dacă „a lua” desemnează plecarea mirelui împreună cu mireasa din 
casa părinților ei, atunci ne aflăm la poarta blocată de oastea miresei pentru a nu 
lăsa oastea mirelui să treacă împreună cu mireasa. Am mai făcut referire la acest 
moment ritual — vezi „Vama”. 

Conspect, Ion Şeuleanu, „Poezia populară de nuntă”: „Un loc aparte în 
structurile întregului ceremonial nupțial îl ocupă, în părțile sudice ale județului 
Bihor (Beiuş, Vaşcău) „Nevesteasca” (...) se cântă când ia mireasa de acasă de la 
masă. (...) Înainte de a ieşi din curtea părinţilor fetei, mirele şi nuntaşii săi găsesc 
poarta zăvorâtă şi nu li se dă voie să iasă cu mireasa, «sunt zăboviți» până nu vor 
răspunde la nişte întrebări, până când «n-o trece prin anumite încercării.» Dialogul 
se angajează cu diferențe aproape de la sat la sat, fie între grăitorii (grăitorul) 
mirelui şi ai miresei, fie între cuscrii celor doi, după cum sunt semnalate cazuri în 
care disputa se desfăşoară între cele două alaiuri, toţi cei prezenți luând parte la 
interpretare, uneori numai la refrene. Două sunt tematic motivele-nucleu ale acestui 
cântec: 1.cererea venită din partea nuntaşilor mirelui de a li se deschide poarta; 2. 
refuzul «portarilon» de a o deschide până când mirele, supus la încercări repetate, 
se dovedeşte vrednic să i se dea mireasa, prin urmare până se va arăta pregătit să 
intre în noua stare socială.” (67, pp.131-136) 

Atenţie! Fratele mai mic a devenit mire, fata de maior — mireasă, iar fraţii 
păcurarului mai mic au trecut de partea cealaltă, în oastea miresei! 

Revenim la cercetarea textului, urmând acum al doilea scenariu pe care-l 
deschid o parte dintre variante. Toţi cei trei păcurari îi adresează aceeaşi întrebare 
fetei de maior care li s-a ivit pe calea care ar fi trebuit să-i ducă la stâna de pe 

munte. T69 — „Frumos o-ntreba:/ -Care ţi mai drag?”, ori „După care-i merge?” 
(T152a) sau „Că de care-i place?” (T274). Invariabil, fata se ataşează de cel mic: 
„Cel mai mititel/ Că-i mai frumuşel.” (T69); „Cel mai mititel/ Că-i mai frumuşel/ 
Şi-i mai străinel.” (T70); „Cel mai mititel/ Că-i mai frumuşel/ Şi mai sprintenel.” 
(T73b) 

Observaţii, 1. dacă fata de maior nu este descrisă de cel mic, adică o ia fiind 
frumoasă etc., considerându-se suficient pentru motivarea acțiunii că fata are baier 
galben, personajul feminin, în schimb, îl portretizează utilizând exclusiv 
diminutive; 2. „mititel” ridică o problemă: este mic în privinţa taliei, sau a vârstei? 
În ultimul caz, dorința de a se însura pare nepotrivită cu etatea, în primul caz, a fi 
mititel ca înălțime reprezintă, în lumea satului şi a folclorului literar, motiv de 
respingere şi ironie, nu de atracţie; Strigătură: „Badea meu, câtu-i de-nalt,/ Şade-n 
picioare su Dat Şi pogneşte-n două deşte,/ Şi gândeşte că mai creşte.” (23, p.63) 3. 
atributul „sprintenel” — iute, vioi, săltăreţ — priveşte calitatea unui om agil, suplu, 
pe când textul colindei nu susţine o astfel de caracterizare a fratelui mai mic; 4. 
spusele fetei de maior par mai degrabă ale unei mame care-şi dezmiardă copilul, 
decât al unei fete de măritat răpită de frumuseţea unui voinic; în ochii fetei şi 
cuvântul „străinel” numeşte ceva din aspectul păcurarului pe care ea îl receptează 
cu admiraţie. 

Întrebare: Cum reacționează fraţii mai mari în fața acestui răspuns tranşant al 
fetei, echivalent cu o respingere a lor? 

Răspuns: T69 — Not te-om d-omorâ”, T70 — „Pân o alegea/ Grea lege-i 
făcea:/ Pe el să-l omoare”, T73e — „- Tu de i-i lua/ Noi te-om împuşca”. Poziţia 
fraților este la fel de intransigentă ca în primul scenariu, numai că aici apare cu 
precădere „a omorâ” în locul lui „a săgeta”, deci efectul acţiunii în locul cauzei 
specifice, iar cuvântul „lege” nu este însoțit, cum ne-au obişnuit variantele din 
ciclul I, tipul de câmpie şi tipul clasic, de toate acele determinări care să-l 
transforme într-un nucleu textual. 

Dar deosebirile față de ciclul I, de 7/8 silabe, al colindei păcurarilor, nu se 
opresc aici. Am numărat 6 variante ale tipului fata de maior care cuprind — fapt 
nemaiîntâlnit până acum! — tentativa celui mic de a abate fraţii lui de la gândul 
împuşcării şi/sau omorârii, tocmindu-se cu ei. Este vorba de T22, 69, 70, 71, 73d, 
95. lată varianta T69: „- Nu mă d-omorâţi/ Că eu că voi dai Boticuţa mea./ -Nouă 
nu ne trebe/ Că şi noi avem/ Botă ca şi-a ta./ Noi te-om d-omorâ./ - Nu mă d-omo- 
râți/ Că eu că voi dal Sumănaşul meu./ - Nouă nu ne trebă/ Că şi noi avem/ Suman 
ca şi-a tău./ Noi te-om d-omorâ./ -Nu mă d-omorâţi/ Că şi eu voi dal Flueraşul 
meu./ - Nouă nu ne trebe/ Că şi noi avem/ Fluer ca şi-a tău.” Textul este cules în 
comuna Creaca, r. Zalău. În celelalte variante, păcurarul mai mic le oferă celor 
mari şi bonda, turmulița, iar în varianta din com. Gârbou, Cluj, chiar pușca: „Că 
vouă voi dal Puşculiţa mea./ Ei aşa ziceau:/ - Nouă nu ne trebe/ Că şi noi avem/ 
Puşcă ca şi-a ta.” (T73d) 

Mirare: toți cei trei păcurari au puşti! Ce fel de păstori de oi mai sunt ei? 

Observaţie: alternanţa întrebare-răspuns trimite tot la cântecul „Nevesteasca”, 
unde dialogul dintre ceata mirelui şi ceata miresii „se cântă pe melodia rituală, în 
mod alternativ, când ceata mirelui, când ceata miresii.” Unii pun întrebările iar 
ceilalți răspund. Exemplu: „Nuntă la Nimăieşti — Bihor,” în loan Moto, 
„Spectacolul nunţilor”. „Ceata miresii: Nu te lăuda, mirel,/ Nici cu-atâta nu ţi-om 
da,/ Până ce ni-i spune, mire,/ Care pană-i mai frumoasă,/ De aici din astă casă? 
Ceata mirelui: Bine mă-ntrebaţi, portari,/ Bine voi spune, portari, Pană mai 
frumoasă nu-i/ Alta ca a mirelui.” Şi tot aşa, se continuă cu „Ce-nfloreşte, nu 
rodeşte/ Ce rodeşte, nu-nfloreşte”, „care-i umbra cea mai groasă”, „care-i apa cea 
mai lată” etc. (33, pp.157-172). 

Întrebare: Unde este oferta de obiecte? 

Răspuns: În capitolul XXVIII „Vulpea ” din „Nunta... ” lui Marian, care ne 
trimite la aceeaşi „nevestească”: „Portăreii: Tote bine, mire/ Dar ţi-om da de ştire,/ 
Că fetița noastră/ Dalbă drăgăstoasă,/ Ea mai are frați/ Zău frați ca şi brazi/ Şi 
surori/ Ca flori./ Şi fraţii că cer/ Pălării de păr,/ Cojoace-mbumbate,/ Topoare- 
ncolţate/ Surorile eu Ele zău că cer:/ Zadii răsfăţate/ Cârpe împănate/ Cojoace- 
mbumbate. Mirele: Portari, portărei,/ Dragi oamenii mei,/ Deschideţi poarta/ Să-mi 
ies cu mândra/ Târgul va fi joi/ Şi-om me noi şi voi/ Şi vom târgui/ De va trebui.” 
(37, pp.426-430) 

lată-ne ajunşi la finalul textului. În varianta T73a, din Gârbou, Dej: „De mi 
împuşca/ Şi mi-ţ îngropa,/ Bota me cea luce/ Mi-o puneţ de cruce,/ Flueru cel 
dragu/ Mi-l punet de steagu./ Oile bălai/ M-or cânta pe văi,/ Oile cornute/ M-or 
cânta pe munte, Oile seine/ M-or cânta pe mine.” Din Brusturi, com. Creaca, r. 
Zalău, reg. Cluj a fost culeasă varianta T70, cu următorul final: „De mi-ţi împuşca/ 
Voi mi-ţi şi-ngropa/ În strunga de oi,/ În d-aleş de miei./ Câte oi bălăi/ M-or cânta 
pe văi,/ lar cele cornute/ M-or cânta pe munte,/ Cele ocheşele/ M-or plânge cu 
jele./ Flueraşul drag/ Mi li-ţi pune steag,/ Bota mea cea luce/ Mi îți pune cruce.” 

Observaţii: 1. locul îngropării este acelaşi cu al tipului de câmpie; 2. la fel, 
cântatul oilor pe văi şi munţi; 3. fluerul, aflat „după curea” în ciclul I, este acum 
dorit ca steag; 4. bota, mi se pare, pusă în locul crucii, este un element nou în 
comparaţie cu ciclul cu măsura de 7/8 silabe. 

Întrebare: În ce colinde mai apare motivul fetei de măritat unde este evocată şi 
moartea unui personaj? 

Răspuns: Este vorba de tipul „Leagăn de mătase”, pe care l-am prezentat în 
legătură cu refrenele „Oi linuţ, linut doamne” din colinda păcurarilor. Acolo, fata 
de măritat se află în leagănul din coarnele unui cerb sau bour care înoată în apele 
învolburate ale unui râu. Vânătorii — posibilii ucigaşi ai cerbului — sunt fraţii fetei, 
care nu sunt prezenţi dar pot veni de îndată ce sora lor, nemulțumită de mişcările 
săltate ale celui care o poartă peste ape, îi va chema. Cuvântul „vameşi mari”, ce 
denumeşte funcția îndeplinită de frații fetei de măritat, ne-a condus la ritualul 
„vama” din ceremonialul nupţial. 

Prin urmare, atât în colinda păcurarului de tipul „fata de maior” cât şi în 
colinda tipul „leagăn de mătase” există o fată de măritat şi un personaj amenințat 
să fie omorât de fraţii lui, în primul caz, sau de frații fetei, în al doilea caz. 
Amândouă tipurile de colind ne-au trimis la un moment ceremonial nupţial în care 
se cere răscumpărarea miresei de către mire de la părinții şi fraţii ei. În situaţiile 
conflictuale care se pot crea în acest ritual nu se ajunge, totuşi, până la ameninţarea 
cu moartea sau moartea mirelui. Aceste elemente de violenţă din cele două tipuri 
de colinde pe care le comparăm aici vin din scenariul jocului cu măşti de cerb sau 
taur. 

În ce priveşte tipul „Leagăn de mătase”, legătura cerbului care înoată cu masca 
cerbului purtată de un fecior în timpul colindatului de Crăciun este nemijlocită şi 
atestată istoric. 

Conspect. Tr. Herseni, „Forme...” Nota 72: „Credem exactă intuiţia lui W. 
Schmidt când face apropierea între turcă şi taur (bourul din colindă). Vezi Dinu C. 
Ollănescu, „Teatrul la români”, p.9-10, nota 1, unde traduce din W.Schmidt: 
„Românii din Transilvania au şi dânşii o legendă de Crăciun, în care se spune 
despre un leagăn de aur, purtat pe valurile furioase ale mării de un taur cu coarne 
de aur (în Ţara Oltului un bour sau un brad — n.n.T.H.) şi pun în jocurile lor (de la 
Crăciun) pe acest taur, înfăţişat de cineva sub masca unei arătări fioroase, având 
cap de bou şi cioc de pasăre şi e privit de toţi ca un fel de mama pădurii, 
mâncătoare de copii.” (47, p.103) 

Săgetarea sau împuşcarea celui mai mic dintre păcurari, care doreşte să se 
însoare cu fata de maior, ne trimite la acelaşi personaj cu mască animalieră. 

Întrebare: Cum? 

Răspuns: Să ne amintim portretul pe care i-l face fata de maior: 

atributul „străinel ” l-am descifrat ca denumind o mască ce acoperă chipul unui 
om; „sprintenel” caracterizează mişcările făcute în timpul dansului specific al 
măştii de cerb sau turcă, iar „mititel” evaluează poziţia aplecată a jucătorului aflat 
sub masca-costum, făcându-l asemenea unui patruped: „poziţionarea (turcaşului) e 
astfel că trunchiul corpului formează cu pământul linia paralelă încât turca apare 
tocmai ca un cerb sau căprioară.” (47, p.35) Prezenţa armelor, remarcată anterior, 
întăreşte ideea conform căreia colinda păcurarului tipul fata de maior descrie un 
obicei legat de jocurile cu măşti. 

Întrebare: Măştile participau la nunţi? 

Răspuns:  Conspect. Tr. Herseni, „Forme străvechi...”, 1899, Grigore 
Moldovan: în ţinutul Albei Iulia, „La Anul Nou, ceata face ospăț (nuntă): cheamă 
fetele la gazdă, se aşează la masă o fată şi câte un băiat, perechi etc. (evident, o 
nunta simbolică)”. (47, p.54) La fel se întâmplă şi în zona etnografică Beiuş, 
apropiată geografic de centrul de iradiere al colindei fata de maior şi al cântecului 
„Nevesteasca”: „În ziua de Bobotează se încheie mersul cu turca. Chemătorii se 
duc la toţi gospodarii care au primit pe turcaşi ca să-i invite la be/ciugul turcii. Ei 
sunt îmbrăcaţi în straie aproape identice cu ale chemătorilor de la nuntă: sumane, 


152 


Masca Păcurarului — Al treilea raport de cercetare în cazul „Mioriţa ” 


cămăşi, albe, căciuli înflorate (chemătorii de la nuntă au tricolor la căciulă, pe când 
cei de la belciugul turcii au câte o zgardă sau o altă podoabă femeiască, făcută din 
mărgele şi bani, numită barşon). În mâini poartă fovuri (un fel de bețe) împodobite 
cu panglici, zgărzi, mărgele. (...) În seara anunţată, la gazda turcii se adună ceata de 
turcaşi şi împreună cu ei toți cei invitaţi. Se aduc aici toţi colacii pe care i-au primit 
şi tot vinarsul sau vinul adunat. Toate darurile primite sunt puse pe masă. În fruntea 
mesei se află gazda casei şi grăitorul turcii sau svornicul. Grăitorul cheamă în casă 
turca şi o invită să joace jocul ei specific. Şi de această dată, la un anume moment, 
are loc moartea turcii: pe melodia tristă a viorii, turcaşul iese de sub rochia turcii, 
masca întreagă este pusă într-un colț al casei şi îndată începe jocul. Fostul turcaş se 
bate pe picioare, adică joacă un fecioresc sau o bătută, de unul singur. Muzica 
încetează, iar grăitorul face urarea a/duitul colacului şi al vinarsului, după care toți 
cei de faţă mănâncă, beau şi petrec ore în şir în cântec şi veselie .” (16, p.98) 

Din „Tipologia folclorului” de I. Muşlea şi Ov. Bârlea, am aflat că turca „se 
face (umblă)” nu numai între Crăciun şi Bobotează, ci şi „în câşlegi, la lăsata 
secului de Paşti, la nuntă, la clăci, la petreceri.” (26, p.315) 

Răspunsul la întrebarea pusă este: 1. membrii cetelor de feciori cunoşteau 
secvențele ceremoniale ale nunţii la care participau îndeplinind diferite funcţii; 2. ei 
puteau prelua, pentru a fi jucate de către personajele din colindatul cu măşti, astfel 
de momente rituale, pe care să le prezinte în curtea gospodarilor cu fete de măritat. 
Colinda păcurarilor tipul fata de maior descrie tocmai o astfel de reprezentaţie. 

Întrebare; Cine este fata de maior? 

Răspuns: În realitatea ceremonială a colindatului de Crăciun, ea este fata 
gazdei cu multe oi căreia i se cântă această colindă. Un refren chiar o desemnează 
în această calitate. Dacă textul de colind pe care îl ascultă descrie, aşa cum am 
presupus, o secvență ceremonială de nuntă jucată de personaje ale cetelor de 
mascaţi, ar trebui să ne întrebăm cine pe cine joacă mai mic, ce spune „Hai, fraţi, s- 
o luăm!”; în rolul păcurarilor mai mari ar fi conducătorul turcii şi blojul, ei având şi 
armele sugerate în scenariu; pentru a acomoda rânduiala jocului cu măşti — unde ei 
îl omoară pe cel mic în rol de cerb — cu ritualul nupţial evocat — în care ei apar ca 
frați ai mirelui — cerbului — păcurarului mai mic —, cei doi trec de partea fetei de 
maior — în oastea ei — de unde îl amenință acum pe mirele-cerb-păcurar;, fata de 
maior, ea însăşi, mireasa care a provocat conflictul, ar putea fi o ficţiune literară, 
fără să apară ca atare în joc. 

Observaţii: 1. în zona etnografică Beiuş, luată de noi ca reper, „corinzile” sunt 
„la turcă”, fiind cântate în timpul jocului acestei măşti; 2. ca şi cântecul 
nevesteasca, specific acestei zone folclorice, corinzile se cântă alternativ: „Jocul 
turcii este foarte complicat, cu ritm specific, schimbări de ritm conform cântecului 
instrumentiştilor, aplecări într-o parte şi alta, către copiii şi fetele din casă, 
plecăciuni în faţa colacilor, vinarsului şi banilor pe care gospodina a avut grijă să le 
pună pe masă. Între timp, turcaşii se aşează în două grupuri pentru a corinda 
alternativ (corinzile mai lungi): un grup rosteşte un vers, ideea fiind continuată de 


153 


Alexandru Bulandra 


celălalt grup şi tot aşa, până când corinda este gata.” (16, p.97); 3. localităţile unde 
au fost culese variantele colindei păcurarului tipul fata de maior ce cuprind 
secvența cu oferta de obiecte — bundă, fluier etc. — care trimite la cântecul 
nevesteasca, se situează la estul judeţului Bihor, respectiv est şi nord-est de Beiuş — 
unde se cântă cu predilecție nevesteasca. 

Întrebare: Care este rostul acestei specificaţii? 

Răspuns: Este o formă de a susţine ipoteza influenței mai generale a acestui 
cântec asupra colindei fata de maior. Cei doi păcurari mai mari joacă, alternativ, 
rolul oastei mirelui — a celui mic — atunci când acesta spune „Daţi, fraţi s-o luăm”, 
Şi, respectiv, al oastei miresei, când ei ameninţă „Tu de i lua/ Noi te-om împuşca!” 

Concluzii: 1. tipul fata de maior confirmă descrierea jocului cu masca de 
cerb/turcă drept conținut al colindei păcurarilor;, 2. acest tip este ulterior tipului de 
câmpie, care e adaptat de creatorul popular local măsurii de 5/6 silabe şi unei alte 
zone etnofolclorice, fiind mai apropiat de tipul de colind leagăn de mătase — spre 
deosebire de tipul de câmpie al colindei păcurarilor, asemănător colindei leului; 3. 
pentru cercetător, identitatea destinatarului devine neclară — fata de maior sau 
maior-ul însuşi? — şi, ca urmare, şi sensul de urare al colindei. 


3. Episodul mamei păcurarului 


În clasificarea lui Adrian Fochi, al doilea tip de colind al păcurarilor din ciclul 
II, bazat pe regimul metric de 5/6 silabe, este caracterizat prin apariţia episodului 
mamei ciobanului. „Aria geografica generală este regiunea cuprinsă între Crişul 
Alb şi Mureşul inferior, trecând până către Haţeg. Tipul este foarte viu şi intens.” 
El are două subtipuri: primul, „Pe munții cei mari”, al doilea, „Pe răzor de vie.” (1, 
p.385) Să le analizăm pe rând. 

Titlu: Pe munții cei mari. 

Refrene: Ioi, domnul, ai doamne!, loai domnul, ai doamne, loai domnului 
doamne. 

Locul acțiunii: pe munţii cei mari. 

Personaje: trei păcurari, din care doi sunt „fraţişori” şi unul „strinăşălu”. În 
variantele 150a, 157a, 160, 163 apare indecizia 2-3 păcurari; în variantele 152c, d, 
„Tăt tri frăţişori” iar în varianta 168 apare individualizarea „Doi-s veri mai mari/ 
Unu-i mai strinuţ/ Şi-l cheamă Pătruț”. „Doi-s verişori,/ Unu-i strinăşel” — 169a, b, 
170c; 171, 181. Altă formulă: „Doi-s mai mărişori/ Ş-unu-i mai micuţu”. Apare şi 
paralelismul negativ: 166 — „Prin mung cei mari/ Sunt tri păcurari/ Ioi 
domnule,doamne,/ Dar nu-s păcurari/ Ce-s trei veri primari.” 

Acțiuni: 152c — „Îi pa drum mărgându/ Cei mai mărişori/ Îi să sfătuie-re/ Pa cel 
mai micuţu-u/ Îi ca să-ld-omoare.”; 163 — „Fraţii se vorbeaw/ Ca pe strin să-l 
omoare”; 169a — „„Veri-şi vorovea-re/ Pe strin să-l d-omoare.” 

Ce face străinul, cel mic? Mai întâi, aude ce se sfătuiesc ceilalți doi şi le 
răspunde; 147 — „Strinu-i d-auzi-re/ Şi lor le zicere”; 155 — „Strinul d-auzia/ Şi din 
grai grăia.”; 156b — „Micul d-auzea-re/ŞÂ gin grai grăia-re.” 

Formule de adresare: 147 — „Voi, ortacii mei”; 152b —,„Frăţişorii mei”; 184e — 
„Că voi fraţilor”. 

Locul îngropării: 145a — „De mi-ţ omorâ,/ Să mă îngropaţ/ La stâna de o": 
147 — „Şi ge-o fi să mor,/ Să mă îngropaţi/ În strunga ge oi/ Să fiu tot cu voi,/ Colo- 
n dosul stânii/ Ca să-mi aud cânii.”; 157c —,„Dă mi-ţ omorâ,/ Voi să mă-ngropaţi/ 
La fântână-n stână,/ Unde-i apa lină”, 165a — „De mă omorâţi,/ Nu mă chinuiţi/ Şi 
mă îngropaţi/ La stâna oilor,/ La ţarcul meilor.” 

Obiecte la mormânt: 145a — „În loc de cruciuliță/ Puneti fluieriță/ Când vântul 
va bate,/ Fluierița-mi trage,/ Oile s-or strânge,/ După mine-or plânge/ Cu lacrimi de 
sânge.”;, 152d — „Şi mie să-mi puneţi/ Fluera la cap-u,/ Lancea la picioare./ Când 
vântu va trage,/ Ge pă Criş gin susu,/ Fluera mi-o zice,/ Oile s-or strânge,/ Pa mine 
m-or plânge/ Cu lacrimi ge sânge,/ La mormântul mieu/ C-or gângi că-s ieu.”, 166 
— „Voi la cap să-mi puneţi/ În loc de cruciţă/ A mea bătuliţă,/ Şi-n loc de suliță/ A 
mea fluieriţă./ Când vântu ş-o bace/ Flueriţa o zice,/ Oile s-or strânge.” 

Constatare: 1. formulă relativ stabilă; 2. influenţe ale baladei „Miorița” de 
Vasile Alecsandri. 

Ce mesaj transmite mamei sale? 145b — „Voi, ortacii mei,/ De veţi merge- 
acasă/ Ş-maica de-o-ntreba/ Să-i spuneţ aşa:/ Cam rămas napoi/ Tot vânzând la 
oi,/ Numărând la bani,/ Pe aripa şubii,/ La marginea lumii.”; 150a — „Când veţi d- 
întâlni/ Pa măicuţa mea! Ge mine-ntrebând/ Voi spuneţi aşa:/ C-am rămas, rămas,/ 
C-am rămas napoi/ Tot vânzând pa 01,/ Numărând pa bani,/ Pa aripa bunzii,/ La 
lumina lunii.”; 151b — „Voi ortacii mei,/ Când acasă-ţ me-re/ Daco-ţ d-întâlni/ Pa 
măicuța me-re/ Ge mine-ntrebând,/ Voi spuneţ aşa:/ C-am rămas, rămas,/ Cam 
rămas napoi,/ Tot vânzând pa oi,/ Numărând pa bani/ La lumina lunii/ Pa aripa 
şubii;/ C-am rămas la Beci,/ Vânzând pa berbeci/ Ş-acolo-s ge veci.” 

Conspect. Radu Popa, „La începutul evului mediu...” înainte de dezvoltarea 
oraşelor şi de conectarea la piaţă a economiei satelor medievale, satele n-au produs 
mărfuri decât în mod accidental. Acumulări şi rezerve se puteau realiza în ramura 
creşterii vitelor, dar aceasta n-a dus la înmulţirea peste măsură a turmelor, ci 
explică rolul pe care l-au avut vitele în rânduirea obligaţiilor la care au fost supuse 
satele româneşi din Transilvania — vezi datul oilor. (68, p.208) 

Titlu: „Pe răzor de vie” 

Refrene: Domnului nost, I domnului nostru ler, ler, Dunări nostru, Domnului 
nostru. 

Locul acțiunii: 126 — „La cel drum de vie,/ leste un pom măruţ/ La frunză 
rotund,/ Dar la umbra lui,/ Sed trei păcurari.” 

Personaje: 2 veri drumari şi un strănior, 2-3 păcurari, în nouă variante, 129 — 
Doi îs veri primari; 137 — „Doi aleşi mai mari”, 138 —,„Doi din tri-s mai marii/ Unu 
îi mai micu.”; 143a — „ŞÂ îs fraţi primari” (toţi 2-3 păcurari). 

Ce fac ei? 126 — „Cei doi se vorbeau:/ - Hei fratele meu/ Hai să-l omoâm.”; 
128 — „lei se voroveau,/ Că pe cel mai mic,/ Hai să-l omorâm”; 132 — „Doi să 
legiuia/ D-unul d-omora.”; 136b — „Ei se legiuiră/ Pe cela mai mei Ei să mi-l 
omoare.” 

Cum reacţionează cel ameninţat? 126 — „Acela auzia/ Şi din grai grăia:/ - Alei 
fraţilor/ De mo omorâţi/ Voi să mă-ngropaţi/ În şura oilor,/ Ieslea mieilor/ Şi cruce- 
mi puneţi/ Dragă lancea mea./ Când vântu-a abura,/ Lancea a tremura,/ Flueru-a 
sufla,/ Maica d-alerga,/ Mândra va întreba:/ Dai-le fraților/ Unde-i fiul meu?/ Voi 
spuneţi aşa:/ C-am rămas napoi/ Cu şchioapele oi.” 

Atenţie la locul îngropării! Ca la tipul de câmpie şi clasic: „În staulul oilor,/ 
Tarcul mieilor”; 138a — „În strunga oilor,/ În ţarcu meilor”; 142 — „În strunga 
oilor,/ Țarca mieilor.” 

Observaţii: 1. numărul personajelor — trei —, denumirea lor —păcurari —, apoi 
distribuirea în doi mai mari, veri primari, unul mai mic, strinuț, şi formulele de 
adresare — frăților, voi ortacii mei —menţin acest tip de colind în imediata apropiere 
a tipului de câmpie şi tipului clasic ale colindei păcurarilor; 2. expresia „ei se 
legiuiră” pentru acţiunea verilor primari din subtipul „Pe răzor de vie”, pare o 
urmă a legii ca nucleu textual din tipurile de câmpie şi clasic; la fel, locul 
îngropării în strunga oilor, ţarcul mieilor; 3. în ambele subtipuri, prin ceea ce spune 
la auzul intenţiei celor doi veri primari de a-l omorâ, cel mai mic, străinul, îşi 
asumă statutul de om — fiu al unei mame care-l aşteaptă acasă — şi de păcurar — de 
fapt stăpân de oi, dacă poate să le vândă. Dacă ar fi omorât, cursul vieţii sale se va 
întrerupe brusc. El vrea să comunice lipsa persoanei sale ca pe o amânare motivată 
profesional a sosirii sale acasă — a rămas să vândă oi, are grijă de cele bolnave; 4. 
mesajul transmis de păcurarul care va muri nu mai depăşeşte textul colindei către 
un destinatar anume care-i aşteaptă urarea şi felicitarea, ci se închide în doritul 
receptor matern; apariţia episodului mamei ciobanului, caracteristic acestui tip, 
echivalent, după Adrian Fochi, femei maicii bătrâne din versiunea baladă, îl scoate 
din rândul cântecelor de urare; 5. termenii cheie — păcurari, veri primari, străin, a 
legiui — doar mimează jocul de sens din textele tipului de câmpie şi tipului clasic. 
Păcurarii sunt chiar păcurari! Cu toate că se cânta „mai demult” la turcă, variantele 
tipului doi din ciclul cu măsura de 5/6 silabe a colindei păcurarilor a pierdut 
conştiinţa relației imaginilor sale verbale cu imaginile teatrale ale jocului cu măşti 
de cerb şi turcă; 6. acest tip se depărtează de tipul de câmpie şi tipul clasic 
începând cu subtipul doi, „Pe răzor de vie” şi continuând cu subtipul unu, „Pe 
munții cei mari”. Dacă al doilea subtip mai păstrează urme ale celor două tipuri din 
ciclul I, de 7/8 silabe, ale colindei păcurarilor, subtipul „Pe munții cei mari” 
cuprinde multe elemente specifice baladei „Miorița”. Din punctul de vedere al 
subiectului, vânzarea oilor aduce acest subtip mai aproape de timpurile moderne; 
ca o evaluare generală a tipului caracterizat de episodul mamei păcurarului, îl cităm 
din nou pe Adrian Fochi: „Dar însăşi prezența colindului mioritic în repertoriul 
general de colinde atestă slăbirea generală a genului, deoarece iată ce observă V. I. 

Cicerov: «Când ritualul colindatului a încetat să mai fie interpretat ca un mijloc de 
a atrage bunăstarea dorită în viața şi activitatea de muncă a oamenilor, are loc 
destrămarea acestuia.» Această destrămare se face pe linia lărgirii motivelor 
realiste ale poeziei, nu a celor religioase: cântece din ritualul familial din lirica 
nerituală, eposul. Or, colindul mioritic, la fel ca numeroase alte piese epice şi lirice 
intrate în repertoriul de colinde, atestă tocmai momentul de slăbire a vechilor 
concepţii cu privire la cântecele de urare din cadrul sărbătorilor de iarnă.” (1, 
p.442) 

Adrian Fochi mai enumeră alte trei tipuri ale ciclului de 5/6 silabe: unul 
caracterizat prin tema amenințării păcurarului cu moartea „în cazul că nu-şi va 
îndeplini obligaţiile decurgând din situația sa subalternă la stână”; al patrulea tip, 
determinat prin apariţia temei lotrilor;, iar ultimul tip al acestui ciclu cuprinde texte 
prin care balada „Miorița ” este „transplantată în mediul transilvan sau uneori cu 
puţine influenţe de tip local.” Din punct de vedere geografic, Adrian Fochi observă 
că „versiunea-baladă s-a infiltrat în zona colindului peste tot în regiunile de 
atingere din Banat până în nordul Transilvaniei. Pătrunderea a fost însă mai masivă 
în zona ciclului de 5/6 silabe...” (1, pp.387-388) 

Observaţie: Paradoxal, tipul care a rezistat cel mai bine influențelor venite din 
partea baladei lui Vasile Alecsandri a fost tocmai tipul de câmpie, aflat — după cum 
am demonstrat în primul raport de cercetare al cazului „Miorița ” — la originea 
creaţiei poetului moldovean. 


4. Trei vulturi de soare 


În ultima parte a acestui raport de cercetare ne oprim în preajma formulei 
vulturilor din trei-cinci variante ale tipului trei din ciclul de 5/6 silabe al colindei 
păcurarilor. Imprecizia privind numărul variantelor avute în vedere este motivată 
de faptul că termenul „vultur” apare numai în trei texte — T209, T217 şi T229 — pe 
când în T214 întâlnim „tri vănturele”, iar în T226 — „trei fluturi suri”. Ultimele 
două expresii le considerăm formule corupte ale „vulturului”. De altfel, chiar 
formula aşa-zis proprie este foarte volatilă — de la „Trei vulturi de soare” se ajunge 
la „Trei vulturiu suriu” şi „Tri voltur”, unde pronunția cuvântului este diferită iar 
neconcordanța dintre singularul substantivului şi numărul trei ne pune pe gânduri: 
spune trei dar parcă vede numai un vultur. 

Exemplu. Trans. 209, variantă din Ormindea, com. Băița, r. Brad, reg. 
Hunedoara: „Întorcu-mi-se-tore,/ Mirel tinerelu,/ Trei vulturi de soare, Nu-s 
vulturi de soare,/ Ci-s trei păcurari./ Unul mai micuţ/ De-l chiamă Pătruţ./ - Iute 
Petre, du-te/ După oi pe munte,/ Că de nu te-oi duce,/ Te vor omoră./ - De mă 
omorâţi/ Să mă şi-ngropaţi./ Fluerița mea,/ La cap să mi-o puneţi./ Vântul când va 
sufla,/ Oile se vor aduna,/ Pe mormând ş-or plânge.” 

Observaţii: 1. Versurile „Unul mai micuţ/ De-l chiamă Pătruț” mai apar în 
variantele „Pe munţii cei mari” din acelaşi raion — Brad, reg. Hunedoara; exemplu 
TI69a — „Unu-i mai strinuţ/ Şi-l cheamă Pătruț”; apariţia unui nume propriu într-un 
text de colind este simtomatică întrucât pare să închidă personajul pe care-l 
denumeşte între graniţele textului, refuzând astfel posibila identificare cu el a 
destinatarului colindei care nu s-ar numi Petre; 2. partea de final este tributară 
baladei lui Alecsandri; la fel şi schiţa de intrigă creionată în jurul conjuncţiei „că”, 
ce introduce o propoziţie subordonată cauzală — „Că de nu te-oi duce,/ Te vor 
omorâ”, asemănător cu versurile din „Miorița ” — „Ca să mi-l omoare/ Că-i mai 
ortoman”. 

În toate cele cinci texte, „vulturii” sunt în formule construite în conformitate cu 
logica paralelismului negativ. lată cum: mai întâi se face o afirmaţie „Întorcu-mi- 
se-torc ()/ Trei vulturi de soare”, sau „trei vănturele” sau „Trei vulturiu suriu”, sau 
„Colo sus mai sus,/ Tri voltor s-or dus” sau, în sfârşit, „Vreo trei fluturi suri”; apoi, 
afirmaţia este negată: „Nu-s vulturi de soare”, ori „Da nu-s vănturele”, ori „Da nu-s 
trei vulturiu”, ori „Da nu-s tri voltor” ori, în fine, „Şi nu-s trei fluturi suri”; acum 
urmează al treilea pas, tot o afirmaţie, dar cu alt conţinut; aici, în toate cele cinci 
variante citate, „Că-s trei păcurari”, „Că-s păcurariu”, „Că-s trei păcurariu”, „Că-s 
tri păcurar”, „Că-s trei păcurari”, 

Ca să putem descifra corect semnificația acestei formule literare, vom gândi 
„vulturi” ca modul determinativ şi ne vom întreba dacă mai apar aceste personaje şi 
în alte colinde românești. 

Conspect. M. Brătulescu, „Colinda... ”: „28 — Zorile. 28 A - Zorile sunt rugate 
să zăbovească (sau dimpotrivă se vesteşte revărsatul), doi vulturi (curcani, 
porumbei, cocoşi, berbeci...) se bat pentru un bob (fir, pană, cunună...) de aur. 
Uneori episodul animalelor care se bat este neclar sau lipseşte.” (8, pp.182-183) 

Observaţie: acest tip de colind este atestat în zonele folclorice Braşov, Sibiu, 
Vâlcea, Hunedoara; La Cuciulata-Hoghiz-Braşov este colind /a turcă. 

Exemple. Într-un colind protocolar din Dobra-Hunedoara, gazda declară că nu 
va deschide poarta pentru colindătorii care vor să intre în cetate, până când aceştia 
nu vor merge „Colo jos, mai josu/ În cel loc frumosu,/ C-acolo se batu/ Doi berbeci 
în coarne” şi, mai apoi, să se ducă "Colo sus, mai susu,/ În cei brazi rotunzi,/ C- 
acolo se bătu/ Doi vulturi bătrâni/ Pe-o pană de aur.” Colindătorii vor trebui să ia 
pana şi abia „Atunci voi deschide/ Poarta prin cetate,/ Voi să-mi colindați/ 
Feciorilor mei/ Şi fetelor mele.” (42, pp.21-22) 

Observaţii: 1. cerința este adresată colindătorilor de gazdă; 2.boii şi vulturii se 
bat în timpul colindatului. 

Tot într-un „Colind despre ziuă” din colecția lui G. Dem. Teodorescu, 
„Variantă scrisă la 24 decembrie 1884 după Nicolae Roman, zis şi Papă-Lână, 
bucătar din Bucureşti”, se bat „Doi pui de vulturi,/ Doi puişori suri,/ Sus într-un 
norel/ P-un fulg d-aurel.” Colindătorii au apucat fulgul „Ş-aici l-au adus/ La jupân 


158 


Masca Păcurarului — Al treilea raport de cercetare în cazul „Mioriţa ” 


(cutare)/ C-are fată-mare/ Feţi/ Şi logofeţi./ Fata să mi-l poarte,/ Fetiță/ "N cosiţă,/ 
Rar,/ La zile mari.” (42, pp.22-24) 

Observaţii: 1. pană de aur, fulg de aur, cunună — pentru aceste obiecte se bat 
vulturii şi ele sunt dăruite de colindători; 2. aceeaşi relaţie colindători — vulturi. 

În zona Braşovului circula şi tipul de colind 92, „Flăcăul şi firul de aur”. 
Abstract: „Un tânăr doreşte să se preschimbe în fir de aur (bob de aur, vultur) 
pentru a ajunge în preajma iubitei.” (8, p.229) 

Observaţie: din nou relaţia fir de aur — vultur. 

Întrebare: În timpul colindatului din sărbătorile Crăciunului, se bat, într- 
adevăr, berbeci şi vulturi, curcani, porumbei, cocoşi? 

Răspuns: Şirul combatanților îl vor întregi curând boii. 

Conspect. Teodor Burada, „Istoria teatrului în Moldova”: „Unde sunt două 
turce (în satele mari), — fiecare începe de la un cap de sat, şi când se întâlnesc, se 
întrec jucătorii; turcaşul învingător primeşte o coroană de iederă, pe care, ca semn 
de distincțiune, o poartă în coarne cât ţin sărbătorile.” (47, pp.61-62) 

Întrebare: Dar cum s-a ajuns de la turcă la berbec, vultur şi celelalte animale? 

Răspuns: Este o percepţie a spectatorilor din diferitele zone etnofolclorice 
determinată de modul specific de figurare a costumului-mască de turcă şi de 
legendele şi credințele în legătură cu acest personaj. Masca avea „o înfăţişare 
compozită: barză cu coarne de cerb sau cerb cu cioc de barză, ( ) dar care se putea 
asemăna tot aşa de bine cu alte păsări sau cornute.” (47, p.10) 

Acum să desluşim referinţa obiectelor evocate în colindele cu vulturi. Cununa, 
am văzut deja, este de iederă — considerată, alături de vâsc, „o plantă invocatoare a 
regenerării naturii” — şi aparţine turcaşului învingător, fie că este berbec, vultur, 
curcan sau celelalte întruchipări. El o poate dărui fetei pe care o îndrăgeşte şi ar 
vrea s-o ia în căsătorie. 

Conspect. loan Meiţoiu, „Spectacolul nunţilor ”, Nuntă la Iveşti (Vaslui): „La 
noi, pregătirile pentru nuntă, dar mai ales nunta, sunt în mare cinste. Încă de la 
Anul Nou se cunoaşte cine şi cu cine se ia. Bunăoară, eu. Când mi-a căzut la inimă 
nevasta pe care o mai am şi acu îi fluieram la por. Ea îmi cunoştea fluierul şi 
venea. La Anul Nou îmi dădea colacul, după ce îi făceam urarea cuvenită şi după 
ce jucam capra la casa ei. Fetele şi flăcăii spuneau: Să ştii că ăştia se iau; a lu’ 
cutare i-a dat colac cu miere lui Gheorghe la capră. Obiceiul ăsta se păstrează şi 
acu.” (33, p.97) 

Firul şi bobul de aur trimit la salbă sau baierul de bani. Exemplu: salba de 
boabe, colier purtat de femeile din zona Alba, denumit şi salbă de globurele; pe 
firul de aur se înşirau monedele, combinate uneori cu piese metalice în formă de 
fluturi sau păsări. (11, pp.366-367) 

Intr-un colind din Mureş, cerbul poartă „Pe grumazu lui/ Băierel de bani ( ) Da 
noi cui l-om da?/ Da-l-vom fetei gazdei.” (42, p.24) Putem spune că toate lucrurile 
evocate reprezintă podoabe ataşate măştii de turcă — văzută când vultur, când 
berbec în zonele de circulaţie ale colindelor respective. De aceea, cetele de 

colindători care cântau numai colinde, trebuia să întâlnească cetele turcaşilor ce 
colindau în acelaşi timp gospodarii satului, pentru a vedea turca şi podoabele ei. 

Cu echivalenţa vultur = turcă, să revenim la variantele colindei păcurarilor care 
conţin formula „vulturilor”, pentru a reconstitui cei trei paşi ai paralelismului 
negativ. 

Observaţii: 1. formula „vulturilor” este preluată de performerii acestui tip al 
colindei păcurarilor dintr-un colind local, tipul „Zorile”; 2. formulele nesigure ale 
lui „vultur” dovedesc acest împrumut; la fel, neconcordanţa dintre substantiv şi 
numărul trei arată că au fost preluate versurile cu doi vulturi — două turci, iar în 
colinda păcurarilor era vorba doar de o turcă — un vultur, 3. trecerea expresiei 
„vultur” de la un tip de colind la altul este motivată de faptul că amândouă textele 
descriu acelaşi ritual — jocul cu masca turcii, cu deosebirea că în colinda de tipul 
28, „Zorile”, imaginea-referent este o întâmplare ce se petrece în satele mari, unde 
sunt mai multe cete de turcaşi, deci mai multe măşti de turcă — vulturi. 

Cu aceste precizări, paralelismul negativ iniţial devine: 1.sunt trei vulturi/turce; 
2. nu sunt trei vulturi/turce; 3. sunt trei păcurari. Mai este de observat că numărul 
personajelor se menține constant. Aici nu este niciun dubiu. 

Pare să fie o percepţie în trepte: la început, ceea ce se arată vederii seamănă cu 
vulturii, apoi ne dăm seama că nu sunt vulturi — dar ce sunt? — şi, în sfârşit, 
decidem că sunt păcurari. Distanţa de la reprezentarea „păsări de pradă” la 
imaginea „păstori de oi” este, să recunoaştem, destul de mare. 

Întrebare: Cum se poate explica această confuzie? Mai exact spus: există vreun 
raport între „vulturi” şi „păcurari”? 

Răspuns. Retur: cuvântul compus „lei-păcurărei” îl cuprinde, pe de o parte, pe 
„lei” ca termen figurat denumind măştile din jocul turca, şi de cealaltă parte, pe 
„păcurari”, care este o denumire figurată pentru aceleaşi personaje văzute acum ca 
păstori în raport cu ceilalți membri ai cetei de colindători, denumiți, tot figurat, 
„0i”. Prin urmare, „lei-păcurărei” este rezultatul combinării a două puncte de ve- 
dere asupra aceloraşi personaje care, în realitate, sunt feciori-actori ce interpretează 
roluri ceremoniale în timpul colindatului de Crăciun şi Anul Nou. Acelaşi tip de 
combinaţie pare să fi fost utilizată şi în cazul formulei cu vulturii: personajele din 
jocul cu măşti sunt numite „vulturi” — cu un termen împrumutat dintr-un alt colind 
local — şi „păcurari” — în raport cu oile-colindători. Schema paralelismului negativ 
pare să excludă cele două formule, ca şi când ele ar face afirmaţii despre lucruri 
diferite. Ceea ce diferă, însă, sunt numai punctele de vedere succesive ale autorului 
colindei asupra aceluiaşi obiect. 

Un exemplu de paralelism negativ am mai întâlnit în varianta T63d: „Colo jos 
în râtu verde/ Roşu cuculbău se vede/ Da ala nu-i cuculbău/ Că-i turma lui 
dumnezeu./ Da la turmă cine umblă?/ Umblă tri păcurăraşi”. Să urmăm paşii 
regulamentari. 1. Ceea ce se vede pe valea înverzită a cursului de apă este un 

„cuculbău” roşu, în termeni ştiinţifici un „cucurbitaceu”, adică un dovleac, bostan. 

Conspect. „Istoria teatrului... ”: „Moşul de turcă, cu fața acoperită cu o coajă 
de bostan, cu găuri tăiate pentru ochi şi gură şi cu un nas de ardei roşu...” (62, 
p.59) 


Revin la 1.: pe malul apei se vede capul moşului de turcă; 2. al doilea pas spune 
că ceea ce se vede nu e cuculbău, decodat — capul moşului de turcă; 3. a treia 
propoziție afirmă că ceea ce se vede în adevăr pe râtul verde este „turma lui 
dumnezeu”, decodat — alaiul măștii de turcă, ceata de colindători denumită figurat 
„turma de oi”. Prin utilizarea paralelismului negativ sau a metaforei negate, autorul 
colindei extinde aria percepţiei vizuale, trecând de la un semn caracteristic pentru 
costumația moşului de turcă, la zeitatea însăşi şi suita ei. Cu alte cuvinte: un lanţ de 
mijlociri presupuse dar neexprimate prin termeni proprii, pe care lectorul avizat 
trebuie să le aducă la starea de a putea fi corect exprimate. 

Acum iată şi boii promişi, care se adaugă la şirul reprezentărilor măştii de 
turcă: curcani, porumbei, cocoşi, berbeci, vulturi. 

Întrebare: Au aceste percepții importanță pentru cercetarea colindei 
păcurarilor? 

Răspuns: Desigur, întrucât au în vedere aceeaşi imagine-referent care stă la 
originea colindei noastre. Autorul ei a construit textul cântecului de urare pe 
temeiul unei inovaţii: a corelat obiceiul turcii cu practica utilizării craniilor de 
taurine ca însemne apotropaice, constatând că au un element comun — capul 
încornorat. Ideea de scenariu era: divinitatea reprezentată de turcă cere însoțitorilor 
ei, atunci când se află lângă staulul oilor din curtea gazdei colindate, să-i fie pus 
capul în gardul strungii unde, la primăvară, gospodarul îşi va ţine oile şi met ce se 
vor naşte. Una din condiţii era ca şi stăpânii de oi colindați să perceapă această 
corelaţie inovatoare şi sensul ei de urare şi de protecţie a turmelor. 

Întrebare: Mai era vreo condiţie a realizării raționamentului magic pe care se 
fundează structura compoziţională a colindei păcurarilor? 

Răspuns: Da. 

Întrebare: Care anume? 

Răspuns: Ca în toate zonele etnofolclorice pe care textul originar le va 
parcurge, destinatarii lui să poată vedea aceeaşi mască încornorată şi să se practice 
aceeaşi datină a craniilor puse ciuhe pe garduri de ţarini, grădini şi staule de oi. Ori, 
tipul de colind „Zorile”, pe care l-am analizat din perspectiva algoritmului 
metaforei negate, ne-a adus în minte un lucru pe care-l ştiam dar nu i-am cunoscut 
semnificaţia deplină: nu peste tot masca turcii are cap de bovideu, sau de berbec, 
sau de cerb — respectiv capete încornorate care, desprinse de costumul-mască după 
încheierea colindatului, să fie îngropate la primăvară în strungă şi mutate, odată cu 
ea, pe locul de păşunat alpin. Acolo unde masca turcii este percepută ca 
reprezentând curcanul, cocoşul, porumbelul, vulturul, raţionamentul magic nu se 
mai concretizează: ce se va îngropa în strungă nu este capul încornorat al Taurului 
celest care, reînviat odată cu soarele primăverii, stă în casa oilor ascultându-le 
cântecul de mulţumire pentru iarbă, pentru miei, pentru paza contra spiritelor rele. 

Întrebare: Dar cine este? 

Răspuns: Aceasta este întrebarea pe care şi-au pus-o nedumeriţi şi autoriilocali 
ce au adaptat textul originar al colindei păcurarilor la condiţiile etnografice ale 
zonei. Răspunsul lor îl cunoaştem — este cuprins în tipurile şi subtipurile colindei 
pe care le-am trecut în revistă: păcurarul va fi cel îngropat, iar cântecul de altădată 
al oilor se transformă în bocet sau nu se mai aude. 

Să revenim la boii noştri. 

Conspect. M. Brătulescu, „,Colinda... ”: „103 — Boii şi cununa. Doi boi (doi 
bouri) care se bat pentru o cunună, se vădesc a fi doi pretendenți la căsătorie.” 
Colindul este atestat în Hunedoara, Bihor şi Sibiu. (8, p.234) 

Atenţionare: aici masca turcii avea cap de bovideu! 

Şi acest colind descrie evenimentul ceremonial al întâlnirii a doua măşti de 
turcă. El ne interesează întrucât face o detaliere a paralelismului negativ printr-o 
înscenare dramatică. Contextul este cel al colindatului. Desfăşurare: a. Fata îi spune 
mamei sale că a văzut pe uliţă cum se bat doi boi; b. Auzind ce-i spune fiica, mama 
o contrazice: ea nu a văzut doi boi, ci c. a văzut doi peţitori, adică doi oameni tineri 
aflaţi la vârsta căsătoriei şi care merg la părinții fetei de măritat să o ceară de soţie. 

Întrebare: De unde ştie mama ce a văzut în realitate fata, întrucât ea nu s-a 
uitat pe uliţă? 

Răspuns: Ea ştia fără să vadă: nu putea să fie altceva atunci. 

Întrebare: Cum aşa? 

Răspuns: lată cum: mama vede, dincolo de costumul-mască al actorilor care 
joacă masca turcii, pe feciorii înşişi aflaţi la vârsta căsătoriei. Fiică-sa vede numai 
personajele interpretate de flăcăii din ceata de colindători,pe cei doi boi. Din 
spusele mamei deducem că fata ar fi de măritat, şi se gândeşte deja la datina care 
urmează imediat colindatului, numită câşlegile, când familiile cu fete mari aşteaptă 
pețitori pentru a le mărita. De aceea mama nici nu se uită pe uliţă; dorința ei este ca 
acei flăcăi să-i intre în curte nu acum ca urători, ci la câșlegi ca pețitori şi dintre ei 
să aleagă pe viitorul mire şi ginere. 

Întrebare: Ce am învăţat din analiza colindei păcurarului, tipul cu formula 
„vulturilor”? 

Răspuns: 1. textul de colind descrie secvenţe din jocul turca, asemeni 
arhetipului; 2. dar el nu-şi mai realizează funcţia de urare şi/sau felicitare; 3. cauza 
o constituie schimbarea percepţiei localnicilor asupra fiinţei reprezentate de mască 
în această zonă etnofolclorică în raport cu zona originară; 4. păcurarul străinel, care 
va muri în colinda-arhetip, îşi pierde referința mitico-simbolică de zeitate — Taurul 
celest -, şi rămâne un păcurar: mai întâi cu înţelesul de membru cu rol conducător 
în ierarhia cetei de colindători văzută ca „turmă de oi”, şi mai apoi ca păstor de oi 
adevărate. Paralelismul negativ vultur-păcurar ne-a indicat acest traseu urmat de 
autorii locali ai tipului de colinde. 

Alte observaţii: 1. Şirul fiinţelor animaliere cu care este identificată masca 
turcii au ca obiecte de dăruit un fir de aur, pene ş.a., dar niciuna capul încornorat. 


162 


Masca Păcurarului — Al treilea raport de cercetare în cazul „Mioriţa ” 


Nici chiar cei doi boi nu mai prezintă interes decât pentru un spectator naiv, cum 
este fata pe care mama o învață ce trebuie să vadă în realitate. 2. Apariția 
episodului mamei în câteva tipuri ale colindei păcurarilor reprezintă semnul cel mai 
evident al suspendării raționamentului magic originar şi trecerii scenariului 
cântecului de urare din contextul mitic de la începuturi, într-unul ceremonial — când 
cel care moare este un membru al cetei de colindători, şi anume acela care joacă 
masca turcii - , şi, aproape insesizabil, în cotidian — când întâmplarea are ca 
protagonist un păstor de oi aflat în exercițiul funcţiunii. 3. Dacă episodul mamei 
apare din resurse literare locale sub influenţa episodului maicii bătrâne din balada 
lui Alecsandri, atunci tipurile şi subtipurile care au acest episod ar fi fost create 
după 1852 — anul pătrunderii textului scris al baladei „Mioriţa ” în Transilvania. 


163 


Capitolul VII 
CUVÂNT LA DESPĂRȚIRE 


1. Să stăm şi să socotim 


La debutul acestui al treilea raport de cercetare în cazul “Mioriţa”, pentru a afla 
care este locul colindei păcurarilor în tipologia tematică a colindelor româneşti, ne- 
am întrebat — cu gândul la ciudăţenia subiectului într-un cântec de urare — dacă 
între cele 217 tipuri, mai sunt colinde care vorbesc despre omor? Şi am răspuns cu 
17 astfel de exemple. 

Acum, situaţi la finalul investigaţiei, când colinda păcurarilor şi-a dezvăluit, 
vrând-nevrând, rădăcinile necunoscute, semnificaţiile ocultate şi atât de bogata 
coroană de relaţii cu alte tipuri de colinde — prin datini şi practici preluate şi 
sugerate, prin personaje şi denumirea lor, prin sistemul de metafore şi de deghizare 
a sensurilor proprii ale cuvintelor ş.a. -, a doua încercare de rezolvare a aceleiaşi 
probleme din'ceput ne conduce către formularea unei întrebări, de astă dată, 
credem, pertinente: ce alte tipuri de colinde româneşti se originează în colindatul 
cu măşti — asemeni colindei noastre? 

Răspuns. Conspect. M.Brătulescu, “Colinda...”, “Schema clasificării colindei. 
I. Colinde protocolare. 3. Două păsări şi colindătorii; 7.Gazda plecată la vânătoare; 
10. Gazda şi porumbeii; 11. Trezirea lui Dumnezeu; 13. Cerb împodobit cu daruri; 
19. Colindătorii, darurile şi Isus; 20. Colindătorii şi dorinţa lui Isus; 21. Crăciun 
călare; 22. Îngeraş călare; II. Cosmogonice. 26. Vestmânt împodobit cu astre; 28. 
Zorile; 30. Mana câmpului; 31. Ciuta, puiul şi mana câmpul; 32. Rodirea pomilor 
iarna; III. Profesionale. 38. Osânda grea; 42. Cioban sătul de ciobănie;, 43. 
Dumnezeu, ciobanul şi larma turmei; 44. Dumnezeu în fânețele păgânilor; 50. 
Peştele şi mreaja fetei; 51. Pescarii şi Vidra; 52. Dulful, monstru marin; 53. 
Şarpele; 54. Vânarea Vidrei; 55. Leul; 56. Vânarea ursului; 57. Vânarea boului 
sălbatic; 58. Vânarea cerbului; 59. Cerbul capturat şi leagănul; 60. Cerbul legat cu 
o curea; 61. Vânat adus de coarne în casă; 62. Cerb cruțat din milă; 63. Cerb cruțat 
de vânător în schimbul unei făgăduințe; 64. Pasăre cruţată de vânător în schimbul 
unei făgăduieli; 65. Ciuta proroacă; 66. Ciuta şi puiul rău sfătuit; 67. Ciutalina, 
ciuta fără splină; 68. Vânătorul şi personajul metamorfozat, 69. Vânători 
preschimbaţi în cerbi; IV. Flăcăul şi fata — iubiți şi peţitori. 12. Cal ameninţat cu 
vânzarea; 80. Leagăn de mătase; 88. Porumbeii peţitori; 92. Flăcăul şi firul de aur; 
103. Boii şi cununa; 109. Voinicul rezemat de zid; V. Familiale. 127. Jupâneasa şi 
şoimul;, 128. Copilul şi porumbeii de aur; 133. Maică în căutarea fiului; 134. 
Fratele, sora şi peţitorii; 136. Cununa pentru fini; 137. Darul naşilor; VI. Despre 

curtea domnească. 149. Cumetrirea dintre doi crai şi vulturi; VII. Edificatoare şi 
moralizatoare. 150. Ce-i mai bun pe lume; 151. Disputa dintre vin, grâu şi măr; 
152. Disputa dintre brad şi tei; 154. Disputa dintre sfinţi, 155.Bogatul şi săracul; 
156. Maica Domnului şi gazda neospitalieră; 157. Gazda ospitalieră şi minunile; 
160. Omul bun în preajma sfinţilor, 162. Deplângerea păcatelor omenirii; 165. 
Sfârşitul lumii; VIII. Biblice şi apocrife 173. Botezul; 174. Tentativa de sinucidere 
a Maicii Domnului; 175. Sfânta Vineri şi cetatea lui Isus; 176. Maica Domnului cu 
pruncul în braţe; 177. Maica Domnului cu pruncul în braţe şi slujba în mănăstire; 
180. Dumnezeu căutat de sfinți, 181. Isus căutat de Maica Domnului; 187. 
Originea grâului, vinului şi mărului; 189. Isus şi patul funebru; 191. Sfântul 
Nicolae; 192. Trei sfinţi — trei porumbei; 193.Sobor de sfinți.”(8,pp.137-311) 

1. Observații: sunt 74 de tipuri de colinde româneşti care descriu, sunt 
influențate etc. de colindatul cu măşti; ele reprezintă, raportate la un total de 193 de 
tipuri, (fără IX. Colinde-balade şi X. Colinde-cântec), 38%, cu alte cuvinte 1 din 3 
colinde poartă amprenta obiceiului tradițional al purtatului şi jucatului măştii 
animaliere; 2. ele sunt dispuse în toate cele opt categorii ale clasificării colindelor, 
chiar şi în ultima, Biblice şi apocrife, unde titulaturi ceremoniale (Colind de turcă) 
şi (Colind de brezaie) ne ajută percepția dezorientată care se aştepta să vadă 
imagini din iconografia creştină; 3. prin tipurile şi subtipurile sale, ca şi prin aria de 
răspândire, colinda păcurarilor poate fi considerată cea mai reprezentativă, atât 
pentru genul întreg al cântecelor de urare cât şi, în particular, pentru categoria de 
colinde româneşti legate genetic şi funcțional de jocurile cu măşti animaliere; 4. 
dezlegarea tuturor nodurilor, lăsate în text de autorul colindei păcurarilor prin 
variate şi complicate tehnici de ambiguizare, oferă calea înţelegerii corecte şi a 
celorlalte colinde-surori. 


2. Ultimul argument 


Atenţie la folcloristul ardelean Ion Pop Reteganul! 

O variantă de colinda păcurarilor din colecţia sa — Trans. 78, din Sântejude, 
com. Săntioana, r. Gherla, reg. Cluj (1,p.604) - am utilizat-o ca sursă referențială 
atunci când am reconstituit modul în care poetul Vasile Alecsandri a conceput 
balada “Mioriţa "In cercetarea ajunsă acum la final, ce a avut ca obiect însăşi 
colinda păcurarilor, cuvântul “secret” din aceeaşi variantă ne-a ajutat să-l 
introducem pe “străine!” în zona enigmisticii populare pentru a-l putea descifra. A 
fost ca o mână întinsă peste timp de un intelectual al satului ardelean unui confrate 
din Câmpia Bărăganului interesat de mesajul textului. 

Şi tot de la Ion Pop Reteganul a rămas, întâmplător sau nu, în manuscris, o 
colindă, “de fapt o variantă a Mioriței, cu singura deosebire — ne spune autorul 
monografiei despre marele folclorist ardelean — că episodul dramatic este înlocuit 
cu unul plin de voie bună. Iată începutul ei: Pe la poala cerului,/Pe la drumu 

raiului,/Trei păcurărei,/C-un cerb după ei/În zori se-ntâlniră/Şi-mi se sfătuiră/Că-n 
jocuţ de  miei/Se meargă ăi trei /Dup-a lor  mireasă/Prin grădină- 
aleasă...”(73,pp.171-172). Acest fragment reprezintă cea mai simplă şi limpede 
dovadă a corectitudinii lecturii pe care am săvârşit-o: alăturarea celor trei păcurari, 
cerbului. 

Noul indiciu al preocupării “celui mai mare folclorist ardelean” (I.Muşlea) ca 
nu cumva textul atât de bine încifrat al colindei păcurarilor să ajungă de neînțeles, 
descoperit într-o prelucrare a baladei Miorița, demonstrează atât convingerea 
folcloriştilor şi intelectualilor satului din Transilvania privind relaţia dintre colinda 
păcurarilor şi balada scrisă de poetul moldovean Vasile Alecsandri, cât şi 
disponibilitatea lor de a recompune cele două creaţii în alte şi alte variante — fie de 
colind, fie de baladă. Aşa au apărut unele tipuri şi subtipuri ale colindei păcurarilor 
şi, cum am arătat în primul raport de cercetare, varianta orală-model a baladei lui 
Alecsandri care a fost preluată în repertoriul lăutarilor — profesioniştii genului — 
străbătând astfel Transilvania, Banatul, Oltenia, Muntenia, Vrancea, pentru a 
ajunge înapoi, în Moldova, la Vaslui, în 1876, după 24 de ani de la intrarea 
Mioriţei lui Alecsandri în Ardeal. 

Pe acest parcurs, ea a semănat termenul “veri primari” în toate zonele 
folclorice de circulaţie a baladei “Miorița”. Cu originea lui atât de specială, sârbă — 
română, acest cuvânt care desemnează un rol ceremonial de prim rang în 
colindatul cu măşti, a răsărit în cercetarea noastră asupra colindei păcurarilor 
pentru a tranşa discuţia privind sursa celor mai vechi atestări ale formelor locale 
ale baladei “Miorița”. 


3. Epilog 


„„.Şi au fost, odată ca niciodată, doi mari poeţi, unul ungurean şi unul 
moldovean. Cel ungurean a scris un colind minunat despre trei păcurari. lar cel 
moldovean, auzind aceasta, n-a vrut să fie mai prejos, şi a scris şi el o baladă la fel 
de frumoasă. Şi pentru că fiecare poet lăsase în versurile sale câte o taină, într-o 
bună dimineaţă a venit la ele cel muntean. Şi le-a citit, şi le-a iscodit, şi a întrebat 
în stânga şi-n dreapta, şi s-a gândit, până mai ieri, când s-a dumirit. Mai apoi s-a 
pus pe scris, şi a scris, şi a scris şi a tot scris până acu, de s-a stins. 


Miercuri, 18 februarie 2009 

